

śrī-śrī-nimbārka-sampradāya-dhurandharaiḥ

sarva-śāstra-viśāradair śrī-yukta-bhagīratha-jhā-maithilaiḥ

viracitā |

# śrī-vṛndāvana-rasa-tattva-samīkṣā

mūla-mātram

*śrī-śrī-rādhā-kṛṣṇārpaṇam astu.*

वांछाकल्पतरुभ्यश्च कृपासिन्धुभ्य एव च ।

पतितानां पावनेभ्यो वैष्णवेभ्यो नमो नमः ॥

Please report any errors or alternative readings.

This service is provided free of charge to devotees and scholars of the Gaudiya Vaishnava tradition. We ask you to kindly contribute generously to furthering this project, which requires many hours of freely given time by the volunteers who make these texts available.

The editors.

## Version 1.02 (Dec. 9, 2007)

Text entered by Jagadananda Das.

# śrī-vṛndāvana-rasa-tattva-samīkṣā

śrī-śrī-nimbārka-sampradāya-dhurandharaiḥ

sarva-śāstra-viśāradair śrī-yukta-bhagīratha-jhā-maithilaiḥ

viracitā |

(1)

### prathamaḥ prakāśaḥ

## rasa-svarūpa-nirūpaṇam

śrī-śrī-rādhā kṛṣṇābhyāṁ namaḥ |

atha śrī-vṛndāvana-rasa-tattva-samīkṣā prārabhyate

athātaḥ sampravakṣyāmi rasa-tattvasya nirṇayam |

vedeṣu sa-purāṇeṣu pañcarātra-gaṇeṣu ca ||1||

śāstrāntareṣu sarveṣu rasa-śāstra-gaṇeṣu ca |

ācāryāṇāṁ nibandheṣu yad rahasyatayocyate ||2||

śrī-mayūkhe saptame’tra tathā yugma-mayūkhake |

śrī-yugmasya rasātmakatvaṁ sāmānyena nirūpitam ||3||

tad eva tu viśeṣeṇa rasa-śāstrokta-rītitaḥ |

nirūpyate mayā yatnāt sva-buddhi-pariśuddhaye ||4||

pīyūṣāmbudhi-koṭi-madhurau nityau kiśorau rasau

nityānanta-sakhī-janaiḥ surasitau kānau kalā-sāgarau |

nityānanda-mahodadhau tu parame vṛndāvane lasitau

devau śrī-puruṣottamau surasikau syātāṁ priyau sarvadā ||5||

nīlendīvara-locanā śaśi-mukhī nityaṁ mano-hāriṇī

śyāmāṅgī lalitālakā kamalinī kāntā kiśorī priyā |

ratnālaṅkṛti-rañjitā suvasanā keyūra-kāñcī-svanā

syān me prema-rasāmbu-siñcana-parā mūrtir mano-gocarā ||6||

pramāṇa-mayūkhe śrī-puruṣottama-tattva-samīkṣaṇe'pekṣitānāṁ pramāṇānāṁ tattva-samīkṣām upodghāta-mayūkhe, pāramya-mayūkhe ca śrī-bhagavato nirasta-sāmyātiśayatva-samīkṣā, guṇa-mayūkhe sa-guṇatva-nirguṇatva-samīkṣā, śrī-vigraha-mayūkhe śrī-vigraha-tattva-samīkṣā, ākāra-mayūkhe dvibhujatva-caturbhujatvādi-samīkṣā, śrī-mayūkhe śrī-svarūpa-māhātmya-samīkṣā, śrī-yugma-mayūkhe śrī-puruṣottamayo rasātmakatvena śrī-yugalātmakatva-samīkṣā, śrī-dhāma-mayūkhe tayor vilāsa-bhūmi-parama-dhāma-svarūpa-samīkṣā ca pakṣa-pratipakṣābhyāṁ mīmāṁsitā |

athātra daśame śrī-rasa-mayūkhe śrī-puruṣottamayoḥ śruti-purāṇa-pañcarātra-mukhena sāmānyataḥ samīkṣitam api parama-rasa-rūpatvaṁ sarva-rasa-bījatvaṁ parama-rasikatvaṁ ca rasa-śāstrokta-rītyāpi viśeṣataḥ samīkṣyate | tatra śrotṝṇāṁ manaḥ samavadhānāya prathamataḥ śrī-rasasya parama-rahasyatvaṁ sarva-śāstra-guhyatvaṁ tathātvena sarva-śiṣṭa-sammatvaṁ ca pratijñā-mukhenāha—**athātaḥ sampravakṣyāmi** ity ādi, **ācāryānāṁ nibandheṣu** iti ceti | nirūpayitavye pūrva-grantha-saṅgatim āha—**śrī-mayūkhe saptame’tra** ity ādineti |

atha vakṣyamāṇa-sarvārtha-samanvaya-sūtra-mukhena paramābhidheyaṁ sveṣṭaṁ ca śrī-yugmaṁ prārthayate—**pīyūṣāmbudhi-koṭi-madhurau** iti | vivakṣita-saundaryādi-guṇanirdeśa-pūrvakaṁ śrī-yugmaṁ prārthayate—**nīlendīvara-locanā** iti ||

—o)0(o—

sukham eva paraṁ tattvam ānandāpara-nāmakam |

chāndogye bhūma-vidyāyāṁ taittarīye tathaiva ca ||7||

bṛhad-āraṇyake cāpi gopāle muṇḍakādiṣu |

tathaivānya-vibhāgeṣu vadanti śrutayaḥ kila ||8||

athābhidheyārtham āha—**sukham eva paraṁ tattvam** ity ādi | tathā ca chāndogyopaniṣadi saptamādhyāye bhūma-vidyāyāṁ śrutiḥ—atha yadā vai labhate'tha tadā karoti nāsukhaṁ labdhvā karoti sukham tv eva vijijñāsitavyam iti [chā.u. 7.22.1] ity ādineti |

atra hi bhagavatā kumāreṇa śrī-nārada-jijñāsānusāreṇa nāmādi-krameṇa sarvaṁ vastu-tattvaḷm nirūpya jijñāsya-parama-tattvatayā sukham eva nirūpitam | tac ca sukhaṁ sātiśaya-niratiśaya-bhedena dvividham | tatra yan niratiśayaṁ sukham, amṛta-bhūmādi-padābhidhānaṁ tad eva paramaṁ tattvam | tathāha—bhūmaiva sukham | yo vai bhūmā tad amṛtam, yad alpaṁ tan martyam [chā.u. 7.24.1] iti | tal-lakṣaṇam api tatraivāha śrutiḥ—yatra nānyat paśyati nānyac chṛṇoti nānyad vijānāti sa bhūmā [chā.u. 7.24.1] iti | yasmin sukhe dṛṣṭe śrute vijñāte tatraiva paramānurāgeṇa nimagna-hṛdayatayā nimagna-sarvendriyatayā cānyatrāmādi-viṣaya-darśanādi-janyaṁ sukhaṁ na jātucid api paśyati śṛṇoti vijānāti tat paramaṁ niratiśayaṁ paramāmṛta-lakṣaṇaṁ bhūmākhyaṁ sukhaṁ, paraṁ jijñāsyam iti tad-arthaḥ | etasya vyākhyāna-vistaras tv agre śrī-bhāva-mayūkhe draṣṭavyaḥ |

evaṁ taittarīy brahma-vallyām anna-mayādi-krameṇa vastu-tattvaṁ nirūpya pañcama-paryāye anyo'ntara ātmā ānanda-mayaḥ—tasya priyam eva śiraḥ | modo dakṣiṇaḥ pakṣaḥ | pramoda uttaraḥ pakṣaḥ | ānanda ātmā | brahma pucchaṁ pratiṣṭhā [tai.u. 2.4.1] ity-ādinā ānandamaya eva jijñāsya-sarva-vastu-tattvam avatārya, ānandād dhy eva khalv imāni bhūtāni jāyante, ānandena jātāni jīvanti, ānandaṁ prayanty abhisaṁviśanti | tasmād ānandaṁ brahma tad vijijñāsitavyam [tai.u. 3.6] ity-ādinā ānandasyaiva parama-vastutām āha | tathā,

yato vāco nivartante aprāpya manasā saha |

ānandaṁ brahmaṇo vidvān na bibheti kutaścana || [tai.u. 2.3.1]

iti tatraiva sarva-vāg-virāmam apy āha śrutiḥ | tasmāt taittarīye'pi niratiśayānanda-svarūpaṁ sad eva brahmākhyaṁ vastu paramaṁ tattvam | evaṁ bṛhad-āraṇyake'pi—etasyaivānandasyānyāni bhūtāni mātrām upajīvanti [bṛ.ā.u. 4.3.32], vijñānam ānandaṁ brahma rātir dātuḥ parāyaṇam [bṛ.ā.u. 3.9.28] ity-ādinā | taṁ tv aupaniṣadaṁ puruṣaṁ pṛcchāmi [bṛ.ā.u. 3.9.26] iti jijñāsaupapāda-parama-puruṣa-lakṣaṇa-śrutau sva-prakāśa-niratiśayānandasyaiva parama-tattvatām āha śrutiḥ | evam anyatrāpi draṣṭavyam iti | tasmād ānandasyaiva parama-tattvatvaṁ sarva-śruti-sammatam iti |

kiṁ ca, laukikānubhavo'pi sarvāpekṣānandivānyecchānadhīnecchā-viṣayatvena parama-phala-rūpatāṁ parama-tattvatāṁ ca sādhayati iti sarva-sahṛdaya-hṛdaya-sākṣikam |

kiṁ cātmano'py ānanda-rūpatvād evānkūla-vedanīyatvenopādeya-vastutvam, nirānandatve tu tasyāpi pratikūla-vedanīyatvāpattau, anupādeyatvenāvastutvam eva syāt | ata eva dehātma-vādinām api jīvanasya nirānandatva-niścaye jīvanocchede pravṛttir iti | tad eva sarvam abhipretyāha—**sukham eva paraṁ tattvam i**ti dvābhyām iti ||7-8||

—o)0(o—

tat sukhaṁ paramaṁ yad vai paramāmṛta-lakṣaṇam |

sukha-kṣīroda-niryāsa-pīyūṣopamam ujjvalam ||9||

vilakṣaṇa-camatkārair anuprāṇita-vigraham |

rasa-svarūpaṁ vijñeyam ānanda-rasa-lakṣaṇam ||10||

yasmād āhlādanaṁ prāṇo rasasyeti vyavasthitiḥ |

na nirviśeṣaṁ sukhaṁ tasmād rasa-rūpam iti sthitiḥ ||11||

tat-sukhasya dvidhānubhūtiḥ turīya-rūpeṇa ceti | tatra yat turīya-padābhidhānaṁ nirviśeṣaṁ sukhaṁ tad eva cākṣara-brahma-padābhidhānaṁ, tad eva nirveda-sthāyika-śānta-rasānubhūti-gocaraṁ sukham | yac ca sarva-camatkāra-paripūrṇaṁ sukhaṁ tad eva kṣarākṣarābhyām uttamaṁ śrī-puruṣottamābhidhānaṁ rati-sthāyika-bhakti-rasika-samadhigamyaṁ paramaṁ sukham | etad eva sukhaṁ taittarīye, anyo’ntara ātmā ānanda-mayaḥ | anvayaṁ puruṣa-vidhaḥ | tasya priyam eva śiraḥ | modo dakṣiṇaḥ pakṣaḥ | pramoda uttaraḥ pakṣaḥ | ānanda ātmā | brahma pucchaṁ pratiṣṭhā [tai.u. 2.5], ity-ādi-śrutibhir vyākhyāyate | gītāyāṁ ca pañcadaśe'dhyāye—

yasmāt kṣaram atīto’ham akṣarād api cottamaḥ |

ato’smi loke vede ca prathitaḥ puruṣottamaḥ || [gītā 15.18]

ity-ādinā, ānandamayo'bhyāsāt [ve.sū. ] ity-ādi-brahma-sūtraiś ca vyākhyāyate | tad eva priya-moda-pramodādi-sarva-camatkāra-paripūrṇa-paramaṁ sukhaṁ rasa-śabdenocyate | anyo’ntara ātmā ānanda-mayaḥ [tai.u. 2.5] ity ādinoktaṁ tādṛśa-sukham adhikṛtyaiva taittarīye brahma-vallyāṁ, raso vai saḥ, rasaṁ hy evāyaṁ labdhvānandī bhavati | ko hy evānyāt kaḥ prāṇyāt, yad eṣa ākāśa ānando na syāt | eṣa he evānandayati [tai.u. 2.5.1] iti rasa-śrutiṁ paṭhati | anyatra bhavatu nāmānyad anyad apīti | upaṣṭambhakam āha—yasmād āhlādanam iti | camatkārasya rasa-sāratvaṁ prāha sāhitya-darpaṇe—rase sāraś camatkāra iti | lokottara-camatkāra-prāṇa iti ceti | sa ca camatkāro rati-sthāyike rase lokottarāhlāda eva | yathāha kāvya-lakṣaṇe rasa-gaṅgādhara-kāraḥ—ramaṇīyārtha-pratipādakaḥ śabdaḥ kāvyam iti, ramaṇīyatā ca lokottarāhlāda-janaka-jñāna-gocaratā ity-ādinā ceti | etad-abhiprāyeṇaiva taittarīyādi-śrutau priya-śirastvādi-camatkāra-viśeṣābhidhānam | nāyam avayava-vibhāgo yena priya-śirastvādi-brahma-sūtra-virodha iti |

camatkāra-hīnaṁ sukhaṁ tu na rasa-rūpam ity āha—**na nirviśeṣaṁ sukhaṁ tasmāt** iti | tad etad rati-sthāyika-rasābhiprāyeṇa, tena nirvedādi-sthāyike śānta-rasādau nirviśeṣa-sukhasya tādṛśa-camatkāra-hīnasya rasatve'pi na kṣatir iti ||9-11||

—o)0(o—

tasmāt sarva-camatkāra-taraṅgita-svarūpakam |

puruṣākāram atulam ānanda-maya-nāmakam ||12||

priya-modādi-vicchitti-koṭi-saundarya-vigraham |

taittarīya-śruti-khyātaṁ sarva-sañjīvanātmakam ||13||

chāndogye bhūma-śabdākhyaṁ paramāmṛta-lakṣaṇam |

sva-dṛṣṭi-śravaṇa-jñāna-sarva-vṛtti-nirodhakam ||14||

sarva-kāmaṁ sarva-gandhaṁ tathā sarva-rasātmakam |

sarva-jñaṁ sarva-karmākhyaṁ tathā sarva-parāyaṇam ||15||

mahato’pi mahad-bhūtaṁ sūkṣmebhyaḥ sūkṣmam uttamam |

yathā-kratu-susandṛśyam śāṇḍilya-śruti-bodhitam ||16||

bṛhad-āraṇyake proktaṁ rātir dātuḥ parāyaṇam |

sarvānanda-nidānaṁ ca sarvānandaika-vigraham ||17||

sva-prakāśa-ghanaṁ satyaṁ cetanānāṁ ca cetanam |

rasa-svarūpaṁ vijñeyaṁ paramāhlādakaṁ sukham ||18||

aprākṛta-rasasyedaṁ svarūpaṁ samyag īritam |

prākṛtasya rasasyāpi rūpaṁ paścān nirūpyate ||19||

atra taittarīyādi-śrutayas tu anyo’ntara ātmā ānanda-mayaḥ… raso vai saḥ [tai.u. 2.5], yatra nānyat paśyati … preyo'nyasmāt sarvasmāt, etasyaivānandasyāni bhūtāni mātrām upajīvanti, ko hy evānyāt kaḥ prāṇyād yad eṣa ākāśa ānando na syāt [chā.u. 7.24.1] ity ādyāḥ pūrva-śloka-vyākhyāna eva paṭhitā iti tad atrānusandhātavyāḥ | asambhāvanā-viparīta-bhāvanā nirāsāyāha—**aprākṛta-rasasyedam** ity ādi |

—o)0(o—

adhiṣṭheyaṁ tu tad rūpaṁ nirākāram api śrutam |

yad-adhiṣṭhātṛ tad-rūpaṁ narākāraṁ tu tac chrutam ||20||

kṣity-ap-tejo’nilādīnāṁ dvirūpatvaṁ yathā śrutam |

dvirūpatvaṁ rasasyāpi jñeyaṁ tadvat suniścitam ||21||

pūrvatra **puruṣākāram atulam ānanda-maya-nāmakam** [1.12] iti rasasya puruṣākāratvam uktam | tad upapādyate—**adhiṣṭheyaṁ tu tad-rūpam i**ti dvābhyām | tasya rasasya svarūpaṁ karmātmakam ekaṁ kāraṇātmakam aparam | tatra yat karmātmakaṁ rūpaṁ tad bodhyātmikam adhiṣṭheyam sahṛdayānāṁ sat-kāvyārtha-bhāvanayā sattvodreka-janya-dhī-vṛtti-gocaram | yac ca kāraṇātmakaṁ tad eva rasasyādhidaivikaṁ karmātmaka-rasādhiṣṭhātṛ-bhūtaṁ puruṣākāram ānandāmṛta-lakṣaṇaṁ viṣṇu-padābhidheyaṁ sarva-vilakṣaṇaṁ śrī-puruṣottamākhyaṁ tad-varaṇaika-labhyaṁ tādṛśa-prema-maya-śrī-janaika-bhogyaṁ vastu | tad eva rūpaṁ mukhyataḥ taittarīyādi-śrutiṣu puruṣa-vidhānanda-mayādi-padena rasa-padena bhūmādi-padena ca vyākhyāyate iti | evaṁ ca sāhitya-darpaṇādau yat—

sattvodrekād akhaṇḍa-svarprakāśānanda-cin-mayaḥ |

vedyāntara-sparśa-śūnyo brahmāsvāda-sahodaraḥ ||

lokottara-camatkāra-prāṇaḥ kaiścit pramātṛbhiḥ |

svākāravad abhinnatvenāyam āsvādyate rasaḥ || [sā.da. 3.2-3]

iti svarūpa-kathana-garbha āsvādana-prakāra ucyate, tadādhyātmikasya karmātmaka-rasasyaiva svarūpa-paramāsvādana-prakāraś ceti | tad apy āṁśikam eveti | tad-adhiṣṭhātṛ-bhūta-sarva-vilakṣaṇādhidaivikasya mūla-rasasya svarūpa-lakṣaṇaṁ tu puruṣākāraṁ tādṛśa-tādṛśa-svarūpa-guṇotpannaṁ bhinnaṁ bodhyam | tatra sarva-mukhyasya śṛṅgāra-rasasyādhidevatā tat-svarūpaṁ ca paramarṣiṇā rasa-tattvavid-guruṇā bharatenaiva svayaṁ nāṭya-śāstreṣu ṣaṣṭhamādhyāye proktam—

śyāmo bhavati śṛṅgāraḥ sito hāsyaḥ prakīrtitaḥ |

śṛṅgāro viṣṇu-devas tu hāsyaḥ prathama-daivataḥ ||

iti śṛṅgāra-rasasyādhidaivatatvaṁ śyāma-varṇatvaṁ ca spaṣṭam abhihitam | tac cāgre spaṣṭaṁ bhavaty eveti ||20-21||

—o)0(o—

rasasyākāra-hīnatve varṇaḥ śyāmaḥ kathaṁ bhavet |

śṛṅgāro viṣṇu-devas tu varṇaḥ śyāma udāhṛtaḥ |

bharatenaiva muninā tathākāro’pi darśitaḥ ||22||

sukha-prāyeṣṭa-sampanna ṛtu-mālyādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ ||23||[[1]](#footnote-2)

ity evaṁ hi muner vākyaṁ paṭhyate nāṭya-śāstrake ||24||

tatra tātparyato jñeyau pramadā paramā ramā |

puruṣaḥ paramo viṣṇur yas tu viśvaika-kāraṇam ||25||

viṣṇuḥ sṛjati bhūtāni viṣṇuḥ saṁharate prajāḥ |

viṣṇu-prasūtaṁ trailokyaṁ viṣṇur lokādhi-daivatam[[2]](#footnote-3) ||26||

ity evaṁ hi muniḥ prāha tatraiva nāṭya-śāstrake |

yathocyate mantra-varṇe ṛg-vede spaṣṭa-rūpataḥ ||27||

yaḥ pūrvāya vedhase navīyate

samujjānaye viṣṇave dadāśāti |

bṛhac-charīro vimimāna ṛgbhir

yuvā kumāraḥ pratyetyāhavam ||28||[[3]](#footnote-4)

vyākhyāyate purāṇeṣu tathaiva spaṣṭa-rūpataḥ ||29||

bṛhac-charīro'gni-samāna-rūpo

yuvā kumāratvam upeyivān hariḥ |

reme śriyāsau jagatāṁ jananyā

sva-jyotsnayā candra ivāmṛtāṁśuḥ ||30||[[4]](#footnote-5)

ato hi paramo viṣṇuḥ puruṣottama-saṁjñitaḥ |

pramadāhlādinī kāntā śrī devī paramā ramā ||31||

sakhībhir anurūpābhir ananābhiḥ samantataḥ |

sarvopakaraṇair yukto rasaḥ śṛṅgāra ucyate | |32||

tat sarvaṁ samabhipretya procyate nāṭya-śāstrake ||

puruṣaḥ pramadā-yuktaḥ śṛṅgāra iti saṁjñitaḥ ||33||

athādidaivika-śṛṅgāra-rasādhiṣṭhātṛ-rūpasya narākāratvam anyathānupapattyopapādayati **rasasyākāra-hīnatve varṇaḥ śyāmaḥ kathaṁ bhavet** ity ādineti |

atra śṛṅgāra-rasasya śyāma-varṇatva-kathanaṁ kāraṇa-rūpa-puruṣākārādhidaivika-viṣṇv-ākhya-śrī-puruṣottama-rūpa-śṛṅgāra-rasābhiprāyeṇa | ādhyātmikasya karmātmaka-śṛṅgāra-rasasya tu nirākāratvena śyāma-varṇa-sambhavād iti | sa cādhidaivikaḥ puruṣākāraḥ kāraṇa-rūpo viṣṇv-ākhyaḥ śṛṅgāra-rasaḥ kathaṁ-bhūta ity ākāṅkṣāyāṁ svayaṁ bharata-muner vākyam āha—

sukha-prāyeṣṭa-sampanna ṛtu-mālyādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ || iti |

etena śṛṅgārika-sarvopakaraṇa-sampannaḥ saparikaraḥ śrī-yuktaḥ śrī-puruṣottama eva śṛṅgāra-padenopasthāpitaḥ | puruṣa-padena viṣṇv-aparābhidhāna-śrī-puruṣottamasyānubodhanāt | pramadā-padena parama-rasāyāḥ mahā-lakṣmyā anubodhanāt | sukha-prāyeṣṭa-sampannatva-viśeṣaṇena tādṛśa-bhūṣaṇa-vasanādeḥ tādṛśa-sakhī-vṛndasya tādṛśopavanasya vṛndāvanādeś cānubodhanād iti | tad evāha ślokāntareṇa tatraiva—

ṛtu-mālyādy-alaṅkāraiḥ priya-jana-gandharva-kāvya-sevābhiḥ |

upavana-gamana-vihāraḥaḥ śṛṅgāra-rasaḥ samudbhavati || [nā.śā. 6.47] iti |

sa ca śṛṅgāra-rasa-rūpo viṣṇuḥ sākṣāt puruṣottama eva nāṁśa-kalādi-rūpa ity anubodhanāya tatraiva ṣoḍaśādhyāye pra$āntareṇāha muniḥ—

viṣṇuḥ sṛjati bhūtāni viṣṇuḥ saṁharate prajāḥ |

viṣṇu-prasūtaṁ trailokyaṁ viṣṇur lokādhi-daivatam || [nā.śā. 16.78] iti |

taittarīye—ānandād dhy eva khalv imāni bhūtāni jāyante, ānandena jātāni jīvanti, ānandaṁ prayanty abhisaṁviśanti ity ādi taittarīyādi-paṭhita-paramātma-lakṣaṇa-śruti-samanvaya-sūcanena svokta-śṛṅgāra-rasādhidaivatasya viṣṇor eva pūrvbhāvatvopapādanāt tasya sākṣāc-chrī-puruṣottamatvam eva nāṁśa-kalādi-rūpatvam iti |

atra yad bharatena muninābhihitaṁ tat-prasiddha-veda-mantra-siddhārtham evābhihitam iti ṛg-vede dvitīye’ṣṭake paṭhita-viṣṇu-sūkta-mantra-vākyāṁśau paṭhati—**yaḥ pūrvyāya** iti **bṛhacchiraḥ** iti ceti | purāṇa-mukhenaitan-mantrasya vyākhyā-saṅketam āha—**bṛhac-charīro vimimāna-rūpaḥ** iti | asya mantra-dvayasya vistareṇa vyākhyānaṁ tv atraiva śrī-yugma-mayūkhe draṣṭavyam iti |

phalitam artham āha—**ato hi paramo viṣṇuḥ** iti tribhir iti | tad etat sarvam abhipretyaiva taittarīye ānanda-vallyāṁ—anyo’ntara ātmā ānanda-mayaḥ | sa vā ayaṁ puruṣa-vidhaḥ ity-ādinā puruṣa-vidhatvenānanda-svarūpaṁ nirūpyaiva tasyaiva ca raso vai saḥ ity-ādinā rasa-rūpatvam āha śrutiḥ | ity apy anusmartavyam iti ||22-33||

—o)0(o—

dvidalātmako hi śṛṅgāra ālambana-dvaya-bhedataḥ |

tatraikaṁ tu ramā-rūpaṁ dvitīyaṁ viṣṇu-rūpakam ||34||

paramaiva ramā rādhā paramāhlāda-vigrahā |

viṣṇus tu paramaḥ kṛṣṇaḥ paramānanda-vigrahaḥ ||35||

ato rādhā ca kṛṣṇaś ca dampatī tu sanātanau |

rasasya paramaṁ rūpaṁ yat paraṁ madhuraṁ sukham

śṛṅgāra-rasādhidevatvam atas tasmin pratiṣṭhitam ||36||

yad vastunaḥ parā kāṣṭhā yasmin deve pratiṣṭhitā |

tad vastuno’dhipo devaḥ sa ity eva vyavasthitiḥ ||37||

atha śṛṅgāra-rasasya śrī-yugma-prakṛtikatvam upapādayati—**dvidalātmako hi śṛṅgāraḥ** ity ādineti | tathā ca bharata-muneḥ sūtra-vākyaṁ—

evam eṣa ācāra-siddho hṛdyojjvala-veśātmakatvāc chṛṅgāro rasaḥ |

sa ca strī-puruṣa-hetuka uttama-yuva-prakṛtiḥ || ity ādi |

tatrādhidaivike śṛṅgāra-rase nirukta-rūpe strī-svarūpālambanaṁ svayaṁ parama-remaiva sarveśvarī | puruṣālambanaṁ tu sarveśvarābhikhyaḥ paramo viṣṇuḥ śrī-puruṣottama eva | tad āha—**tatraikaṁ tu ramā-rūpaṁ dvitīyaṁ viṣṇu-rūpakam** iti | tad etad upapāditam evātraiva pūrva-kaṇḍikāyām | tatra yā paramā ramā rasa-prakṛti-bhūtā sā paramāhlāda-vigrahā śrī-rādhaiva | tad apy upapādam eva śrī-mayūkhe | yaś ca rasa-prakṛti-bhūtaḥ puruṣaḥ paramo viṣṇuḥ sa paramānanda-vigrahaḥ śrī-kṛṣṇa eva | tad apy upapādam atraiva ṣaṣṭhe ākāra-mayūkhe śrī-mayūkhe śrī-yugma-mayūkhe ceti | tad āha saṅkṣepeṇa—**paramaiva ramā rādhā** ity ekeneti | atas tāv eva śṛṅgāra-rasasya paramaṁ niratiśayaṁ rūpam iti vivakṣitārtham āha—**ato rādhā ca kṛṣṇaś ca** ity ekeneti | tayoḥ ramā-viṣṇutvād eva svarūpavat trityasiddhaṁ dāmpatyam api śrī-mayūkhe samupapāditam eveti | **śṛṅgāra-rasādhidevatvam atas tasmin pratiṣṭhitam** iti yataḥ śṛṅgārasya paramā kāṣṭhā śrī-rādhā-kṛṣṇa-yugme eva sac-chāstreṣu varṇyate, atas tad yugmam eva parama-ramā-parama-viṣṇu-rūpaṁ śṛṅgāra-rasasyādhidaivatam ity arthaḥ | tatra vyāptim āha—**yad vastunaḥ parā kāṣṭhā** ity ādi | dṛśyate cāgni-vāyv-ādi-daivateṣu tathā-bhāva iti bhāvaḥ ||34-37||

—o)0(o—

tad eva yugma-rūpeṇa bṛhad-āraṇyaka-śrutau |

maṇḍala-brāhmaṇe cāpi kāṇḍe cāgni-rahasyake ||38||

ramaṇārthaṁ dvidhā-bhūtam eka-rūpaṁ sanātanam |

patnī-pati-samākhyānaṁ sarva-viśvaika-kāraṇam ||39||

anyonya-pūrṇatā-hetu-nirbhinnātma-svarūpakam |

sarvasmād adhikaṁ preyaḥ premṇopāsyaṁ parāt param ||40||

padanīyaṁ janaiḥ sarvair madhv-ādhikaraṇaṁ madhu |

bahudhā rūpyate tattvaṁ premānanda-rasārṇavam ||41||

athāsya śrī-puruṣottama-yugmātmaka-tādṛśa-yugma-prakṛtikasya śṛṅgārākhya-parama-rasasya tādṛśa-tat-svarūpa-gamaka-tādṛśopaniṣadt-sandarbha-vyākhyā-mukhena tādṛśa-śrī-yugmatvaṁ sarvādhika-premāspadatvaṁ sarva-viśvaika-kāraṇatvaṁ sarva-śaraṇatvaṁ sarvādhika-madhuratvaṁ sarvopāsyatvādikaṁ cāha—**tad eva yugma-rūpeṇa** ityādineti | śrutiś ca—bṛhad-āraṇyakopaniṣadi prathamādhyāyasya caturtha-brāhmaṇe—ātmaivedam agra āsīt puruṣa-vidhaḥ ity upakramya,

sa naiva reme tasmād ekākī na ramate, sa haitāvān āsa yathā strī-pumāṁsau sampariṣvaktau sa imam evātmānaṁ dvedhāpātayat| tataḥ patiś ca patnī cābhavatām | tasmād artha-bṛgalam iva sva iti smāha yājñavalkyaḥ | tasmād ayam ākāśaḥ striyā pūryata eva tāthaṁ samabhavat tato manuṣyā ajāyanta [bṛ.ā.u. 1.4.3] iti |

tatraivāgre punaḥ—

tad etat preyaḥ putrāt, preyo vittāt, preyo’nyasmāt sarvasmād antarataraṁ yad ayam ātmā sa yo’nyam ātmanaḥ priyaṁ bruvāṇaṁ brūyāt priyaṁ rotsyasītīśvaro ha tathaiva syād ātmānam eva priyam upāsīta | sa ca ātmānaṁ priyam upāste na hāsya priyaṁ pramā-yuktaṁ bhavati || [bṛ.ā.u. 1.4.8] iti |

evaṁ śatapatha-brāhmaṇe daśame’gni-rahasya-kāṇḍe pañcamādhyāye maṇḍala-brāhmaṇe—athādhyātmam ity upakramya—

eṣa evendraḥ | yo’yaṁ dakṣiṇe’kṣan puruṣo’theyam indrāṇī tau hṛdayākāśaṁ pratyavetya mithunī-bhavataḥ | tau yadā mithunasyāntaṁ gacchato’tha haitat puruṣaḥ svapiti, tad yathā haivedaṁ mithunasyāntaṁ gatvāsaṁvidāna iva bhavati daivaṁ hyaitan mithunaṁ paramo hy eṣa ānandaḥ | ete eva daivate retaḥ siñcatas tad retasa idam sarvaṁ yad idaṁ kiṁ ca |

taṁ yathā yathopāsate, tad eva bhavati tad vainān bhūtvāvati… sarvair etair bhāvair upāsīta ity ādi |

bṛhad-āraṇyake caturthādhyāye kūrca-brāhmaṇe’pi—

indho ha vai nāmaiṣa yo’yaṁ dakṣiṇe’kṣan puruṣas taṁ vā etam indha santam indra ity ācakṣate parokṣeṇaiva parokṣa-priyā iva hi devāḥ pratyakṣa-dviṣaḥ || athaitad vāme’kṣaṇi puruṣa-rūpam eṣā’sya patnī virāṭ tayor eṣa saṁstāvo ya eṣo’ntar-hṛdaya ākāśaḥ || [bṛ.ā.u. 4.2.2-3] ity ādi |

tathā tatraiva dvitīyādhyāye pañcame madhu-brāhmaṇe—

sa vā ayam ātmā sarveṣāṁ bhūtānām adhipatiḥ, sarveṣāṁ bhūtānāṁ rājā ity upākramya, idaṁ vai tan madhu-dadhy-aḍḍātharvaṇo’śvibhyām uvāca [bṛ.ā.u. 2.5.15] ity ādi |

tad etat sarvaṁ śrī-yugma-mayūkhe’traiva samyag upapāditam iti tatraiva draṣṭavyam iti ||38-41||

—o)0(o—

tādṛśād eva śṛṅgārād rasād yugma-svarūpakāt |

sarva-tattvāni jāyante pālyante tata eva hi ||42||

pralīyante punas tatra tad-arthaṁ sakalaṁ jagat |

utpadyante vilīyante pālyante tasya līlayā ||43||

etad api tāṁ samabhūt tato manuṣyā ajāyanta, ete eva devate retaḥ siñcatas tad retasa idaṁ sarvaṁ yad idaṁ kiṁ ca ity ādy upary-ukta-śruti-sandarbhād eva vyākhyātam iti | kiṁ cānyā api ānandād dhy eva khalv imāni bhūtāni jāyante, ānandād dhy eva khalv imāni bhūtāni jāyante ānandena jātāni jīvanti, ānandaṁ pryantiy abhisaṁviśanti ity ādyā śrutayo’tra draṣṭavyāḥ | paramānanda-viśeṣasyaiva śṛṅgāra-rasasya pūrvam upapāditatvād iti ||42-43||

—o)0(o—

pariṇāma-vikāritvād ante vairasya-darśanāt |

prākṛtaḥ kila śṛṅgāro heya ukto vivekibhiḥ ||50||

prākṛtasya sukhasyāpi heyatvaṁ munibhiḥ smṛtam |

naitāvatāpi bhūmno’pi sukhasya heyatā bhavet ||51||

tathaiva śrīśa-śṛṅgāraḥ paramāmṛta-lakṣaṇaḥ |

nivikārānanda-rūpo nitya-nūtana-vigrahaḥ ||52||

parama-prema-mādhurya-saundaryāmṛta-sāgaraḥ |

ukta-vedānta-saṁvedyaḥ paramaṁ phalam ucyate ||53||

nanv evaṁ śṛṅgāra-rasasya sākṣād-ānanda-rūpatve sarva-rasotkṛṣṭatve parama-phala-rūpatve ca kathaṁ viveki-jana-heyatvaṁ śāstreṣu smaryate ity āha—**pariṇāma-vikāritvāt** ity ādi | na ca prākṛta-śṛṅgāra-rasasya heyatvam api ca prākṛta-sukha-mātrasya heyatvaṁ vivekibhiḥ smaryate | na caitāvatā bhūma-sukhasyāpi heyatvaṁ mantavyam | sukhaṁ tv eva vijijñāsitavyaṁ, bhūmaiva sukhaṁ, nālpe sukham asti bhūmā tv eva vijijñāsitavyaḥ, yo vai bhūmā tad amṛtam [chā.u. 7.24.1] ity-ādi-śruti-virodhāt | tatra heyatva-kāraṇābhāvāc ca |

tathā prākṛta-vilakṣaṇasya śrī-puruṣottama-śṛṅgārasyāpi na heyatva-gandha-leśaḥ | kiṁ ca, sarvathopādeyatvam evety āha—**tathaiva śrīśa-śṛṅgāraḥ** ity ādi |

athaivaṁ bhūma-sukhavad eva tādṛśa-śṛṅgāra-rasasyāpi vedānta-vedyatvaṁ syād ity āha—**ukta-vedānta-saṁvedyaḥ** ity ādi| ukta-vedānta-vākyāni tu—sa naiva reme, sa imam evātmānaṁ dvedhāpātayāt tataḥ patiś ca patnīṁ cābhavatāṁ [bṛ.ā.u. 1.4.3], tāṁ samabhavat, tayor eṣa saṁstāvo ya eṣo'ntar hṛdaya ākāśaḥ, tau hṛdayākāśaṁ prayavetya mithunī-bhavataḥ [śa.brā., agnirahasye 5.2], daivaṁ hy etan mithunaṁ paramo hy eṣa ānandaḥ [], raso vai saḥ, rasaṁ hy evāyaṁ labdhvānandī bhavati [tai.u. 2.7.1], so'śnute sarvān kāmān saha brahmaṇā vipaścitā [tai.u. 2.1], ātma-krīḍa ātma-ratir ātma-mithunaḥ [chā.u. 7.25.2], sa tatra paryeti jakṣan krīḍan ramamānaḥ strībhir vā yānair vā [chā.u. 8.12.3], tad eva yugma-rūpeṇa ity ādi kārikā-vyākhyāne uktā anuktāś ca taittarīye chāndogye bṛhad-āraṇyake ca draṣṭavyā iti ||50-53||

—o)0(o—

mādhurya-saukumāryādi-guṇaiḥ sarvair alaṅkṛtam |

ātmārāma-gaṇākarṣi-hāva-bhāvair manoharam ||54||

sarvajñaṁ satya-saṅkalpaṁ sarva-doṣa-vivarjitam |

sarva-vedānta-saṁvedyam ānandāmṛta-lakṣaṇam ||55||

svānurūpa-sakhī-koṭi-koṭi-lālita-vigraham |

nitya-līlābhiramito līlopakaraṇair yutam ||56||

sarva-kāmaṁ sarva-gandhaṁ tathā sarva-rasātmakam |

kṣarākṣarābhyāṁ paramaṁ turīyātīta-vigraham ||57||

ananya-śaraṇair bhogyaṁ teṣāṁ bhoktṛ sanātanam |

rādhā-kṛṣṇābhidhaṁ vastu nityaṁ vṛndāvanāspadam ||58||

atha sa śṛṅgāraḥ parāhlādaḥ ity ekena ukta-śrīśa-lakṣaṇa-śṛṅgāra-rasasya parama-sukha-rūpatvena parama-phalatvaṁ nirdhārya tasya punaḥ **sa śṛṅgāraḥ** iti tribhiḥ ślokaiḥ paramātma-rūpatve pūrvam upakrāntam upasaṁhṛtya tasya paramātma-rūpasya śrī-śṛṅgāra-rasasya vivakṣita-svarūpa-lakṣaṇaṁ—kiśoraṁ cāru-sarvāṅgam ity-ādinā, **nityaṁ vṛndāvanāspadam i**ty antenāha | atra sarvatra, sa śṛṅgāraḥ ity aṁśena pūrvoktaḥ śrī-puruṣottama-śṛṅgāro grāhyaḥ tasyaiva prakṛtatvād iti |

tad etat sarvam abhihitaṁ padma-purāṇe pātāla-khaṇḍe vṛndāvana-māhātmye ekonasaptatimādhyāye pārvatī-maheśvara-saṁvādena—

govindasya kim āścaryaṁ saundaryākṛta-vigraham |

tad ahaṁ śrotum icchāmi kathayasva dayā-nidhe || [pa.pu. 4.69.79]

īśvara uvāca—

madhye vṛndāvane ramye mañju-mañjīra-śobhite |

yojanāśrita-sad-vṛkṣa-śākhā-pallava-maṇḍite ||80||

tan-madhye mañju-bhavane yoga-pīṭhaṁ samujjavalam |

tad-aṣṭa-koṇa-nirmāṇaṁ nānā-dīpti-manoharam ||81||

tasyopari ca māṇikya-ratna-siṁhāsanaṁ śubham |

tasmin naṣṭa-dalaṁ padmaṁ karṇikāyāṁ sukhāśrayam ||82||

govindasya paraṁ sthānaṁ kim asya mahimocyate |

śrīmad-govinda-mantra-stha-ballavī-vṛnda-sevitam ||83||

divya-vraja-vayo-rūpaṁ kṛṣṇaṁ vṛndāvaneśvaram |

vrajendraṁ santataiśvaryaṁ vraja-bālaika-vallabham ||84||

yauvanodbhinna-kaiśoraṁ vayasādbhuta-vigraham |

anādim ādiṁ sarveṣāṁ nanda-gopa-priyātmajam ||85||

śruti-mṛgyam ajaṁ nityaṁ gopī-jana-manoharam |

paraṁ dhāma paraṁ rūpaṁ dvibhujaṁ gokuleśvaram ||86||

ballavī-nandanaṁ dhyāyen nirguṇasyaika-kāraṇam |

suśrīmantaṁ navaṁ svacchaṁ śyāma-dhāma manoharam ||87||

navīna-nīrada-śreṇī-susnigdhaṁ mañju-kuṇḍalam |

phullendīvara-sat-kānti-sukha-sparśaṁ sukhāvaham ||88||

dalitāṁ jana-puñjābha-cikkaṇaṁ śyāma-mohanam |

susnigdha-nīla-kuṭilāśeṣa-saurabha-kuntalam ||89||

tad-ūrdhvaṁ dakṣiṇe kāle śyāma-cūḍā-manoharam |

nānā-varṇojjvalaṁ rājac-chikhaṇḍi-dala-maṇḍitam ||90||

mandāra-mañju-go-pucchā-cūḍaṁ cāru-vibhūṣaṇam |

kvacid bṛhad-dala-śreṇī-mukuṭenābhimaṇḍitam ||91||

aneka-maṇi-māṇikya-kirīṭa-bhūṣaṇaṁ kvacit |

lolālaka-vṛtaṁ rājat-koṭi-candra-samānanam ||92||

kastūrī-tilakaṁ bhrājan-mañju-go-rocanānvitam |

nīlendīvara-susnigdha-sudīrgha-dala-locanam ||93||

ānṛtyad-bhrū-latāśleṣa-smitaṁ sāci-nirīkṣaṇam |

sucārūnnata-saundarya-nāsāgrāti-manoharam ||94||

nāsāgra-gaja-muktāṁśu-mugdhīkṛta-jagat-trayam |

sindūrāruṇa-susnigdhādharauṣṭha-sumanoharam ||95||

nānā-varṇollasat-svarṇa-makarākṛti-kuṇḍalam |

tad-raśmi-puñja-sad-gaṇḍa-mukurābha-lasad-dyutim ||96||

karṇotpala-sumandāra-makarottaṁsa-bhūṣitam |

śrī-vatsa-kaustubhoraskaṁ muktā-hāra-sphurad-galam ||97||

vilasad-divya-māṇikyaṁ mañju-kāñcana-miśritam |

kare kaṅkaṇa-keyūraṁ kiṅkiṇī-kaṭi-śobhitam ||98||

mañju-mañjīra-saundarya-śrīmad-aṅghri-virājitam |

karpūrāguru-kastūrī-vilasac-candanādikam ||99||

gorocanādi-saṁmiśra-divyāṅga-rāga-citritam |

snigdha-pīta-paṭī-rājat-prapadāṁ dolitāṁ janam ||100||

gambhīra-nābhi-kamalaṁ roma-rājī-nata-srajam |

suvṛtta-jānu-yugalaṁ pāda-padma-manoharam ||1ocyate||

dhvaja-vajrāṅkuśāmbhoja-karāṅghri-tala-śobhitam |

nakhendu-kiraṇa-śreṇī-pūrṇa-brahmaika-kāraṇam ||102||

kecid vadanti tasyāṁśaṁ brahma cid-rūpam advayam |

tad-daśāṁśaṁ mahā-viṣṇuṁ pravadanti manīṣiṇaḥ ||103||

yogīndraiḥ sanakādyaiś ca tad eva hṛdi cintyate |

tri-bhaṅgaṁ lalitāśeṣa-nirmāṇa-sāra-nirmitam ||104||

tiryag-grīva-jitānanta-koṭi-kandarpa-sundaram |

vāmāṁsārpita-sad-gaṇḍa-sphurat-kāñcana-kuṇḍalam ||105||

sahāpāṅgekṣaṇa-smeraṁ koṭi-manmatha-sundaram |

kuñcitādhara-vinyasta-vaṁśī-mañju-kala-svanaiḥ ||106||

jagat-trayaṁ mohayantaṁ magnaṁ prema-sudhārṇave |

śrī-pārvaty uvāca—

paramaṁ kāraṇaṁ kṛṣṇaṁ govindākhyaṁ mahat-padam ||107||

vṛndāvaneśvaraṁ nityaṁ nirguṇasyaika-kāraṇam |

tat tad rahasya-māhātmyaṁ kim āścaryaṁ ca sundaram ||108||

tad brūhi deva deveśa śrotum icchāmy ahaṁ prabho |

īśvara uvāca—

yad-aṅghri-nakha-candrāṁśu-mahimānto na gamyate ||109||

tan-māhātmyaṁ kiyad devi procyate tvaṁ mudā śṛṇu |

ananta-koṭi-brahmāṇḍe ananta-triguṇocchraye ||110||

tat-kalā-koṭi-koṭy-aṁśā brahma-viṣṇu-maheśvarāḥ |

sṛṣṭi-sthity-ādinā yuktās tiṣṭhanti tasya vaibhavāḥ ||111||

tad-rūpa-koṭi-koṭy-aṁśāḥ kalāḥ kandarpa-vigrahāḥ |

jagan-mohaṁ prakurvanti tad-aṇḍāntara-saṁsthitāḥ ||112||

tad-deha-vilasat-kānti-koṭi-koṭy-aṁśako vibhuḥ |

tat-prakāśasya koṭy-aṁśa-raśmayo ravi-vigrahāḥ ||113||

tasya sva-deha-kiraṇaiḥ parānanda-rasāmṛtaiḥ |

paramāmoda-cid-rūpair nirguṇasyaika-kāraṇaiḥ ||114||

tad-aṁśa-koṭi-koṭy-aṁśā jīvanti kiraṇātmakāḥ |

tad-aṅghri-paṅkaja-dvandva-nakha-candra-maṇi-prabhāḥ ||115||

āhuḥ pūrṇa-brahmaṇo’pi kāraṇaṁ veda-durgamam |

tad-aṁśa-saurabhānanta-koṭy-aṁśo viśva-mohanaḥ ||116||

tat-sparśa-puṣpa-gandhādi-nānā-saurabha-sambhavaḥ |

tat-priyā prakṛtis tv ādyā rādhikā kṛṣṇa-vallabhā ||117||

tat-kalā-koṭi-koṭy-aṁśā durgādyās tri-guṇātmikāḥ |

tasyā aṅghri-rajasaḥ sparśāt koṭi-viṣṇuḥ prajāyate ||118|| iti |

—o)0(o—

sarvākārṣaṇa-hetutvāt sarva-dhī-vṛtti-rodhanāt |

sarvānanda-nidānatvāt sarvātmatvāc ca hetutaḥ |

raso’yaṁ madhuraḥ śyāmaḥ kṛṣṇa ity abhidhīyate ||59||

tarpakatvāc cendriyāṇāṁ vedyatvāl loka-vedataḥ |

gopa-govinda-śabdādyaiḥ sa rasaḥ parigīyate ||60||

bimbānubimba-bhāvena vyāpanāt sarva-cetane |

raso viṣṇu-padenāpi sa eva parigīyate ||61||

ramaṇāt sarva-bhūtānāṁ kṛṣṇasya svātmanas tathā |

raso rameti nāmnāpi procyate rasa-pāragaiḥ ||62||

sarva-saundarya-bījatvād āśritatvāt tathā harau |

sarvair āśrayaṇīyatvād ucyate śrīti nāmataḥ ||63||

sarvaiś ca darśanīyatvāt prema-saundarya-sad-guṇaiḥ |

bhagavac-cihna-rūpatvād raso lakṣmīti bhaṇyate ||64||[[5]](#footnote-6)

rādhanān nija-rūpeṇa kṛṣṇasya svātmanaḥ sadā |

rasa evocyate rādhā paramāhlādinī priyā ||65||

vicitrānanta-bhaṅgānāṁ rasāṅgānāṁ samūhanāt |

rasa evocyate rāso nityaṁ vṛndāvanāspadaḥ ||66||

rā-śabdenocyate rāso dhā-śabdāt tasya dhāraṇāt |

rāsādhāra-svarūpā sā śrī-rādhā paramā ramā ||67||

rāsena nija-rūpeṇa prema-saundarya-sad-guṇaiḥ |

ārādhyate yayā svātmā kāntaḥ śrī-puruṣottamaḥ |

ataś ca procyate rādhā paramāmṛta-vigrahā | |68||

yathocyate pañcarātre svayaṁ bhagavataiva hi |

tvayā cārādhito yasmād ahaṁ kuñja-mahotsave |

rādheti nāma vikhyātā rāsa-līlā-vidhāyikā ||69||

prema-kalpa-latā-bījaṁ prema-pādapa-sat-phalam |

gauraṁ tu rādhikā-rūpaṁ rādhyate puruṣo’nayā ||70||

yathā madhurimā nīre sparśanaṁ mārute yathā |

gandhaḥ pṛthivyām anaghe rādhikeyaṁ tathā harau ||71||

kaumudīṁ vallabhāṁ kāntāṁ vṛndāvana-vilāsinīm |

nityānapāyinīṁ viṣṇor bhāvayed rasa-dīrghikām ||72||

tasmād rasātma-rūpeṇa prema-saundaryatas tathā |

rāsaiś ca vividhair yasmād rādhyate puruṣottamaḥ ||73||

tasmād rasa-svarūpā sā śrī-rādhā paramā ramā ||74||

śṛṅgāra-rasa-sarvasvaṁ premānanda-rasārṇavam |

rādhā-kṛṣṇābhidhaṁ vastu nityaṁ vṛndāvanāspadam ||75||

**sarvākārṣaṇa-hetutvāt** iti | tato rādheti nāmnas tādṛśārtha-gamakatve pañcarātra-vākyāni pramāṇatvenāha—tāny etāni vākyāni śrī-mayūkha-śeṣe'py atraiva sthala-nirdeśa-pūrvakaṁ paṭhitānīti |

śrutayaś āsminn arthe gopāla-tāpinyāṁ bhavanti—

kṛṣir bhū-vācakaḥ śabdo ṇaś ca nirvṛti-vācakaḥ |

tayor aikyaṁ paraṁ brahma kṛṣṇa ity abhidhīyate ||[[6]](#footnote-7)

sac-cid-ānanda-rūpāya kṛṣṇāyākliṣṭa-kāriṇe |

namo vedānta-vedyāya gurave buddhi-sākṣiṇe || [go.tā. 1.1]

tad u hovāca hairaṇyaḥ | gopa-veśam abhrābhaṁ taruṇaṁ kalpa-drumāśritam [go.tā. 1.8] tad iha ślokā bhavanti—

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram ||

gopa-gopī-gavāvītaṁ sura-druma-talāśrayam |

divyālaṅkaraṇopetaṁ ratna-paṅkaja-madhya-gam ||

kālindī-jala-kallola-saṅgi-māruta-sevitam |

cintayaṁś cetasā kṛṣṇaṁ mukto bhavati saṁsṛteḥ || [go.tā. 1.9-11] iti |

tam ekaṁ govindaṁ sac-cid-ānanda-vigrahaṁ vṛndāvana-sura-bhūruha-talam āsīnaṁ satataṁ samarud-gaṇo’haṁ paramayā stutyā stoṣayāmi [go.tā.u. 1.33] iti |

oṁ samānātmane oṁ tat sad bhūr bhuvaḥ svas tasmai namo namaḥ |

oṁ gopālāya nija-svarūpāya oṁ tat sad bhūr bhuvaḥ svas tasmai namo namaḥ |

yo'sau uttama-puruṣaḥ gopālaḥ | yo'sau paraṁ brahma gopālaḥ | turīyātīto gopālaḥ |

eko devaḥ sarva-bhūteṣu gūḍhaḥ [go.tā.u. 2.106] iti |

gopān jīvān ātmatvenāsṛṣṭi-paryantam ālāti sa gopālo bhavati [go.tā.u. 2.48]

tasmād oṁkāra-sambhūto gopālo viśva-saṁsthitaḥ |

klīm-oṁkārayor ekatvaṁ vadanti brahma-vādibhiḥ || [go.tā. 2.58] ity ādi ceti |

evaṁ puruṣārtha-bodhinyām āthavaṇopaniṣadi navame prapāṭhake—

tatra purṇānanda-mayaṁ kiśora-vayasor nityam aṣṭa-koṇa-nirmitaṁ yoga-pīṭhaṁ tatra māṇikya-siṁhāsane sthitaḥ gopījana-vallabho divya-vraja-vayo-rūpo vrajendro vraja-bālaika-vallabho’nādir ādiḥ śruti-mukho dvibhujo dalitāñjana-śyāma-deho nīla-kuntala-śikhaṇḍa-dala-maṇḍitaḥ | tiryak-kṛta-guñjāvataṁsa-śaśāṅka-māṇikya-kirīṭa-śiro gorocana-tilakaḥ karṇayor makara-kuṇḍale nāsāgre muktā-phalaṁ sindūrāruṇādharaḥ tiryag-grīvaḥ śrīvatsa-kaustubha-dharo muktāhāra-vibhūṣito vanya-sragvī mālatī-dāma-bhūṣitaś candana-bhūṣita-śarīraḥ, kare kaṅkaṇa-keyūraḥ, kaṭyāṁ kiṅkiṇī, pītāmbara-dharo gambhīra-nābhiḥ kamala-hṛta-jānu-yugalaḥ | padma-vajrādi-cihnita-pāda-talas tad-aṁśāṁśena koṭi-mahā-viṣṇur iti | evaṁ-rūpaṁ kṛṣṇa-candraṁ cintayen nityaśaḥ sudhīr iti | tasya ādyā prakṛtī rādhikā nityā nirguṇā sarvālaṅkāra-śobhitā prasannā aśeṣa-lāvaṇya-sundarī | asmad-ādīnāṁ janma-dātrī yasyā aṁśā bahavo brahma-viṣṇu-rudrādayo bhavanti | evaṁ-bhūtasya siddhi-mahimnā sukha-sindhur aṁśenotpannaḥ iti |

eko devo nitya-līlānurakto

bhakta-vyāpī bhakta-hṛdayāntarātmā |

karmādhyakṣo bhakta-bhāvānurakto

līlā-sākṣī bhakta-jīvo vrajendraḥ || ity ādi ceti |

sāma-rahasyopaniṣadi—

sa vā ayaṁ puruṣaḥ sva-ramaṇārthaṁ sva-svarūpaṁ prakaṭitavān | tad-rūpaṁ rasa-saṁvalitam ānanda-raso'yaṁ purāvido vadanti | sarve ānanda-rasāḥ yasmāt prakaṭitāḥ bhavanti | ānanda-rūpeṣu puruṣo'yaṁ ramate iti

sa vā ayaṁ puruṣaḥ svayam eva samārādhana-tatparo'bhūt | tasmāt svayam eva samārādhanam akarot | ato loke vede rādhā gīyate iti |

rādhā-tāpiny-upaniṣadi—yeyaṁ rādhā yaś ca kṛṣṇo rasābdhir dehenaikaḥ krīḍanārthaṁ dvidhābhūt iti | rādhopaniṣadi ca—yeyaṁ rādhā yaś ca kṛṣṇo rasābdhiḥ, dehenaikaḥ krīḍanārthaṁ dvidhābhūt iti | ṛk-pariśiṣṭe ca—rādhayā mādhavo devo mādhavena ca rādhikā vibhrājate janeṣu ity ādi śrūyate |

tad etad eva svarūpaṁ—bhūmaiva sukhaṁ nālpe sukham asti ity adi rasa-śruter viṣaya-bhūtaṁ vastu | idam eva ca śrī-viṣṇoḥ paramaṁ śrī-yugalātmakaṁ rūpam adhikṛtya rasa-śāstrasya guroḥ bharata-muner idaṁ vacanam—śṛṅgāro viṣṇu-daivaḥ iti śyāmo bhavati śṛṅgāraḥ iti |

sukha-prāyeṣu sampanna ṛtu-mālyādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ ||

nayana-vadana-prāsādaiḥ smita-madhura-vacana-pramodaiś ca |

madhuraiś cāṅga-vikārais tasyābhinayaḥ prayoktavyaḥ || ity ādi |

tad etat sarvaṁ nitya-vṛndāvana-vilāsini niratiśaya-saundarya-mādhurya-paripūrṇo nitya-nūtana-kiśora-vigrahe śrī-puruṣottame nijānurūpa-nityānanta-sakhī-jana-sahacarita-sarvātiśāyi-prema-saundarya-mādhurya-paripūrṇa-svānurūpāyāṁ paramā-māyāṁ paramāhlādinyāṁ sarva-lakṣmī-samaṣṭi-vigrahāyāṁ śrī-rādhāyāṁ ca sarva-śruti-smṛti-purāṇa-prasiddham evety uktam eva punaḥ punar iti | nayana-vadana-prasādaiḥ ity-ādy-uktābhinayo'pi sarvātiśāyi-rasa-mayaḥ rāsākhyas tasminn eva śrī-yugme prasiddhatamaḥ | śṛṅgāra-rasa-bījena kāmākhyena samārādhanam api tasyaiva śrī-yugmasya, tasya punā rasanam iti | jala-bhūmīndu-sampāta-kāmādi-kṛṣṇāyety ekaṁ padam | govindāyeti dvitīyam [go.tā. 1.12] ity-ādinā gopāla-tāpiny-ādau gautamīya-tantra-sanatkumāra-tantrādau ca prasiddham evety upapāditam eva śrī-yugma-mayūkha iti |

tad etat sarvam abhipretyaiva sa-viśeṣa-nirviśeṣa-śrī-kṛṣṇa-stava-rāje pūrvācāryaḥaḥ—

tvām akhaṇḍa-rasam ātma-vallabhaṁ

veda-vākyam ata eva bodhayet |

paryavasyati pare’khilātmani

tvayy ananta-sukha-rūpa-śodhayat ||1||

sat-prasaṅga-bala-labhya-bhaktito

labhya eva rasa-mūrtimān bhavān |

sammukhā nanu bhavanti ye na te

te niyanti nirayānviyad guṇān ||2||

tvāṁ viśiṣṭa-guṇam ātma-supriyaṁ

darśanīya-mukha-paṅkaja-śriyam |

sparśanīya-tanu-vallarī-śriyaṁ

sevanīya-pada-paṅkaja-dvayam ||3||

ity atra śrī-bhagavad-vigraho'khaṇḍa-rasa-rūpatvena viśeṣitaḥ | rasa āhlāda-viśeṣāpara-paryāya-vilakṣaṇa-camatkāra-prāṇa ānando, na tu nirviśeṣa ānandaḥ, rase sāraś camatkāra ity asya pūrvaṁ nirūpitatvād iti | tasyākhaṇḍatvaṁ sarvataḥ paripūrṇatvaṁ sarveṣāṁ khaṇḍa-rasānām aṁśa-bhāvtāpin divāsura-manuṣyādibhir anubhūyamānānāṁ, saritāṁ mahārṇava ivodbhava-pralaya-sthānatvaṁ svato dik-kālādibhir anavacchinnatvaṁ samantāt sarvataḥ praśravamānatve'pi mahārṇavavad eva sarva-daivāgādhatvādikaṁ ceti | asyaivānandasyānyāni bhūtāni mātrām upajīvanti, rasaṁ hy evāyaṁ labdhvānandī bhavati | ko hy evānyāt kaḥ prāṇyāt, yad eṣa ākāśa ānando na syāt [tai.u. 2.5.1],

yato vāco nivartante aprāpya manasā saha |

ānandaṁ brahmaṇo vidvān na bibheti kutaścana || [tai.u. 2.3.1] ity-ādi-śrutibhyaḥ |

ata eva tasya sarvataḥ paripūrṇa-rasa-rūpatvād eva śṛṅgāro viṣṇu-devaḥ syāt iti tasya tad-rasādhidevatvaṁ bharata-muninoktam iti bodhyam ||59-75||

—o)0(o—

tasmāc chṛṅgāra-bījatvaṁ vṛkṣatvaṁ phala-rūpatā |

pratiṣṭhitā ca śrī-kṛṣṇe yugma-rūpe sanātane ||76||

vaiṣṇaveṣv api rūpeṣu kṛṣṇa-rūpaṁ rasādhikam |

nirūpyate purāṇeṣu pañcarātrādikeṣv api ||77||

dharma-sthānaṁ tv ayodhyākhyaṁ śrī-raṅgaṁ mukti-sādhakam |

dvārakā bhakti-kṛt proktā rasa-sthānaṁ tu māthuram ||78||[[7]](#footnote-8)

līlāyās tāratamyena prītyātiśāyito mayā |

goloko’yaṁ mayā kḷpto rasa-līlā-bubhutsayā ||79||

ye jīvā kṛpayā viṣṇor vīkṣitā muni-sattama |

vasanti rasa-mārgīyā nitya-līlābhikāṅkṣiṇaḥ |

teṣām iha samāvāso nityaṁ vṛndāvane’stv iha ||80||

rasikānāṁ sadopāsyo rādhayā sahito hy ayam |

ity evaṁ pañcarātrādau svayaṁ bhagavatocyate |

nirūpitaṁ mayā pūrvaṁ mayūkhe śrīti-nāmake ||81||

ato'nyatra rasodbodho devāsura-narādiṣu |

aṁśāṁśas tu vijñeyo guṇānāṁ tāratamyataḥ ||82||

puṣṭy-abhāvād rates tatra sāmyābhāvāc ca preyasoḥ |

śṛṅgārika-guṇānāṁ ca pūrṇatāyā abhāvataḥ ||83||

etāvatā yat siddhaṁ tad āha—**tasmāc chṛṅgāra-bījatvam i**ty ādi | nanu śrī-viṣṇoḥ śṛṅgāra-rasādhidaivatasya vigrahāntareṣv api kvacit tādṛśa-śṛṅgāra-rasa-rūpatā syād ity āśaṅkyāha—**vaiṣṇaveṣv api rūpeṣu** ity ādi | atra śrī-mayūkhokta-bṛhad-brahma-saṁhitā-vacana-saṁvādam āha—**dharma-sthānam i**ty ādi | tathā ca goloka-vṛndāvanādeḥ sarvāpekṣayā rasa-sthānatva-nirdhāraṇāt tatra-stha-śrī-yugmasyaiva sarvathā tathātvam iti | idam api bodhyam | yathā śrī-rādhā-kṛṣṇayor eva parama-viṣṇu-parama-lakṣmī-rūpatvaṁ sarvataḥ paripurāṇatamatvaṁ ca anyāni tu sarvāṇi rūpāṇi tayor evāṁśa-kalā-rūpāṇi tathā tayor eva sākṣāt-tādṛśa-śṛṅgāra-rasa-rūpatvam anyatra tu tathaivāśāṁśataḥ pratibhāsa iti | devāsura-narādiṣu tu tad-aṁśāṁśa-leśāvabhāsa evety āha—**ato'nyatra rasodbodhaḥ** ity ādi ||76-83||

kiśorau gaura-śyāmāṅgau lāvaṇyāmṛta-medurau |

nānā-keli-rasonmattau bhūmānandaika-vigrahau ||84||

saṁyoga-vipralambhābhyāṁ māna-saṁmāna-līlayā |

krīḍantau rādhikā-kṛṣṇau rasasya paramāvadhiḥ ||85||

rasa-prāṇaś camatkāro hlādātmā ya udāhṛtaḥ |

tasya yā paramākāṣṭhā sā śrī-rādhābhidhīyate ||86||

ānandasya parā kāṣṭhā sa kṛṣṇaḥ puruṣottamaḥ |

sa-camatkāra ānando rasaḥ śṛṅgāra ucyate ||87||

hlādinyā saṁvid-āviṣṭaḥ saccidānanda īśvaraḥ |

svāvidyā-saṁvṛto jīvaḥ saṁkleśa-nikarākaraḥ ||88||[[8]](#footnote-9)

sarva-lakṣmī-svarūpā sā kṛṣṇāhlāda-svarūpiṇī |

ataḥ sā procyate vipra hlādinī tu manīṣibhiḥ ||89||[[9]](#footnote-10)

śrī-rādhā-kṛṣṇayoḥ sarva-sāmyaṁ santo vadanti hi |

śṛṅgārika-guṇānāṁ ca pūrṇatā ca nirūpyate ||90||

yaḥ kṛṣṇaḥ saiva rādhā syāt yā rādhā kṛṣṇa eva saḥ |

anayor antara-darśī saṁsārān na vimucyate ||91||

ity evaṁ hi tayoḥ sāmyaṁ sarvathaiva pratīyate |

ato rasasya pūrṇatvaṁ tayor eva vyavasthitam ||92||

tasmāc chrī-rādhayā juṣṭaḥ śrī-kṛṣṇaḥ paramo rasaḥ ||93||

**vaiṣṇaveṣv api rūpeṣu kṛṣṇa-rūpaṁ rasādhikam** (v.77) ity ādinoktaṁ prakaraṇam upasaṁharati—**kiśorau** ity ādi | **māna-saṁmāna-līlayā** iti mānaṁ praṇaya-kopaḥ, saṁmānaṁ tad-upaśamaḥ | tathā ca līlā-viśeṣānubhavārtham āhāryaṁ praṇaya-kopa-mātraṁ tayor viprayogasya kāraṇaṁ nānyad iti bhāvaḥ | evaṁ ca mānāvasthāyām anya-rasasya vipralambha-rasānubhavaḥ, tad-upaśame saṁyogānubhava iti |

atha prakārāntareṇa tayo rasa-rūpatvam upapādayati— **rasa-prāṇaś camatkāraḥ** ity ādi | **vilakṣaṇa-camatkārair anuprāṇita-vigraham** (v.10) iti rasa-lakṣaṇe pūrvam uktasyāyaṁ śrī-yugma-rūpe samanvaya-darśana-mātram iti | **hlādinyā saṁvid-āviṣṭaḥ** ity ādi sārvajña-sūkte paṭhitam iti | **sarva-lakṣmī-svarūpā** iti padma-purāṇe vṛndāvana-māhātmye paṭhitam | tad etat sarvaṁ śrī-mayūkhe draṣṭavyam | **yaḥ kṛṣṇaḥ saiva rādhā** ity ādi vākyāni śrī-yugma-mayūkha-śeṣe bahūni saṅgṛhītāni tāni sarvāṇi tatraiva draṣṭavyānīti ||84-93||

—o)0(o—

śṛṅgaṁ hi manmathodrekas tad-āgamana-kārakaḥ |

uttama-prakṛti-prāyo rasaḥ śṛṅgāra ucyate ||94||[[10]](#footnote-11)

sākṣān-manmatha-rūpaś ca paramāmṛta-vigrahaḥ |

sarva-vedānta-saṁvedyaḥ śrī-kṛṣṇaḥ puruṣottamaḥ ||95||

sākṣād-rati-svarūpā ca paramāmṛta-vigrahā |

paramāhlādinī rādhā śrī-devī paramā ramā ||96||

kāma-bījātmakaḥ kṛṣṇo rati-bījātmikā rādhā |

tāv evānyonya-saṁśliṣṭau rasasya paramāvadhiḥ ||97||

ka-kāraḥ puruṣaḥ kṛṣṇaḥ saccidānanda-vigrahaḥ |

ī-kāraḥ prakṛtī rādhā mahā-bhāva-svarūpiṇī ||98||

laś cānandātmakaḥ prema-sukhaṁ tayoś ca kīrtitam |

cumbanāśleṣa-mādhuryaṁ bindu-nāda udīritam ||99||

ity evaṁ rasa-bhāvānāṁ sāmyaṁ tatrava gīyate |

tasmāt tatraiva śṛṅgāra-rasasya paramāvadhiḥ ||100||

**sa-camatkāra ānando rasaḥ śṛṅgāra ucyate** (v.87) iti rasa-svarūpa-lakṣaṇasya śrī-yugma-rūpe samanvayaṁ pratipādya kārya-lakṣaṇa-samanvayaṁ darśayituṁ śrī-yugmasya sākṣān-manmatha-manmatha-rūpatvaṁ nirūpayiṣyati, tatra prathamaṁ śṛṅgāra-śabdārtha-kathana-garbhaṁ śṛṅgārasya kārya-lakṣaṇam āha—**śṛṅgaṁ hi** ity ādi | **tad-āgamana-kārakaḥ** iti | tathā ca yādṛśa-rasodreke manmatha-sañcāro bhavatīty arthaḥ | athavā "tad-āgamana-hetukaḥ" yādṛśa-rasaḥ kāmodreka-hetuko bhavati, sa śṛṅgāra-rasa ity arthaḥ | atra manmatha-śṛṅgāra-rasayor bīja-bīji-bhāvaḥ—**kāmasya rasa-bījatvaṁ** (v.1ocyate)ity-ādinā paścād upapādyate | **uttama-prakṛti-prāyaḥ** iti sa ca **uttama-yuva-prakṛtiḥ** ity api paścād upapādyate |

evaṁ śṛṅgāra-rasasya kārya-lakṣaṇam uktvā tasya samanvayaṁ śrī-yugme darśayituṁ śrī-yugmasya sākṣān-manmatha-rūpatvam upapādayati—**sākṣān-manmatha-rūpaś ca** ity ādi |tatra rāsollāsa-tantrokta-prakāreṇa śrī-kṛṣṇasya kāma-bījātmakatvaṁ śrī-rādhāyā rati-bījātmakatvaṁ cāha—**kāma-bījātmakaḥ kṛṣṇaḥ** ity ādi | gopāla-tāpinyāṁ śrī-kṛṣṇasya kāma-bījatvaṁ tu spaṣṭam upapāditam eveti | tad etat sarvaṁ śrī-yugma-mayūkhe'traiva vistareṇa draṣṭavyam | tato'pi vistareṇa mat-kṛta-gopāla-tāpinī-bhāṣye draṣṭavyam iti tasmāc chṛṅgāra-rasasya kārya-lakṣaṇasyāpi śrī-yugma-svarūpa eva samanvaya ity upasaṁharati—**tasmāt tatraiva** iti ||94-100||

kāmasya rasa-bījatvaṁ kecid āhur manīṣiṇaḥ |

rasasya kāma-bījatvam anye prāhur manīṣiṇaḥ ||1ocyate||

tayor anyonya-bījatvaṁ nirvācyatvaṁ ca vidyate |

ity anye prāhur ācāryā rasa-tattva-vicakṣaṇāḥ ||102||

sarva-kāmaḥ sarva-rasaḥ[[11]](#footnote-12) raso vai saḥ[[12]](#footnote-13) iti śrutiḥ |

śrūyate yas tu kāmaś ca rasaś cāpi svayaṁ hariḥ ||103|

atas tu kāma-rasayor vibhedo naiva mūlataḥ |

camatkāra-prabhedas tu vijñeyas tattva-vedibhiḥ ||104|

yathā rasatvaṁ yugmasya sākṣād evopapāditam |

tathā manmatha-rūpatvaṁ sākṣād eva nirūpyate ||105||

prākṛtasya tu kāmasya dhātor vikṛti-kāriṇaḥ |

na praveśo nirvikāre sākṣād amṛta-vigrahaḥ ||106||

svataḥ prakāśa-rūpatvāt sūryāntara-nirarthakaḥ |

svataḥ kāma-svarūpatvāt kāmāntara-nirarthakaḥ ||107||

tasmād rasaś ca kāmaś ca sākṣāc chrī-puruṣottamaḥ |

camatkāro ratiś cāpi svataḥ śrī rādhikā ramā ||108||

atha **śṛṅgaṁ hi manmathodrekaḥ** (v.94) ity atra saṅketitaḥ rasa-kāmayor bīja-bīji-bhāva upapādyate—**kāmasya rasa-bījatvam i**ty ādi | evaṁ ca—

tāsām āvirabhūc chauriḥ smayamāna-mukhāmbujaḥ |

pītāmbara-dharaḥ sragvī sākṣān manmatha-manmathaḥ || [bhā.pu. 10.32.2]

ity evaṁ rāsa-pañcādhyāyī-prabhṛtiṣu gopāla-tāpiny-ādau ca kāma-bījatvaṁ pūrvokta-diśā rasatvaṁ ca tasyaivaikasya śrī-puruṣottamasyopadiśyate | evaṁ ca tatra pūrvāparī-bhāva-cintanaṁ na yukti-sahaṁ pratibhātīti bhāvaḥ | loke'pi kvacid ālambanoddīpana-vibhāvādibhī rasasyoddīpyatve manasi manmatha-sañcāraḥ, kvacic ca manmatha-sañcārānantaram evālambanoddīpana-vibhāvādibhī rasollāsa ity ubhayaṁ dṛśyate iti bījāṅkura-vad anyonyāśrito'bhinnākāraś cāyaṁ vyavahāra iti ||1ocyate-108||

—o)0(o—

rasa-rūpeṇa bhagavān yadā tu rasyate janaiḥ |

tadā tu rādhikā devī tac camatkāra-rūpiṇī ||109||

yadā manmatha-rūpeṇa bhagavān anubhūyate |

tadā sā paramā devī rati-rūpānubhūyate ||110||

ratiḥ prītiḥ samākhyatā kāma-sambhoga-sambhavā |

rase tu yā ratiḥ proktā sthāyi-bhāva-padābhidhā ||111||

sā prema-rūpā vijñeyā kṛṣṇābhinnā parātparā |

prītis tṛptiḥ samākhyātā bhoktṛ-niṣṭhā vilakṣaṇā ||112||

premā tu priyatā proktā vastu-niṣṭhā manoramā |

evaṁ ca prīti-janake dharmo’vacchedakātmakaḥ ||113||

vilakṣaṇa-camatkāro hlādinī-śakti-śabditaḥ |

jñeyaḥ prema-padārthaḥ sa paramāhlāda-vigrahaḥ ||114||

vastunaḥ prakaṭī-bhāve hṛdaye priya-rūpataḥ |

premṇo’pi prakaṭī-bhāvo hṛdaye rasa-rūpataḥ ||115||

atha rūpeṇa bhagavad-anubhūtau rasa-svarūpa-nirvāhaka-hlādiny-ākhyā tac-camatkāra-rūpatayā śrīr anubhūyate | manmatha-rūpeṇa bhagavad-anubhūtau tu manmatha-svarūpa-nirvāhaka-rati-rūpatayā sānubhūyate ity etad āha—**rasa-rūpeṇa** ity ādi |

nanu śṛṅgāra-rasa-sthāyi-bhāva-rūpā yā ratiḥ saiva kāma-svarūpa-nirvāhikā rati-rūpatānyā, **ratiḥ prītiḥ samākhyātā** iti | tathā ca kāme tṛpty-apara-paryāyā ratiḥ svarūpa-nirvāhikā, rase prema-lakṣaṇā ratiḥ sthāyi-bhāva-padābhidhānā iti bhāvaḥ | atha prīti-premṇoḥ ko bheda ity āha—**prītis[[13]](#footnote-14) tṛptiḥ samākhyātā** iti | tathā ca tṛpty-apara-paryāyā prītiḥ bhoktṛ-niṣṭhā yā kila priya-vastu-bhogānantaraṁ bhoktur hṛdaye prādurbhavati | premā tu priyatvāpara-paryāyā bhogye vastuni vartate | ata eva tat priyam ity ucyate | ata eva kośa-granthe mut prītiḥ pramado harṣaḥ ity anya-nāma-dheya-paryāyaḥ | premā nā priyatā hārdam ity anya-nāma-dheya-paryāyaḥ | prīṇ tarpaṇe iti dhātoḥ, bhāve ktin-pratyaye prīti-śabdaḥ | tata eva dhātoḥ kartari ka-pratyaye priya-śabda-niṣpattau, pṛthv-ādibhya imanic [pā. 5.1.122] iti, bhāve imanic-pratyaye prema-śabda-niṣpattiḥ iti sarvam abhipretyāha—**evaṁ ca prīti-janake** ity ādi |

nanu vasut-niṣṭhatve manāsīnatvaṁ katham ity āha—**vastunaḥ prakaṭī-bhāve** ity ādi ||109-115||

—o)0(o—

taraṅgita-svarūpatve rasatvaṁ kṛṣṇa-rādhayoḥ |

stimitānanda-rūpatve sthāyi-bhāva-padārthatā ||116||

ataś cobhaya-rūpatvaṁ śrī-yugme suvyavasthitam |

tato naiva vibhedo’tra rasa-sthāyi-padārthayoḥ ||117||

peyānanda-svarūpatvaṁ rasatvaṁ kṛṣṇa-rādhayoḥ |

dhyeyānanda-svarūpatvaṁ sthāyi-bhāva-padārthatā ||118||

sukhāntara-nirodhena rāgeṇa śīlanaṁ tayoḥ |

tad eva pānam uddiṣṭaṁ dhyānaṁ buddhi-vivekajam ||119||

nanu śrī-yugmasya sākṣād-rasa-rūpatvaṁ rasādhiṣṭhātṛtvaṁ ca samupapāditam | tatredaṁ sandihyate—

vibhāvair anubhāvaiś ca vyaktaḥ sañcāriṇā tathā |

rasatām eti raty-ādiḥ sthāyi-bhāvaḥ sa-cetasām ||

ity-ādy-abhiyuktokta-diśā uddīptā ratir evāsvāda-gocarā satī rasa-śabdenābhidhīyate | tathā ca rasasya raty-ākhye bhāve paryavasānaṁ, na tu tādṛśānanda-viśeṣa iti | tatrāha—**taraṅgita-svarūpatve** ity ādi | tathā ca tādṛśa-camatkāra-paripūrṇam ullasitānanda-rūpaṁ sat rasa-sthāyi-bhāva-padenābhidhīyate iti tādṛśa-tādṛśa-dharma-tāratamyānubhava-kṛta evānubhava-bhedo, na tu svarūpa-bheda iti | sthāyi-bhāvātmikā ratir api stimitānanda eva nānya ity arthaḥ | atha tasyaivānandasya peyatve rasatvaṁ dhyeyatve sthāyi-bhāva-rūpatety āha—**peyānanda-svarūpatvam i**ty ādi | kiṁ tāvad dhyeyatvaṁ peyatvaṁ cety āha—**sukhāntara-nirodhena** ity ādi iti ||116-119||

—o)0(o—

rasatvaṁ rasikatvaṁ ca śrī-yugme supratiṣṭhitam |

dāmpatyaṁ ca tayor nityaṁ tathātve kāraṇaṁ yataḥ ||120||

sarvendriyaiś ca manasā manasā kevalena ca |

vigāḍhākhaṇḍa-premṇaiva yat tayoḥ pīyamānatā |

bhānāntarāvyavahitā tad rasatvam iti sthitiḥ ||121||

sarvendriyaiś ca manasā manasā kevalena ca |

vigāḍha-prema-bhāvena rasāsvādaika-kartṛtā ||122||

bhāvāntarāvyavahitā rasikatvaṁ tayor matam ||123||

rasikatvaṁ tayoḥ svārthaṁ parārthaṁ rasa-rūpatā |

api cobhaya-rūpatvam ubhayārtham api śrutam ||124||

ātmāṁśe rasikatvaṁ tu rasatvaṁ vigrahāṁśataḥ |

tathaivātma-guṇānāṁ ca rasikatvāṅgatā matā ||125||

vigrahāṁśa-guṇānāṁ tu tathaiva rasatāṁ gatā |

vigrahāṁśena bhogyatvaṁ bhoktṛtvam ātma-rūpataḥ |

ātmāṁśa-vigrahāṁśābhyāṁ bhoktṛ-bhoga-vyavasthitiḥ |126||

ātmano vigrahasyātra bhedo yadyapi neṣyate |

tathāpi dhī-praveśāya viśeṣas tatra manyate ||127||

evaṁ śrī-rādhā-kṛṣṇayoḥ sākṣāt śṛṅgāra-rasa-rūpatvaṁ samupapādya tayoḥ rasika-rūpatvam upapādayati—**rasatvaṁ rasikatvaṁ ca** ity ādi | yatas tayoḥ rasatvaṁ rasikatvaṁ ca nitya-siddham atas tathātva-nirvāhakatvāt tayor dāmpatyam api nitya-siddham iti bhāvaḥ | pūrvokta-diśā rasatva-rasikatvayoḥ svarūpa-nirvāhakatvena śrī-puruṣottamayor yugalī-bhāvasya paramāvaśyakatve'pi tayor dāmpatyasya katham āvaśyakatvam ity āha—**tathātve[[14]](#footnote-15) kāraṇaṁ yataḥ** | evaṁ ca na kevalaṁ tayor yugalī-bhāva-mātraṁ tatra kāraṇaṁ, api tu dāmpatya-puraskṛta eva yugalī-bhāva ity arthaḥ | ayaṁ bhāvaḥ—strī-puṁsor yugalī-bhāve trividha eva prakāraḥ—dāmpatya-bhāvena kanyā-bhāvena jāra-bhāvena vā | tatra uttara-dvayasya jugupsitatvena prathama-prakāra eva praśasta iti | atra yad āvaśyakaṁ jñātavyaṁ tat sarvaṁ śrī-rasa-mayūkha eva tṛtīya-taraṅge upakrame draṣṭavyam |

nanu kiṁ tāvad rasatvaṁ kiṁ vā rasikatvaṁ cety ākāṅkṣāyāṁ tayor vibhājakaṁ lakṣaṇa-bhedam āha—**sarvendriyeṇa**[[15]](#footnote-16)ity ādineti | tathā ca tādṛśa-pīyamānatvam eva rasatvam iti | rasikatvam āha—**sarvendriyaiś** **ca** iti dvitīyeneti | ubhayatra **manasā kevalena ca** iti tu virahāvasthābhiprāyeṇa tadānīm indriya-karaṇaka-pānābhāve'pi manasā pīyamānatvasya vidyamānatvād iti |

evaṁ tayoḥ rasatvaṁ rasikatvaṁ ca samupapādya yad anyad atra vaktavyaṁ, tad āha—**rasikatvaṁ tayoḥ svārtham i**ty ādi | svārtham iti svasya rasopabhogārtham ity arthaḥ | **parārtham i**ti parasya rasa-bhoga-dānārtham ity arthaḥ | yadyap rasatvam api svārthaṁ bhavati, para-kartṛka-sva-karmakopabhoge'pi svasyānandodayāt | evaṁ rasikatvam api parārthaṁ bhavati para-sukhārtham api paropabhoga-karaṇāt | idam atra nidarśanaṁ bodhyam | yathā—adharo hi rasātmakaḥ, dantas tu rasika-rūpaḥ | adharo dantena rasyate iti danta-sukhārtham apy adharaṁ danta-saṁyoga-dvārā sva-sukhārtham api, tathāpi yadā sva-sukhārthṁ, tadā rasika eva saḥ | yadaiva para-sukhārthas tadaiva rasa-rūpaḥ | tat sarvam abhipretyāha—**api cobhaya-rūpatvam** **ubhayārtham api** ity ādi spaṣṭāvabodhārtha-rasatva-rasikatvayor vyavasthām āha—**ātmāṁśe rasikatvam i**ty ādi | **tathaivātma-guṇānām i**ti jñānecchā-prayatnādīnām ity arthaḥ | **vigrahāṁśa-guṇānām i**ti, saundarya-mādhurya-sukaumāryādīnām ity arthaḥ | bhoktṛ-bhogya-bhāva-vyavasthām āha—**vigrahāṁśena** ity ādi |

nanu śrī-vigraha-mayūkhe bhagavataḥ śrī-yugma-vigrahasya bhagavad-ātmānatiriktatvaṁ vyavasthāpitam iti katham ātma-vigrahayoḥ punar bheda-pratisandhānam ity āha—**ātmano vigrahasya** ity ādi | tathā ca ekatve'pi vyavahārārthaṁ viśeṣatā-svīkārād iti na doṣa iti bhāvaḥ ||120-127||

—o)0(o—

svasthatvena rasodreke bhogyatvam adhikaṁ bhavet |

para-niṣṭha-rasodreke bhoktṛtvam adhikaṁ bhavet ||128||

kadācid bhogya-bhāvasya bhoktṛ-bhāvasya caiva hi |

kamanīyatvam adhikaṁ rasasyaiva svabhāvataḥ ||129||

rasikatvāya kṛṣṇasya śrī-rādhā rasa-vigrahā |

rasikatvāya rādhāyāḥ śrī-kṛṣṇo rasa-vigrahaḥ ||130||

ubhayo rasa-rūpatvaṁ tadīya-janatākṛte ||131||

**svasthatvena rasodreke** ity ādi | svasthatveneti sva-niṣṭhatvena **rasodreke** rasānubandhin-saundarya-mādhuryādi-viśeṣeṇa yadānubhavaḥ, tadā sva-niṣṭhatayā bhogyatvānubhūtir apy adhikā bhavati, yathā nava-yauvanāyāḥ | tatrāpi viśeṣato mānādy-avasthāyāṁ **para-niṣṭha-rasodreke** iti para-niṣṭhatayā rasānubandhi-saundarya-mādhuryādi-guṇātiśayānubhave ity arthaḥ | yathā nava-yauvanāyā nāyikāyā viśeṣato mānāvasthāyām eva rasika-nāyakasyeti bhāvaḥ | kadācin nāyakasyāpi nava-yauvanasya samāna-nāyikāyā sad-bhāve sva-niṣṭhatayā tādṛśa-bhogyatvānubhūtiḥ | śrī-rādhā-kṛṣṇayos tu sarvam eva sarvadā līlā viśeṣānubhavārthaṁ tu paryāyeṇāpi ca nija-satya-kāma-saṅkalpānusāreṇa sampadyate iti |

rasa-camatkāras tūbhayatraiva vilakṣaṇo vilakṣaṇa ity āha——**kadācid** iti | yac ca pūrvaṁ—**rasatvaṁ rasikatvaṁ ca śrī-rādhā-kṛṣṇayor matam** iti sāmānyato nirdhāritaṁ tad viśeṣeṇa nirūpayati—**rasikatvāya rādhāyāḥ** iti | tathā ca śrī-kṛṣṇasya rasikatvaṁ śrī-kṛṣṇa-svarūpa-rasānubhūty-arthaṁ śrī-rādhāyā rasikatvam ity arthaḥ | **ubhayo rasa-rūpatvam i**ty ādi | śrī-yugala-caraṇānurakta-bhakta-janatā-kṛte tu ubhayor eka-rūpeṇāpi rasa-rūpatvam ity arthaḥ ||128-131||

—o)0(o—

tad eva bhūma-vidyāyāṁ bhūmā-nāma sukhaṁ smṛtam |

svataḥ phala-svarūpatvam atas tasmin pratiṣṭhitam ||132||

svataḥ sādhana-rūpatvam api tatraiva śrūyate |

yam evaite śrutau cāpi mām eveti smṛtau tathā ||133||

etad eva rasātmakaṁ śrī-yugma-rūpaṁ chāndogye saptamādhyāye bhūma-vidyāyāṁ śrī-nāradaṁ prati śrī-kumāraiḥ bhūmākhya-sukha-rūpatayopadiṣṭam | tad uktaṁ vedānta-pārijāta-saurabhākhye brahma-sūtra-vākyārthe śrī-nimbārka-mahā-munīndraiḥ bhūmā samprasādād adhyupadeśāt [ve.sū. 2.2.8] ity etasminn adhikaraṇe—

param.ātmaiḥ śrī-kumārair asmad-gurave śrīman-nāradāyopadiṣṭo bhūmā tv eva vijijñāsitavyaḥ iti | atra bhūmā prāṇo na bhavati, kintu śrī-puruṣottamaḥ | kutaḥ prāṇād upari bhūmna upadeśāt |

atra ity ādineti | atra śrī-puruṣottama-padena śrī-rādhā-kṛṣṇa-yugma-rūpam eva teṣām abhipretam | tad etat spaṣṭī-kṛtaṁ vedānta-kāma-dhenau daśa-ślokyāṁ paramātma-svarūpa-lakṣaṇa-vākye svayam eva śrī-nimbārka-munīndraiḥ—

svabhāvato'pāsta-samasta-doṣam

aśeṣa-kalyāṇa-guṇaika-rāśim |

vyūhāṅginaṁ brahma paraṁ vareṇyaṁ

dhyāyema kṛṣṇaṁ kamalekṣaṇaṁ harim ||4||

aṅge tu vāme vṛṣabhānujāṁ mudā

virājamānām anurūpa-saubhagām |

sakhī-sahasraiḥ parisevitāṁ sadā

smarema devīṁ sakaleṣṭa-kāma-dām ||5||

upāsanīyaṁ nitarāṁ janaiḥ sadā

prahāṇaye'jñāna-tamo'nuvṛtteḥ |

sanandanādyair munibhis tathoktaṁ

śrī-nāradāyākhila-tattva-sākṣiṇe ||6||

atra *sanandanādyair* ity uktyā bhūma-vidyaiva tātparyeṇa vyākhyātā, etad vyākhyāyāṁ vedānta-ratna-mañjuṣāyāṁ śrī-puruṣottam.ātmair api tathaiva pratipāditam | tena pārijāta-saurabhe'pi "bhūmā," "śrī-puruṣottamaḥ" iti śrī-puruṣottama-śabdas tādṛśa-śrī-yugala-para eveti tātparyeṇāvadheyam | tad eva phala-rūpam iti tu vyākhyātam | sādhana-rūpam api tad eveti sūcayati—yam evaiṣa vṛṇute kaṭha-muṇḍaka-śruti-mukhena | tasya vistaras tu bhakti-mayūkhe draṣṭavya iti |

ata evādya śrī-śaṅkara-bhagavat-pād.ātmair api śrī-jagannātha-stotre—

paraṁ brahmāpīḍaḥ kuvalaya-dalotphulla-nayano

nivāsī nīlādrau nihita-caraṇo’nanta-śirasi |

rasānandī rādhā-sarasa-vapur-āliṅgana-sukho

jagannātha-svāmī nayana-patha-gāmī bhavatu me ||

ity āha— śrī-rādhā-kṛṣṇayor eva rasānanda-rūpatvam uktam iti ||

iti śrī-yugma-tattva-samīkṣāyāṁ śrī-rasa-mayūkhe

rasa-svarūpa-nirūpaṇa-paraḥ

prathama-prakāśaḥ

||1||

—o)0(o—

(2)

### dvitīyaḥ prakāśaḥ

śṛṅgāro dvividhaḥ prokto rasābhāsa-prabhedataḥ |

jugupsā-hīna-sarvātmā sarva-doṣa-vivarjitaḥ ||1||

paraspara-praṇayajo dampaty-ālambanas tu yaḥ |

uttama-prakṛti-prāyo rasaḥ śṛṅgāra ucyate ||2||

jāra-bhāvādi-yukto vā hīna-prakṛtiko’pi vā |

svottamādhama-varṇāsu veśyādiṣu tathaiva ca ||3||

viraktālambano yad vā doṣāntara-yuto’pi vā |

raso jugupsā-yuktatvāc chṛṅgārābhāsa ucyate ||4||

kanyakālambanatve tu vipralambho raso bhavet |

pāṇi-grahe tu sampanne saṁyogo’pi raso bhavet ||5||

pāṇi-grahaṇa-sambandhāt pūrvaṁ saṁyoga-varṇane |

anaucitya-pravṛttatvān na saṁyogo raso bhavet ||6||

tasmāt sarvāṅga-sampuṣṭaḥ śṛṅgāro rasa ujjvalaḥ |

dampatyālambane proktaḥ śiṣṭai rasa-vidāṁ varaiḥ ||7||

prakāra-bhedo vijñeyaḥ śrīmad-bhāgavate budhaih |

tasmān na jāra-bhāvasya praveśas tatra yujyate ||8||

evaṁ-vidha-vilakṣaṇa-camatkāra-paripūrṇa-niratiśaya-sukha-rūpaṁ śrī-puruṣottama-yugala-svarūpa-paryavasannaṁ śṛṅgāra-svarūpam upapādya tasya rasa-rasābhāsa-bhedena loka-śāstra-prasiddham anubhūti-prakāra-dvaividhyam āha—**śṛṅgāro dvividhaḥ proktaḥ** ity ādineti | idaṁ tv ihāvadheyam—śṛṅgāro hi yadyap rasa-rūpaḥ, sa caikavidha eva ābhāsasya śṛṅgāratvābhāsāt, yathā candrāvabhāsasya na candratvaṁ na vā tena candrasya dvaividhyam uktam iti | tathāpi pratīti-bhedasya prasiddhatvena tādṛśa-vyavahāra-bhedābhiprāyeṇa dvaividhyam uktam iti |

**paraspara-praṇayaja** iti | nāyakayor anyonya-prema-garbha ity arthaḥ | etenaikatarasya praṇaye'py anyatarasyaudāsīnye vidveṣe vā na rasa iti bhāvaḥ | **dampatyālambanas tu yaḥ** iti | atra dāmpatya-prayojakatayā gāndharvo'pi vivāho'bhyupeyaḥ | tasyāpi manv-ādi-dharma-śāstra-siddhatvād iti | **hīna-prakṛtiko’pi vā** iti asan-nāyaka-tiryag-nāyakādi-prakṛtika ity arthaḥ | **svottamādhama-varṇāsu** iti yathā kṣatriyādīnāṁ brāhmaṇādi-kanyakālambanatve pulindādi-kanyakālambanatve cety arthaḥ | atrādhama-padena niṣiddha-varṇa eva grāhyaḥ | tena brāhmaṇasya kṣatriya-vaiśya-kanyakālambanatve kṣatriyasya vaiśya-kanyakālambanatve ca na sarvathā rasābhāsa iti | evam anyad api boddhyam |

ayam abhiprāyaḥ—śṛṅgāra-raso hi jugupsā-hīna-sarvātmā uttama-yuva-prakṛtiḥ |

śṛṅgaṁ hi manmathodrekas tad-āgamana-kārakaḥ |

uttama-prakṛti-prāyo rasaḥ śṛṅgāra ucyate || [sā.da. 3.211]

iti sarva-śiṣṭa-rasavit-prasiddha-lakṣaṇa-vākyāt | manmatho hi kāmaḥ, tasya vilāsaḥ sva-bhāryāyāṁ jugupsā-rahito nirupadravaḥ sarvāṅga-puṣṭaḥ pariṇāma-vairasya-hīnaś ca śiṣṭānāṁ sampadyate | aśiṣṭānām api nija-kusaṁskāra-doṣa-vyāmugdha-mānasatvāt pāpa-phihita-sad-buddhitvāc ca kārya-kāle para-bhāryāyāṁ rasātiśayānubhave'pi paścāt pariṇāmato vairasyānubhavasya sopadravatvasya loka-garhāyāś ca teṣām apy anubhavāt | śiṣṭānāṁ ca tādṛśa-vairasyādy-anubhavaḥ sarva-sahṛdaya-sākṣika eveti | tathā hi kāma-sūtre vātsyāyana-maharṣeḥ sūtrāṇi—

kāmaś caturṣu varṇeṣu suvarṇataḥ śāstrataś cānanya-pūrvāyāṁ prayujyamānaḥ putrīyo yaśasyo laukikaś ca [kā.sū. 5.1] iti sūtram |

ananya-pūrvāyāṁ bhāryātvenādhigatāyām iti jayamaṅgala-bhāṣyam |

tad-viparīta uttama-varṇāsu para-parigṛhītāsu ca pratiṣiddhaḥ [kā.sū. 5.2] iti sūtram |

para-parigṛhītāsu anyoḍhāsu savarṇāsv api kāmo viparītaḥ, sa putrīyo na yaśasyo na laukikaḥ | evaṁ-vidha-pratiṣiddho'pi na sukhārtho'pi para-parigṛhītāsu ekāntena dharma-viruddhatvāt iti jayamaṅgala-bhāṣyam |

nāyikās tisraḥ kanyā punarbhūr veśyā ca [kā.sū. 5.4] iti sūtram |

tatra kanyā dvividhā savarṇā asavarṇā ca | tatra pūrvā śreṣṭhā | dvitīyā nyūnā | tato'pi nyūnā punarbhūḥ, svīkāre'pi anya-pūrvatvāt iti jayamaṅgala-bhāṣyam |

savarṇāyām ananya-pūrvāyāṁ śāstrato'dhigatāyāṁ dharmo'rthaḥ putrāḥ sambandhaḥ pakṣa-vṛddhir anupaskṛtā ratiś ca [kā.sū. 7.2] iti sūtram |

anupaskṛtā akṛtrimā viśvāsātiśaya-yogāt iti bhāṣyam |

viśuddhiṁ viṣayasyādau kāraṇāni na tattvataḥ |

prasamīkṣya pravarteta para-strīṣu na bhāvataḥ ||

sandṛśya śāstrato yogān pāradārika-lakṣitān |

na yāti cchalatāṁ kaścit sva-dārān prati śāstravit ||

pākṣikatvāt prayogāṇām apāyānāṁ ca darśanāt |

dharmārthayoś ca vailomyān nācaret pāra-dārikam ||

tad etad dāra-gupty-artham ārabdhaṁ śreyase nṛṇām |

prajānāṁ rakṣaṇāyaiva na vijñeyo hy ayaṁ vidhiḥ ||

iti tatraiva kārikātmaka-sūtrāṇi | punaś caupariṣṭaka-prakaraṇe tatraiva kārikātmaka-sūtrāṇi—

na tv etad brāhmaṇo vidvān mantrī vā rājabhūr naraḥ |

gṛhīta-pratyayo vāpi kārayed aupariṣṭakam ||

na śāstram astīty etāvat prayoge kāraṇaṁ bhavet |

śāstrārthān vyāpino vidyāt prayogas tv ekadeśikam ||

rasa-vīrya-vipākādi śva-māṁsasyāpi vaidyake |

kīrtyate iti tat kiṁ syād bhakṣaṇīyaṁ manīṣibhiḥ || ity ādineti |

atra hi spaṣṭaṁ para-pūrvārater loka-veda-viruddhatvaṁ viśvāsa-hīnatayālpa-sukha-pradatvaṁ kṛtrimatvaṁ coktam | tad-viparītaṁ svakīyā-rateḥ loka-veda-praśastatvaṁ viśvāsātiśayatayātisamṛddha-sukha-mayatvaṁ svābhāvikatvaṁ coktam | tasmāt sarva-śiṣṭa-sammata-kāma-śāstre'pi dāmpatya eva kāma-sukhasya sarvāṅga-paripūrṇatā na tv aupapatye | tasmād dampatya-niyata eva manmathodrekaḥ śṛṅgāra-rasa-prayojako, na tv aupapatya-paryanta iti rasa-tattva-vidāṁ sarveṣāṁ śiṣṭānāṁ sammataḥ panthā iti |

yad api,

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ || [u.nī. 1.20]

ity ādi keṣāṁcid vacanam, tad api na paroḍhām adhikṛtya, kintu svakīyām adhikṛtyaiva nava-yauvane vayasi guru-jana-pāratantryāl lajjāditaś ca vyavadhānam adhikṛtyoktam | yataḥ paroḍhāyāṁ durvāsanā-duṣṭa-manasāṁ pāmarāṇām eva sukhātiśaya-bhrama-darśanāt | uttamaḥ prakṛtiḥ prāyaḥ iti vākyaṁ yathā-sambhavaṁ doṣa-vinirmuktā guṇa-pūrṇā prakṛtir yasya tathā-vidho rasaḥ śṛṅgāra iti tātparyakaṁ bodhyam | yathāha sma bhagavān bharataḥ svopabṛṁhita-nāṭya-śāstre eva ṣaṣṭhādhyāye—

tatra śṛṅgāro nāma rati-sthāyi-bhāva-prabhava ujjvala-veśātmakaḥ | yat kiñcit loke śuci medhyam ujjvalaṁ darśanīyaṁ ca tac chṛṅgāreṇopamīyate || yas tāvad ujjvala-veśaḥ sa śṛṅgāravān ity ucyate | yathā ca gotra-kulācārotpannāny āptopadeśa-siddhāni puṁsāṁ nāmāni bhavanti, tayaivaiṣāṁ rasānāṁ bhāvānāṁ ca nāṭyāśritānāṁ cārthānām ācārotpannāny āptopadeśa-siddhāni nāmāni | evam eṣa ācāra-siddho hṛdyojjvala-veśātmakatvāc chṛṅgāro rasaḥ | sa ca strī-puruṣa-hetuka uttama-yuva-prkṛtiḥ |

tasya dve adhiṣṭhāne—sambhogo vipralambhaś ca | tatra sambhogas tāvat ṛtu-mālyānulepanālaṅkāreṣṭa-jana-viṣaya-vara-bhavanopabhogopavana-gamanānubhavana-śravaṇa-darśana-krīḍā-līlādibhir vibhāvair utpādyate |

tasya nayana-cāturya-bhrū-kṣepa-kaṭākṣa-sañcāra-lalita-madhurāṅga-hāra-vākyādibhir anubhāvair abhinayaḥ prayoktavyaḥ [nā.śā. 6.45] ity ādineti |

atra *ācāra-siddho hṛdyojjvala-veśātmakatvāc chṛṅgāro rasaḥ* itiācāra-siddhatva-viśeṣaṇena anācāra-niṣṭhatvād upapati-niṣṭhatvaṁ śṛṅgāra-rasasya vāritam | ananya-pūrvālambanatvaś ca niyamitam | tathā ca sampanna-dāmpatye bhāvi-dāmpatye cācāra-siddha eva śṛṅgāra-rasaḥ | upapati-niṣṭhatve tu rasābhāsa eveti sūcitaṁ sarvaiḥ | tatrāpi sampanna-dāmpatye sambhogo vipralambhaś cety ubhaya-rūpaḥ śṛṅgāra-rasaḥ | bhāvi-dāmpatye kanyakāyāṁ tu vipralambha-mātram | sambhogasya kāma-sukha-paryavasannasya tadānīm ācāra-viruddhatvāt dharma-śāstra-rasa-śāstrobhaya-niṣiddhatvasyopapāditatvāc ca | tasmāt kanyakāyām api sambhogābhāvād āṁśika eva śṛṅgāra-rasaḥ | evam eva bharata-vākyaṁ vyākhyātaṁ sarvair eva rasa-tattva-vidbhiḥ śiṣṭair ācāryaiḥ | tathā ca sāhitya-darpaṇa-kṛtāṁ saṅgrahaḥ—

śṛṅgaṁ hi manmathodbhedas tad āgamana-hetukaḥ |

uttama-prakṛti-prāyo rasaḥ śṛṅgāra iṣyate ||

paroḍhāṁ varjayitvātra veśyāṁ cānanurāgiṇīm |

ālambanaṁ nāyikāḥ syur dakṣiṇādyāś ca nāyakam ||

candra-candana-rolamba-rutādy-uddīpanaṁ matam |

bhrū-vikṣepa-kaṭākṣādir anubhāvaḥ prakīrtitaḥ ||

tyaktvaugrya-maraṇālasya-jugupsā-vyabhicāriṇaḥ |

sthāyi-bhāvo ratiḥ śyāma-varṇo’yaṁ viṣṇu-daivataḥ || [sā.da. 3.211-5] ity adi |

atra sphuṭaṁ paroḍhāyā mukha-śṛṅgāra-rasa-prakṛtitvaṁ pratiṣiddham iti | kiṁ ca, anaucitya-pravṛttatvena jugupsābhivyañjakatvād rasābhāsa-prakṛtitvam eva | tad apy āha—

anaucitya-pravṛttatva ābhāso rasa-bhāvayoḥ ||

upanāyaka-saṁsthāyāṁ muni-guru-patnī-gatāyāṁ ca |

bahu-nāyaka-viṣayāyāṁ ratau tathānubhaya-niṣṭhāyām ||

pratināyaka-niṣṭhatve tadvad adhama-pātra-tiryag-ādi-gate |

śṛṅgāre’anucityaṁ raudre gurv-ādi-gata-kope || [sā.da. 3.290-2] ity adineti |

*ubhaya-nāyaka-saṁsthāyām u*papati-niṣṭhāyām anaucityāt jugupsābhivyañjakatvena bharatādi-muny-ukta-śṛṅgāra-rasāṅga-hīnatvena rasābhāsatvam eva, na tu rasatvam iti | yathāhuḥ sāhitya-darpaṇa-kārā eva—

rase'naucityaṁ cātra bharatādi-praṇīta-lakṣaṇānāṁ sāmagrī-rahitatve saty eka-deśa-yogitvopalakṣaṇa-paraṁ bodhyam | iti |

(ālambanaṁ nāyikāḥ syur dakṣiṇādyās tu nāyikāḥ) | tatropanāyaka-saṁsthatve rasābhāsodāharaṇaṁ sāhitya-darpaṇa-kṛtāṁ—

svāmī mugdhataro vanaṁ ghanam idaṁ bālāham ekākinī

kṣoṇīm āvṛṇute tamāla-malina-cchāyā tamaḥ-santatiḥ |

tan me sundara muñca kṛṣṇa sahasā vartmeti gopyā giraḥ

śrutvā tāṁ parirabhya manmatha-kalā-sakto hariḥ pātu vaḥ || [sā.da. 3.294a]

tasmād dāmpatya eva saṁyoga-viprayogātmaka-sarvāṅga-paripūrṇaḥ śṛṅgāra-rasaḥ | kanyakāyāṁ bhāvi-dāmpatye vipralambha-mātram | paroḍhāyāṁ tu rasābhāsa eveti sarva-śiṣṭa-rasa-tattvavidāṁ siddhāntaḥ | evaṁ ca śṛṅgāra-rasasya mūla-rūpe śrī-rādhā-kṛṣṇa-svarūpe nirukta-lakṣaṇa-śṛṅgāra-rasa-rūpatvaṁ tad-daivatatvam eva ca na syād eveti bubhutsubhir avadheyam |

atha caivam,

rāgeṇollaṅghayan dharmaṁ parakīyā-balārthinā |

tadīya-prema-vasatir budhair upapatiḥ smṛtaḥ || [u.nī. 1.17]

atraiva paramotkarṣaḥ śṛṅgārasya pratiṣṭhitaḥ || [u.nī. 1.19]

ity ujjvala-nīlamaṇy-ādi-vākyānāṁ niravakāśatvaṁ syād iti cet, iṣṭam eva tat tādṛśa-siddhāntasyokta-diśā kāma-śāstra-viruddhatvena nāṭya-śāstra-viruddhatvena cobhaya-rasa-śāstra-viruddhatvād rasa-tattva-vit sarva-śiṣṭa-siddhānta-viruddhatvāc ca nirmūlatvena tasyābhyupaga-siddhānta-mātrtayā ca prāmāṇikatvābhāvāt | bahu vāryate yataḥ khalu ity-ādi-vākyānāṁ bharata-praṇīta-granthe'nupalambhāt | prāmāṇikatve'pi dāmpatya eva guru-jana-lajjādi-vyavadhāna-paratvād iti |

evaṁ ca—

saṅketīkṛta-kokilādi-ninadaṁ kaṁsa-dviṣaḥ kurvato

dvāronmocana-lola-śaṅkha-valaya-kvāṇaṁ muhuḥ śṛṇvataḥ |

keyaṁ keyam iti pragalbha-jaratī-vākyena dūnātmano

rādhā-prāṅgaṇa-koṇa-koli-viṭapi-kroḍe gatā śarvarī || [padyā. 205, u.nī. 1.18]

ity ādau keṣāṁcit padye paramotkarṣa-yukta-rasamayatvena tatrodāhṛte, svāmī mugdhataro vanaṁ ghanam idaṁ [sā.da. 3.294a] ity-ādi-sāhitya-darpaṇa-kārokta-rasābbhāsatvam eva, na tu rasātiśayatvam ity avadheyam | hy atra anucitya-pravṛttatvāj jugupsābhivyañjakatvāc cātitarāṁ rasābhāsa eva rasotkarṣas tu dūratara-parāhataḥ | tathā hi parama-lakṣmyāḥ śrī-rādhāyāṁ parama-viṣṇv-ekānapāyinyāṁ paty-antarāropo nitarām anucitaḥ sahṛdayānāṁ śiṣṭānāṁ sva-mātari paty-antarāropa-śravaṇād apy atitarāṁ juguspābhivyañjakaś ca | tatrāpy ukta-śloka-vākya-pratīta-tādṛśa-nīca-daridra-pati-kalpanaṁ tādṛśa-krūra-jaratī-śvaśrū-kalpanaṁ ceti | tathā parama-lakṣmyāḥ śrī-rādhāyā nija-sahaja-patau parama-viṣṇau śrī-kṛṣṇe jāratva-buddhi-kalpanam api paramam anucitaṁ jugupsābhivyañjakaṁ ceti | bhagavataḥ śrī-kṛṣṇasya tādṛśa-kṣudra-kāmukatvābhivyañjana-dvārā nīca-prakṛtitva-pratipatter api rasābhāsatvam iti |

tathā ca yathā cāsya ślokasya nīca-paripāṭyāvarṇanena nāyakayor nīcatva-pratīteḥ rasasya nīca-prakṛtitvāvagamād bharata-muni-śāstra-paripāṭyāpi rasābhāsatvaṁ, tathā rateḥ sopadravatva-pratipādanān nīcābhigāmitvābhivyañjanāc cokta-kāma-śāstra-paripāṭyāpi rasābhāsatvam eva | bharata-vākyāni vātsyāyana-vākyāni ca pūrvam upabṛṁhitāny eveti punar neha tanyate | na ca śrī-rādhā-kṛṣṇa-viṣayakatvād eva na rasābhāsatvam iti vaktuṁ śakyate | varṇana-paripāṭyā nīcatve bhagavad-viṣayatve'pi rasābhāsatvam eva, yathā rādhā-kṛṣṇayor apy aupariṣṭaka-rati-varṇane rasābhāsasya durnivārakatv eva | anyathā tad-varṇanam api tādṛśa-rati-rasikaḥ kaścit kuryāt | aupariṣṭaka-ratiś ca sindhu-ṣaṣṭhānāṁ nadīnām āntarīyā aupariṣṭaka-sāmyāḥ [kā.sū. 5.25] iti vātsyāyana-sūtre, saty api pariṣvaṅga-cumbanādau mukhe jaghanya-karmaṇā prīyante iti tad-bhāṣye pratipāditam uttama-nāyakayos tat karma pāradārikavad eva niṣiddhaṁ ceti pratipāditam evātraiva pūrvam iti | kiṁ ca, śrī-kṛṣṇasya puruṣottamatvam uktvā jāratva-kathanaṁ śrī-rādhāyā mahā-lakṣmītvam uktvā punar āpātato'py abhimanyu-patnītva-kathanaṁ tathaiva vipratibiddhaṁ yathāmṛtatvam uktvā tasyaiva punar amedhyatva-kathanam iti |

yat tu kaścit jāra-bhāva-rasikaḥ, nahi svakīyābhir nāyikābhī rāsa-līlā kvacid dṛṣṭā śrutā veti tad apy ajñāna-vijṛmbhitam eva | sdvānurūpa-svānurakta-bahu-yuvati-jana-ghaṭita-tādṛśāneka-vigraha-yuta-puruṣa-viśeṣa-kṛta-nṛtya-viśeṣa eva rāsa-śabdasya saṅketiatvāt, na tu para-strī-kartṛka-nṛtya-viśeṣa iti | bhavādṛśair api paroḍhābhāva-rahitatayā svīkṛtāyāṁ goloka-stha-līlāyāṁ brahma-vaivarta-purāṇādau rāsa-līlā-varṇanāt | bhūrloke'pi dvārakāyāṁ mahiṣībhiḥ saha bhagavato rāsa-līlāyā hari-vaṁśe varṇitatvāt rāsa-līleti nāma-karaṇāc ceti | kiṁ ca, bhavādṛśair api prāmāṇikatayā saṁmānita-bṛhad-gautamīya-tantre śāradīya-pūrṇimāyāṁ rāsa-līlopāsana-vākye spaṣṭaṁ śrī-rādhā-kṛṣṇayor dāmpatyam evoktam | tad uktam eva mayā pūrvam atraiva śrī-mayūkha-śeṣe iti tatraiva draṣṭavyam |

kiṁ cātraiva paramotkarṣa ity-ukta-diśā jāra-bhāva eva rasasya paramotkarṣe sati śrutau,

sa naiva reme tasmād ekākī na ramate, sa haitāvān āsa yathā strī-pumāṁsau sampariṣvaktau sa imam evātmānaṁ dvedhāpātayat | tataḥ patiś ca patnī cābhavatām | [bṛ.ā.u. 1.4.3]

ity anuktvā, "upapatiś copapatnī cābhavatām" ity eva brūyāt | bhāratīye vātsyāyanīye ca rasa-śāstre'pi tatraiva rasotkarṣaṁ brūyāc ca, na ca brūte tasmād aśāstrīyā sva-manīṣā-kalpitā caiṣā kalpaneti |

yat paty-apatya-suhṛdām anuvṛttir aṅga

strīṇāṁ sva-dharma iti dharma-vidā tvayoktam |

astv evam etad upadeśa-pade tvayīśe

preṣṭho bhavāṁs tanu-bhṛtāṁ kila bandhur ātmā ||

kurvanti hi tvayi ratiṁ kuśalāḥ sva ātman

nitya-priye pati-sutādibhir ārtidaiḥ kim? |

tan naḥ prasīda parameśvara mā sma chindyā

āśāṁ bhṛtāṁ tvayi cirād aravinda-netra || [bhā.pu. 10.29.32-33] ity ādineti |

tathā ca gopīnāṁ śrī-kṛṣṇe paramātmatva-niścaya-balena mukhya-patitvasya mukhya-bandhutvādeś ca tasminn eva niścayāt sudūra-parāhato gopī-kṛṣṇayor jāra-bhāva iti |

rāgeṇollaṅghayan dharmaṁ parakīyā-balārthinā |

tadīya-prema-vasatir budhair upapatiḥ smṛtaḥ || [u.nī. 1.17]

iti laukika-tal-lakṣaṇasya parama-viṣṇau paramātmani śrī-kṛṣṇe gavām eka-śaphatvavan nitarāṁ vyāpaka-viruddhatvam iti | api ca rāgeṇa dharmollaṅghanaṁ gopī-janānāṁ bhagavata ubhayor vā ? trayam apy anupapannam | tathā hi, yadā viṣṇau bhartṛ-bhāve sa-dhavānāṁ ca kāsām api strīṇāṁ na dharmollaṅghanaṁ, tadā gopī-janānām eva sākṣāc chriyo vigrahāntara-bhūtānāṁ dharmollaṅganaṁ kathaṁ syād iti | tathā hi vājasaneyināṁ vivāha-paddhatau kanyā-dāna-vākye—

dātāhaṁ varuṇo rājā dravyam āditya-daivatam |

vipro'sau viṣṇu-rūpeṇa pratigṛhṇātv ayaṁ vidhiḥ ||

iti vākyāntaraṁ paṭhyate | evam āśvalāyann api kanyā-dāna-vākye—

lakṣmī-rūpam imāṁ kanyāṁ dvijāya viṣṇu-rūpiṇe |

tubhyaṁ codaka-pūrvāṁ tāṁ pitṝṇāṁ tāraṇāya ca || [prā. 15.26]

ity-ādi-vākyaṁ paṭhyate | tena sarvāsāṁ strīṇāṁ lakṣmy-aṁśatayā viṣṇor eva tāsāṁ sahaja-bhartṛtvaṁ bodhyate | laukika-patīnāṁ tu patny-arthaṁ viṣṇu-pratīkatva-mātraṁ veda-vidhi-saṁskṛta-dhātu-śilādi-nirmita-viṣṇu-mūrtivat | ata eva laukika-bhartari viṣṇu-buddhir eva satībhir nārībhiḥ kartavyeti śāstra-vacanair upadiśyate | upadiśyate ca divaṅgata-laukika-patīnāṁ nārīṇāṁ bhartṛ-buddhyā bhagavad-ārādhanam | evaṁ ca śrī-janānāṁ gopīnāṁ sākṣād-bhartari parama-viṣṇau śrī-kṛṣṇe bhartṛ-bhāve kathaṁ dharmollaṅghanaṁ, yena jāra-bhāvaḥ syād iti | ata eva parama-viṣṇau śrī-kṛṣṇasyāpi na jāra-bhāvaḥ, ukta-vivāha-vākye sarvāsām eva vadhūnāṁ tasyaiva pradāna-sapradānatva-bodhanena sahaja-bhartṛtvāvagamāt | tad etad uktaṁ gopī-janair eva—yat paty-apatya- ity-ādinā kurvanti hi tvayi ratiṁ [bhā.pu. 10.29.32-33] ity-ādinā | yarhy ambujākṣa tava pāda-talaṁ ramāyā datta-kṣaṇaṁ [bhā.pu. 10.29.36] ity-ādinā ceti |

evaṁ ca tasmin viṣṇutva-jñānābhāva-mūlakatayāpi tatra jāra-bhāvo na samarthayituṁ śakyate | iti rāgeṇollaṅghayan dharmam ity ādy upapati-lakṣaṇasya śrī-kṛṣṇe'titarām asambhava ity api dhyeyam | tasmād rāsa-pañcādhyāyī-paripāṭhyā gopī-kṛṣṇayoḥ prema-varṇane rasābhāsābhāve'pi rāgeṇollaṅghana dharmam ity ādy ukta-prakāreṇa tad-varṇane gopī-kṛṣṇayor atitarāṁ nīcatva-pratīte'py atitarāṁ jugupsā-janakatvena nitarāṁ rasābhāsatvam iti |

śrī-rūpa-gosvāmy-ādi-mahātmabhis tu tasyābhyupaga-siddhānta-paratvena samarthanaṁ kṛtaṁ, na tu svāveśeneti śrī-jīva-gosvāmi-vākyād avasīyate | tathā hi—

laghutvam atra yat proktaṁ tat tu prākṛta-nāyake |

na kṛṣṇe rasa-niryāsa-svārthāvatāriṇi || [u.nī. 1.18]

iti kārikā-vyākhyāna-śeṣe śrīpāda-jīva-gosvāmi-mahodayaiḥ pakṣa-pratipakṣābhyāṁ bahudhā vicārya gopīnāṁ śrī-kṛṣṇena saha nitya-siddha-dāmpatyam upapādya nitya-siddha-dāmpatyopapādanenaiva laghutvaṁ jugupsitatvaṁ ca nirastam ity upapādya, tathāpi ujjvala-nīlamaṇi-kṛtā paroḍhā-bhāve rasotkarṣaḥ kathaṁ samarthitaḥ, ity ākāṅkṣāyām upasaṁhāra-mukhenoktam—

tasmād bahu vāryate ity ādi yal laukika-rasa-vidāṁ matam utthāpitaṁ tat khalu tan-mata-rāgiṇām apy āpāta-bodhanāyeti | tatra rasa-niryāsa-svādārtham avatariṇi ity anena yad avatārād anyadā na tādṛśāyāḥ svīkāraḥ kintu dāmpatyasyaiveti labhyate | tatra pramāṇaṁ ca svayam aṅgīkariṣyate | ānanda-cin-maya-rasa-pratibhāvitābhir ity ādau nija-rūpatayā kalābhiḥ [bra.saṁ. 5.48] iti nija-rūpatayā svīyatayety arthaḥ | ity ādineti |

punaś ca tatraiva gautamīya-tantrādi-vākyair gopīnāṁ śrī-kṛṣṇena samaṁ nitya-dāmpatyam upapādya etat-kārikā-vyākhyā-śeṣe paryavasāna-siddhāntam āhuḥ śrī-jīva-gosvāmibhiḥ—

tasmād anādita eva tābhiḥ samucitāyā rāsādi-krīḍāyā avicchedāt para-dāratvaṁ na ghaṭata iti bhāvaḥ | iti |

punaś ca—

svecchayā likhitaṁ kiṁcit kiṁcid atra parecchayā |

yat pūrvāpara-sambaddhaṁ tat-pūrvam aparaṁ param || ity uktam |

asyāpy ayam arthaḥ—asminn ujjvala-nīlamaṇi-prabandhe mūla-grantha-kṛtā kiñcit svecchayā likhitaṁ kiñcit tu parecchayā—saṅketīkṛta-kokilādi-ninadaṁ, bahu vāryate yataḥ khalu ity ādi yal laukika-rasa-vidāṁ matam utthāpitaṁ, tat khalu tan-mata-vidām apy āpātaca likhitam iti tat khalu tan-mata-rāgiṇām apy āpāta-bodhanāyeti | sva-mataṁ śrī-rūpa-gosvāmi-mataṁ tu dāmpatya-paryavasānam eva | tad uktamaṁ tatraiva śrī-jīva-gosvāmibhiḥ—avatāra-samayasyāpara-bhāge vyaktībhavaty eva dāmpatyaṁ, sa eva paryavasāna-siddhāntaś ca lalita-mādhava-prakriyayātra ca nirvāhayiṣyate iti |

evam evāgre'gre'py anta-paryantam ujjvala-nīlamaṇi-ṭīkāyāṁ granthāntare ca śrī-rādhā-kṛṣṇārcana-dīpikādau brahma-saṁhitā-ṭīkādau copapāditam iti | evaṁ ca viśvanātha-cakravartināṁ svecchayā ity-ādi-ślokasyānyathā vyākhyānam api sva-manīṣā-kalpitam evety api dhyeyam |

tathāpi bhaktānām a[o keṣāṁcit tatraiva mukhya-rasānubhavo na dāmpatye, sa sva-saṁskāra-viśeṣa-prabhāvād eva pratibhāti | yathopapāditaṁ mayā prathame pramāṇa-mayūkhe—

vāsanā deśa-bhedāc ca kāla-bhedāt tathā janeḥ |

jātā bhaktān api budhān bādhate balavattarā ||

tasmāc chāstra-viruddhā hi bhaktānām api bhāratī |

pramāṇatāṁ na cāpnotīty etat tattva-vidāṁ matam ||

pratyakṣa-śāstreṇāviruddhaṁ yuktibhiś coparañjitam |

sad-vākyam api mānaṁ syāt sūkṣma-tattva-vinirṇaye || iti |

kiṁ ca jāra-strī-puruṣa-sambhoge dampatyoḥ sambhogāpekṣayā sukhātiśayaḥ, ity atra kim api pramāṇaṁ vācyam | kāma-śāstram iti cen, na, sarva-śiṣṭa-prasiddha-vātsyāyana-muni-kṛta-kāma-sūtreṣu tad-bhāṣye ca para-strī-sambhoge sukhātiśayasya darśitatvābhāvāt, ninditatvāc ca, dāmpatya-sukha evākṛtrima-rasātiśayasya darśitatvāc ca | bharata-śāstram iti cen, na, tatrāpi ācāra-sampanna-dampaty-ālambanatva eva rasatvasyopapāditvāt | lokānubhava iti cet, tatrāpi kiṁ śiṣṭānubhava uta dhṛṣṭānubhavaḥ | nādyaḥ śiṣṭānāṁ tatra jugupsāyā evānubhavāt | dhṛṣṭānubhava iti cet, tasya durvāsanā-mūlakatvena pramāṇatvābhāvāt | nijānubhava iti cet, tasyāpy anaikāntikatvena pramāṇatvābhāvāt |

kiṁ ca, na jārayoḥ kvacid api svārtha-hīnaḥ premā dṛṣṭaḥ | dṛśyate ca tayoḥ premṇor dhātu-viśeṣa-vega-janya-kāma-mātra-mūlakatvena kṣaṇikatvaṁ, aṇv api svārtha-vighāte jārāntaropasthitau ca pūrva-jārayor anyonyaṁ prāṇa-vighātakatvaṁ ca | tathāpi dhṛṣṭānāṁ tatra rasātiśayo janmāntara-sañcita-durvāsanā-janita eveti |

kiṁ ca, kāmo'nyaḥ premā cānyo vācyaḥ | tatra premaiva praśasyate, na tu kāmaḥ | ukta-kāma-śāstra-vākya-diśā carama-dhātu-gata-kīṭa-tudana-janyas tad-vega-janyaś ca vikāra-viśeṣo roga-prāyaḥ | tato vaśī-bhūtau dhṛṣṭāv eva strī-puruṣau kāraṇākāryau vismarataḥ | vega-nivṛttau ca parasparaṁ nirapekṣatām āpadyete | vegātireke tu dhṛṣṭaḥ puruṣo garbha-bharālasām api bhāryāṁ svato'nicchantīm api balāt pīḍayati svasyāpy aniṣṭaṁ garbha-pātanam api karoti kāmāturā dhṛṣṭā jvara-kaṣāyitam api bhartāraṁ pīḍayati nija-saṁyoga-janya-viṣama-jvara-dvārā taṁ ghātayati | tasmāt sarvathaivāniṣṭa-karo dhṛṣṭānāṁ kāmānubhavaḥ | yathā hi vātsyāyanīye kāma-sūtre tad-bhāṣye ca—

sātatyāt tv asyāḥ puruṣā kaṇḍūtir apanupadyate [kā.sū. 2.1.11] iti sūtram | raktajāḥ kṛmayaḥ sūkṣmā mṛdu-madhyogra-śaktayaḥ | smara-sadgasu (?) kaṇḍūtiṁ janayanti yathā-balam iti bhāṣyam |

sā punar ābhimānikena sukhena saṁsṛṣṭaṁ rasāntaraṁ janayati [kā.sū. 2.1.12] iti sūtram | sā ca kaṇḍūtir apanīyamānā śalākayā karṇa-kaṇḍūtir iva iti bhāṣyam |

kaṇḍūti-pratīkāro'pi hi dīrgha-kālaṁ priyaḥ [kā.sū. 2.1.16]

saṁyoge yoṣitaḥ puṁsā kaṇḍūtir apanudyate |

tac cābhimāna-saṁsṛṣṭaṁ sukham ity abhidhīyate || [kā.sū. 2.1.17]

suratānte sukhaṁ puṁsāṁ strīṇāṁ tu satataṁ sukham |

dhātu-kṣaya-nimittā ca virāma-icchopajāyate || [kā.sū. 2.1.22]

kaṇḍūty apagamāt strīṇāṁ karaṇāc ca sukhaṁ dvidhā |

spandanaṁ ca visṛṣṭiś ca śukrasya kṣaraṇaṁ dvidhā |

klinnatā kevala-spando visṛṣṭer arthanāt sukham |

ante tv ākṣipta-vegāyā visṛṣṭer niravanmatā ||[[16]](#footnote-17)

jāter abhedād dampatyoḥ sadṛśaṁ sukham iṣyate |

tasmāt tathopacaryā strī yathāgre prāpnuyād ratim || [kā.sū. 2.1.30]

tasmād dhātu-viśeṣa-vikāra-saṁvega-nimittoyaṁ premā sarvathaivāniyato na jātucid apy anaupādhika-prema-padavīm ārohitum arhati | gopī-janānāṁ bhagavat-premā tu hlādinī-śakti-svarūpa-vistāra-lakṣaṇa eveti, na kṣudra-kāmuka-jana-prema-dṛṣṭāntaṁ sahate | rasas tu prema-sthāyika eva, na tu kāma-sthāyika iti vibhāvanīyam ||

anyac ca, jāra-bhāve rasābhāsa-kāraṇam | tathā hi, laukikayor api nāyakayor yathā-sambhavam anurūpa-saubhagatva eva rasodayo viṣamatve rasābhāsa ity ukta-kāma-śāstra-vākyād bharata-muni-vākyāt sāhitya-darpaṇādi-dhṛta-vākyāc cāsīyate | evaṁ ca sākṣād-rasa-rūpayoḥ sākṣād-rasādhidaivatayoḥ śrī-puruṣottamayoḥ śrī-rādhā-kṛṣṇayos tu sarvathaivānurūpa-saubhagatvaṁ vācyam | ata eva munīndraiḥ—

aṅge tu vāme vṛṣabhānujāṁ mudā

virājamānām anurūpa-saubhagām |

sakhī-sahasraiḥ parisevitāṁ sadā

smarema devīṁ sakaleṣṭa-kāma-dām ||5||

iti vākye'nurūpa-saubhagatvaṁ viśeṣitam | śrī-vallabhācārya-caraṇair api pañcādhyāyī-subodhinyāṁ, yāṁ gopīm anayat kṛṣṇo vihāyānyāḥ striyo vane [bhā.pu. 10.30.36] iti śloka-vyākhyāne, anyās tu striyo jātāḥ, iyaṁ tu mugdhaiva gopī iti | punaś ca, tataś cāntardadhe kṛṣṇaḥ sā vadhūr anvatapyata [bhā.pu. 10.30.36] ity asya vyākhyāne, sā ananya-pūrvā vrata-madhya-sthā guṇātītā iti ananya-pūrvātvena vrata-madhya-sthātvena guṇātītātvena ca tasyām anya-pūrvātva-lakṣaṇaṁ paroḍhātvaṁ nirākṛtam | anyāpekṣayāsyāḥ mugdhātvopapādane ca bhagavat-samāna-vayaskatvaṁ copapāditam | tad āha taṭ-ṭīkāyām apara-vallabha-dīkṣitaiḥ—vadhū-padena bhagavat-samāna-vayaskatvam uktam ity āśaya ity ādi |

tathā ca śrī-vallabhācāryair apii śrī-rādhā-kṛṣṇayor anurūpa-guṇa-saubhagatvam anurūpa-vayaskatvam eva ca pratipāditam, tatraiva mohaṁ sarvādhika-rasa-puṣṭiś ca darśitā | tac ca paroḍhā-bhāve vyāhanyate |

tathā hi abhimanyunā saha vivāha-svīkāre saṅketīkṛta-ity-ādy-ukta-diśā tad-gṛha-vāsa-svīkāre ca tasyāḥ ṣoḍaśādhika-vayaskatvaṁ pratibhāsate | bhagavataś ca śrī-kṛṣṇasya ekādaśa-varṣa-paryanta-vayaskatva-prasiddhatayā nāyakāpekṣayā nāyikāyā adhika-vayaskatva-pratīter iti sabhyānāṁ rasābhāsa eva | yathā—

muñcāñcalaṁ cañcala paśya lokaṁ

bālo'si nālokayase kalaṅkam |

bhāvaṁ na jānāsi vilāsinīnāṁ

gopāla go-pālana-paṇḍito'si ||

ity ādau rasābhāsa iti | tasmād ayuktaiva sarvathā paroḍhā-bhāvasya rasa-śreṣṭhatva-kalpaneti | rasa-śreṣṭhatva-kathanaṁ keṣāṁcid bhaktānāṁ ca tādṛśa-pūrva-saṁskāra-mūlakam eveti pratibuddhair upekṣaṇīyam iti | tathā ca, paroḍhāyāṁ saṁyoga-vipralambhobhaya-vidha-rasasyānaucitya-jugupsādi-doṣa-grastatvena rasābhāsatvāt kanyakānāṁ bhāvi-patnī-rūpāyāṁ vipralambha-varṇanasyaucitye'pi sambhoga-varṇanasyānaucitya-doṣa-grastatvāt dāmpatya eva vātsyāyana-sammatyā bharata-muni-sammatyā sarva-śiṣṭa-sammatyā ca saṁyoga-vipralambhābhyāṁ dala-dvayābhyāṁ ca sarvāṅga-paripūrṇo rasa iti dāmpatyam eva rasatve karaṇam iti sarvam abhipretyāha pūrvam | **dāmpatyaṁ ca tayor nityaṁ rasatve kāraṇaṁ yataḥ** [1.120] iti,

**tasmāt sarvāṅga-sampuṣṭaḥ śṛṅgāro rasa ujjvalaḥ |**

**dampatyālambane proktaḥ śiṣṭai rasa-vidāṁ varaiḥ ||** [2.7**]** iti ceti |

dāmpatye'pi guru-janato nava-dampatyor navala-kiśoratvena dvirāganāt pūrvam anyonyaṁ gupta-milanārthaṁ saṅketita-sthāne yamunā-pulinopavanādāv abhisārasya sutarāṁ sambhavāt, kāntārthinī tu yā yāti saṅketaṁ sābhisārikā ity etāvan-mātrasya tal-lakṣaṇatvāc ceti | evaṁ nāyakasya bahu-parigrahatve khaṇḍitātvādīnām api dāmpatye sad-bhāvasya nirbādhāc ceti | tad etad sarvaṁ draṣṭavyaṁ sāhitya-darpaṇādāv iti |

māna-līlādi-bhāvānāṁ dāmpatye eva puṣṭatā |

adhikāra-vihīnatvāt paroḍhānāṁ na yujyate || iti saṅkṣepaḥ |

evaṁ ca sambhoga-rase—

tvām aprāpya mayi svayaṁvara-parāṁ kṣīroda-tīrodare

śaṅke sundari kālakūṭam apiban mūḍho mṛḍānī-patiḥ |

itthaṁ pūrva-kathābhir anya-manasā vikṣipya vakṣo'ñcalaṁ

rādhāyāḥ stana-korakopari-milan-netro hariḥ pātu vaḥ || [gī.go. 1.27]

ity ādikam udāharaṇīyam | vipralambhe tu—

dṛśyase purato gatāgatam eva me vidadhāsi |

kiṁ pureva sasambhramaṁ parirambhaṇaṁ na dadāsi ||

kṣamyatām aparaṁ kadāpi tavedṛśaṁ na karomi |

dehi sundari darśanaṁ mama manmathena dunomi || [gī.go. 3.8-9]

bhrū-cāpe nihitaḥ kaṭākṣa-viśikho nirmātu marma-vyathāṁ

śyāmātmā kuṭilaḥ karotu kabarī-bhāro'pi mārodyamam |

mohaṁ tāvad ayaṁ ca tanvi tanutāṁ bimba-dharo rāgavān

sad-vṛttaḥ stana-maṇḍalas tava kathaṁ prāṇair mama krīḍati || [gī.go. 3.14]

ity ādikaṁ paroḍhā-bhāvam antareṇoktam udāhartavyam iti | tathā śriyaḥ—

kva nanda-kula-candramāḥ kva śikhi-candrakālaṅkṛtiḥ

kva mandra-muralī-ravaḥ kva nu surendra-nīla-dyutiḥ

kva rāsa-rasa-tāṇḍavī kva sakhi jīva-rakṣauṣadhir

nidhir mama suhṛttamaḥ kva bata hanta hā dhig-vidhim || [la.mā. 3.25]

ity ādy udāhartavyam iti |

na tu saṅketīkṛta-kokilādi-ninadam ity ādikaṁ sabhyānāṁ jugupsābhivyañjakam udāhartavyam iti | athaitādṛśārtha-saṅgrāhikāḥ pūrva-paṭhitā eva kārikā paṭhyante—

**sākṣān-manmatha-rūpaś ca paramāmṛta-vigrahaḥ |**

**sarva-vedānta-saṁvedyaḥ śrī-kṛṣṇaḥ puruṣottamaḥ || (1.95)**

**sākṣād-rati-svarūpā ca paramāmṛta-vigrahā |**

**paramāhlādinī rādhā śrī-devī paramā ramā || (1.96)**

**prākṛtasya tu kāmasya rajo-vīrya-vikāriṇaḥ |**

**na praveśo nirvikāre saccidānanda-vigrahe || (1.38)**

**svataḥ prakāśa-rūpatvāt sūryāntara-nirarthakaḥ |**

**svataḥ kāma-svarūpatvāt kāmāntara-nirarthakaḥ || (1.107)** ity ādi |

atra pūrvaṁ śrī-puruṣottamayoḥ sākṣāt trir vikāra-rati-kāma-svarūpatvam upapāditaṁ tatra prākṛta-kāma-sañcaraṇābhāvaś ca pratipādita iti na prākṛta-kāma-vyāpāra-dṛṣṭāntena tatra jāra-bhāvādi-kalpanāvaśyakateti—śrīś ca te lakṣmīś ca patnyau, sa imam evātmānaṁ dvedhāpātayat patiś ca patnī cābhavatām ity ādi śruti-siddha-tādṛśa-svarūpa-lakṣaṇānuparodhenaiva saparikara-śrī-yugma-svarūpaṁ varṇitavyaṁ dhyātavyaṁ ceti sarva-śiṣṭa-sammataḥ panthāḥ |

tat sarvam āha—

prākṛtālambanatve tu bhedo’yaṁ varṇito mayā |

rasābhāsa-prabhedena loka-śāstrānusārataḥ ||9||

śrī-kṛṣṇālambanatve tu tathā vaktuṁ na yujyate |

ato dvirūpato jñeyo mukhyāmukhya-prabhedataḥ ||10||

rase mukhye tu śrī-rādhā paramāmṛta-vigrahā |

paramā śrīḥ samākhyātā kṛṣṇārdhāṅga-svarūpiṇī ||11||

yā parā paramā devī yā ramety api gīyate |

tayā yuktaḥ paraḥ kāntaḥ prakṛtiḥ puruṣottamaḥ ||12||

pati-patnīti nāmnaiva dvidhā bhāvo hi paṭhyate |

bṛhad-āraṇyake caiva śrīś cety ādau tu mantrake ||13||

tathaiva ca purāṇeṣu pañcarātrādikeṣu ca |

tayor nityaṁ hi dāmpatyaṁ yathā mādhurya-nīrayoḥ |

vyākhyātaṁ ca mayā pūrvaṁ tad atra smaryatāṁ punaḥ ||14|| iti |

**śrī-kṛṣṇālambanatve tu** ity ādi | **mukhyāmukhya-prabhedataḥ** iti | bimbālambanatvena pratibimbālambanatve na ca dvirūpata ity arthaḥ | ayaṁ bhāvaḥ—saṅketī-kṛta-kokilādi-ninadam ity-ādi-prakāraka-varṇanasya śāstra-bāhyatvena rasābhāsatve'pi purāṇādi-sac-chāstokta-prakāreṇa paroḍhātva-varṇane śrī-kṛṣṇālambanatvena na rasābhāsaḥ | tādṛśa-varṇana-prakārasya parama-śiṣṭair vyāsādibhiḥ svīkṛtatvāt, tātparyeṇa dāmpatya-bhāva-paryavasāyitvāc ca | tathāpi gauṇa-mukhya-bhāvaḥ svīkartavyaḥ samānatve sarva-mukhyāyāḥ śrī-rādhāyās tathā-bhāva-nirāsārthaṁ purāṇeṣu chāyā-rādhā-prasaṅgānayanam anarthakaṁ syāt | tasmān mukhyāmukhya-bhedena śrī-kṛṣṇālambana-śṛṅgāra-rasasyāpi dvaividhyam |

nanu kim artham etad iti cet, śṛṅgārasya dampatyālambanatva-para-pūrvālambanbhagavānbhāv rasa-rūpatvena śrī-viṣṇor śrī-kṛṣṇākhyasya | śṛṅgāro viṣṇu-devaḥ syād varṇaḥ śyāma udāhṛtaḥ ity aviśeṣeṇaiva śrī-viṣṇoḥ śṛṅgārādhidaivatvasya rasa-śāstre nirṇaya-darśanāt, devatāntarasya śrūyamāṇābhāvāc ca | evaṁ ca yathā tad-adhiṣṭhātṛ-devasya rasa-tad-ābhāsākhya-prakāra-bhedād bimba-pratibimbābhyāṁ dvirūpatvaṁ tathā tad-adhiṣṭhātṛ-devasya śrī-viṣṇoḥ śrī-rādhā-kṛṣṇākhyasyāpi tādṛśa-dvividha-śṛṅgāra-svarūpa-nirvāhakatayā bimba-pratibimba-bhāvena dvirūpatvam iti boddhavyam ||

tatra mukhye śṛṅgāra-rase bimba-svarūpā mukhyā rādhā ālambana-bhūtā, tayā yukta eva śrī-kṛṣṇo mukhya-śṛṅgāra-rasādhideva ity āha—**rase mukhye tu śrī-rādhā** iti | tayā saha śrī-puruṣottamasya mādhurya-nīravan nitya-siddhaṁ dāmpatyam ity āha—**tayor nityaṁ hi dāmpatyam i**ti | tatra pramāṇam āha—**pati-patnīti nāmnaiva** iti | **bṛhad-āraṇyake** iti ca | sa imam evātmānaṁ dvedhāpātayat tatḥ patiś ca patnī cābhavatām ity ādi | **mantrake** śrīś ca lakṣmīś ca patnyau ity ādi-mantre iti | eteṣāṁ vākyānāṁ śrī-rādhā-kṛṣṇa-paratvaṁ śrī-mayūkhe śrī-yugma-mayūkhe ca vistareṇa samupapāditam eveti | tathā purāṇa-pañcarātrādi-vākyair api tayor dāmpatyaṁ śrī-mayūkha-śeṣe samupapāditam evety āha—**vyākhyātaṁ ca mayā pūrvam i**ti ||9-14||

—o)0(o—

nityam eva hi dāmpatyaṁ śrī-rādhā-kṛṣṇayor yataḥ |

pāṇi-grahaṇa-sambandho varṇyate na ca varṇyate ||15||

amukhye sādhanārūḍhā rādhā-cchāyā tu yā smṛtā |

pūrva-kalpe tu kedāra-kanyakā siddhim āgatā ||16||

rādhayā saha sañjātā vṛṣabhānu-gṛhe ca yā |

vṛndābhidhānā vijñeyā kalpe vārāha-saṁjñake ||17||

bimbānubimba-bhāvena mukhya-rādhāṁśa-yogataḥ |

tad-rūpa-guṇa-sampannā rādhety ākhyātim āgatā ||18||

tat-sakhyo’pi tathā-bhūtā pratibimba-svarūpataḥ |

tat-sakhī-nāma-rūpābhyāṁ samānā ramya-vigrahāḥ ||19||

prākṛte tu vraje tasyā vilāsaḥ kalpa-kālikaḥ |

prākṛte pralaye prāpte śuddha-rūpe vyavasthitiḥ |

mukhya-rādhā-sakhī-bhāvo layo vā tatra labhyate ||20||

tatrāpi mukhyā yā rādhā sā kṛṣṇena vivāhitā |

hiraṇyagarbha-dvāraiva bhāṇḍīre yamunā-taṭe ||21||

śrīdāma-śāpād guptatvam adaiva-janatā-kṛte |

mūḍhā rāyāṇa-patnīṁ tvāṁ vakṣyanti jagatī-tale ||22||

iti śrīdāma-śāpena mūḍhānāṁ dhī-viparyayāt |

udvāhitā tathānyena rādhānyā sarva-sannidhau ||23||

śrīdāma-śāpād evaṁ vai jātaṁ sat-tattva-gopanam |

nāradīya-purāṇe tu brahma-vaivartake tathā ||24||

devī-bhāgavate cāpi tathā śaiva-purāṇake |

etad ākhyāyate sarvaṁ tatraiva dṛśyatāṁ budhaiḥ ||25||

yasmin kalpe naiva śāpas tasmin pitrādi-sannidhau |

kṛto vivāhaḥ kṛṣṇena vane saṅketa-saṁjñake ||26||

tasmin kalpe na rādhānyā chāyā-rūpā ca vidyate |

ekaiva paramā rādhā yā vede śrīti paṭhyate ||27||

nityam eva hi dāmpatyaṁ śrī-rādhā-kṛṣṇayor yataḥ |

pāṇi-grahaṇa-sambandho līlā-mātraṁ prayujyate ||28|| iti |

nanu yadi rādhā-kṛṣṇayor dāmpatyam asti, tarhi sarveṣu purāṇeṣu tat kathaṁ na varṇyate ? ity āha—**nityam eva hi dāmpatyam i**ty ādi dāmpatyasya nitya-siddhatvena punas tatra pāṇi-grahaṇasyānāvaśyakatvāt | yatra hi kṛtakaṁ dāmpatyaṁ tatraiva tad-arthatayā pāṇi-grahaṇasyāvaśyakatā | yatra tu mādhurya-nīravan nitya-sahajaṁ, tatra nāvaśyakateti sarvatra na varṇyate | kvacic ca līlā-viśeṣa-puṣṭy-arthaṁ varṇyate'pi, yathā brahma-vaivarta-purāṇe garga-saṁhitāyām ādi-purāṇe ca | kvacic ca gāndharva-vivāha eva varṇyate, yathā bhāgavate kātyāyanī-vrata-caryāyāṁ—patiṁ me kuru te namaḥ iti kumārīṇām uktiḥ—mayemā raṁsyatha kṣapāḥ iti bhagavataś ceti | brahma-vaivarta-purāṇe tu kātyāyanī-vrata-caryāyāṁ śrī-rādhayā saha anyābhiś ca tat-sakhībhiḥ saha spaṣṭaṁ gāndharva-vivāho'pi varṇita iti | paraṁ tal-līlā-mātraṁ, na tu siddhāntato dāmpatya-prayojakaṁ dāmpatyasya nitya-siddhatvād iti | tad etad apy avatāra-kālābhiprāyeṇa nitya-līlāyāṁ tu dāmpatya-virodhi-śaṅkaiva nāstīti ||15||

tad evaṁ mukhya-rasasyādhidaivataṁ bimba-bhūtaṁ śrī-yugma-svarūpaṁ nirūpitam, athāmukhya-rasādhidaivataṁ pratibimba-bhūtaṁ śrī-yugma-svarūpaṁ nirūpyate—**amukhye sādhanārūḍhā rādhā-cchāyā tu yā smṛtā** ity ādineti |

yathā hi brahma-vaivarte śrī-kṛṣṇa-janma-khaṇḍe tṛtīyādhyāye bhagavat-sakha-śrīdāma-vacanam—

manuṣyā iva kopas te tasmāt tvaṁ mānuṣī bhuvi |

bhaviṣyasi na sandeho mayā śaptā tvam ambike ||

chāyayā kalayā vāpi para-hastā kalaṅkinī |

mūḍhā rāyāṇa-patnīṁ tvāṁ vakṣyanti jagatī-tale || ity ādi |

sa cāyaṁ kalaha-kopa-śāpādy-abhinayo nija-nitya-satya-saṅkalpānusāry eva saṅketita-tat-tat-kalpānusāri-tat-tat-līlā-prayojaka āhārya-rūpa eva nājñāna-janyo, na vā rajo-guṇa-janyaḥ | so'pi ukta-diśā rasābhāsasyāpi svādhiṣtheyatva-niyamanārtham eveti dhyeyam |

puna tatraiva ṣaḍasītitamādhyāye bhagavantaṁ patim abhilaṣantīṁ vṛndāṁ śrī-bhagavad-vacanam—

tvayāyus tapasā prāptaṁ yāvad āyuś ca brahmaṇaḥ |

tad eva dehi dharmāya golokaṁ gaccha sundari ||

tanvānayā ca tapasā paścān māṁ ca labhiṣyasi |

paścād gokulam āgatya vārāhe ca varānane ||

vṛṣabhānu-sutātvaṁ ca rādhā-cchāyā bhaviṣyasi |

māṁ labhiṣyasi rāse ca gopībhī rādhayā saha |

sā caiva vāstavī rādhā tvaṁ ca chāyā svarūpiṇī ||

vivāha-kāle rāyāṇas tvāṁ ca chāyāṁ grahīṣyasi |

svapne rādhā-padāmbhojaṁ nahi paśyanti vallavāḥ ||

tvāṁ dattvā vāstavī rādhā sāntar līnā bhaviṣyati |

svayaṁ rādhā hareḥ kroḍe chāyā rāyāṇa-mandire || ity ādi |

mukhya-rādhā-kṛṣṇayos tu bhāṇḍīra-vane brahmaṇaḥ samakṣaṁ vivāho jātaḥ | sa ca varṇitas tatraiva pañcadaśādhyāye—

tadā brahmā tayor madhye prajajvālya hutāśanam |

hariṁ saṁsmṛtya havanaṁ cakāra vidhinā vidhiḥ ||

utthāya śayanāt kṛṣṇa uvāsa bahiḥ sannidhau |

kautukaṁ kārayāmāsa saptadhā ca pradakṣiṇām || ity ādi |

vistareṇa tu tatraiva draṣṭavyam | sa caiṣa kalaha-kopa-śāpa-prasaṅgo saṅkṣepeṇa nāradīya-purāṇe uttara-khaṇḍe vṛndāvana-māhātmye vasu-mohinī-saṁvāde, devī-bhāgavate navama-skandhe tulasyākhyāne, śiva-purāṇe pārvatī-vivāha-prasaṅge ca draṣṭavyaḥ | tatratya-vākyāni saṅkṣepataḥ śrī-mayūkhe saṅgṛhītāny evaitat-prasaṅga iti tatraiva draṣṭavyam ||

sa cāyaṁ kalaha-kopa-śāpādy-abhinayo nija-nitya-satya-saṅkalpādy-anusāry evāsura-jana-bandhanārtham | daivā āsurāś ca dvividhā jīvāḥ prāpañcikāprāpañcika-līlā-dvaya-nirvāhārthaṁ svayaṁ bhagavataivānādi-nija-satya-saṅkalpenaiva saṁvibhajya sṛṣṭāḥ | tatra kāla-prāvāhāt prapañca-madhya-patitā ye daiva-jīvāḥ, te'vatāra-dvāreṇa tādṛśālaukika-līlā-śravaṇa-darśana-paramparayā prapañcād unmocyāprāpañcika-līlāyām ānetavyāḥ | ye tv āsurā jīvāḥ prapañca-līlā-mātrādhikariṇas te vyāmuhya tato nivartanīyāḥ prapañca-līlāyām eva sthāpanīyāś ca ity ubhayārtham | avatāras tatra kiñcin māhātmya-prakaṭanaṁ kiñcit kiñcij jīva-bhāva-sūcaka-kārya-pradarśana-dvārā svasya gopanaṁ ca karoti bhagavān | yathocyate śrī-mukhenaiva gītāyāṁ—

nāhaṁ prakāśaḥ sarvasya yoga-māyā-samāvṛtaḥ |

mūḍho’yaṁ nābhijānāti loko mām ajam avyayam || [gītā 7.25]

avajānanti māṁ mūḍhā mānuṣīṁ tanum āśritam |

paraṁ bhāvam ajānanto mama bhūta-maheśvaram || [gītā 9.11]

mahātmānas tu māṁ pārtha daivīṁ prakṛtim āśritāḥ |

bhajanty ananya-manaso jñātvā bhūtādim avyayam || [gītā 9.13] iti |

evaṁ cāsura-vyāmohārthaṁ yathā durvāsaḥ-śāpa-vyājena vyādha-śara-dvārā sva-deha-tyāgaḥ pratyayanaṁ bhṛgu-śāpa-dvārā śrī-rāmacandrasya sītā-vivāsādi-pāratantrya-pratyāyanaṁ ca, yathocyate—

ajñatvaṁ pāravaśyatvaṁ vidhi-bhedādikaṁ tathā |

tathā prākṛta-dehatvaṁ deha-tyāgādikaṁ tathā |

asurāṇāṁ vimohāya doṣā viṣṇor nahi kvacit || ity ādi |

tathaiva kṛtritma-kalaha-kopa-śāpādy-abhinayaḥ | tad-anusāreṇa śrī-devyāṁ tādṛśa-bhrānti-pracāraś ca kriyate yenāsurā jīvās tasyāṁ kalaṅkam āropya bahirmukhā bhaveyur iti siddhāntas tādṛśa-tādṛśa-jīva-bhāvāpādaka-kāryataḥ svasya tasyāś cavyāvartanāya tādṛśa-kārya-pradarśanāya ca svecchayā tādṛśa-chāyātmaka-nija-vigraha-sthāpanaṁ ca kriyate yena āsura-vyāmoho bhakta-bhrānti-nirasanaṁ ca bhavetām iti | yathā cāhuḥ śrīdāmnaiva tatraiva—mūḍhā rāyāṇa-patnīṁ tvāṁ vakṣyanti jagatī-tale ity ādi | tathā cāsura-jīva-vyāmohārtham eva tad-anukaraṇam | tathāpi tādṛśa-chāyā-vigrahādhiṣṭhānārthaṁ yo jīvo kriyate tat-sukhārthaṁ tādṛśa-līlāyāḥ kiñcit kālaṁ sthāpanam api kriyate | tad-arthaṁ tādṛśa-sva-samāna-sarva-līlopakaraṇam api tatra sthāpyate, tad-upāsanaṁ tad-upāsakānāṁ tādṛśa-phala-dānam api ca kriyate iti chāyā-rādhāyāṁ sarvaṁ saṁsthāpyate tad-dvārā ca svasya tādṛśa-śṛṅgārādhiṣṭhātṛtvam api niyamyate ity āha—**tat-sakhyo'pi tathā-bhūtāḥ** (2.19)iti, **prākṛte tu vraje tasyā** (2.20) iti ca | ity etasya vistara-vicāras tu kiñcid agre **vṛndāvanaṁ hi tat-sthānam i**ty asya vyākhyāne bhaviṣyatīti tato'nusandheyam ||15-28||

—o)0(o—

abhimanyunā vivāhas tu sarvathā niṣpramāṇakaḥ |

sva-saṁskāra-vaśāt kaiścit kavibhiḥ parikalpitaḥ ||29||

uparādhām eva rādhāṁ manyante te sva-buddhitaḥ |

yato nityāṁ hi tāṁ rādhāṁ na jānanti vimohitāḥ ||30||

tathaiva jaṭilādīnāṁ śvaśrūtvādi-kalpanā |

niḥpramāṇaiva vijñeyā jugupsā-janikā tatā ||31||

yac-chabdān nīcatābhānaṁ tat tyājyaṁ rasa-dūṣakam |

śrī-yugme parame tattve viśuddha-rasa-vigrahe ||32||

kiṁ caupapatyaṁ śrī-kṛṣṇe paratrāpi na yujyate |

aupapatyānukaraṇaṁ kriyate buddhi-pūrvakam ||33||

vṛṣāyamāṇau nardantau yuyudhāte parasparam |[[17]](#footnote-18)

yathā vṛṣa-mayūrāder anukāro’pi dṛśyate |

tathaiva jāra-bhāvāder anukāro’pi buddhyatām ||34||

rāgeṇollaṅghayan dharmaṁ parakīyā-balarthinā |

tadīya-prema-vasatir budhair upapatiḥ smṛtaḥ ||35||[[18]](#footnote-19)

asambhavas tu śrī-kṛṣṇe lakṣaṇasyāsya vidyate |

yataḥ kṛṣṇe kānta-bhāve na dharmollaṅghanaṁ bhavet ||36||

viṣṇor eva patitvasya strīṇāṁ sarvatra kīrtanāt |

sarvāsām eva nārīṇām ato mukhyaḥ patir hariḥ ||37||

dātāhaṁ varuṇo rājā dravyam āditya-daivatam |

vipro’sau viṣṇu-rūpeṇa pratigṛhṇātv ayaṁ vidhiḥ |

lakṣmī-rūpam imāṁ kanyāṁ dvijāya viṣṇu-rūpiṇe ||38||

iti vaivāhike mantre varasya viṣṇu-rūpatām |

dhyātvaiva dīyate kanyā lakṣmī-rūpeti niścayāt ||39||

śāligrāma-śilādīnāṁ yathā viṣṇu-pratīkatā |

na mukhyatā tathā jñeyā vare viṣṇu-pratīkatā ||40||

pūjāyāṁ sampradānatvaṁ viṣṇor eva hi mukhyataḥ |

vivāhe sampradānatvaṁ tathā viṣṇos tu mukhyataḥ ||41||

ato vaidhavya-samprāptau strībhir viṣṇos tu pūjyatā |

bhartṛ-bhāvena smaryante kṛṣṇa-dvipāyanādibhiḥ ||42||

ataś ca nārī-mātrasya mukhyo bhartā ramā-patiḥ |

ato hi parame viṣṇau śrī-kṛṣṇe bhartṛ-buddhitaḥ ||43||

na dharmollaṅghanaṁ vācyaṁ kṛṣṇa-māhātmya-vedibhiḥ |

ata eva hi gopībhiḥ śukenāpi maharṣiṇā ||44||

jāra-bhāvaṁ niṣiddhyaiva bhartṛ-bhāvaṁ puraskṛtaḥ |

antar-gṛha-gatānāṁ tu jāra-bhāvo’pi yaḥ smṛtaḥ ||45||

sa tāsām eva vijñeyas tadīyājñāna-kalpitaḥ |

netarāsām ato jñeyaḥ kṛṣṇe pārātmya-niścayāt ||46||

yat paty-apatya-suhṛdām anuvṛttir aṅga

strīṇāṁ sva-dharma iti dharma-vidā tvayoktam |

astv evam etad upadeśa-pade tvayīśe

preṣṭho bhavāṁs tanubhṛtāṁ kila bandhur ātmā ||47||[[19]](#footnote-20) iti ||

**abhimanyunā vivāhas tu** (29) ity ādi spaṣṭārtham | **kiṁ caupapatyaṁ** (32) ity ādi **paratrāpi** iti chāyā-rādhām apīty arthaḥ | **tathaiva jāra-bhāvādeḥ** (34) iti tathā ca, vṛṣāyamāṇau nardantauity-ādinā bhāgavatīya-gocāraṇa-līlā-prakaraṇe yathā līlā-viśeṣārthaṁ svātmani vṛṣabhatvādy-abhimānaḥ svasanādhikaraṇaka-sva-niṣṭha-vṛṣabhatva-jñānābhāva-kālīna-svecchā-janyāhārya-rūpa eva, na tu tādṛśa-jñānābhāva-saha-kṛto mithyā-jñāna-rūpaḥ, tathā līlāyāṁ tādṛśa-parakīyātvābhimāno'pi sva-samānādhikaraṇaka-sva-niṣṭha-parakīyatva-jñānābhāva-kālīnaḥ tādṛśa-līlā-viśeṣānubhavārthaṁ tādṛśa-nijecchā-janya eva, na tu mithyā-jñāna-janyaḥ ity abhiprāyaḥ |

**rāgeṇollaṅghayan** **dharmaṁ** (35) ity ādi | tad etad upapāditam evātraiva kiñcit pūrvam iti | **ata eva hi gopībhiḥ** (44) ity ādi | tatra pramāṇam āha—**yat paty-apatya-suhṛdām** (47) ity ādi | tathā ca śrī-kṛṣṇe parama-viṣṇutva-niścaya-balena lakṣmī-rūpāṇāṁ svāsāṁ sarvāsāṁ ca strīṇāṁ sahaja-patitvasya tasminn eva niścayān na jāra-bhāvāvakāśa iti | etad evocyate nārada-bhakti-sūtreṣu parā-bhakti-svarūpa-lakṣaṇa-prakaraṇe—

yathā vraja-gopikānām ||21|| tatrāpi na māhātmya-jñāna-vismṛty-apavādaḥ ||22|| tad-vihīnam jārāṇām iva ||23|| nāsty eva tasmiṁs tat-sukha-sukhitvam ||24|| ity ādineti |

tathā ca bhagavan-māhātmya-jñānābhāve saty eva jāra-bhāva-sambhavo'sti tu gopīnāṁ bhagavan-māhātmya-jñānam, ato na jāra-bhāvaḥ ity api sūtrakāra-tātparyam | jāra-bhāve bhartṛ-bhāvavat tat-sukha-sukhitvam api nāstīty āha sūtrakāraḥ—nāsty eva tasmiṁs tat-sukha-sukhitvam iti | tathā ca tenāpi jāra-bhāvotkarṣa-vādaḥ parāhata iti ||29-47||

—o)0(o—

svīyānam api gopīnāṁ paroḍhātvasya varṇanam |

tac ca dṛṣṭānta-lābhāya prapattau sarva-karmaṇām ||48||

nityānām api saṁnyāsaḥ pratikūlatva-sambhave |

kā kathaivānya-kṛtyānāṁ laukikālaukikātmanām ||49||

sarva-dharmān pariyajya mām ekaṁ śaraṇaṁ vraja |

ahaṁ tvā sarva-pāpebhyo mokṣayiṣyāmi mā śucaḥ ||50||

tasmāt tvam uddhavotsṛjya codanāṁ praticodanām |

pravṛttaṁ ca nivṛttaṁ ca śrotavyaṁ śrutam eva ca |

yāhi sarvātma-bhāvena yāsyase hy akutobhayam ||51||

gītāyāṁ bhāgavate’py evaṁ hi svasya yad vacaḥ |

tatra dṛṣṭānta-lābhāya paroḍhā-bhāva-varṇanam ||52||

sarvātmanā prapattiś cen niśchadmā nirguṇā yadā |

pratibandha-karo dharmo nityo’pi tyāgam arhati ||53||

strīṇāṁ hi pariṇītānāṁ dharma ekaḥ paro mataḥ |

pātivratyābhidho vede loke ca śiṣṭa-sammataḥ ||54||

tat-tyāgo’pi yadeṣṭaḥ syāt pratikūlatva-sambhave |

tadānya-dharme kiṁ vācyaṁ tyāgātyāga-vikalpane ||55||

ata evoktaṁ—

evaṁ mad-arthojjhita-loka-veda-

svānāṁ hi vo mayy anuvṛttaye’balāḥ |

mayā parokṣaṁ bhajatā tirohitaṁ

māsūyituṁ mārhatha tat priyaṁ priyāḥ ||56||

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yām ābhajan durjara-geha-śṛṅkhalāḥ

saṁvṛścya tad vaḥ pratiyātu sādhunā ||57||[[20]](#footnote-21) iti |

gacchoddhava vrajaṁ saumya pitror nau prītim āvaha |

gopīnāṁ mad-viyogādhiṁ mat-sandeśair vimocaya ||58||

tā man-manaskā mat-prāṇā mad-arthe tyakta-daihikāḥ |

mām eva dayitaṁ preṣṭham ātmānaṁ manasā gatāḥ ||59||

ye tyakta-loka-dharmāś ca mad-arthe tān bibharmy aham |

mayi tāḥ preyasāṁ preṣṭhe dūra-sthe gokula-striyaḥ |

smarantyo’ṅga vimuhyanti virahautkaṇṭhya-vihvalāḥ ||60||

dhārayanty ati-kṛcchreṇa prāyaḥ prāṇān kathañcana |

pratyāgamana-sandeśair ballavyo me mad-ātmikāḥ ||61||[[21]](#footnote-22)

viṣṇur gopāḥ paramaṁ pāti pāthaḥ

priyā dhāmāny amṛtā dadhānaḥ ||62||[[22]](#footnote-23)

trīṇi pādā vicakrame viṣṇur gopā adāmyaḥ ||63||[[23]](#footnote-24)

ity ādi veda-mantreṣu viṣṇor gopatvam īḍitam |

tat-patnītvād dhi śrī-devī nityaṁ gopīti gīyate ||64||

śriyas tu viṣṇu-patnītvaṁ sarva-vedeṣu varṇitam |

śrīr asyeśānā jagato viṣṇu-patnīti vai śrutiḥ ||65||

śrīś ca lakṣmīś ca patnyau iti ca śrutiḥ |

gopīnāṁ viṣṇu-patnītvād gopītvaṁ śrūyate śrutau ||66||

gopyo nāma viṣṇu-patnyaḥ iti gopī-candane śrutiḥ |

gopīnāṁ śrī-svarūpatvaṁ bahudhā gīyate smṛtau ||67||

tathā brahma-saṁhitāyām—

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi ||68||[[24]](#footnote-25)

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||69||[[25]](#footnote-26)

ity-ādi-śāstra-vākyaiś ca tathānyaiś cāpi tādṛśaiḥ |

gopīnāṁ nitya-siddhānāṁ śrītvāt patnītvam eva hi ||70||

ārūḍha-sādhanānāṁ tu yathā yuktaṁ prakalpyatām |

tathāpi jāra-bhāvaṁ hi na teṣāṁ vaktum arhasi |

paroḍhātvasya dagdhatvād ātmatva-jñāna-vahninā ||71||

yat paty-apatya-suhṛdām anuvṛttir aṅga

strīṇāṁ sva-dharma iti dharma-vidā tvayoktam |

astv evam etad upadeśa-pade tvayīśe

preṣṭho bhavāṁs tanu-bhṛtāṁ kila bandhur ātmā ||72||[[26]](#footnote-27)

ity ādi padya-bhāgena tan mukhoktena caiva hi |

bhagavaty ātma-bhāvas tu śukenaiva samarthitaḥ ||73|| iti |

nanu yadi gopīnāṁ sarvāsāṁ siddhāntataḥ svīyātvam eva, na tu parakīyātvaṁ, na vā parakīyā-bhāve dāmpatya-bhāvāpekṣayā rase kaścid utkarṣaḥ, tarhi bhāgavatādau tāsāṁ svarūpato'pi parakīyātvasya varṇanaṁ kathaṁ kriyate, kathaṁ vā antar-gṛha-gatānāṁ kāsāṁścij jāra-bhāvasyāpi varṇanaṁ kriyate ity āha—**svīyānām api gopīnāṁ** (48) ity ādi | **tac ca dṛṣṭānta-lābhāya** (52) ity ādi | ayaṁ bhāvaḥ— gītāyāṁ

niyatasya tu saṁnyāsaḥ karmaṇo nopapadyate |

mohāt tasya parityāgas tāmasaḥ parikīrtitaḥ || [gītā 18.7]

ity-ādinā avaśa-kartavyatayā vihitasya varṇāśrama-niyata-karmaṇāṁ tyāgābhāvaḥ pratipādyate | punaś ca sarva-dharmān parityajya mām ekaṁ śaraṇaṁ vraja [gītā 18.66] ity anena sarvāntima-sandeśa-vākyena śaraṇa-gamanārthaṁ sarva-dharma-tyāgo'py upadiśyate | evaṁ bhāgavate'py ekādaśe—tasmāt tvam uddhavotsṛjya codanāṁ praticodanām [bhā.pu. 11.12.14] ity-ādinā śaraṇāgati-vākye sarva-dharma-tyāga upadiśyate iti tatra virodha-parihārārthaṁ vyavasthā vaktavyā, tatreyam eva vyavasthā yadi sarvātmanā niśchadmā nirguṇā prapattir bhavatu, yathā ca smaryate kapila-gītāyāṁ—

mad-guṇa-śruti-mātreṇa mayi sarva-guhāśaye |

mano-gatir avicchinnā yathā gaṅgāmbhaso’mbudhau ||

lakṣaṇaṁ bhakti-yogasya nirguṇasya hy udāhṛtam | [bhā.pu. 3.29.11-12] ity-ādinā |

yathā cātraivoddhavaṁ prati, tā manaskāḥ ity-ādinā gīyate tadā tādṛśa-śaraṇāgatau pratibandhaka-bhūtaś cet tadā niyato'pi dharma-tyājya eva | atha cen na pratibandhako na vā tādṛśa-prapattis tadā niyata-dharmo na tyājyaḥ | tādṛśa-tyāgasyālasya-mūlakatvāt tāmasatvena dambha-mūlakatvena ca naraka-pāta-hetutvād iti |

evaṁ ca tatra dṛṣṭānto vaktavya iti gopīnāṁ paroḍhātva-varṇanena tad-dṛṣṭāntena tasya tyāgātyāga-vyavasthocyate | evaṁ ca strīṇāṁ paramo dharmaḥ pātivratyam eva śruti-smṛtiṣv āmnātaḥ, so'pi yadā bhagavat-prapatti-pratikūlatve tyaktavyaḥ, tat-tyāge'pi na doṣo na vā prapatter aṅga-vikalatāpi tu paramātma-pīḍanam eva yathā vraja-gopikānāṁ, tadānya-karmaṇāṁ laukikālaukikātmanāṁ bhagavat-pratipatti-kūlatve sati tyājyātyājyatve śaṅkaiva keti bhāvaḥ | evaṁ ca bhagavat-prapatti-pratyanīkatve'pi prathamaṁ lokālaukikāś ca vyavahārās tyaktavyāḥ, paścād vedā vaidikāś ca karma-kāṇḍāśrayā dharmās tyaktavyāḥ | bhakti-dambhena vaidikaṁ tyaktvā laukika-vyavahārāśrayaṇe tu naraka-pāta evety api samarthyate |

gopī-janānāṁ tu bhagavat-prapatti-pratyanīkatayā loka-veda-tyāgas tena bhagavataḥ santuṣṭir ity āha—rāsa-pañcādhyāyāṁ bhagavad-vākyenaiva—**evaṁ mad-arthojjhite** (56) ity ādineti | gopī-janānāṁ sarvātmanā nirguṇā niśchadmā prapattir āsīd ity āha—**gacchoddhava vrajaṁ saumya** (58) iti | **tā man-manaskā mat-prāṇāḥ** (59) ity ādi | tathā ca tādṛśa-prapattau pratyanīkāḥ sarve loka-vedācārās tyājyā eva, na tu tad-anurodhena prapattir eva tyaktavyeti | tathā ca tad-artham eva gopī-janeṣu kāsāṁścit paroḍhātva-varṇanam iti |

nanu gopīti loka-prasiddher api tāsāṁ sarvāsāṁ para-pūrvātvam āyāti gopasya patnī gopīti tad-vyutpattes tathā ca kāsāṁścid eva para-pūrvatvam iti katham ity āha—**viṣṇur gopāḥ paramaṁ pāti pāthaḥ** (62) ity ādi | ṛg-veda-prasiddho'yaṁ mantraḥ | tad etad vyākhyātaṁ śrī-dhāma-mayūkhe iti | **trīṇi pādā** (63) iti mantras tu sarvāsu veda-śākhāsu prasiddhaḥ | tathā ca gopasya sarva-viśva-pālakasya gavāṁ catuṣpadānāṁ veda-dhenv-indriyādīnāṁ pālakasya caitanya-pūrakasya ca viṣṇoḥ patnītvāt svasyā api nijāṁśa cid-acic-chakti-dvārā sarva-pālakatvāc ca mahā-lakṣmī parama-ramā gopī-śabdenocyate ity arthaḥ | **śriyas tu viṣṇu-patnītvam** iti | **śrīr asyeśānā** ity ādi | idaṁ vṛddha-hārīta-saṁhitāyāṁ paṭhyate—**asyeśānā jagato viṣṇu-patnī** [tai.saṁ. 4.4.12.5] iti mantra-bhāgas tu taittarīya-saṁhitāyāṁ paṭhyate | **śrīś ca lakṣmīś ca patnyau** ity ādai tu mādhyandina-saṁhitāyāṁ prasiddha eva | taittarīye'pi uttara-nārāyaṇa-śeṣe śrīś ca lakṣmīś ca patnyau iti prasiddha eva, gopīnāṁ viṣṇu-patnītvād iti | gopyo nāma viṣṇu-patnyaḥ iti śrutis tu gopī-candanopaniṣadi paṭhyate | gopīnāṁ śrī-svarūpatve pramāṇa-vākyam āha—**cintāmaṇi‑prakara‑sadmasu** (68) iti, **śriyaḥ kāntāḥ kāntaḥ parama‑puruṣaḥ** (69) iti ceti | idaṁ śloka-dvayam api brahma-saṁhitāyāṁ pañcamādhyāye paṭhyate |

evaṁ ca nitya-siddhānāṁ sādhana-siddhānāṁ ca gopīnāṁ śāstrc-chriyo rūpāntaratvād viṣṇu-patnītvam eva | ata eva kātyāyanī-vrata-prasaṅge bhagavatā saha gāndharva-vivāho jāta eva, na ca gopāntareṇa saha vivāhaḥ | evaṁ ca yāḥ sādhanārūḍhā gopī-janāḥ yāś ca nitya-siddhānāṁ sādhana-siddhānāṁ ca bhagavatā gāndharveṇa vidhinā pariṇītānāṁ chāyā-rūpā pratibimba-bhūtāś ca | ata eva sādhanārūḍhā eva gopī-janās teṣām eva gopāntareṇa vivāho jātaḥ | tāsām eva ca parīkṣārthaṁ tāḥ prati rāsa-pañcādhyāyyāṁ—

duḥśīlo durbhago vṛddho jaḍo rogy adhano’pi vā |

patiḥ strībhir na hātavyo lokepsubhir apātakī || [bhā.pu. 10.29.25]

ity ādi-bhagavad-vacanam | tāsāṁ ca—maivaṁ vibho'rhati [bhā.pu. 10.29.31] ity-ādinā, **yat paty-apatya-** (72) iti ca prativacanam | na tu nitya-siddhābhiḥ sādhana-siddhābhiś ca samaṁ praśna-prativacane, kātyāyainī-vrata-caryāyām eva tāsāṁ ca bhagavatā bahudhā parīkṣitatvena prayojana-rahitatvād ity āha—**gopīnāṁ nitya-siddhānāṁ** (70) iti | idaṁ sādhana-siddhānām apy upalakṣaṇam |

kiṁ ca, sādhanārūḍhānāṁ karma-śeṣa-bhogārthaṁ gopāntareṇa vivāhitānām api pūrvokta-diśā bhagavati paramātma-bhāvān mukhya-pati-bhāva eva, na tu jāra-bhāva ity āha—**ārūḍha-sādhanānāṁ tu** (71) iti | **tathāpi jāra-bhāvaṁ hi na teṣāṁ vaktum arhasi** (71) ity ādi | tatra pramāṇam āha—**yat paty-apatya-** (72) ity ādi tāsāṁ rūp5yāṁ vacanam iti |

kiṁ ca, yathā tad etat preyaḥ putrāt preyo vittāt preyo'nyasmāt sarvasmāt [bṛ.ā.u. 1.4.8] ity ādi-śrutau bhagavati pratipādita-sarvādhika-priyatvasya dṛṣṭānta-mukhena vyākhyānaṁ brahma-moha-līlāyām | tathā sa na sādhunā karmaṇā bhūyān no evāsādhunā kanīyān eṣa sarveśvaraḥ [bṛ.ā.u. 4.4.22] ity ādi-śrutau pratipāditasya, no evāsādhunā kanīyān eṣa sarveśvaraḥ [kau.u. ] ity aṁśasya dṛṣṭānta-mukhena bhagavati samanvayārthaṁ gopī-janānāṁ paroḍhātva-varṇanaṁ, yathā ca pañcādhyāyy-ante rāja-praśnānusāreṇa ṛṣeḥ prativacanam ity ādikam anyad anyad apy ūhanīyam | tena ca bhāgavata-balenāpi jāra-bhāva-samarthanam ity api dhyeyam | jāra-bhāva upapati-bhāva iti tu samānārthaka eva, jāras tūpapatiḥ samau ity amara-kośād ity apy anusandheyam |

tasmāt sarvaṁ sustham iti | cora-jāra-śikhāmaniḥ ity ādi-nāma-dheyaṁ tu tādṛśa-rasika-bhāvkaraṇ mano-vinodārthaṁ lākṣaṇikam eva | mukhyārthatas tu bhāvkaraṇ karma-bandhasya jaraṇa-coraṇa-śīlatvena bhagavato jāratv cauratvaṁ ceti | kiṁ ca vede rātri-jārakatvena yathā sūrye jāra-śabda-prayogas tathā bhagavaty api avidyādi-jārakatvena jārādi-śabda-prayoga ity api bodhyam | tad evaṁ kāma-śāstrīya-paripāṭyopapati-bhāvasyānupādeyatvam upapāditaṁ dārśanika-paripāṭyā tu śrī-gopālottara-sthitānāṁy-upaniṣad-bhāṣye vistareṇopapādi tam atrāpi grantha-śeṣe kariṣyate iti tato'nusandheyam | śrī-kṛṣṇārpaṇam astu |

—o)0(o—

yat tu kaiścij jāra-bhāve mukhyatvaṁ hi nirūpyate |

tad bhrānta-jalpitaṁ jñeyaṁ rasa-śāstra-virodhataḥ ||74||

sarva-śiṣṭa-viruddhatvād veda-vākya-virodhataḥ |

rasa-śruti-virodhāc ca rati-śrī-virodhataḥ ||75||

anaucitya-pravṛttatvāj jugupsa-jananāt tathā |

rasābhāse rasādhikyaṁ sva-saṁskārāt prakalpitam ||76||

yathā sa-lavaṇe kṣīre rasādhikyaṁ viparyayāt |

tathaiva jāra-bhāve’pi rasādhikya-viparyayāt ||77||

ata eva viṭatvādi-varṇanaṁ naiva yujyate |

mukhye rase tu kṛṣṇasya jñeyam evaṁ manīṣibhiḥ ||78||

sambhoga-hīna-sampad viṭas tu dhūrtaḥ kalaika-deśa-jñaḥ |[[27]](#footnote-28)

ity ādi lakṣaṇāṁśas tu pūrṇe tasmin na yujyate ||79||

nīcatvāpādakaś cāpi rasābhāsa-prayojakaḥ |

sva-manīṣā-kalpitaṁ tu lakṣaṇaṁ hi kathaṁ bhavet |

sarva-prasiddha-duṣṭārtha-śabdasyārtha-vivartane ||80||

evam anye ca nīcārthāḥ śabdā varjyāḥ prayatnataḥ |

nīcatvāpādakatvena rasābhāsa-prayojakāḥ ||81||

nāyikānām anekatve saktānya-lālane priye |

khaṇḍitādi-prabhedānāṁ dāmpatye’pi ca sambhavaḥ ||82||

dampatyor api bālatve pitrādeḥ pāratantryataḥ |

pitṛ-gehe-sthitau satyām abhisārādi-sambhavaḥ ||83||

tathaiva chalanādīnāṁ dāna-līlādīnāṁ tathā |

bhāvānām api vijñeyo dāmpatye sarva-sambhavaḥ ||84||

sāhitya-darpaṇādau tu varṇyate kavibhiḥ sphuṭam |

na vistāra-bhayād atra varṇyate tatra dṛśyatām ||85||

tasmāc chṛṅgāra-bhāvānāṁ sarveṣām eva sambhavāt |

anaucitya-vihīnatvād dampatyor eva pūrṇatā ||86||

sarva-kāmaḥ sarva-rasaḥ sarva-gandhaḥ[[28]](#footnote-29) iti śrutau |

śrūyamāṇa-guṇau devau premānandaika-vigrahau ||87||

sarveṣāṁ rasa-bhāvānāṁ mukhāmukhya-prabhedinām |

ekātmānau parātmānau sarvātmānau parātparau ||88||

bimbānubimba-bhāvena mukhyāmukhya-prabhedataḥ |

sakhībhiḥ svānurūpābhir adbhutābhiḥ samantataḥ ||89||

nirantānanta-saṅkhyābhiḥ premānanda-rasātmabhiḥ |

krīḍantau rādhikā-kṛṣṇau rasasya paramāvadhiḥ ||90||

kaiścit kavibhir jāra-bhāvebhartṛ bhāvato'pi rasādhikya-mukhyatvaṁ cābhimanyete, tān praty āha—**yat tu kaiścit** (74) ity ādi | tādṛśābhimānasya bhrāntatve hetum āha—**rasa-śāstra-virodhataḥ (**74) iti vyākhyāta-kāma-śāstra-nāṭya-śāstrādi-virodhata ity arthaḥ |

nanu kuṭṭinī-matādi-granthe kvacij jāra-bhāve rasotkarṣaḥ pratipādyate iti cet, kuṭṭinī-matādīnām ārṣa-grantha-vātsyāyana-bharatādi-muni-praṇīta-grantha-virodhe prāmāṇyābhāvāt | kuṭṭinī hi vṛddhā veśyocyate | tasyāḥ jīvikaiva vyabhicāre yūnoḥ protsāhanam iti veśyā-grantha eva sa iti nādhyātmika-rasa-vicāre pramāṇatām ārohati | tena bharata-vātsyāyana-vyākhyāta-rītyaiva rasa-svarūpa unneyaḥ | sa ca vyākhyāta eva | tasmāt sarva-śiṣṭa-parigṛhīta-rasa-śāstra-virodhāj jāra-bhāva upekṣaṇīya eva |

kiṁ ca, jāra-bhāvasyotkarṣa-svīkāre śrīś ca lakṣmīś ca patnyau ity ādayo mantra-vādāḥ pīḍyante | kiṁ ca, raso vai saḥ iti rasa-śrutiḥ, sa naiva reme sa imam evātmānaṁ dvedhāpātayat tataḥ patiś ca patnī cābhavatām iti rati-śrutiś ca pīḍyete | jāra-bhāvasyotkarṣe tatrāpi jāra-bhāva evocyate ity ādikam upapāditam eveti | sāhitya-darpaṇādi-vyākhyāta-bharata-muni-vākya-diśā jāra-bhāvasya rasābhāsatvam āha—anaucitya-pravṛttatvāt ity ādi | tat-sarva-vyākhyātam eveti | tathā ca keṣāṁcit tatrādhikya-bhāve pūrva-saṁskāra eva kāraṇam ity āha—**sva-saṁskārāt** (76)ity ādineti | evaṁ jāra-bhāvasyotkarṣa-vādaṁ nirasya tat-sambaddhānāṁ nāyake viṭādi-śabda-prayogāṇāṁ nirākaraṇam āha—**ata eva viṭatvādi** (78)ity ādi |

nanu kathaṁ nāyake viṭādi-śabda-prayogo mukhye rase vāryate iti sāhitya-darpaṇādi-prasiddha-viṭatva-lakṣaṇasya śrī-kṛṣṇe'sambhavaṁ rasābhāsa-prayojakatvaṁ cāha—**sambhoga-hīna-sampat** (79) ity ādi | tathā ca sambhoga-hīna-sampattvasya nitya-kiśore paripūrṇatame ca śrī-kṛṣṇe nitarām asambhavaḥ | tathā kalika-deśa-jñatva-mātrasyāpi tasya sarva-kalā-viśāradatvāt | tathā ca viṭa-śabdas tādṛśa-viśeṣaṇa-dvārā nāyakasyāpakṛṣṭatva-pratyāyakatayā rasāpakarṣa-hetur iti mukhye rase nāyaka-niṣṭhatayā tādṛśa-tādṛśa-śabda-prayogo nāyikā-niṣṭhatayā cākarṣābhivyañjaka-śabda-prayogo'nucita eveti bhāvaḥ |

veśopacāra-kuśalo vāgmī madhuro’tha bahu-mato goṣṭhyām [sā.da. 3.52], kāma-tantra-kalā-vedī viṭa ity abhidhīyate ity ādi-lakṣaṇānāṁ tu loka-prasiddhatvābhāvena loka-prasiddha-jugupsā-vāraṇe sāmarthya-virahād ity ādi—**sva-manīṣā-kalpitaṁ tu** (80) ity ādi | tasmād apakarṣa-hetavaḥ śabdā mukhye rase nāyaka-niṣṭhatayā ca kavibhir varjyā eva | sva-mano-vinodārthaṁ tādṛśa-bhāva-rasikā, janā yathā-kathañcit prayuñjatu nāma iti bhāvaḥ |

nanv evaṁ khaṇḍitātvādīnām abhisārādīnāṁ ca varṇanasyāpi kiṁ tyājyatvam ity āha—**nāyikānām anekatve** (81) ity ādi | tathā ca tathā-tathā-nāyikā-dharmāṇāṁ dāmpatye'pi bharata-muni-paripāṭyā tad-vyākhyātṛ-sāhitya-darpaṇādi-paripāṭyā ca sambhavāt | na tad-arthaṁ jāra-bhāvasyāvaśyakatā, na vā dāmpatya-bhāve nyūnatety anaucitya-vihīnatvāt sarvāṅga-paripuṣṭatvāc ca dāmpatya eva pūrṇateti rasa-siddhānta-nirdhāraḥ | tathāpi śrī-viṣṇoḥ puruṣottamasya sarva-rasa-svarūpatvāt sarva-rasādhiṣṭhātṛtvāc ca pūrvokta-prakāraka-bimbānubimba-bhāvena dvirūpatvam apīty avāntara-prakaraṇopasaṁhāreṇāha—**sarva-kāmaḥ sarva-rasaḥ** ity ādineti |

iti yugma-tattva-samīkṣāyāṁ daśame

śrī-rasa-mayūkhe dvitīyaḥ prakāśaḥ

||2||

—o)0(o—

(3)

### śrī-rasa-mayūkhe tṛtīyaḥ prakāśaḥ

sat-kāvya-śravaṇāc cāpi sannātaka-nirīkṣaṇāt |

laukikālambanāc cāpi sabhyānāṁ yad rasodayaḥ ||1||

tatrāpi mūla-tādātmya-sambhānād guṇa-rūpataḥ |

rasodayaḥ samākhyātas tad-rūpa-guṇa-yogataḥ ||2||

puṣṭatve puṣṭa-rūpeṇa vilakṣaṇa-rasodayaḥ |

hīnatve hīna-rūpeṇānaucitye tv abhāsataḥ |

rasānubhūtir bhavati guṇānāṁ tāratamyataḥ ||3||

śrī-tādātmyān nāyikāyā rasālambana-rūpatā |

tathaiva śrīśa-dāmpātyān nāyakasya rasāṅgatā ||4||

aṁśatas tad dhi tādātmyaṁ bhāsate tad-guṇānvayāt |

bhāna-mātraṁ rasodbodhe prayojakatayeṣyate ||5||

rasasyākāra-hīnatve varṇaḥ śyāmaḥ kathaṁ bhavet |

bharatenaiva muninā tathākāro’pi niścitaḥ ||6||

śṛṅgāro viṣṇu-devaḥ syād varṇaḥ śyāma udāhṛtaḥ ||7||

sukha-prāyeṣṭa-sampanna ṛtu-mālyādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ ||8||[[29]](#footnote-30)

upakrame, **tat-sukhaṁ paraṁ yad vai** ity-ādinā śrī-rasa-svarūpaṁ nirūpya tasya puruṣa-vidhā-puruṣa-vidhābhyām adhiṣṭhātr-adhiṣṭheya-rūpābhyāṁ ca dvi-rūpatvam apy upapāditam | tatrādhiṣṭhātṛ-bhūtasya puruṣa-vidhasya śrī-puruṣottamākhyasya parama-rasasya svarūpa-lakṣaṇaṁ vistarā nirūpitam | athādhiṣṭheya-rūpasyāpuruṣa-vidhasyāpi prayojanaṁ darśayitavyam | tasyādhiṣṭhātṛ-rasa-svarūpā śrī-puruṣottamena sahapradīpa-patat-prakāśa-nyāyenāvinābhāvaś ca darśayitavya iti sarvaṁ hṛdi kṛtyāha—

**sat-kāvya-śravaṇāc cāpi san-nāṭaka-nirīkṣaṇāt |**

**laukikālambanāc cāpi sabhyānāṁ yad rasodayaḥ ||1||**

**tatrāpi mūla-tādātmya-sambhānād guṇa-rūpataḥ |**

**rasodayaḥ samākhyātas tad-rūpa-guṇa-yogataḥ ||2||** ity ādi |

ayaṁ bhāvaḥ—loke naiṣadhīya-carita-kāvya-vākyāc chakuntalādi-nāṭaka-prayogāc ca laukikālambanād api damayantī-nalādi-svarūpa-guṇa-śravaṇa-dvārā śakuntalā-duṣyantādi-svarūpa-bhūmikā-darśana-dvārā sabhyānāṁ sahrādhādayānāṁ hṛdaye yo rasodayo bhavati, so'pi mūla-svarūpasya śrī-puruṣottamasya tatra tādātmya-bhānād eva bhavati, nānyathā | tathā hi sat-kāvya-vākya-śravaṇena san-nāṭya-pradarśanena ca laukikayor api pāṭhakayor aṁśataḥ śrī-puruṣottama-guṇānāṁ sphūrtau anudbuddha-rūpatayā nāyikāyāṁ śriyo nāyake puruṣottamasya ca guṇa-rūpatas tādātmyasya sambhānaṁ bhavati, tataḥ sahṛdayānāṁ sabhyānām udrikta-sattvake hṛdaye tādṛśa-tādātmyāpanna-nāyakayoḥ svarūpasya pratibimbitve rasānubhūtir bhavati nānyathā, ata eva asahṛdayānāṁ tādṛśa-kāvya-śravaṇe'pi tādṛśa-nāṭaka-nirīkṣaṇe'pi ca na rasodayaḥ | teṣāṁ tādṛśa-saṁskārābhāvena tādṛśa-guṇa-śravaṇa-darśane'pi nāyakayor mūla-rasa-svarūpa-śrī-puruṣottama-tādātmya-bhānasyāṁcato’py abhāvād iti |

nanu tādṛśa-svarūpa-guṇa-śravaṇa-darśanābhyāṁ nāyakayoḥ kathaṁ śrī-puruṣottamādhyāsa iti cen, na, nāyaka-yugala-niṣṭhatayā alaukika-svarūpa-guṇa-śravaṇa-darśanābhyām eva tādṛśa-rasodaya-darśanāt | alaukika-svarūpa-guṇādeḥ siddhāntataḥ śrī-puruṣottama-yugala-svarūpa-guṇāṁśatvena kāvya-śravaṇādito laukikayor api nāyakayos tādṛśa-svarūpa-guṇādy-ārope’nudbuddha-rūpatayā śrī-puruṣottama-yugala-tādātmyasyāpy āropo bhavatīti | tathā ca yathā citrādau rāsa-līlābhinayādau ca śrī-puruṣottama-svarūpa-guṇādy-āropa-balena tādṛśa-rasodayo bhavati, yathā vā tāmra-ghaṭita-bhūṣaṇād api kanaka-draveṇa pariṣkṛte kanakādhyāsa-tāratamyena bhūṣaṇa-priyāṇām aṅganānāṁ tatra rasodayo bhavati, tathaiva sarva-guṇa-paripūrṇasya sarvādhika-priyasya parama-rasātmakasya śrī-puruṣottamasya,

sukha-prāyeṣṭa-sampanna ṛtu-mālyādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ ||[[30]](#footnote-31)

ity ādi-bharata-muni-nidarśita-śṛṅgāra-rasa-svarūpasya, kāvyādi-śravaṇa-darśana-mahimnā tayoḥ tādātmya-bhāna-tāratamyena rasānubhūti-tāratamyaṁ bhavatīti bodhyam | na ca nāyakayoḥ śrī-puruṣottama-yugala-tādātmya-bhāne iyaṁ śrīr ayaṁ śrī-puruṣottama ity eva sabhyānāṁ pratītiḥ syāt, na tv iyaṁ mālatī, ayaṁ mādhavaḥ, ity evam iti vācyam | yadi mālatītva-mādhavatvādi-prākṛta-dharma-vismāraṇa-samarthaḥ sarvathā rasātva-mādhavatva-pratyāyana-samarthas tat-tādātmyādhyāsaḥ syāt, tadā tu nitarām eva rasodayaḥ syāt | tathāpi tādātmyasyānudbuddha-rūpatayāṁśata eva bhānād aṁśata eva bhagavattā-pratītiḥ, yathā kīdṛg uttameyaṁ mālatī, kīdṛg uttamo’yaṁ ramaṇīyo’yaṁ mādhava iti | tathā ca uttamatva-ramaṇīyatvādi-prakāreṇaiva nāyikāyāṁ nāyake ca śriyaḥ puruṣottamasya ca tādātmyādhyāso, na tu śrītvena ramātvena puruṣottamatvena ramā-ramaṇatvena ca tādātmyādhyāsa iti | tathāpi uttamatvādi-dharmasya śrī-puruṣottamasyaiva dharmatvāt tādṛśa-sāmānya-svarūpa-guṇa-śravaṇa-darśanāditas tādṛśa-sāmānya-rūpeṇa śrī-puruṣottama-tādātmyāṁśato’dhyāsaḥ, tad-dvārā sattvodreke hṛt-praveśādi-krameṇa rasānubhūtir nirbādhaiveti bhavaty eva | laukika-kāvya-nāṭaka-śravaṇa-darśanādito'pi mūla-rasa-svarūpa-tādātmyasya laukika-nāyakayor adhyāropāt tayor api tādṛśa-puruṣa-vidha-rasatāpattau | tat-krameṇa sahṛdaya-hṛdaya-praveśe sabhyānāṁ hṛdayeṣu tādṛśa-carvaṇa-gocara-tādṛśa-puruṣa-vidha-rasodaya iti | etena

**mūla-svarūpa-tādātmya-sambhogād rasodayaḥ |**

**sa eva hi rasāsvādaḥ prākṛtālambana-sthaleḥ || (12)**

**mūla-tādātmya-bhānasya prākṛtālambane dvaye |**

**māna-sattvād rasasyoktaṁ mānasatvaṁ vicakṣaṇaiḥ || (13)**

ity-agrima-kārikāṁśo'pi vyākhyātaḥ |

sattvodrekād akhaṇḍa-svaprakāśānanda-cinmayaḥ |

vedyāntara-sparśa-śūnyo brahmāsvāda-sahodaraḥ ||

lokottara-camatkāra-prāṇaḥ kaiścit pramātṛbhiḥ |

svākāravad abhinatvenāyam āsvādyate rasaḥ || [sā.da. 3.2-3]

ity ādi-sāhitya-darpaṇādy-ukta-rasa-carvaṇā-prakārasyāṁśāntareṇāpauruṣa-vidha-rasāsvādana-prakāra-paratvena svīkāre'pi svākāravad abhinnatvenāyam āsvādyate rasaḥ ity aṁśasya pratyākhyātatvaṁ veditavyam | tathā hi svākāravad abhinnatvena ity-ādy-aṁśasya yadi rasālambanena saha svasyābhedānubhūti-dvārā rasānubhava ity abhiprāya ucyate, tarhi mahān viplavaḥ | divyālambana-sthale kumāra-sambhavādau gīta-govindādau ca nāyakena śivādinā saha svasyābhedenādhyāsena svasya rasānubhava-svīkāre pārvaty-ādāv api sva-nāyikāyāḥ sargokta-prakāreṇa vā sva-niṣṭhatayā pārvatyādy-ālambanaka-rasodaya-svīkāre'titarāṁ rasābhāso mahān anarthaś ca sampadyetām | evaṁ rāsa-līlādy-abhinaya-darśane svasmin kṛṣṇatvārope'pi gopī-viṣayakasya śrī-kṛṣṇa-niṣṭha-rasasya sva-niṣṭhatayānubhave mahān rasābhāso bhavetām | tādṛśa-kāvyasya tādṛśa-prayogasya ca bhavādṛśaiḥ kathañcid duṣṭatva-svīkāre'pi rāmāyaṇa-bhāgavata-śiva-purāṇādīnām api śiṣṭair aśrāvyatvam eva syāt, tat-tac-chravaṇato'pi sītā-pārvatī-vivāhādi-prakaraṇe rāsa-līlā-varṇanādi-prakaraṇe ca svasmin śiva-rāma-kṛṣṇatvādy-ārope mahān rasābhāso'narthaś ca syāt iti teṣām api granthānāṁ śiṣṭa-jana-heyatvam āpadyeta |

kiṁ ca, adviyālambana-sthale'pi svasmin nalatvādy-āropeṇa damayantī-śakuntalādy-ādarśa-mahilālambanasya tādṛśa-śṛṅgāra-rasasya nalādivat sva-niṣṭhatayānubhavaḥ śiṣṭānām asammata eveti | evaṁ nāyakasya saundaryādi-guṇa-varṇanam api puruṣa-sabhyānāṁ kṛte'narthakam eva syād iti | tasmād rāmāyaṇa-bhāgavatādy-ārṣa-kāvyānām apy aśrāvyatvāpādakatvena rāma-līlā-rāsa-līlādīnāṁ śāstrīyāṇāṁ puṇya-janakānām api prayogāṇām adarśanīatvāpādakatvena pāpa-janakatvāpādakatvena ca svasmin nāyakābheda-paramparāyāṁ rasāsvāda-prakāropapādanasya nitarāṁ heyatvam eveti | tasmāt pūrva-prakāra eva śiṣṭa-sammataḥ panthāḥ | tathaiva ca san-nāṭaka-kāvyādīnām api bhagavan-niṣṭhatvaṁ nāyakādīnāṁ tat-pratīkatva-mātraṁ ca bhavatīti bhavati kāvyālāpāś ca ye kecit ity ādi-vākyānām api sa-hetutvam iti |

nanu karuṇa-rasa-sthale virodhaḥ ? tatra hi tad-adhidevatāyāḥ yamasya ālambana-niṣṭhatayā tādātmyādhyāsena rasānubhūter anubhava-viruddhatvād iti cen, na, tatra bādhaka-sad-bhāvena prakārāntarāśrayaṇe'pi kṣaty-abhāvāt | yathā rasa-bhedena sthāyi-bhāvasya rati-śokādeḥ | ālambanoddīpanādi-vibhāvānām anubhāvānāṁ ca prakāra-bhedas tathā rasa-carvaṇā-prakāra-bhede'pi kṣaty-abhāvāt | yatraiva bādhakābhāvas tatraivaika-rūpatā-niyama ity eva svīkartavyaḥ | śṛṅgāra-sthale tu bādhakasyoktatvāt tatra karuṇa-rasād bhinna eva prakāraḥ | evam anyatrāpy ūhyam iti saṅkṣepaḥ ||1-8||

—o)0(o—

nirukte daivate kāṇḍe devatāyā dvirūpatā |

karma-kāraka-bhedena yāskena muninoditā ||9||

amūrtenaiva karmatvaṁ kārakatvaṁ tu mūrtataḥ |

rasasyāpi dvirūpatvaṁ tathaiva prati buddhyatām ||10||

adhiṣṭheyaṁ tu sad-rūpaṁ nirākāram api śrutam |

yugmākāraṁ tu yad rūpaṁ tad adhiṣṭhātṛ rūpyate ||11||

mūla-svarūpa-tādātmya-sambhogād rasodayaḥ |

sa eva hi rasāsvādaḥ prākṛtālambana-sthaleḥ ||12||

mūla-tādātmya-bhānasya prākṛtālambane dvaye |

māna-sattvād rasasyoktaṁ mānasatvaṁ vicakṣaṇaiḥ ||13||

svākāravad abhedena pratītau rasa-carvaṇā |

ity evaṁ naiva svīkāryā śiṣṭai rasa-vidāṁ varaiḥ ||14||

atha pūrvam uktam api siṁhāvaloka-nyāyena kiñcid viśeṣaṁ vaktuṁ punar āha—**rasasyākāra-hīnatva** (6) ity ādi, **nirukte daivate kāṇḍe** (9) ity ādi ca | tathā hi nirukte daivata-kāṇḍe maharṣer yāskasya sūtrāṇi—

athākāra-cintanaṁ devānām ||1|| puruṣa-vidhāḥ syur ity ekam ||2|| cetanāvad dhi stutayo bhavanti ||3|| tathābhidhānāni ||4|| athāpi pauruṣa-vidhikair aṅgaiḥ stūyante—ṛṣvā ta indra sthavirasya bāhū [ṛ.ve. 6.47.8], yat saṁgṛbhṇā maghavān kāśirit te [ṛ.ve. 3.31.5] ||

athāpi pauruṣa-vidhikair dravya-samyogaiḥ—ā dvābhyām haribhyām indra yāhi, kalyāṇīr jāyā suranam gṛhe te |

athāpi.paurusa.vidhikaiḥ.karmabhih—addhīndra piba ca prasthitasya [ṛ.ve. 10.117.7], āśrut karṇa-śrudhī havam || [ni. 7.6]

apuruṣa-vidhāḥ syur ity aparam | api tu yad dṛśyate'puruṣa-vidhaṁ, tad yathāgnir vāyur ādityaḥ pṛthivī candramā iti | yatho etat cetanāvadvad hi stutayo bhavantīty acetanāny apy evam stūyante—yathākṣa-prabhṛtīny osadhi-paryantāni | yatho etat pauruṣa-vidhikair aṅgaiḥ saṁstūyanta ity acetaneṣv apy etad bhavati—abhi krandanti haritebhir āsabhir [ṛ.ve. 10.94.2] iti grāva-stutih |

yatho etat paurusa-vidhikair dravya-samyogair ity etad api tādṛśam eva—sukhaṁ rathaṁ yuyuje sindhur aśvinam [ṛ.ve. 10.75.9] iti nadī-stutih |

yatho etat pauruṣa-vidhikaiḥ karmabhir ity etad api tādṛśam eva—hotuścit pūrve havir adyamāśata iti grāva stutir eva |

api vobhaya-vidhāḥ syuḥ | api vāpuruṣa-vidhānām eva satāṁ karmātmānaite syur—yathā yajño yajamānasya, eṣa cākhyāna-samayah || [ni. 7.7]

ṭīkā atra hi maharṣiṇā yāskena—

atha *ākāra-cintanaṁ devānām i*ti sarveṣāṁ devānām ākāra-cintanam ākāra-cintanaṁ pratijñāya, *puruṣa-vidhāḥ syur ity ekam* ity-ādinā prathamādhikaraṇena kevala-puruṣa-vidhatva-pakṣam | *apuruṣa-vidhāḥ syur ity aparam i*ti dvitīyenādhikaraṇena kevalāpuruṣ-vidhatva-pakṣam copapādya, *api vobhaya-vidhāḥ syuḥ* iti tṛtīyenādhikaraṇena siddhānta-rūpatayā devatāyā puruṣa-vidhāpuruṣa-bhedena dvi-rūpatvaṁ nirdhāritam | na caikasya katham ubhaya-rūpatvam ity āśaṅkya, *api vā puruṣa-vidhānām eva satāṁ karmātmānaḥ* ity ādi-sūtreṇādhiṣṭheya-bhedenāgni-vāyu-pṛthivy-ādivat puruṣa-vidhatvam apuruṣa-vidhatvaṁ ca devānām upapāditam | tathaiva cetihāsa-grantha-samanvaya ity api, *eṣa cākhyāna-samayaḥ* ity aṁśenoktam |

atha devānāṁ parikara upakaraṇāni ca kathaṁ-bhūtānīty ākāṅkṣāyāṁ prakaraṇāntare, ātmaivaiṣāṁ ratho ātmāśvaḥity ādy uktam | evaṁ ca agni-vāyv-ādi-devānām agni-vāyv-ādy-ātmakāny eva sarvāṇy upakaraṇāni parikaraś ca bhāryādi-rūpa iti | tathā vyākhyāta-vilakṣaṇa-sukhātmakasya śṛṅgāra-rasasyāpy adhiṣṭhātr-adhiṣṭheya-bhedena puruṣa-vidhāpuruṣa-bhedābhyāṁ dvi-rūpatvaṁ vācyam, tathaiva ca śṛṅgāra-rasasya puruṣa-vidhasyāpuruṣa-vidha-śṛṅgāra-rasādhiṣṭhātuḥ—

sukha-prāyeṣṭa-sampanna ṛtu-māly-ādi-sevakaḥ |

puruṣaḥ pramadā-yuktaḥ śṛṅgāra iti saṁjñitaḥ ||

ity-ādinā vyākhyā-lakṣaṇasya śrī-puruṣottamasya rasātmakāny eva parikara-paricchadenopapādīni sarvāṇy upakaraṇāni vācyāni | yathā coktaṁ brahma-saṁhitāyāṁ svayaṁ brahmaṇaiva—śriyaḥ kāntāḥ kāntaḥ ity upakramya, cid‑ānandaṁ jyotiḥ param api tad āsvādyam api ca ity anteneti, tat sarvaṁ hṛdi-kṛtyāha, nirukte daivate kāṇḍe ity ādi |

—o)0(o—

tathā cet—

rāsa-līlāyāḥ śravaṇe vareṇaikyasya bhānataḥ |

nāyikāyāṁ sva-patnītva-bhānaṁ cāpi bhaven na kim ||15||

evaṁ cec chiva-rāmādi-vivāhādi-śrutau katham |

purāṇe’pi pravarteta janaḥ śiṣṭo sudhī-gaṇaḥ ||16||

ataś ca mūla-tādātmya-sambhānād rasa-carvaṇā |

svīkāryā sarvathā sadbbhiḥ śiṣṭai rasa-vidāṁ varaiḥ ||17||

mūla-svarūpa-tādātmya-sambhānaṁ kāvya-sat-phalam |

ataḥ sat-kāvya-gīty-āder bhagavad-rūpatocyate ||18||

kāvyālāpāś ca ye kecid gīta-kāvyākhilāni ca |

śabda-mūrti-dharasyaite viṣṇor aṁśā mahātmanaḥ ||19||

ity āgneya-purāṇādau gīyate paramarṣiṇā ||20||[[31]](#footnote-32) iti |

evaṁ ca śṛṅgārasya puruṣa-vidhāpuruṣa-vidha-bhedena dvirūpatva-siddhau tatra yat puruṣa-vidhaḥ śṛṅgāra-rasa-svarūpaṁ tad eva śṛṅgāra-rasasyādhidaivikaṁ rūpaṁ, tac ca parama-rasāśliṣṭaḥ parama-viṣṇuḥ śrī-puruṣottamākhyaḥ paramātmaivety uktam eva prāk | yac ca tasyāpuruṣa-vidhaṁ rūpaṁ tad evādhyātmikam apy ucyate | yat kila pūrvokta-diśādhidaivika-śṛṅgāra-rasa-rūpa-śrī-puruṣottama-tādātmya-bhāna-gocara-laukika-yugala-paraka-kāvya-śravaṇa-nāṭaka-darśanāditas tādṛśa-yugalasya hṛdaya-praveśe rasa-rūpatayānubhūyate sarvātiśayena śrī-yugala-darśanāditaḥ śrī-sakhī-janeṣv evānubhūyate ceti | evaṁ prākṛta-kāmasyāpi puruṣa-vidhāpuruṣa-bheda-krameṇādhidaivikādhyātmika-bhedena rūpa-dvayaṁ prasiddham eva tasyādhyātimikam apuruṣa-vidhaṁ rūpaṁ pratijana-mano-gocaram eva | ādhidaivikaṁ puruṣa-vidham api rūpaṁ puṣpabāṇākhyaṁ nisarga-sundara-prasiddham eva | evam eva aprākṛtasya sākṣān manmatha-manmathasya pūrvaṁ bahudhā vyākhyātasyāpi puruṣa-vidhāpuruṣa-bhedenādhidaivikādhyātmika-bhedena dvirūpatvaṁ bodhyam | tatra yadādhidaivikaḥ kāmaḥ sa kāma-bījopāsyaḥ sākṣāt-puruṣottamaḥ premānanda-ghanaḥ śrī-kṛṣṇa evety upapāditam eva | yaś cādhyātmikaḥ kāmo'puruṣa-vidha-rūpaḥ so'pi ādi-daivika-śrī-puruṣottamākhya-kāmāliṅgana-sukhābhilāṣa-rūpau nirvikāra-premānanda-ghanaḥ sākṣān-manmatha-manmathasya śrī-kṛṣṇasyaivāyaskāntasyevāvyakta-kiraṇa-rūpa eva viśeṣataḥ śrī-sakhī-jana-mātra-gocara eva nānya-gocara ity apy avadheyam ||15-20||

—o)0(o—

ato laukika-kāvye’pi nāṭake’pi tathaiva ca |

śrī-yugmasyaiva rasatā tayor evānuvarṇanam ||21||

ālambanatvaṁ dampatyoḥ pratīkatvam iva sthitam |

citrādau tat-pratīkatvaṁ yathāloke vyavasthitam ||22||

ataḥ śriyaś ca viṣṇoś ca rasa-bīja-svarūpatā |

bimba-svarūpatā cāpi śruti-smṛtibhir ucyate ||23||

prākṛtālambana-sthāne rasasyākāra-hīnatā |

sākārasyāpi vijñeyā pāramparyānubhūtitaḥ ||24||

yathā varṇātmakasyāpi śabdasya dūrataḥ śrutau |

dhvanitvenaiva bhāne’pi varṇatvaṁ naiva lupyate ||25||

vastutas tu prākṛte’pi sthāne sat-kāvya-vākyataḥ |

rasatvenaiva sambhānaṁ sad-ālambanayor bhavet |

tatraiva līnatāyasmāt sabhyānāṁ rasa-vedinām ||26||

etāvatā yad siddhaṁ tad āha—**ato laukika-kāvye'pi** ity ādineti | yato laukika-kāvye nāṭake'pi ca tādṛśa-vākya-śravaṇāt tādṛśa-prayoga-darśanāc cokta-prakāreṇa nāyikāyāṁ nāyake ca śiryaḥ puruṣottamasya ca tādātmya-sambhānād eva rasānubhūtir nānyathā | ato laukika-kāvya-nāṭakādāv api śrī-puruṣottama-yugmasyaiva rasatā rasābhivyañjakatā ca, śakuntalā-duṣyantādy-ālambanaṁ tu pratīka-mātram | ata eva yathā kāṣṭhādi-ghaṭita-bhagavat-pratimām āśritya tādṛśa-guṇānāṁ gīyamānatve'pi vastuto bhagavad-guṇā eva gīyante, tathā laukika-kāvyeṣu laukikālambanam āśritya tādṛśa-tādṛśa-guṇānāṁ gīyamānatve'pi vastutaḥ śrī-puruṣottamayor eva guṇānuvarṇanam | ata eva laukikānām api sat-kāvyānāṁ puṇya-janakatvaṁ paramparayā bhagavat-prīṇana-dvārā mokṣa-prayojakatvaṁ ceti | ata eva sarvatra śrī-viṣṇor eva rasa-bījatvaṁ bimba-rūpatvaṁ ca rasa-śāstribhir nirūpyate | itareṣām ālambanānāṁ tu pratibimba-pratīka-mātratvam eveti bhāvaḥ ||

nanu yadi pūrvokta-diśā rasasya puruṣa-vidhāpuruṣa-bhedena dvirūpatvaṁ, tarhi laukika-rasānubhūtau kathaṁ puruṣa-vidhatvam api na bhāsate ? ity āha—**prākṛtālambana-sthāne** (24)ity ādi | tatra dṛṣṭāntam āha—**yathā varṇātmakasyāpi** (25)ity ādi | śrī-vṛndāvane tu śrī-sakhī-janānāṁ sākṣād-anubhavena divrūpatayāpy anubhūtir iti bhāvaḥ | prakārāntaram āha—**vastutas tu prākṛte'pi** (26) ity ādi |

ayaṁ bhāvaḥ—mūla-rasasya pūrvokta-diśā niratiśayānanta-camatkāra-paripūrṇa-sukhātmakasya prākṛta-janāyogyatvād yadyap puruṣa-vidha-rūpatayā nānubhavaḥ, tathāpi sat-kāvyādi-vākya-śravaṇādi-paramparayā sahṛdayānāṁ laukika-nāyakādy-ākāreṇa tasyānubhūtir bhavati, nānyathety asyopapādatvād iti bhāvaḥ | tatra hetum āha—**tatraiva** **līnatā yasmāt** iti | **rasa-vedināṁ** sahṛdayānām ity arthaḥ ||21-26||

—o)0(o—

rasālambanayor aikyaṁ mūla-rūpe tu vidyate |

ato mūla-rasāsvādo bhinnaḥ saṅga-viyogayoḥ ||27||

sarvendriyeṇa manasā saṁyoge rasa-carvaṇā |

hṛdaya-praveśa-mātreṇa rasanaṁ vipralambhake ||28||

vipralambhasya mukhyatvaṁ kecid āhur manīṣiṇaḥ |

sambhogasyaiva mukhyatvaṁ kecit prāhur manīṣiṇaḥ ||29||

ubhayoḥ sama-mukhyatvam api kecid vadanti hi |

siddhāntatas tu saṁyogo rasasyāṅgī nigadyate ||30||

aṅgatvaṁ vipralambhasya jñeyaṁ rasa-vicakṣaṇaiḥ |

nirbharānanda-rūpatvaṁ sambhogasyaiva dṛśyate ||31||

vikṣepānanda-sambhogo vipralambhe nigadyate |

sarvendriyaiś ca manasā tṛptiḥ saṁyoga-lakṣaṇe ||32||

manasā kevalenaiva viyoge rasa-carvaṇā |

mūla-svarūpaṁ pūrvoktaṁ śrī-rādhā-kṛṣṇayor yugam ||33||

tayor bhānaṁ tu sarvatra jñeyaś cokta-prakārataḥ |

tad evaṁ rasa-tattvasya svarūpaṁ sunirūpitam |

ataḥ paraṁ rasa-sthāna-svarūpaṁ sunirūpyate ||34||

prākṛta-nāyaka-yugalālambanaka-rasāsvādana-prakāraḥ—**sat-kāvya-śravaṇāc cāpi** ity ādi nirūpayati | sa eva prakāraḥ śrī-rasasya mūla-svarūpa-śrī-puruṣottama-yugala-rasāsvādane'pi kiṁ na syād ity āśaṅkāyām āha—**rasālambanayor aikyam** ity ādi | ayaṁ bhāvaḥ—prākṛta-rasa-sthale ālambana-yugalasya na rasa-rūpatvam api tv ālambana-rūpatva-mātraṁ na vālambanayor api strī-puṁsor abhedas tayoḥ parasparam atitarāṁ bhinnatvād iti kāvya-nāṭaka-śravaṇa-darśana-paramparayā pūrvokta-prakāreṇa laukika-nāyakayoḥ mūla-svarūpa-śrī-yugala-tādātmyāpattau tat-krameṇa rasāsvādo yuktatamaḥ | prakṛte tu śrī-yugalasyaiva parama-rasa-svarūpatvān na tādātmyāddhyāsa-paramparayā rasāsvādaḥ | kiṁ tu sākṣād eva yathā sitā-khaṇḍāder iti | tad evāha—**ato mūla-rasāsvādo bhinnaḥ saṅga-viyogayoḥ** (27) iti saṁyoge viyoge ca mūla-rasāsvāde prākṛta-rasāsvādana-prakārād bhinna eva prakāra ity arthaḥ |

evaṁ ca śrī-sakhī-janānāṁ śriyā saha svākāravad abhedenāpi śrī-puruṣottama-rasāsvādaḥ parameṣṭa eva | yathāgre'traiva śrī-bhāva-mayūkhe eka-kāntākarasopapādane vakṣyate | śrīdāmādi-vayasyānāṁ puruṣottamābhedena śrī-rasāsvādas tu tatrāpi neṣṭaḥ | teṣāṁ śrī-devyāṁ kāntābhāvasya sarvathānucitatvād ity api dhyeyam |

atha śrī-sakhī-janānāṁ kathaṁ sarva-mūla-śrī-yugma-rasāsvāda ity āha—**sarvendriyeṇa manasā** (28) ity ādineti saṁyogāvasthāyāṁ tat-tal-līlānusāreṇa tat-tad-avasthānusāreṇa ca tena tenendriyeṇa darśana-sparśāliṅgana-cumbanādinā sarvatra vyavadhāna-rahitena sarvātmanaiva rasāsvādo bhavati | na tatra rasānubhūti-pratikūlasya kasyacid api vyavadhānasya leśato'py anubhava ity arthaḥ | **viyoge** rasasyāvasthā-viśeṣānubhūty-arthaṁ rasa-svabhāvatayā svecchayaiva mānādinā līlā-viśeṣānubhavārthaṁ prakārāntareṇa vā sampādita-viyogāvasthāyāṁ tu kevalaṁ manasaiva śrī-rasāsvādaḥ | tatrālambanasya vyvahitatvenendriya-vyāpāroparamāt ity āha—**hṛdaya-praveśa-mātreṇa rasanaṁ vipralambhake** (28) iti | mūla-rūpasya śrī-vigrahasya hṛdaya-praveśa-mātreṇa indriyāntarasya pratyakṣa-vyāpāra-viraha-sahakṛtenety arthaḥ | tathā ca saṁyogāvasthāyām antarato bāhyataś ca sarvathā rasāsvādaḥ | viyogāvasthāyām eva sākṣād-rūpeṇeti tātparyārthaḥ ||

atha saṁyoga-vipralambhayos tāratamyam āha—**saṁyogasyaiva mukhyatvaṁ** (29) ity ādineti | śrī-yugalasya viyogāsahiṣṇavo śrī-kuñja-bhāva-rasikāḥ prāhuḥ | vipralambhasya mukhyatvam avatāra-līlā-pāramya-vādina āhuḥ | ubhayoḥ sama-mukhyatvam api taṭasthāḥ kecid āhur ity arthaḥ | tatra siddhāntam āha—**siddhāntatas tu saṁyogo rasasyāṅgī nigadyate** (30) ity ādi | tathā ca saṁyogo rasasyāṅgī vipralambhas tu saṁyoga-poṣakatvāt tasyāṅgam ity arthaḥ | yathāhuḥ—

na vinā vipralambheṇa sambhogaḥ puṣṭim aśnute |

kaṣāyite hi vastrādau bhūyān evābhivardhate || iti |

evaṁ ca, yathā ādhīyamāna-rāgasya vigāḍī-bhāvārtham eva kaṣāyī-karaṇaṁ, na tu kaṣāyārthaṁ rāgas, tathā saṁyogasya vigāḍhī-bhāvārtham eva vipralambha iti vipralambha-rasasya saṁyoga-rasāṅgatvam eva yuktam iti bhāvaḥ | saṁyoga-vipralambhayor ubhayor ānanda-rasānubhave'pi saṁyoga-sukhasya nirbharānanda-rūpatvaṁ vipralambhasya vikṣepānanda-rūpatvam ity asty evānanda-tāratamyam ity āha—**nirbharānanda-rūpatvaṁ** (31) ity ādineti | tathā nirbhānandasyaiva sarvaiḥ spṛhaṇīyatvena tasyaivānyecchānadhīnecchā-viṣayatvena svataḥ prayojanatvena parama-phala-rūpatvāt sa eva rasasyāṅgīti prakaraṇa-tātparyārthaḥ |

śrī-puruṣottama-yugala-līlāyāṁ nitya-prakāśe māna-līlāyām eva śrī-puruṣottamayor virahānubhavaḥ, tāvan-mātrasyaiva tatra saṁyoga-puṣṭy-arthaṁ līlā-viśeṣānubhavārthaṁ vā āvaśyakatvāt | avatāra-līlāyām api tādṛśa-dīrgha-viyogas tāsāṁ tādṛśa-prema-paricayārtham eva, na tu tasyaiva parama-phalatvād vā tādṛśa-virahaṁ vinā saṁyoga-rasa-puṣṭy-abhāvād veti | śrī-puruṣottamayor nitya-navīnatvena viyogam antarāpi sarvadaiva sarvathaiva sa-tṛṣṇatvād iti bhagavato nitya-navīnatvaṁ tu, yaḥ pūrvāya navīyase ity ādi-vyākhyāta-viṣṇu-sūkta-vākye prasiddham eva | navīyastvaṁ nitya-navīnatvam eva, na tu navīnatva-mātram iti | evaṁ bhagavate'pi daśame—

yadyapy asau pārśva-gato raho-gatas

tathāpi tasyāṅghri-yugaṁ navaṁ navam [bhā.pu. 1.11.34]

ity-ādinā bhagavataḥ pratikṣaṇaṁ nava-navatvaṁ vyākhyātaṁ bhagavatā śukena | kiṁ ca, *yadyapy asau pārśva-gato raho-gataḥ* ity aṁśena bhagavato hastināpurādi-gatatve'pi mahiṣīṇāṁ pārśva-gatatva-raho-gatatvayoḥ kathanena nitya-saṁyogaś ca samarthitaḥ | so'pi bhagavato nitya-navīnatvād eva tīvra-virahāntaraṁ jāta iva parama-samṛddha evety api sūcitaḥ | etena samṛddhatama-saṁyoga-sukhārthaṁ laukika-dampatyor iva tatrāpi samṛddhatama-saṁyoga-sukhārthaṁ virahāpekṣā syād ity āśaṅkāpi maharṣiṇaiva nivāritā |

etenaiva ca saṁyoga-sukhe samṛddhatamatvārthaṁ virahasyāpekṣitatvāt tasya ca dāmpatya-bhāvāpekṣā jāra-bhāve'dhikatamatva-sambhavāj jāra-bhāva eva sarvādhikaṁ samṛddhatamaṁ sambhoga-sukham iti tatraiva rasasya paraṁ kāṣṭhā sa eva gopī-kṛṣṇayor iṣṭa iti keṣāṁcin matam apāstam |

sa-parikarasya śriyo bhagavataś ca pratikṣaṇaṁ navīnatve nāgādhānanta-camatkāra-mayānanda-rasa-mayatvenākṣīṇāntabhogyatva-bhokṭrtva-śakti-sampannatvena ca laukikānām alpa-saṁyoga-sukhānantaram eva kṣīna-śaktimatām iva tatra dvārā virahānubhūtiḥ | avatārāvasthāyāṁ tu gopī-janānāṁ tādṛśa-premā āsīd yena tā mad-virahe evaṁ-vidhā jātā iti tāsāṁ premṇo loke parcayārtham eva viraha-bhāvo, na tu virahasyaiva paramārthatva-bodhanāya | tathā sati golokādāv api tathaiva syād ity api dhyeyam |

atra granthe sarvatra mūla-svarūpa-śabdena śrī-rādhā-kṛṣṇātmaka-yugala-rūpam eva grāhyaṁ nānyad iti paribhāṣām āha—**mūla-svarūpaṁ pūrvoktaṁ** (33) ity ādineti | rasasya svarūpa-nirūpaṇopasaṁhāram āha—**tad evaṁ rasa-tattvasya svarūpaṁ sunirūpitam** (34) iti | rasa-tattvasya niratiśayāhlādātmaka-sukha-rūpasya śrī-rasasyety arthaḥ | vātsalyādi-rase'py evam eva ūhyam ity api tātparyato jñeyam iti saṅkṣepaḥ ||27-34||

—o)0(o—

vṛndāvanaṁ tu tat-sthānam akṣara-brahma-madhyagam |

yatraivāṁ raso rasyas tatratyaiḥ śrī-sakhī-janaiḥ ||35||

vṛndā bhaktiḥ samākhyātā parama-prema-lakṣaṇā |

śṛṅgāra-rasa-sambhinnā śrī-rādhā-kṛṣṇa-gocarā ||36||

tayaiva cāvanaṁ yatra tad dhi vṛndāvanaṁ vanam |

vṛndāvanaṁ hi dvividhaṁ nityānitya-prabhedataḥ ||37||

nityaṁ vṛndāvanaṁ tatra sarva-vyāpakam adbhutam |

akṣara-brahma-hṛt-saṁsthaṁ prakṛti-sparśa-varjitam ||38||

yad eva bhūma-vidyāyāṁ proktaṁ mahima-śabdataḥ |

tatra yau rādhikā-kṛṣṇau yat prākṛte maṇḍale sthitam ||39||

prati-brahmāṇḍa-bhinnaṁ ca prakṛti-sparśa-saṁyutam |

tad evānityam ākhyātaṁ kāla-prakṛti-yogataḥ ||40||

tayor evobhayor madhye goloko dvāram ucyate |

virajāyāḥ pare pāre prakṛti-sparśa-varjitaḥ ||41||

etāvatā granthena śrī-rasa-svarūpaṁ rasana-prakāraś ca vyākhyāu | atha rasana-sthānaṁ vyākhyāyate—**vṛndāvanaṁ tu tat-sthānam** (35) ity ādineti, **akṣara-brahma-madhyagam** iti | akṣara-brahma-hṛdaye vāstavī viddhi śāṅkare ity atrālamandāra-saṁhitādau yathā vyākhyātam ity arthaḥ | etad eva divye brahma-pure hy eṣa vyomny ātmā pratiṣṭhitaḥ ity-ādinā muṇḍakādy-upaniṣatsu śrūyate iti tātparyārthaḥ | tad etac chrī-dhāma-mayūkha-śeṣe vistareṇa vyākhyātam eveti diṅ-mātram iha darśyate | **tayaiva cāvanaṁ yatra** (37) iti | **vṛndā bhaktiḥ** iti kṛṣṇottampūrvc-chruteḥ—vṛndayā cāvanaṁ yasmāt tasmād vṛndāvanaṁ matam iti bṛhad-brahma-saṁhitāyāṁ tṛtīyāgarbha-vyutpatti-darśanāc ca tathoktam iti bhāvaḥ | vṛndāvanasya dvaividhyam āha—**vṛndāvanaṁ hi dvividhaṁ** (37) iti | nitya-vṛndāvana-svarūpam āha—**nityaṁ vṛndāvanaṁ tatra** (38) iti, **yad eva bhūma-vidyāyāṁ** (39) iti, sa bhagavaḥ kasmin pratiṣṭhitaḥ sve mahimni [chā.u. 7] ity atreti | anitya-vṛndāvanam āha—etasyaivāṁśa-bhūtaṁ yat ity ādi | tayor madhye golokasya dvāratvam āha—**goloko dvāram ucyate** (41) ity ādi | tad etat sarvaṁ śrī-dhāma-mayūkhe kramaśo vyākhyātam eveti ||

—o)0(o—

brahmāṇḍagaṁ ca dvividhaṁ dṛśyādṛśya-prabhedataḥ |

avatārita-līlā tu dṛśye dvāpara-kālikī ||42||

avatāra-nivṛttau tu līlādṛśye’nubhūyate |

prapañca-miśritā sā dviparārdhānta-naśvarā ||43||

prapañcāṁśasya pralayāt tasyānityatvam iṣyate |

tasmāt tad-aṁśam ādāya sā līlā sādhanaṁ matam ||44||

phalatvaṁ śuddha-rūpeṇa jñeyaṁ tatra manīṣibhiḥ |

sarvāṁśi-bhūte parame līlā yākṣara-madhyage ||45||

nitya-vṛndāvane sā tu paramāmṛta-rūpiṇī |

prakṛti-sparśa-śūnyā sā kālātītā parātparā ||46||

nityaṁ ca rasyate nityais tatratyaiḥ śrī-sakhī-janaiḥ |

phala-rūpā saiva jñeyā phalāntara-vivarjitā ||47||

śṛṅgārasya parā kāṣṭhā tatraiva paridṛśyate |

puruṣottama-saṁjñasya viṣṇos tu paramātmanaḥ ||48||

paramāyā ramāyāś ca śrī-rādhāḥ para-śriyaḥ |

tatraiva bhūtiḥ paramā yat-samā nādhikā yataḥ ||49||

urukramasya viṣṇoḥ sa hi bandhur

itthāḥ parame pade madhva utsaḥ ||50||[[32]](#footnote-33)

iti vedeṣu sarveṣu tad rūpam adhigīyate |

gīyate ca purāṇeṣu pañcarātrādikeṣu ca ||51||

yau nityau nava-dampatī rasa-mayau līlā-vilāsonmadau

gaura-śyāma-tanū kiśora-vayasau san-nīla-pītāmbarau |

nityānanta-sakhī-janaiḥ surasitau vṛndāvanollāsinau

tau rādhā-puruṣottamau vijayatāṁ man-mānase sarvadā ||52||

brahmāṇḍa-gata-vṛndāvanasya dvaividhyam āha—**brahmāṇḍagaṁ ca dvividhaṁ** (42) ity ādi | brahmāṇḍa-gatasya nityānityatvaṁ sādhanatvaṁ phalatvaṁ cāha—**prapañca-miśritā sā** (43) ity ādineti | akṣara-brahma-hṛdaya-stha-parama-nitya-vṛndāvanasya tat-stha-līlāyāś ca prakṛti-sparśa-śūnyatvaṁ kālātītatvam amṛta-rūpatvaṁ parama-phalatvādikaṁ cāha—**nitya-vṛndāvane sā tu** (46) ity ādineti | eteṣāṁ sarveṣāṁ śrī-dhāma-mayūkhe vistareṇopapāditatvāc chlokārthasya sulabhatvād grantha-vistara-bhiyā ca pratipad vyākhyānam akṛtvaiva saṅgraheṇocyate |

tatrāpi nitya-vṛndāvanasya śrī-dhāma-mayūkhe bahudhā varṇitatvād bhū-vṛndāvanam adhikṛtyaiva saṅkṣepeṇocyate | tathā hi bṛhad-brahma-saṁhitāyāṁ dvitīya-pāde caturthādhyāye bhū-vṛndāvanam adhikṛtya—

mayā saha vinodārthaṁ yeṣām asti manorathaḥ |

teṣām iha samāvāso nityaṁ vṛndāvane'sti hi ||

dvi-parārdha-vasāno'yaṁ kālaḥ svāvayavair iha |

naiva śakto'bhibhavituṁ nitya-līlā-rasotsavam ||

yathā vaikuṇṭha-bhāvkaraṇ śvetadvīpa-nivāsinām |

vayo'vasthā-kṛto bhedo naiva dveṣādi-vaibhavam ||

jarā-maraṇa-daurgandhya-sveda-vīryādi-saṅkṣayaḥ |

tathātra dviparārdhāntarm eka-rūpatvam astv iha ||

dṛśyādṛśya-vibhedena līlā me dvividhā tv iyam |

adṛśyā tv eka-rūpeṇa sudarśana-samāśritā ||

dṛśyā tu trividhā saiva rasikānāṁ tu sādhanam |

sādhyādṛśyā samākhyātā rasikānāṁ na saṁśayaḥ ||

jagad-dhitāya loke'smin dṛśyaṁ vṛndāvanaṁ tv abhūt |

goloke'dṛśya-loke'smiṁs tathā'dṛśyatayā sthitam || ity ādi |

atha bhū-vṛndāvana-līlāyā dviparārdhāvasānatvam uktam | śrī-dhāma-mayūkhānta-saṅgṛhītāmandāra-saṁhitā-vākye'pi bhū-vṛndāvana-līlāyā prātibhāsitkatvam uktaṁ—

akṣara-brahma-hṛdaye vāstavīṁ viddhi śāmbhavi |

nitya-vṛndāvane yā tu sā smṛtā prātibhāsikī ||

vraja-bhūmyāṁ tu yā līlā sā smṛtā vyāvahārikī ||

ity-ādinā bhū-vṛndāvana-līlāyā bhū-vraja-līlāyāś ca prātibhāsikatvaṁ vyāvahārikatvaṁ coktam | skanda-purāṇe bhāgavata-māhātmye tu bhū-vṛndāvanasyāpi—

vrajanaṁ vyāptir ity uktvā vyāpanād vraja ucyate ||

guṇātītaṁ paraṁ brahma vyāpakaṁ vraja ucyate |

tasmin nandātmajaḥ kṛṣṇaḥ sadānandāṅga-vigrahaḥ ||

ātmārāmaś cāptakāmaḥ premāktair anubhūyate |

ātmā tu rādhikā tasya tayaiva ramaṇād asau |

ātmārāmatayā vipra procyate gūḍha-vedibhiḥ ||

ity-ādinā sākṣād brahma-rūpatvam ucyate | evaṁ pādme vṛndāvana-māhātmye'pi—

golokaiśvaryaṁ yat kiñcid gokule tat-pratiṣṭhitam |

vaikuṇṭha-vaibhavaṁ yad vai dvārikāyāṁ pratiṣṭhitam ||

yad brahma paramaiśvaryaṁ nityaṁ vṛndāvanāśrayam |

kṛṣṇa-dhāma paraṁ teṣāṁ vana-madhye viśeṣataḥ || **[pa.pu. 5.69.8-11]**

ity ādi bhū-vṛndāvanasyāpi para-brahmātmakatvena tripād-vibhūti-stha-vṛndāvana-rūpatvam uktvā punar agre'dhyāye madhye vṛndāvane ramye [pa.pu. 4.69.70] ity-ādinā tatrāpi tripād-vibhūti-stha-vṛndāvana-vaibhavaṁ puruṣārtha-bodhiny-upaniṣad-ukta-prakāreṇa yoga-pīṭha-prakāreṇa ca varṇayati | punar agre'ntimādhyāye tādṛśa-vaibhava-hīna-kiñcit-prākṛta-bhāva-miśra-vṛndāvana-svarūpam api darśayati vṛndā-nāradhākhyānena | bṛhad-brahma-saṁhitāyām api bhū-vṛndāvana-varṇane tripād-vibhūti-vṛndāvana-varṇane cokta-padma-purāṇavad eva prakāra-dvayaṁ darśayati | tatraikatra līlā-śakti-rūpa-rādhādhiṣṭhātṛtvaṁ darśayati | uttaratra tu mukhya-rādhādhiṣṭhātṛtvaṁ darśayati | sanat-kumāra-saṁhitāyām api tathaiva dṛśyate | prathamaṁ mukhya-vṛndāvana-svarūpa-nidarśanaṁ, tato vṛndā-nārada-saṁvādena gauṇa-vṛndāvana-svarūpa-varṇanam iti | tena bhū-loke vṛndāvanasyāprakaṭāṁśe tridhā prakāśaḥ | chāyā-rādhādhiṣṭhitayā līlākhya-rādhādhiṣṭhitatayā mukha-rādhādhiṣṭhitayā ca | tatra prathamo dvitīyaś ca prakāśau uparyukta-bṛhad-brahma-saṁitā-vākyokta-diśā kalpānta-sthāyinau yau prākṛtāṁśasya pralayāt pralīyete | tṛtīyo mukha-rādhāṣṭhitas tu prakāśo nitya-siddho'kṣara-brahma-hṛdayastha-prakāśa eva yoga-pīṭhākhyo nānyaḥ | ataḥ sa eva śrī-gopāla-mantropāsanā-gocaraḥ gopāla-tāpiny-ādau gautamīya-tantrādau ca yoga-pītḥādi-padenopadiśyate—tāsāṁ madhye sākṣād brahma gopāla-purīti [go.tā.u. 2.26] iti gopāla-tāpinyāṁ ca tad evocyate |

evaṁ ca, yathā vārāhe cāturmāsya-māhātmyādau śvetadvīpasya durgā-khaṇḍa-bhūmi-khaṇḍa-lakṣmī-khaṇḍa-bhedena tridhā prakāśa ucyate | punaś ca teṣūttarottaraṁ śraiṣṭhyaṁ lakṣmī-khaṇḍasya prākṛta-janāgocaratvaṁ prākṛta-pralaye'py eka-rūpatayā parama-nityatvaṁ mokṣa-sthānatvaṁ cocyante | bhūr-durgā-khaṇḍayos tu prākṛtatvaṁ tataḥ sulabhatvaṁ prākṛta-pralaye pralīyamānatvaṁ cocyante, tathā bhū-vṛndāvane'py aprakaṭāṁśe trividha-prakāśas tatra mukha-rādhādhiṣṭhita-prakāśasyaiva parama-nityatvaṁ prākṛtāṁśasya leśato'pi praveśābhāvaś ca boddhavyau | atas tatra na paroḍhā-bhāvādi-prapañca-miśritā līlā | na vā tatra chāyā-rādhā līlā-rādhā vā, kiṁ tu parama-ramākhyā paramaiva rādhā śrī-kṛṣṇārthāṅga-rūpeti | parakīyā-bhāvas tu chāyā-rādhādhiṣṭhite prakāśe eva tena līlā-rādhādhiṣṭhita-prakāśe'pi neti boddhyavyam | trividhasyāpi prakāśasya sāmānyāṁśe bimba-pratibimba-bhāvābhyupagamāt parikarāṇāṁ sakhīnāṁ ca nāmadheyāni tu lalitādīna samānāny evety api boddhavyaṁ buddhimadbhir līlā-rasikair iti | tatra tatropāsanāyāṁ ruci-bhedas tu pūrva-pūrva-saṁskārānusāreṇa vā bhagavad-vareṇānusāreṇa vā bhavatīti boddhavyam | adhikaṁ tu śrī-dhāma-mayūkhe samupapāditam eveti tata evāvadheyam | yac ca śrī-rasa-vicāre'vaśiṣyate śrī-bhāva-mayūkhe ca vicāryate iti śrī-kṛṣṇārpaṇam astu |

rasa-rūpaṁ yugma-tattvaṁ dhāma-tattvaṁ ca rūpitam |

tataḥ paraṁ sakhī-tattvaṁ saṅkṣepeṇa nirūpyate ||

iti yugma-tattva-samīkṣāyāṁ maithila-jhopākhya-śrī-bhagīratha-śarma-viracitāyāṁ

daśamaḥ śrī-rasa-mayūkhaḥ sampūrṇaḥ |

śrī-kṛṣṇārpaṇam astu |

|| tṛtīyaḥ prakāśaḥ ||

||3||

—o)0(o—

(4)

### atha śrī-bhāva-mayūkhaḥ prārabhyate

sa raso rasyate nityaṁ tadīyais tu sakhī-janaiḥ |

tayor evānurūpaiś ca premānandaika-vigrahaiḥ ||1||

nitya-muktair baddha-muktais tathā sādhana-tatparaiḥ |

ananya-śaraṇaiḥ śuddhais tad-eka-prāṇa-jīvanaiḥ ||2||

śrī-yugmasya rasatvaṁ tu sakhībhir anubhūyate |

rasikatvaṁ cāpi tābhiḥ sarvadaivānubhūyate ||3||

śrī-tādātmyāt sakhīnāṁ tu rasatvam api sammatam |

anyathā rasikatvaṁ tu prakaṭaṁ sarvadaiva hi ||4||

rasatvaṁ yugma-rūpasya sarvair apy anubhūyate |

rasikatvaṁ viśeṣeṇa sakhībhir anubhūyate |

śrī-yugma-rasa-sambhogaḥ sakhīnām eva sarvathā ||5||

anyeṣām aṁśato bhogaḥ śānta-dāsādi-bhāvinām |

vyavadhāna-yuto jñeyaḥ puṁstvāt tatrāpraveśataḥ ||6||

atas tu rasa-līlāyāṁ sakhī-bhāvasya mukhyatā |

nirūpyate ca munibhī rasa-tattva-vidāṁ varaiḥ ||7||

śivena deva-devena brahmaṇā parameṣṭhinā |

svayaṁ bhagavatā cāpi kṛṣṇena paramātmanā ||8||

kumāra-nāradādyaiś ca nimbārka-gautamādibhiḥ |

vallabhaiḥ kṛṣṇa-caitanyair ācāryair bhāvitātmabhiḥ ||9||

harivaṁśais tathānyaiś ca bilvamaṅgala-pūrvakaiḥ |

anubhūtiś ca paramā tathaiva rasa-vedinām ||10||

etāvatā prabandhena śrī-rasa-svarūpaṁ sa-parikaraṁ nirūpitaṁ tasya parama-kāṣṭhāpannaṁ rūpaṁ śrī-rādhā-kṛṣṇākhyam eva parama-ramā-parama-viṣṇu-paramātma-śrī-puruṣottamādy-abhidhānam | tādṛśa-śrī-yugma-svarūpa-parama-rasasyaivāṁśāṁśa-rūpeṇasa sarvatra rasa-rūpatayā pratibhāsa ity api sarva-nirūpitam | tādṛśa-śrī-yugma-rasasya paramo'navacchinnaḥ prakāśas tu nitya-vṛndāvana eva, tatrāpi śrī-sakhī-jana-mātra-gocara evety api saṅkṣepeṇa nirūpitam | tad eva viśeṣeṇa nirūpayitum idaṁ prakaraṇāntaram ārabhyate—**sa raso rasyate nityaṁ tadīyais tu sakhī-janaiḥ** (1) ity ādineti | samagram evedaṁ prakaraṇaṁ pratīka-grahaṇam antaraiva tātparyeṇāgre vyākhyātaṁ bhaviṣyati iti pūrvaṁ saṅgati-mātram atra pradarśyate | padārthas tu sugama eveti na pratipadaṁ vyākhyānāvaśyakatety api dhyeyam |

**śrī-yugmasya rasatvaṁ tu** (3) iti **rasikatvaṁ cāpi** (3) iti | rasatvaṁ rasana-kriyāyāḥ karmatvaṁ pīyamānatvaṁ rasikatvaṁ rasana-kriyā-kartṛtvaṁ rasa-pāna-kartṛtvaṁ, tad ubhayam api sakhībhir anubhūyate ity arthaḥ | tad etad rasatvaṁ rasikatvaṁ ca prathama-prakāśe śrī-rasa-mayūkhe—rasatvaṁ rasikatvaṁ ca śrī-yugme supratiṣṭhitam [1.120] ity-ādinā nirūpitam iti tad anusandheyam | tathā ca śrī-kṛṣṇasya rasatve rādhāyā rasikatvaṁ, śrī-rādhāyā rasatve śrī-kṛṣṇasya rasikatvam iti yat-tayor anyonyaṁ bhogya-bhoktṛ-bhāvenānādy-ananto nitya-vṛndāvana-gocaro vilāsaḥ, sa yogyatvān nitya-siddhānāṁ sādhana-siddhānāṁ ca tad-anurūpāṇāṁ tadīya-sakhī-jana-mātrāṇāṁ gocara iti bhāvaḥ |

nanu tatra sakhīnāṁ śrī-yugma-rasa-pāna-kartṛtva-lakṣaṇaṁ rasikatva-mātram uta peyatvam apīty āha—**śrī-tādātmyāt sakhīnāṁ tu rasatvam api sammatam** (4) iti | tathā ca tāsām api śrī-rādhāyā eva vigrahāntaratvena bhagavatā rasanīyatvam api | tathā ca—

yadā manmatha-rūpeṇa bhagavān anubhūyate |

tadā sakhī-janānāṁ tu preyasī-bhāva-mukhyatā ||

ity ādi vakṣyamāṇa-prakāreṇa līlā-viśeṣe rasatvam anyathā sarvadā rasikatvam iti bhāvaḥ |

**rasatvaṁ yugma-rūpasya** (5) ity ādi | evaṁ ca niratiśayānanda-rasa-maya-mūrtimattayā tayo rasa-rūpatvam anyair api bhaktais tat-kṛpā-pūrtaiḥ śānta-dāsyādi-bhāvāśritair anubhūyate | paraṁ ca rasikatvaṁ tu tayor anyonyaṁ vividha-keli-parāyamāṇatvopalakṣitaṁ svaṁ praty api tathā-bhūtatvaṁ ca śrī-pratibimba-bhūta-vigraha-dhāriṇītvena sakhītvena preyasītvena ca tad-yogyatvāt śrī-sakhībhir evānubhūyate nānyair ayogyatvād iti bhāvaḥ | ata evāha—**śrī-yugma-rasa-sambhogaḥ sakhīnām eva sarvathā** (5) ity ādineti | anyat sarvaṁ spaṣṭam iti ||1-6||

—o)0(o—

sakhīnāṁ dvividhatvaṁ tu kecid āhur manīṣiṇaḥ |

sevā-mātra-parāḥ kāścit kānta-bhāva-vivarjitāḥ ||11||

kānta-bhāvānvitāḥ kāścid yugma-sevānvitāpi ca |

śrī-devyām eka-kāntatvam api kecid vadanti hi ||12||

kecit tu dvividhatve’pi rūpa-bhedo na manyate |

līlā-bhedena bhedasya sarvāsām api sambhavāt ||13||

viṣamatvaṁ nirghṛṇatvaṁ rūpa-bhede samāviśet |

sevā-mātra-parāṇāṁ hi śṛṅgāra-sukha-bhañjanāt ||14||

dāsītva-mātraṁ tāsāṁ tu bhaved eva suniścitam |

sakhītvam api lupyeta samāna-sukha-bhañjanāt ||15||

tadā madhura-bhāvasya lupyetopāsana-kriyā |

ucyate kṛṣṇa-līlāyāṁ sukhe sarva-samānatā ||16||

tathaivopāsanāyāṁ ca madhurasya pradhānatā |

śiva-nārada-yogīndrais tathā vyāsa-śukādibhiḥ ||17||

śāṇḍilyādi-munīndraiś ca bhaktaiś ca bhāvatātmabhiḥ |

atas tu kṛṣṇa-līlaiva rasa-līlocyate budhaiḥ ||18||

**śrī-tādātmyāt sakhīnāṁ tu rasatvam api sammatam** (5) ity aṁśena śrī-sakhīnām api śrī-kṛṣṇa-kāntātvaṁ sūcitam | tad-viśeṣeṇopapādayituṁ bhakti-mañjuṣādi-kṛtāṁ matam anūdya sthāpayati ca śrī-kṛṣṇasya śrī-rādhā-mātraika-kāntākatve'pi śrī-sakhī-janānām api tad-avirodhenaiva śrī-kṛṣṇa-kāntātvam iti, śrī-sakhī-janānāṁ sarvāsāṁ śrī-kṛṣṇa-kāntātve'pi śrī-rādhā-sahacarītvam anucarītvam eva ca, na tu kadācid api prema-pratiyogi-sapatnītvam apīti, kāntātve'pi ca tāsāṁ na prākṛta-kāma-praveśaḥ yena premṇaḥ svārtha-parateti, kintu sakala-lauhākarṣaṇaika-svabhāvāyaskānta-maṇeḥ kiraṇa iva sākṣān-manmatha-manmathasya śrī-kṛṣṇasyaivāvyakta-kiraṇa-rūpo niratiśaya-premānanda-ghanaḥ śrī-kṛṣṇa-sukhaika-tātparyābhilāṣa-rūpaḥ śrī-kṛṣṇasyaiva prakāśāntara-bhūtaḥ tāsāṁ kānta-bhāva-poṣakaḥ kāmaḥ ya eva ca sākṣāc-chrī-rādhā-mano-gocara iti ceti | evaṁ ca avasthā-bhedena śrī-sakhī-janānāṁ sakhītvaṁ kāntātvaṁ ceti sarvaṁ sthāpayati | evaṁ prasaṅgato dhyeyatvaṁ peyatvaṁ ca nirūpayati | tathā kāntā-bhāvasyāpi prema-rūpatvād bhaktitvaṁ, tasyaiva ca sarvotkṛṣṭa-bhaktitvaṁ ca sthāpayatīti sarvaṁ kārikā-mukhenaiva paṭhanīyaṁ grantha-vistara-bhiyā pratipadaṁ punar na vivicyante iti, tad āha—**sakhīnām i**ty ādi ||11-18||

—o)0(o—

tathā mukta-sukhatvaṁ tu bhajyeta tat-sukhasya vai |

nirastātiśayāhlāda-sukha-bhāvaika-lakṣaṇā |

bheṣajaṁ bhagavat-prāptiḥ saiva cātyantikī matā ||19||

so’śnute sakalān kāmān saha brahmaṇā vipaścitā ||20||[[33]](#footnote-34)

sa svarāḍ bhavati tasya sarveṣu lokeṣu kāma-cāro bhavati ||21||[[34]](#footnote-35)

na paśyo mṛtyuṁ paśyati na rogaṁ nota duḥkhatām |

sarva ha paśyaḥ paśyati sarvam āpnoti sarvaśaḥ ||22||[[35]](#footnote-36)

sa ekadhā bhavati tridhā bhavati śatadhā ca sahasradhā ||23||[[36]](#footnote-37)

ity evaṁ śruti-vākyeṣu samabhogo hi paṭhyate |

chāndogye bhūma-vidyāyāṁ taittarīye rasa-śrutau |

tasmāt sakhīnāṁ boddhavyā sukhe sarva-samānatā ||22||

tasmād avasthā-bhedena dvividhatvaṁ hi buddhyatām ||23||

sākṣān-manmatha-rūpeṇa yadā kṛṣṇo’nubhūyate |

tadā sakhī-janānāṁ tu preyasī-bhāva-mukhyatā ||24||

yadā tu rasa-rūpeṇa yugma-rūpaṁ vibhāvyate |

tadā sakhī-janānāṁ tu sakhī-bhāva-pradhānatā ||25||

sparśendriya-pradhānatvaṁ kāma-bhāve’nubhūyate |

sarvendriya-samānatvaṁ rasa-bhāve’nubhūyate ||26||

sakhīnāṁ bhagavat-sukha-tāratamye tāsāṁ mukta-sukham api bhajyeta ity āha—tathā mukta-sukhatvam ity ādineti | tasmād avasthā-bhedenaiva sakhītvaṁ preyasītvaṁ cety āha—**tasmād avasthā-bhedena** (23) ity ādi ||19-26||

—o)0(o—

manmathatve sukhādhikyaṁ sakhīnāṁ priya-saṅgataḥ |

rasatve tu sukhādhikyaṁ śrī-yugma-sevanād bhavet ||27||

prākṛtas tu na kāmo’tra dhātor vikṛti-kārakaḥ |

svayam eva hariḥ kāmo nirvikāra-sukhātmakaḥ ||28||

niyatendriya-sambhogo nehāvaśyaka iṣyate |

sarvāgānāṁ hi sarvasmin kārye sāmarthya-nirṇayāt ||29||

aṅgāni yasya sakalendriya‑vṛtti‑manti

paśyanti pānti kalayanti ciraṁ jaganti |

ānanda‑cinmaya‑sad‑ujjvala‑vigrahasya

govindam ādi‑puruṣaṁ tam ahaṁ bhajāmi ||30||[[37]](#footnote-38)

viśvataś cakṣur uta viśvato-mukho

viśvato-bāhur uta viśvataspāt |

sambāhubhyāṁ dhamati sampatattrair’

dyāv āpṛthivī janayan deva ekaḥ ||31||[[38]](#footnote-39) iti |

anyonya-mithunatvaṁ tu śrī-kāma-rasa-bhāvayoḥ |

tathāpi tāratamyaṁ tu tat-tal-līlā-vibhedataḥ ||33||

samūha-rāse sarvāsāṁ rasa-kāma-samānatā |

yugma-rāse tu yugmasya rasa-kāma-samānatā ||34||

sakhīnām anubhūtau tu tatrāsti rasa-mukhyatā |

tathāpi kānta-bhāve’pi nitarāṁ vyakta eva hi ||35||

śrī-janānāṁ kānta-bhāva-vyañjako'yaṁ manobhavaḥ

naiva heyaḥ kadācid vai yato'yaṁ kṛṣṇa eva hi ||36||

sākṣān-manmatha-rūpasya kṛṣṇasya paramātmanaḥ |

kiraṇo'vyakta-rūpo'yaṁ nityaṁ śrī-jana-karṣakaḥ ||37||

nirvikāra-rasānanda-premātmā nitya-nūtanaḥ |

ayaskāntasya lohānām ākṛṣṭi-kiraṇopamaḥ ||38||

prākṛtasya tu kāmasya rajo-vīrya-vikāriṇaḥ |

na praveśo nirvikāre saccidānanda-vigrahe ||39||

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi ||40||[[39]](#footnote-40)

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||41||[[40]](#footnote-41)

ity ādi śāstra-vākyeṣu sarvāsām eva gīyate |

kāntātvaṁ svena śabdena brahmaṇā parameṣṭhinā ||42||

kāma-bhāva-rasa-bhāvayor avinābhāvaḥ, śrī-janānāṁ kāmasya prākṛta-kāma-vilakṣaṇatvaṁ cāha—**anyo'nya-mithunatvaṁ tu** (33) iti, **śrī-janānāṁ kānta-bhāva-vyañjako'yaṁ manobhavaḥ** (36) ity ādi ca ||

—o)0(o—

preyasītve’pi tāsāṁ vai sāpatnyaṁ nahi vidyate |

ekātmatvāc ca sarvāsām ātmā tāsāṁ parā ramā ||43||

paramāhlādinī rādhā kṛṣṇārdhāṅga-svarūpiṇī |

tat-tādātmyād eva tāsāṁ preyasītvaṁ bhavet sadā ||44||

yathā vidyut-prakāśādāv aṁśāṁśitva-vyavasthayā |

dharmāṇāṁ samatā dṛṣṭā tathā tatrāpi buddhyatām ||45||

yāvān bhāvas tu rādhāyā sarvāṁśinyā harau mataḥ |

tāvān sarvas tat-sakhīṣu tad-ekātmasu bhāsate ||46||

tathā ca kānta-bhāvādau tat-saṁyoga-sukhādiṣu |

pṛthaktve’pi samānatvaṁ śākhā-patrādivad bhavet ||47||

bimbānubimba-bhāvena krīḍate vipine’niśam |

śriyā sārdhaṁ tu bimbena sakhībhiḥ pratibimbataḥ ||48||

śrī-sakhī-janānāṁ sarvāsāṁ bhagavat-preyasītve'pi sāpatnyābhāvam āha—**preyasītve'pi tāsāṁ vai** ity ādi ||42-47||

—o)0(o—

ata eva hi kāntānām anantatve’pi tatra vai |

eka-kāntā-ras jñeyo rasa-tattva-vivecakaiḥ ||49||

kāntānām anantatve'pi paramaika-kāntā-bhāvaḥ śriya eva sarvāṁśitvād ity aha—**ata eva hi kāntānām i**ty ādi ||48||

svādhīna-bhartṛkatvaṁ ca śrī-devyāṁ naiva bhajyate |

tad-icchayā tat-sakhīnāṁ kānta-saṅgo yato bhavet ||50||

vaiṣamyaṁ nirghṛṇatvaṁ ca śrī-devyāṁ naiva saṁspṛśet |

sakhī-vatsalatā cāpi bhavec caiva surakṣitā ||51||

yathaiva śrī-sakhīnāṁ tu śrī-sukhe sukha-śālitā |

tathā sakhī-sukhe jñeyā śrī-devyāḥ sukha-śālitā ||52||

idam eva hi vaicitryam asti sarva-vilakṣaṇam |

yad vṛndāvana-līlāyāṁ sarvāsām eka-rūpatā ||53||

sambhūya rasa-bhoktṛtvaṁ sakhītvaṁ yugma-sevitā |

asāpatnyaṁ ca sarvatra viśuddha-prema-santatiḥ ||54||

ata eva hi tatraiva rāsa-līlānubhūyate |

anyatra vyaṣṭi-līlaiva vaikuṇṭhādiṣu dhāmasu ||55||

atas tu rasa-līlāyāṁ sakhī-bhāva-pradhānatā |

nānyeṣāṁ rasa-sambhogaḥ puṁstvāt tatrāpraveśataḥ ||56||

anirvācyam idaṁ tattvaṁ kathaṁ vaktuṁ hi śakyate |

yato vāco nivartante aprāpya manasā saha ||57||[[41]](#footnote-42)

prema-mātrasya bhaktitvaṁ kṛṣṇa-prakṛtikasya ca |

bhakti-śāstra-parair ukaṁ śāṇḍilya-nāradādibhiḥ ||58||

kṛṣṇa-prakṛtikasyātaḥ śṛṅgārasyāpi bhaktitā |

sammatā sanakādīnām api vyāsa-śukādinām ||59||

premṇas tu paramā kāṣṭhā śṛṅgāre sarva-sammatā |

ato bhakteḥ parā kāṣṭhā śṛṅgāre sarva-sammatā ||60||

ataś ca bhakti-śāstreṣu śuka-nārada-yogibhiḥ |

śāṇḍilyādi-munīndraiś ca tathānyair api sattamaiḥ |

viśrāmo bhakti-yogasya gopikāsv eva varṇyate ||61||

bhūma-lakṣaṇā bhaktis tu sarva-saṁrodha-lakṣaṇā |

tasya yā paramā kāṣṭhā sā śrī-bhāve nigadyate ||62||

śuka-śāstre tu daśame veṇu-gītādi-saptasu |

gīteṣu bhūma-vidyaiva tātparyeṇopavarṇyate ||63||

nanu śrī-sakhī-janānām api śrīvad eva tādṛśa-kānta-bhāvāśrita-śṛṅgāra-rasa-bhāva-svīkāre teṣāṁ viśuddha-bhaktatvaṁ vyāhanyate | śṛṅgāra-rasātmaka-bhāvasya bhaktitve pramāṇābhāvād ity aha—**prema-mātrasya bhaktitvaṁ kṛṣṇa-prakṛtikasya ca** (57) ity ādineti | tathā ca paramātma-śrī-kṛṣṇa-prakṛtikaḥ premā bhaktiḥ | ity eva bhakter lakṣaṇam | yathā ca maharṣer nāradasya bhakti-sūtrāṇi—athāto bhaktiṁ vyākhyāsyāmaḥ, sā tv asmin parama-prema-rūpā, amṛta-svarūpā ca [nā.bha.sū. 1-3] ity ādīti | maharṣeḥ śāṇḍilyasya ca bhakti-sūtrāṇi—sā parānuraktir īśvare, tat-saṁsthasyāmṛtatvopadeśāt [śā.bha.sū. 2-3] ity ādīni ceti | evaṁ ca yatraiva śrī-kṛṣṇa-viṣaya-premṇaḥ paramā kāṣṭhā, tatraiva parama-kāṣṭhāpannā bhaktir ity eva niyamaḥ | premṇaḥ paramā kāṣṭhā tu kānta-bhāvāśrita-śṛṅgāra eva dṛśyate iti tatraiva bhakteḥ parama-kāṣṭhā | tathaiva sanakādīnāṁ sanatkumāra-saṁhitādau vyāsa-śukādīnāṁ bhāgavatādau purāṇāntareṣu vṛndāvana-māhātmyādau ca tātparyaṁ dṛśyate, tac cāgre vyaktībhaviṣyaty eva | ata eva ca bhakti-yogasya sarvābhyarhitatayā viśrāmo gopikāsv eva nārada-śāṇḍilyādi-bhakti-sūtreṣu dṛśyate | tathaiva ca—yathā vraja-vallavīnāṁ [śā.bha.sū.] iti śāṇḍilyasya bhakti-sūtraṁ, tathaiva ca yathā vraja-gopikānām [nā.bha.sū. 21] iti nāradasya bhakti-sūtram iti | sarva-vyāpāra-nirodha-rūpā yatra nānyat paśyati, nānyac chṛṇoti, nānyad vijānāti [chā.u. 7.24.1] ity ādi chāndogyokta-bhūma-lakṣaṇā bhaktis tu śṛṅgāre eva gopī-janeṣv eva dṛśyate | tathaiva ca bhāgavate daśama-skandhe veṇu-gītādi-saptakeṣūpapadyate | tasmād bhakteḥ paramā kāṣṭhā śrī-janāśrita-śṛṅgāra-bhaktāv eveti kānta-bhāve'pi na bhaktatva-virodhaḥ | ata eva śrī-devīnāṁ rādhā-lakṣmī-sītā-rukmiṇy-ādīnām api sarvādhikaṁ parama-bhagavad-bhaktatvam iti | bhakti-tattvaṁ tu viśeṣato'gre bhakti-mayūkhe vivecitavyam iti ||58-63||

tad itthaṁ rasa-tattvasya paramāmṛta-rūpiṇaḥ |

svarūpa-lakṣaṇau jñeyau niṣṭhā ca paramā tathā ||64||

śrī-rasa-prakaraṇopasaṁhāram āha—**tad itthaṁ rasa-tattvasya** ity ādi |

atha **sakhīnāṁ dvividhatvaṁ tu kecid āhur manīṣiṇaḥ** (4.11) ity arabhya,

**atas tu rasa-līlāyāṁ sakhī-bhāva-pradhānatā |**

**nānyeṣāṁ rasa-sambhogaḥ puṁstvāt tatrāpraveśataḥ ||** (55)

ity antaḥ kārikā-granthaḥ | tatredaṁ saṅgraha-tātparyaṁ bodhyam | śrīr hi puruṣottamārdhāṅga-rūpā sarvathaiva svānurūpa-saubhaga-nitya-siddha-niratiśaya-premāspadā priyatamā bbhāryaiva | ataḥ śrī-puruṣottamaḥ śrī-devyāḥ niratiśaya-premāspadaḥ priyatamo bhartaiva—śrīś ca te lakṣmīś ca patnyau iti śruteḥ | atra śrīḥ rādhaiveti sarva-pūrvācārya-siddhāntāc ca | tathā śrī-sakhyo'pi sarvā eva śriyo rūpāntaratvāt śriya eveti |

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi ||

ity ādi-brahma-saṁhitādi-vākyāt | ata eva tā api sarvāḥ śrī-puruṣottamasya bhāryā-bhūtāḥ kāntā eva | ata eva ukta-vākye *śriyaḥ kāntāḥ kāntaḥ parama‑puruṣaḥ* ity uktaṁ gopī-candanopaniṣadi ca—gopyo nāma viṣṇu-patnyaḥ ity ādi-viśeṣeṇa sarvāsāṁ gopīnāṁ viṣṇu-patnītvam uktam | gautamīya-tantre'pi daśārṇa-mantra-vyākhyāne—

aneka-janma-siddhānāṁ gopīnāṁ patir eva vā |

nanda-nandana ity uktas trailokyānanda-vardhanaḥ || iti |

ity atrāpy aviśeṣeṇaiva sarva-gopīnāṁ patitvam eva nanda-nandanasya bhagavata uktam | bhāgavatādau prakaṭa-līlāyāṁ kāsāṁcit paroḍhātvoktis tu sādhanārūḍhānām eva, na tu nitya-siddhānāṁ sādhana-siddhānāṁ vety anyatra visṭrṭam eveti |

sādhanārūḍhānām api prakaṭa-līlā-samāptau, madhye ca śrī-vigrahottha-sac-cid-ānanda-maya-vigraha-prāpty-anantaraṁ nitya-siddhatvāt sādhana-siddhāntaravac ca (śrī-vigraha-prāptau śrīvat) dāmpatyam eva prakaṭī-bhavati | tathā ca sarvāsāṁ śrī-sakhīnām eva śry-aṁśatvena śrī-rūpatayā śrī-puruṣottamena saha bhartṛ-bhāva-puraskṛtaḥ kānta-bhāva eva paryavasanna iti | na tāsāṁ bhagavati kānta-bhāve śaṅkāvasaraḥ | sarva-mukhyānāṁ lalitādīnām api tatraivāntarbhāvāt tāsām api bhagavati bhartṛ-bhāva-sahakṛta eva śrī-devyāṁ bhagavati ca sakhī-bhāvaḥ paricārikā-bhāvaś ceti tāsāṁ kānta-bhāva-nirapekṣa-sakhī-bhāve pramāṇa-bhāvāt | ata eva ca vṛndāvana-māhātmyādau sarvatra yoga-pīṭha-karṇikā-sthāne krameṇa lalitādīnāṁ sthitim uktvā—

aṣṭau prakṛtayaḥ puṇyāḥ pradhānā kṛṣṇa-vallabhāḥ |

lalitādyāḥ prakṛty-aṁśā mūla-prakṛtī rādhikā ||

ity-ādinā lalitādīnām api śrī-kṛṣṇa-vallabhātvaṁ kathayati | *vallabhāḥ kāntāḥ* tii tu samānārthaka eva paryāyaḥ | bṛhad-vāmanīyākhyāne'pi śruti-vākye—

yathā tval-loka-vāsinyaḥ kāma-tattvena gopikāḥ |

bhajanti ramaṇaṁ matvā cikīrṣājani nas tathā ||

iti nitya-siddhānāṁ gopīnāṁ bhagavati kānta-bhāvam eva śrutayo vadanti samabhilaṣanti ca svāsām api tathā bhāva iti | upadiśati ca tatraiva bhagavān anyeṣām api pati-bhāvena bhajatāṁ tathā-bhāva-prāptiḥ |

striyo vā puruṣo vāpi bhartṛ-bhāvena keśavam |

hṛdi kṛtvā gatiṁ yānti śrutīnāṁ nātra saṁśayaḥ || iti |

tad etat prakaraṇaṁ śrī-dhāma-mayūkhe vistareṇa draṣṭavyam |

kiṁ ca, nahi nikuñjākhya-līlāyām api sarvāsām eva śrī-sakhī-janānāṁ bhagavati kānta-bhāva-saha-kṛta eva sakhī-bhāvo nātra kaścit tāratamyam iti bodhyam | tat sarvam abhipretyaiva brahma-saṁhitādiṣu *śriyaḥ kāntāḥ kāntaḥ parama-puruṣaḥ* ity ādi-vākyānīti | na caivaṁ mahā-vāṇy-ādi-prabandheṣu śrī-hari-vyāsa-devādibhir mahānubhāvaiḥ śrī-sakhī-janānāṁ bhagavati kānta-bhāvas tādṛśa-samūha-līlā ca kathaṁ na varṇyate iti śaṅkyam | śrī-śrī-bhaṭṭa-devaiḥ śrī-hari-vyāsa-devair api ca ādi-vāṇī-prabandhe mahā-vāṇī-prabandhe ca nikuñja-līlāyām api lalitādy-ananta-kāminī-jana-sahakṛta-mahārāsa-līlā-svīkārāt tātparyeṇa svīkṛta eva tāsām api kānta-bhāvaḥ | na hy akāntābhiḥ kevalaṁ dāsībhiḥ kānta-bhāva-rahitābhiḥ kevalaṁ sakhībhir vā rāsa-līlā-sambhavaḥ |

kiṁ ca, tatra rāsa-līlā-varṇane tāsu sakhīṣu kāminī-śabda-prayogo'pi mahā-vāṇī-granthasya tātparyeṇa śrī-sakhī-janānāṁ kānta-bhāva-svīkāra-paratvaṁ sūcayati | prakaraṇa-bandhena śrī-sakhīnāṁ kānta-bhāva-varṇanasya tu tādṛśopāsanā-prabandhe prayojana-virahād eva na varṇyate iti boddhavyam | grantha-tātparya-vijñaiḥ sudhībhir iti | asminn arthe etat-sampradāya-granthopabṛṁhaṇaṁ tu paścāt kariṣyate iti |

śrī-hita-harivaṁśa-mahānubhāvair api śrī-sakhī-janānāṁ bhagavat-kāntā-bhāva-puraskṛtam eva śrī-sakhī-bhāvaṁ puraskurvanti | tathā hi śrī-rādhā-sudhā-nidhau teṣāṁ padya-dvayam—

nija-prāṇaiśvaryā yad api dayanīyeyam iti māṁ

muhuś cumbaty āliṅgati surata-mādhvyā madayati |

vicitrāṁ sneha-rddhiṁ racayati tathāpy adbhuta-gates

tavaiva śrī-rādhe pada-rasa-vilāse mama manaḥ || [rā.su.ni. 56]

rādhā-pāda-saroja-bhaktim acalām udvīkṣya niṣkaitavāṁ

prītaḥ svaṁ bhajato’pi nirbhara-mahā-premādhikaṁ sarvaśaḥ |

āliṅgaty atha cumbati sva-vadanāt tāmbulam āsye’rpayet

kaṇṭhe svāṁ vana-mālikām api mama nyasyet kadā mohanaḥ || [rā.su.ni. 118]

atra padya-dvaye śrī-sakhī-bhāvasya prādhānye'pi kānta-bhāvam api sarvathā nahi nihnotuṁ śakyaḥ | atra pūrva-padye bhagavataḥ śrī-sakhyāṁ kāntā-bhāvo vyaktaḥ, uttara-padye śrī-sakhīnām api bhagavati kāntā-bhāvābhilāṣaḥ svastha ca tathā-bhāvo vyakta iti | mahānubhāvaiḥ śrī-bilvamaṅgalair api śrī-kṛṣṇa-karṇāmṛte—

he deva he dayita he bhuvanaika-bandho

he kṛṣṇa he capala he karuṇaika-sindho

he nātha he ramaṇa he nayanābhirāma

hā hā kadā nu bhavitāsi padaṁ dṛśor me || [kṛ.ka. 40]

ity etasmin padye svasya tathā-bhāva-sūcanād gopīnām api tathā-bhāvaṁ sūcayati | śrī-biṭṭhalanātha-gosvāmi-mahodayānām api—

prāṇanātha rasikendra-śekhara

smera-hāsa muralī-manohara |

rādhikā-rasika māṁ kṛpā-nidhe

sva-priyā-caraṇa-kiṅkarīṁ kuru ||

ity atra svāminī-stave *prāṇa-nātha* ity aṁśena svasya bhagavati kāntā-bhāvaṁ sūcayann eva śrī-kiṅkarī-bhāvaṁ prārthayati | tathaiva ca sarvottama-stotre kṛṣṇādhara-sudhā-svāda-siddhir asya na saṁśayaḥ ity atra tādṛśa-phala-kathana-mukhena sūcayati | śrī-mādhavendra-purī-caraṇānām api—

ayi dīnadayārdra nātha he,

mathurānātha kadāvalokyase |

hṛdayaṁ tvad-aloka-kātaraṁ

dayita bhrāmyati kiṁ karomy aham || [pa. 330]

ity etasmin padye tathaiva bhāvaḥ pratīyate | śrī-caitanya-mahāprabhu-caraṇānāṁ tu—

kāhāṅ mora prāṇanātha, muralīvadana

kāhāṅ gele kāhāṅ pāṅ vrajendra-nandana

kāhāre kahiba kebā jāne mora duḥkha

vrajendra-nandana vinā phāṭe mora buka

ity ādi-padyāṁśena tathaiva pratipādyate iti | tad etat sarvaṁ sarvordhva-līlāyāṁ kānta-bhāvasya śrī-sakhī-janeṣv api teṣāṁ svīkāraṁ sūcayati | anyathā sarvordhva-līlā-rasikāḥ parama-bhaktās te mahānubhāvās tādṛśa-bhāvaṁ svasminn eva kathaṁ bhāvayet ? śrī-jīva-gosvāmibhir api ujjvala-nīlamaṇī-ṭīkāyāṁ—vṛndāraṇye viharatā [u.nī. 15.186] iti kārikā-vyākhyāne śrī-janānāṁ bhartṛ-bhāvaṁ samarthyantii | evaṁ ca śrī-sakhī-bhāva-puraskṛto bhagavati kānta-bhāvo vā bhagavati kānta-bhāva-puraskṛtaḥ śrī-sakhī-bhāvo vā lalitādi-mukha-sakhīṣv api sarvāsv api vraje vane nikuñje ca pramāṇa-siddha eveti na tasya laghutva-kalpanā yuktā | evaṁ ca keṣāṁcin mahodayānāṁ sva-kṛta-rādhā-bhakti-mañjuṣāyāṁ viśuddha-rasa-dīpikākhya-rāsa-pañcādhyāyī-ṭīkāyāṁ ca vāma-bhāge sthitāṁ tasya rādhikāṁ para-devatām ity etasya tantra-vākyāṁśasya vyākhyā-miṣeṇa bhagavad-apekṣayāpi śrī-devyā eva kānta-bhāvasya kāma-miśritatvena premṇo viśuddhatā-dūra-karatvāt tat-sukhatva-sukhitva-vyāghātakatvāc ca | ata eva nikuñja-līlāyāṁ rāsa-līlāpi nāsti, tatratyānāṁ lalitādi-sakhīnāṁ śrī-rādhā-caraṇa-paricaryaiva paramaṁ phalaṁ tā hi śrī-rādhā-sambandhenaiva śrī-kṛṣṇam api paricaranti, na tāsāṁ tatra svato'bhiniveśaḥ ity-ādy-uktiḥ śrī-devī-caraṇa-premātiśaya-nibandhenaiva, na tu siddhānta-nibandhanā | teṣāṁ hi manaḥ nikuñje bhagavato rādhānya-nāyikā-saṅgaṁ na rahate ity eva paramārthaḥ | paraṁ tu te na jānanti yat tatra tāḥ sarvā nāyikāḥ tasyāḥ eva kāya-vyūha-bhūtā tad-aṁśā eva nānyā iti tat-saṅge'pi bhagavato nānyāsaṅga iti |

kiṁ ca, kānta-bhāvasya kāma-miśritatvena viśuddha-prema-vidhātakatve heyatve ca śrī-rādhā-kṛṣṇayor api kānta-bhāvasya tathā-bhāvaḥ syāt | na hi tayoḥ kānta-bhāvaḥ kāma-hīnaḥ kāmāntara-prayukto vā śrī-sakhī-janānāṁ kānta-bhāvas tu kāma-sampanna iti vaktuṁ śakyate | vyākhyātaṁ ca mayā pūrvaṁ nitya-parikareṣu sākṣān-manmatha-manmatha-rūpaḥ sarvākarṣakaḥ śrī-kṛṣṇa eva paramaḥ kāmaḥ śrī-rādhaiva paramā ratiḥ, tāv eva cumbaka iva nija-nijāvyakta-kiraṇena sakhīnāṁ sarvāṇy aṅgāny abhivyāpya tāsāṁ kānta-bhāvaṁ sampādayati na jātucid api prākṛta-rati-kāmayor antaḥ-pura-līlāvad eva śrī-kṛṣṇasyāpi nikuñja-līlā syāt | tathā ca nikuñj-līlāpi dharma-līlaiva syān, na tu rasa-līlā | sarvā api śreṣṭhā nāyikā śreṣṭha-nāyaka-lābhe svāntaḥ-pure svādhīna-bhartṛkā bhavatīti na tāvatāpi rasa-līlātvam iti |

kiṁ ca, premātireko'pi kānta-bhāva eva dṛśyate, na tu taṭastha-bhāve | ata eva madhura-bhāvasya sarva-śreṣṭhyam udgīyate | kānta-bhāva-puraskṛtasyaiva gopī-bhāvasya sarvatra prasiddhiḥ | bhartṛ-bhāva-puraskṛta eva gopī-bhāve bhakteḥ paramā kāṣṭhā darśitā śāṇḍilya-nāradādibhir bhakti-sūtra-kāraiḥ—yathā vraja-vallavīnāṁ [śā.bha.sū], yathā vraja-gopikānām [nā.bha.sū. 21] iti | tatra tad-vihīnaṁ jārāṇām iva nāsty eva tasmiṁs tat-sukha-sukhitvam ity-ādinā jāra-bhāve tat-sukha-sukhitvaṁ pratiṣedhayan māhātmya-jñāna-sahakṛta-bhartṛ-bhāva eva tat-sukha-sukhitvaṁ sthāpayati | tasmāc chrī-caraṇānugṛhīta-sahacarī-bhāva-saha-kṛta-kānta-bhāva śrī-kṛṣṇa-bhakteḥ paramā kāṣṭhā, tathāpi na śrī-devyāḥ svādhīna-bhartṛkātva-vyāghāto, na vā śrī-kṛṣṇasyānanya-kāntakatva-vyāghātaḥ | sarvāsām eva śrī-sakhīnāṁ śriya eva vigrahāntaratvād iti | tad-icchayaiva tābhiḥ sahāpi prema-karaṇāc ceti | atra pūrvoktāḥ kārikā āvartanīyā—

**preyasītve’pi tāsāṁ vai sāpatnyaṁ nahi vidyate |**

**ekātmatvāc ca sarvāsām ātmā tāsāṁ parā ramā ||42||**

**paramāhlādinī rādhā kṛṣṇārdhāṅga-svarūpiṇī |**

**tat-tādātmyād eva tāsāṁ preyasītvaṁ bhavet sadā ||43||**

**yathā vidyut-prakāśādāv aṁśāṁśitva-vyavasthayā |**

**dharmāṇāṁ samatā dṛṣṭā tathā tatrāpi buddhyatām ||44||**

**yāvān bhāvas tu rādhāyā sarvāṁśinyā harau mataḥ |**

**tāvān sarvas tat-sakhīṣu tad-ekātmasu bhāsate ||45||**

**tathā ca kānta-bhāvādau tat-saṁyoga-sukhādiṣu |**

**pṛthaktve’pi samānatvaṁ śākhā-patrādivad bhavet ||46||**

**bimbānubimba-bhāvena krīḍate vipine’niśam |** [atra 4.42-47] ity ādi |

kiṁ caiva, bhavat-svīkṛtasyāpi sakhī-bhāvasya laghutvam eva syāt, sakhī bhāvasyāpi kāma-sampṛktatva-sambhavāt, nava-taruṇīnām eva hi tādṛśa-yugala-śṛṅgāra-līlāvalokane ruci-darśanāt | yādṛśa-līlāvalokanaṁ sakhīnāṁ tavāpy abhimataṁ, na hi tādṛśa-līlāvalokane bālānāṁ vṛddhānāṁ vā rucir dṛśyate, tasmāt tatrāpi nava-taruṇīnām eva ruci-prayojakaḥ kāma-sambhedo vācyaḥ | premā tu bāla-vṛddhānām api samānaḥ | tathā ca vṛddha-dāsī-bhāvasyeva mātṛ-bhāvasyaiva vā śraiṣṭhyaṁ syān, na tu sakhī-bhāvasyeti | asmābhis tu tatra tādṛśa-vilakṣaṇa eva kāmas tatra kānta-bhāva-prayojakatayābhyupeyate iti | anyathā vilupyetaiva madhura-bhāvasyopāsana-prathā iti | atra pūrvoktāḥ—

**śrī-janānāṁ kānta-bhāva-vyañjako’yaṁ mano-bhavaḥ |**

**naiva heyaḥ kadācid vai yato'yaṁ kṛṣṇa eva hi ||**

**sākṣān-manmatha-rūpasya kṛṣṇasya paramātmanaḥ |**

**kiraṇo'vyakta-rūpo'yaṁ nityaṁ śrī-jana-karṣakaḥ ||** [4.36-37]

ity ādyāḥ sarvā pūrvoktāḥ kārikāḥ viśeṣata āvartanīyā iti ||

pūrvatra sarvāsāṁ śrī-sakhīnām api bhagavat-kāntātvaṁ samarthitam | tac caika-kāntāka-bhāve viruddhyate, aneka-kāntāka-bhāve ca eka-kāntāka-bhāvo vyāhanyate iti tad ubhayoḥ sāmañjasyam upapādayitum ayaṁ prakaraṇārambhaḥ | tatra prathame etat-kārikāṁśa upapādyate—

**yadā tu rasa-rūpeṇa yugma-rūpaṁ vibhāvyate |**

**tadā sakhī-janānāṁ tu sakhī-bhāva-pradhānatā ||** (24) iti |

idaṁ punar ihāvadheyam | sarvordhva-nitya-parikare hi aṁśa-bhūta-svātmano'py aṁśitvād ātmātmatvena svātmano'py adhika-premāspadatvāt, svātmano'pi nitānta-kāntatvāc ca śrī-yugalasya yad yat svātmane rocate tat sarvaṁ tad-aṁśa-bhūtāḥ sakhyaḥ śrī-yugala eva sambhāvayanti, tata eva tāsām api tad-aṁśa-bhūtānāṁ yathā sampūrṇā tṛptir bhavati, na tu tathā svātma-santarpaṇeneti | yathā vṛkṣa-mūla-sevanena patra-phalādīnāṁ santarpaṇaṁ bhavati, na tathā tatra phalādi-mātra-santarpaṇeneti patra-phalādīnāṁ mūlasya śuṣkatāyāṁ patrādi-sevane'pi patrādi-santarpaṇāsambhavāt saṁrakṣaṇāsambhavāc ca | tathā śrī-devyāḥ virahāvasthāyāṁ bhagavat-saṁyoge'pi śrī-sakhīnāṁ nāṇv api tṛpty-anubhavaḥ śrī-puruṣottamayoḥ saṁyoge sva-saṁyogābhāve'pi śrī-sakhīnām api śrīvad eva sampūrṇa-rasodayaḥ sarvendriya-tarpaṇaṁ ceti | ata eva śrī-sakhyaḥ sva-saṁyoga-nirapekṣāḥ śrī-puruṣottama-saṁyogārtham eva nirantaraṁ yatamānāḥ bhavanti śrī-puruṣottamena saha svātma-rūpāyāḥ śriyāḥ saṁyogam eva sarvāḥ sva-saṁyogatayānubhavanti |

kiṁ ca, śrī-puruṣottamayoḥ saṁyoga-viprayoga-kāle sva-mukhyātma-bhūte śrī-devī-vigrahe yādṛśa-bhāva-vikārāḥ sambhavanti tādṛśa-sarve'pi bhāva-vikārāḥ tat-tat-kāle śry-aṁśa-bhūta-sakhī-vigraheṣv api tad-anukūlatayā bhavanti, tat-tādātmyāt | tathā ca saṁyoga-rasāvasthāyāṁ yathā śrī-devī śrī-kṛṣṇa-rasa-vikṣipta-sarvāṅgā bhavati, tathā tat-sakhyo'pi śrī-kṛṣṇa-rasa-vikṣipta-sarvāṅgā bhavanti | yathā dhvani-vardhaka-yantra-sthale mūla-yantre śabde jāte tad-aṁśa-bhūteṣu tat-prasara-peṭikāsv api śabdāḥ sañcaranti, yathā vā vṛkṣa-mūla-seke tat-puṣpa-pallavādiṣu sekaś ceti | evaṁ viprayoga-rase'pi bodhyam |

etāvān paraṁ viśeṣo yat saṁyoga-kāle viprayoga-kāle vā, śrī-yugalasyāvaśyaka-sevā-pratikūlatayā te bhāva-vikārā na bhavanti, kiṁ tu tad-anukūlatayaiveti | na śrī-yugala-sevā-kāle kadācid api sakhī-mātra-jana-sādhya-sevā-viccheda iti | tad etat sarvam abhipretyaiva padma-purāṇe śrī-vṛndāvana-māhātmye dvitīyādhyāye śrī-pārvatī-praśnānusāreṇa bhagavān maheśvara āha—

nityānanda-tanuḥ śaurir yo'śarīrīti bhāṣyate ||40||

vāyv-agni-nāka-bhūmīnām aṅgādhiṣṭhita-devatā |

nirūpyate brahmaṇo’pi tathā govinda-vigrahaḥ ||41||

sendriyo’pi yathā sūryas tejasā nopalakṣyate |

tathā kānti-yutaḥ kṛṣṇaḥ kālaṁ mohayati dhruvam ||42||

na tasya prākṛtī mūrtir medo-māṁsāsthi-sambhavā |

yogī caiveśvaraś cānyaḥ sarvātmā nitya-vigrahaḥ ||43||

kāṭhinyaṁ deva-yogena karakāghṛtayor iva |

kṛṣṇasyāmita-tattvasya pāda-pṛṣṭhaṁ na devatā ||44||

vṛndāvana-rajo vṛnde tatra syur viṣṇu-koṭayaḥ |

ānanda-kiraṇe vṛnda-vyāpta-viśva-kalā-nidhiḥ ||45||

guṇātmatātmani yathā jīvās tat-kiraṇāṅgakāḥ |

bhuja-dvaya-vṛtaḥ kṛṣṇo na kadācic catur-bhujaḥ ||46||

gopyaikayā vṛtas tatra parikrīḍati sarvadā |

govinda eva puruṣo brahmādyāḥ striya eva ca ||47||

tata eva svabhāvo’yaṁ prakṛter bhāva īśvaraḥ |

puruṣaḥ prakṛtiś cādyau rādhā-vṛndāvaneśvarau ||48||

prakṛter vikṛtaṁ sarvaṁ vinā vṛndāvaneśvaram ||49||

samudbhavenaiva samudbhaved idaṁ

bhedaṁ gataṁ tasya vināśato hi |

svarṇasya nāśo na hi vidyate tathā

matsyādi-nāśe'pi na kṛṣṇa-vicyutiḥ ||50||

triguṇādi-prapañco'yaṁ vṛndāvana-vihāriṇaḥ |

ūrmīvābdhes-taraṅgasya yathābdhir naiva jāyate ||51||

na rādhikā samā nārī na kṛṣṇa-sadṛśaḥ pumān |

vayaḥ paraṁ na kaiśorāt svabhāvaḥ prakṛteḥ paraḥ ||52||

dhyeyaṁ kaiśorakaṁ dhyeyaṁ vanaṁ vṛndāvanaṁ vanam |

śyāmam eva paraṁ rūpam ādir eva paro rasaḥ ||53||

bālyaṁ pañcama-varṣāntaṁ paugaṇḍaṁ daśamāvadhi |

aṣṭa-pañcaka-kaiśoraṁ sīmā-pañcadaśāvadhi ||54||

yauvanodbhinna-kaiśoraṁ nava-yauvanam ucyate |

tad-vayas tasya sarvasvaṁ prapañcam itarad-vayaḥ ||55||

bālya-paugaṇḍa-kaiśoraṁ vayo vande manoharam |

bāla-gopāla-gopālaṁ smara-gopāla-rūpiṇam ||56||

vande madana-gopālaṁ kaiśorākāram adbhutam |

yam āhur yauvanodbhinna-śrīman-madana-mohanam ||57||

akhaṇḍātula-pīyūṣa-rasānanda-mahārṇavam |

jayati śrīpater gūḍhaṁ vapuḥ kaiśora-rūpiṇaḥ ||58||

ekam apy avyayaṁ pūrvaṁ ballavī-vṛnda-madhyagam |

dhyāna-gamyaṁ prapaśyanti ruci-bhedāt pṛthag-dhiyaḥ ||59||

yan nakhendu-rucir brahma dhyeyaṁ brahmādibhiḥ suraiḥ |

guṇa-trayam atītaṁ taṁ vande vṛndāvaneśvaram ||60||

vṛndāvana-parityāgo govindasya na vidyate |

anyatra yad vapus tat tukṛtrimaṁ tan na saṁśayaḥ ||61||

sulabhaṁ vraja-nārīṇāṁ durlabhaṁ tan mumukṣuṇām |

taṁ bhaje nanda-sūnuṁ yan-nakha-tejaḥ paraṁ manuḥ || [pa.pu. 5.77.40-62] ity ādi |

tad asmin sandarbhe ānanda-mayasya śrī-puruṣottamasya prākṛta-śarīra-rahitatvam uktvā nityānanda-maya-puruṣākāra-vigrahākāratvaṁ coktvā tādṛśa-puruṣākārasya śrī-puruṣottamasya para-brahmaṇaḥ akṣara-brahmādhiṣṭhātṛtvaṁ, tad-vigrahasyānanya-śaraṇa-bhinna-bhaktair adṛśyatvaṁ nityatvaṁ medo-māṁsādi-virahitatvaṁ devāntarādhiṣṭhitendriyādi-rahitatvaṁ coktvā niratiśayānandasyaivācintya-māhātmyāt puruṣākāratvam upapādya śrī-rādhā-kṛṣṇayor evādi-prakṛti-puruṣatvaṁ copapāditam | tatra ādi-prakṛti-padaṁ sarvādi-strī-vigraha-param, ādi-puruṣa-padaṁ sarvādi-puruṣa-vigraha-param, na tu triguṇātmaka-prakṛti-paraṁ cin-mātra-puruṣa-paraṁ veti | tato brahmādīnāṁ prakṛti-vikṛtitvaṁ puruṣottama-bhinnānāṁ sarveṣāṁ śaktitvāt strītvaṁ copapādya matsyādy-avatāra-vigrahasya sarvāntima-pralaya-kāle vilaye'pi sarvāvatāri-śrī-kṛṣṇa-vigrahasya sadātanatvam upapādya śrī-kṛṣṇasya vṛndāvana-vihāriṇa evāśeṣa-prapañca-nidānatvaṁ śrī-rādhā-kṛṣṇayor sarva-śreṣṭha-nārītvaṁ, puruṣatvaṁ copapādya tad itareṣāṁ tat-dadṛśatvaṁ nirākṛtya tayor api bālya-paugaṇḍa-kiśora-rūpeṣu kiśora-rūpasyaiva sarva-śreṣṭha-rūpatvaṁ kaiśora-vayasa eva sarva-svarūpatvam itarayor vayasor api kaiśora-vyayaḥ-prapañcaṁ copapādya tathaiva śyāmam eva paraṁ rūpam ādir evaḥ paro rasa ity aṁśena śyāma-rūpasyaiva parama-rūpatvaṁ śṛṅgāra-rasasyaivādi-rasasya sarva-rasa-śreṣṭhatvaṁ samupapādya yauvanodbhinna-kiśora-vigrahasyaivākhaṇḍānanda-pīyūṣa-rasa-ghanatvaṁ nigūḍhatvam avyayatvaṁ pūrṇatvaṁ tasyaiva gopī-vṛnda-madhya-gataṁ tasya rūpasya sadā vṛndāvana-tyāgābhāvas tad-bhinna-rūpasyaiva kṛtrima-rūpatvam tasyaiva ruci-bhedādi-bhinna-mārgagair janair vibhinna-prakāreṇa durbala-dhiyām upapādya dhyeyatvaṁ tan-nakhendu-rucer eva brahmādi-dheya-nirākāra-nirguṇa-brahmātmatvam āha—

ekam apy avyayaṁ pūrvaṁ ballavī-vṛnda-madhyagam |

dhyāna-gamyaṁ prapaśyanti ruci-bhedāt pṛthag-dhiyaḥ || iti,

yan nakhendu-rucir brahma dhyeyaṁ brahmādibhiḥ suraiḥ |

guṇa-trayam atītaṁ taṁ vande vṛndāvaneśvaram || [pa.pu. 5.77.59-60] iti ceti |

tatraiva ca—vṛndāvana-rajo-vṛnde yatra syur viṣṇu-koṭayaḥ ity-ādinā vṛndāvanasyāprākṛtatvaṁ parama-rasa-ghanatvaṁ samupapādya,

bhuja-dvaya-vṛtaḥ kṛṣṇo na kadācic caturbhujaḥ |

gopyaikayā vṛtas tatra parikrīḍati sarvadā ||

iti śrī-kṛṣṇasya tatra vṛndāvane caturbhujatva-vyāvṛtta-dvibhuja-rūpatvam upapādya *gopyaikayā vṛtas tatra parikrīḍati sarvadā* ity ekayaiva gopyā saha krīḍāṁ nirūpayati | sarvadā iti viśeṣaṇena tasyāḥ krīḍāyāḥ eka-rasatvaṁ sadānatvaṁ ca spaṣṭaṁ bodhayati | tasyāṁ krīḍāyāṁ paryupasargeṇa sarvato-bhavena rasamayatvaṁ sarvādhikatvaṁ ca bodhayati | *gopyaikayā* ity atra gopī-padena paramā śrīḥ sarva-lakṣmī-mayī paramāhlādinī-śrī-rādhaiva vivakṣitā, nānyā iti

puruṣaḥ prakṛtiś cādyau rādhā-vṛndāvaneśvarau || [pa.pu. 5.77.48]

na rādhikā samā nārī na kṛṣṇa-sadṛśaḥ pumān | [pa.pu. 5.77.52]

iti vākya-śeṣodbodhayati | *ekayā* ity ekatva-viśeṣaṇena vṛndāvaneśvaryās tasyā vṛndāvana-vihāre vṛndāvaneśvarasya śrī-puruṣottamasyānanya-kāntātvaṁ ca nirdhārayati | tathā ca śrī-vṛndāvane tayor eva nirantaraṁ vihāras tatra nāparaḥ kāntaḥ nāparā kācic ca kāntā, sa eva ca vihāraḥ sarvottama iti tatraiva śrī-vṛndāvana-līlāyāḥ paryavasāno darśitaḥ śrī-pārvatīṁ prati bhagavatā maheśvareṇa śrī-kṛṣṇa-rasa-rasika-śekhareṇeti |

evaṁ ca nistaraṅga-śānta-mahā-samudravat etādṛśaika-kāntākānanya-parama-prema-rasāhlādamayyāṁ paramānanda-maya-śrī-puruṣottama-yugala-mātra-sampanna-nirantara-niravacchinna-vilāsāvasthāyāṁ, *ekam apy avyayaṁ pūrvaṁ ballavī-vṛnda-madhyagam* iti tatraiva prakaraṇe proktānāṁ vallavī-pada-vācyānāṁ nitya-siddhānāṁ sādhana-siddhānāṁ ca śrī-sakhī-vṛndānāṁ paramāhlādinī-śrī-sāyujyaṁ sadā prāptānāṁ nija-nija-pṛthag-vigraheṇa sākṣād ānanda-rasa-mayena śrī-puruṣottamena saha sākṣāt-sarvendriya-saṅgamābhāve'pi sva-sva-vigraha-sarva-mukhyātma-bhūta-śrī-vigraheṇaiva sarvendriya-tṛptiḥ, śrī-puruṣottama-saṁyoga-kālīnāḥ pūrvottara-bhāva-vibhramāś ca bhavanti | yathā mūla-seke patra-puṣpādīnāṁ, yathā vā vidyut-pradīpādi-sthale, yathā vā dhvani-vardhaka-yantrādi-sthale pratibandha-rahitānāṁ tat-tad-aṁśānām iti | yathoktaṁ kārikāsu—

**yathā vidyut-prakāśādāv aṁśāṁśitva-vyavasthayā |**

**dharmāṇāṁ samatā dṛṣṭā tathā tatrāpi buddhyatām ||**

**yāvān bhāvas tu rādhāyā sarvāṁśinyā harau mataḥ |**

**tāvān sarvas tat-sakhīṣu tad-ekātmasu bhāsate ||**

**tathā ca kānta-bhāvādau tat-saṁyoga-sukhādiṣu |**

**pṛthaktve’pi samānatvaṁ śākhā-patrādivad bhavet || (4.45-47)**

ity ādiṣv iti tad anusmartavyam | tadānīṁ sarvāsāṁ śrī-sakhīnām api śrīvad eva śrī-puruṣottamena saha sarvāṅga-saṁyoga-svīkāre, *gopyaikayā vṛtas tatra parikrīḍati sarvadā* ity-ukta-sarvordhva-vṛndāvana-nikuñja-lakṣaṇāyāṁ vyavasthāpitānanya-kāntākākhaṇḍa-saṁyoga-rasokti-virodhāpatteḥ | ukta-prakāreṇāpi śrī-sakhīnāṁ puruṣottama-saṁyoga-rasānubhava-svīkārābhāve tāsāṁ dṛśa-śṛṅgāra-rasānubhavārtham eva tad-bhāvam āpannānāṁ tathā-bhāva-vyāghātāpatteḥ, tāsāṁ paramāhlādinyāḥ nija-svāminyāḥ sakhī-mukhyātma-bhūtāyāḥ śrī-devyāḥ kāya-vyūha-rūpatādi-kathana-virodhāpatteś ca tasmāt sakhīnām api pūrvokta-diśā sahaikāmyāt sākṣāt-sarvendriya-saṁyogābhāve'pi sarvendriyāvacchedane tādṛśa-saṁyoga-rasodayo bhavaty eveti bodhyam | idam evāsamordhva-nikuñja-līlā-rasa-rahasyaṁ yatrānanya-kāntāka-svādhīna-bhartṛkākānavacchinna-śrī-rasa-rahasyaṁ varṇyantii śrī-bhāva-rasikāḥ | yatra kadācid api na śrī-puruṣottamayoḥ saṁyoga-bhaṅgaḥ, na vā śrī-kṛṣṇasya paramāhlādinī śrī-rādhā-bhinna-kāntāṅga-saṅga iti |

nanu bhavatu tādṛśa-śānta-nikuñja-līlāyāṁ śrī-sakhīnāṁ śrī-tādātmyāt tat-sukha-sukhitvāc ca śrī-sukhenaiva sarva-sukhānubhūtiḥ | tathāpi śrī-sakhīnām aṅgeṣu śrīvat puruṣottama-saṁyogajā bhāva-vibhramā puruṣottame kānta-bhāvaḥ tādṛśa-bhāva-mayaḥ darśanāliṅganādy-utkaṇṭhāś ca na bhavanti, anyathā śrī-sakhīnāṁ tat-sukha-sukhitva-vyāghātāpatter iti cet, atrocyate—yady evam eva śrī-rasa-śāstra-siddhāntaḥ syāt, tarhi vṛndāvana-māhātmya eva śrī-pārvatyā pṛṣṭo bhagavān maheśvaraḥ—

madhye vṛndāvane ramye-mañju-mañjīra-śobhite |

yojanāśrita-sad-vṛkṣa-śākhā-pallava-maṇḍite ||

tan-madhye mañju-bhavane yoga-pīṭhaṁ samujjavalam |

tad-aṣṭa-koṇa-nirmāṇaṁ nānā-dīpti-manoharam || [pa.pu. 5.69.80-81] ity-ādinā,

tādṛśa-sarvotkṛṣṭa-nikuñja-līlām adhikṛtyaiva,

tad-aṅghri-paṅkaja-dvandva-nakha-candra-maṇi-prabhāḥ |

āhuḥ pūrṇa-brahmaṇo’pi kāraṇaṁ veda-durgamam ||

tad-aṁśa-saurabhānanta-koṭy-aṁśo viśva-mohanaḥ |

tat-sparśa-puṣpa-gandhādi-nānā-saurabha-sambhavaḥ || [pa.pu. 5.69.115-6]

ity antena mahatā prabandhena śrī-kṛṣṇa-svarūpa-guṇa-saundarya-māhātmyaṁ nirūpya—

tat-priyā prakṛtis tv ādyā rādhikā kṛṣṇa-vallabhā |

tat-kalā-koṭi-koṭy-aṁśā durgādyās tri-guṇātmikāḥ || [pa.pu. 5.69.118]

iti śrī-svarūpa-māhātmyaṁ coktvā tad-agre,

yadāvaraṇam etasya ye vā pāriṣadāḥ prabho |

tad ahaṁ śrotum icchāmi kathayasva dayā-nidhe ||

iti pārvatī-praśnānantaraṁ maheśvaraḥ—

rādhayā saha govindaṁ svarṇa-siṁhāsane sthitam |

pūrvokta-rūpa-lāvaṇyaṁ divya-bhūṣāmbara-srajam ||2||

tri-bhaṅgī-mañju-susnigdhaṁ gopī-locana-tārakam |

tad-bāhye yoga-pīṭhe ca svarṇa-siṁhāsanāvṛte ||3||

pratyaṅga-rabhasāveśāḥ pradhānāḥ kṛṣṇa-vallabhāḥ |

lalitādyāḥ prakṛty-aṁśā mūla-prakṛtī rādhikā ||4||

saṁmukhe lalitā devī śyāmalā vāyu-koṇake |

uttare śrīmatī dhanyā aiśānyāṁ śrī-hari-priyā ||5||

viśākhā ca tathā pūrve śaibyā cāgnau tataḥ param |

padmā ca dakṣiṇe paścān nairṛte kramaśaḥ sthitāḥ ||6||

yoga-pīṭhe kesarāgre cāru candrāvatī priyā |

aṣṭau prakṛtayaḥ puṇyāḥ pradhānāḥ kṛṣṇa-vallabhāḥ ||7||

[pradhāna-prakṛtis tv ādyā rādhā candrāvatī samā |]

candrāvalī citrarekhā candrā madana-sundarī ||8||

priyā ca śrī-madhumatī candrarekhā haripriyā |

ṣoḍaśādyāḥ prakṛtayaḥ pradhānāḥ kṛṣṇa-vallabhāḥ ||9||

[vṛndāvaneśvarī rādhā tathā candrāvalī priyā |

abhinna-guṇa-lāvaṇya-saundaryāś cāru-locanāḥ ||10||

manoharā mugdha-veṣāḥ kiśorī-vayasojjvalāḥ |]

agresarās tathā cānyā gopa-kanyāḥ sahasraśaḥ ||11||

śuddha-kāñcana-puñjābhāḥ suprasannāḥ sulocanāḥ |

tad-rūpa-hṛdayārūḍhās tad-āśleṣasam utsukāḥ ||12||

śyāmāmṛta-rase magnāḥ sphurat-tad-bhāva-mānasāḥ |

netrotpalārcite kṛṣṇa-pādābje'rpita-cetasaḥ ||13||

śruti-kanyās tato dakṣe sahasrāyuta-saṁyutāḥ |

jagan-mugdhīkṛtākārā hṛd-varti-kṛṣṇa-lālasāḥ ||14||

nānā-sattva-svarālāpa-mugdhīkṛta-jagat-trayāḥ |

tatra gūḍha-rahasyāni gāyantyaḥ prema-vihvalāḥ ||15||

deva-kanyās tataḥ savye divya-veṣā rasojjvalāḥ |

nānā-vaidigadhya-nipuṇā divya-bhāva-bharānvitāḥ ||16||

saundaryātiśayenāḍhyāḥ kaṭākṣāti-manoharāḥ |

nirlajjās tatra govinde tad-aṅga-sparśanodyatāḥ ||17||

tad-bhāva-magna-manasaḥ smita-sāci-nirīkṣaṇāḥ | [pa.pu. 5.70.1-17]

ity ādau sarvordhva-nikuñja-līlāyām eva śrī-gopāla-mantropāsya-yoga-pīṭha-stha-karṇikā-līlāyāṁ yām adhikṛtyaiva tatraiva vṛndāvana-māhātmye—

bhuja-dvaya-vṛtaḥ kṛṣṇo na kadācic caturbhujaḥ |

gopyaikayā vṛtas tatra parikrīḍati sarvadā || iti |

iti pūrvokta-diśānanya-kāntāko vihāro nirūpyate | tatraiva— *pratyaṅga-rabhasāveśāḥ pradhānāḥ kṛṣṇa-vallabhāḥ* (4), *tad-rūpa-hṛdayārūḍhās tad-āśleṣasam utsukāḥ* (12), *śyāmāmṛta-rase magnāḥ sphurat-tad-bhāva-mānasāḥ* (12), *jagan-mugdhīkṛtākārā hṛd-varti-kṛṣṇa-lālasāḥ* (14), *divya-bhāva-bharānvitāḥ* (16), *kaṭākṣāti-manoharāḥ nirlajjās tatra govinde tad-aṅga-sparśanodyatāḥ tad-bhāva-magna-manasaḥ smita-sāci-nirīkṣaṇāḥ* (17) ity ādau lalitādi-sarva-vidhānām eva śrī-sakhīnāṁ tādṛśa-tādṛśa-sarva-vidyāḥ śṛṅgāra-rasāvinābhūtāḥ bhāvānubhāvāś ca kathaṁ nirūpitāḥ syuḥ ? nedaṁ vraja-līlā-prakaraṇaṁ vraja-līlāyās tad-agre—

mandirasya tato bāhye priyayā viśadāvṛte ||18||

samāna-veṣa-vayasaḥ samāna-bala-pauruṣāḥ |

samāna-guṇa-karmāṇaḥ samānābharaṇa-priyāḥ ||19||

samāna-svara-saṅgīta-veṇu-vādana-tat-parāḥ |

śrīdāmā paścime dvāre vasudāmā tathottare ||20||

sudāmā ca tathā pūrve kiṅkiṇī cāpi dakṣiṇe |

ity-ādinā vistareṇa nirūpitatvāt | kiṁ ca, yoga-pīṭhasyāvaraṇe eva vraja-līlā tatraiva vraja-līlā-parikarāṇāṁ śrī-gopāla-pīṭhopāsanāyāṁ—gopebhyo namaḥ, gopībhyo namaḥ, nandāya namaḥ, yaśodāyai namaḥ ity ādi gautamīya-tantra-sanatkumāra-tantra-krama-dīpikādau nirūpyate, na tu karṇikāyāṁ yatra sa-parikara-kāma-bīja-nyāsaḥ | tasmāt karṇikā-līlaiva nikuñja-līlā, na hi kāma-rāja-yoga-pīṭha-karṇikā-līlātaḥ kācid utkṛṣṭā līlā vṛndāvana-lakṣaṇāyām asti, tām adhikṛtyaiva—*madhye vṛndāvane ramya-mañju-mañjīra-śobhite* ity-ādinā madhya-vṛndāvana-nikuñjasthatvam uktam | tasyaiva ca sthānasya tatraiva vṛndāvana-māhātmye—kālindī-cākarodyasya karṇikāyāḥ pradakṣiṇam iti yamunāveṣṭitatvaṁ sarva-pradhānatvaṁ coktam | tasyaiva ca pradhāna-puratvaṁ rādhābhyantaratvaṁ ca brahma-vaivarta-purāṇādau ananta-saṁhitādau ca nirūpitam | tasmāt karṇikā-līlaiva nikuñja-līlā, āvaraṇa-līlā vraja-līleti nirṇayaḥ |

atha prakaṭa-saurabhodgalita-mādhvīkotphullasat-

prasūna-nava-pallava-prakara-namra-śākhair drumaiḥ |

praphulla-nava-mañjarī-lalita-vallarī-veṣṭitaiḥ

smarec chiśiritaṁ śivaṁ sita-matis tu vṛndāvanam || [kra.dī. 3.1]

ity-ādinā śrī-vṛndāvanābhyantara-nikuñja-bhavana-svarūpa-dhyānaṁ nirūpya tatra yoga-pīṭhe'ṣṭa-patra-kamale karṇikāyāṁ—

tad-ratna-kuṭṭima-niviṣṭa-mahiṣṭha-yoga-

pīṭhe’ṣṭa-patram aruṇaṁ kamalaṁ vicintya |

udyad-virocana-sarocir amuṣya madhye

sañcintayet sukha-niviṣṭham atho mukundam || [kra.dī. 3.6]

ity-ādinā katipayaiḥ ślokair aśeṣa-saundarya-mādhurya-pīyūṣa-sāgaraṁ niratiśaya-premānanda-ghanaṁ nitya-navīna-kiśora-vigraham aśeṣair nija-sahaja-svābhāvika-bhūṣaṇa-gaṇaika-rūpair nitya-mukta-nija-bhakta-gaṇaiḥ saṁlālitaṁ rādhā-dhavaṁ mādhavaṁ śrī-puruṣottamaṁ saṁcintya tad-anantaram ucyate—

atha sulalita-gopa-sundarīṇāṁ

pṛthu-nivivīṣa-nitamba-mantharāṇām |

guru-kuca-bhara-bhaṅgurāvalagna-

trivali-vijṛmbhita-roma-rāji-bhājām ||23||

tad-atimadhura-cāru-veṇu-vādyā-

mṛta-rasa-pallavitāṅgajāṅghri-pānām |

mukula-visara-ramya-rūḍha-romod-

gama-samalaṅkṛta-gātra-vallarīṇām ||24||

tad-atirucira-manda-hāsa-candrā-

tapa-parijṛmbhita-rāga-vāriṇāśeḥ |

taralatara-taraṅga-bhaṅga-vipruṭ-

prakara-sama-śrama-bindu-santatānām ||25||

tad-atilalita-manda-cilli-cāpa

cyuta-niśitekṣaṇa-māra-vāṇa-vṛṣṭyā |

dalita-sakala-marma-vihvalāṅga-

pravisṛta-duḥsaha-vepathu-vyathānām ||26||

tad-atirucira-karma-rūpa-śobhā-

mṛta-rasa-pāna-vidhāna-lālasābhyām |

praṇaya-salila-pūra-vāhinīnām

alasa-vilola-vilocanāmbujābhyām ||27||

viśraṁsat-kavarī-kalāpa-vigalat-phulla-prasūna-śravan-

mādhvī-lampaṭa-cañcarīka-ghaṭayā saṁsevitānāṁ muhuḥ |

māronmāda-mada-skhalan-mṛdu-girām ālola-kāñcy-ucchvasan-

nīvī-viślathamāna-cīna-sicayāntāvirnitamba-tviṣām ||28||

skhalita-lalita-pādāmbhoja-mandābhighāta-

kvaṇita-maṇi-tulākoṭyākulāśā-mukhānām |

calad-adhara-dalānāṁ kuḍmalat-pakṣmalākṣi-

dvaya-sarasi-ruhaṇām ullasat-kuṇḍalānām ||29||

drāghiṣṭha-śvasana-samīraṇābhi-tāpa-

pramlānī-bhavad-aruṇoṣṭha-pallavānām |

nānopāyana-vilasat-karāmbujānām

ālībhiḥ satata-niṣevitaṁ samantāt ||30||

tāsām āyata-lola-nīla-nayana-vyākośa-nīlāmbuja-

sragbhiḥ samparipūjitākhila-tanuṁ nānā-vilāsāspadam |

tan-mugdhānana-paṅkaja-pravigalan-mādhvī-rasāsvādanīṁ

bibhrāṇaṁ praṇayonmadākṣi-madhukṛn-mālāṁ manohāriṇīm || [kra.dī. 3.23-31]

iti krama-dīpikādau kāma-bīja-yoga-pīṭha-karṇikā-līlā-dhyāna-vākye śrī-sakhīnāṁ sphuṭaṁ bhagavac-chṛṅgāra-rasa-bhāva-vibhramā ucyante | taṭ-ṭikāyām api tathaiva vyākhyāyate | nedam api vraja-līlā-sthaṁ dhyānaṁ śrī-gopāla-mantra-rāja-yoga-pīṭha-karṇikā-dhyānasya pūrvokta-diśā prakṛta-sthale'pi prastutatvāt | evaṁ brahma-saṁhitāyām api—vilāsinī-gaṇa-vṛtaṁ svaiḥ svair abhiṣṭutam iti |

ānanda-cin-maya-rasa-pratibhāvitābhis

tābhir ya eva nija-rūpatayā kalābhiḥ |

goloka eva nivasaty akhilātma-bhūto

govindam ādi-puruṣaṁ tam ahaṁ bhajāmi ||

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

ity-ādināviśeṣeṇaiva sarvāsāṁ śrī-sakhīnāṁ śrī-rūpatvaṁ parama-puruṣa-kāntātvaṁ ca nirūpayati, tad api tāsāṁ vraja-līlā-mātra-viṣayatva-svīkāre nikuñja-līlāyāḥ prāmāṇika-śāstra-viṣayatvābhāvāpattau sva-manaḥ-kalpitatvāpatteḥ | pūrvokta-kāma-bīja-mantropāsita-līlāyā api nikuñja-līlā-bhinnatva-kathane nikuñja-līlopāsana-pradhāne tat-tat-sāmpradāyika-prabandhe tat-tal-līlā-nirūpaṇa-prasaṅge tādṛśa-nikuñja-līlāyāḥ kāma-bīja-vaibhavatva-nirūpaṇa-bādhāpatteś ceti | tasmān nirūpita-nikuñja-līlāyāḥ pūrvokta-diśaivānanya-kāntākatvam | sākṣāt-sarvāṅga-sambhoga-rasasya śrī-puruṣottama-yugala-mātra-paryavasannatve'pi tatratyānāṁ śrī-sakhīnāṁ pūrvokta-diśā svarūpato vigrahataś caikāmyānubhavāt śrī-puruṣottamayoḥ sākṣāt-sarvāṅga-sambhogenaiva tāsām api sarvāṅga-sambhoga-rasodayas tādṛśa-śṛṅgāra-rasa-mayāḥ sarva-bhāva-vibhramāś ceti bodhyam |

nanu, śrī-sakhīnāṁ śrī-patau kātna-bhāvavatve kāma-bhāva-praveśa-sambhavāt premṇo viśuddhatvaṁ niḥsvārthaṁatvaṁ ca bhajyeteti cen, na | yathā ca śrī-puruṣottamayoḥ parasparaṁ kānta-bhāvavattve'pi prākṛtasya kāmasyāprākṛtasya vā sva-bhinna-kāmasya praveśābhāva eva nityāprākṛta-svarūpe śrī-yugale prākṛta-kāma-praveśāsambhavāt | kiṁ ca, kāmasya śrī-lakṣmī-putratvena sarva-prasiddhatayā sva-mātari sva-pitari ca śrī-yugale tat-prabhāvāsambhavāt | nahi dhṛṣṭo'pi putraḥ sva-mātaraṁ pitaraṁ vā kāma-ceṣṭayā mohayituṁ prayatate |

kiṁ ca, kāma-bījopāsyasya śrī-puruṣottamasya parama-rasa-svarūpasya tatra prākṛtasyāprākṛtasya vā sva-bhinnasya kāmasya agnāv agny-antara iva prayojanābhāvān na kāmāntara-praveśa-sambhavaḥ | tasmāt sva-parikare svayam eva śrī-puruṣottamo rasa-rūpavat tat-poṣaka-kāma-rūpo'pi | ata eva bhāgavate rāsa-madhye sākṣān-manmatha-rūpeṇa tasyaiva prādurbhāva ukta—

tāsām āvirabhūc chauriḥ smayamāna-mukhāmbujaḥ |

pītāmbara-dharaḥ sragvī sākṣān manmatha-manmathaḥ || [bhā.pu. 10.32.2] ity aṁśeneti |

ata eva kāma-bījopāsyatvaṁ ceti tathā ca śrī-kṛṣṇa-premṇa iva śrī-kṛṣṇa-kāmasyāpy ananya-jana-gāmitvena tad-eka-paratvād avikāritvāc chrī-kṛṣṇa-sukhaika-prayojanakatvāc chrī-kṛṣṇa-viṣayaka-premṇo’tirañjaka-śṛṅgāra-rasa-rūpatādhāyakatvād aprākṛtatvāc ca prema-rūpatvam eva | śrī-yugalecchānurūpatayaiva sadā vartamānatvāc ca sarvadaiva tat-sukha-sukhitvena premṇo viśuddhatvam eveti bodhyam | yac cocyate sarva-mukhyāyāḥ śriya sarva-mukhyāṣṭa-sakhīnāṁ ca sākṣād eva śrī-puruṣottamena saha sarvāṅga-bhoga-śṛṅgāra-rasaḥ | anyāsāṁ tu tat-sukha-sukhitva-mātram iti | tatra jijñāsyate imā eva sarva-mukhyā aṣṭa-sakhya iti niyāmakābhāvāt | bṛhad-gautamīya-tantrādau rāsa-pūjā-vidhāne—

tan-madhye maṇḍalaṁ suṣṭhu yojana-traya-vartulam |

tan-madhye ṣoḍaśa-dalaṁ padmaṁ tad-upari sthitam ||

kiśorau gaura-śyāmāṅgau koṭi-kandarpa-mohanau |

rādhā-kṛṣṇāv iti khyātau veṇunā cihnitau numaḥ ||

madhye ca rādhikā-kṛṣṇau gaura-śyāmau suśobhanau |

guruṁ ca dakṣiṇe pārśve pūrve ca lalitāṁ sakhīm ||

viśākhāṁ dakṣiṇe pūrve dakṣiṇe campakīlatām |

dakṣiṇe paścime citrāṁ tuṅgavidyāṁ ca paścime ||

paścimottarayoḥ sthāpya indulekhāṁ suśobhanām |

uttare raṅgadevīṁ ca hy aṣṭamī tu sudevikām ||

uttarendra-diśāyāṁ ca rājatīṁ sahasāmibikām |

ity aṣṭau ca sakhī-mukhyās tasyāṁ tasyāṁ sakhīs tathā ||

prasannāsyāḥ prapaśyanto bhrājamānāḥ sarvato-diśam |

vṛndādyānyāḥ sakhīḥ sarvāḥ sthāpayet tat-samīpataḥ ||

svādhikārā sakhī-mukhyās tataḥ pūjyāḥ pṛthak pṛthak |

evaṁ tan-nāmabhiḥ pūjyaṁ yūthaṁ yūthaṁ sahasrakam ||

sarvato maṇḍale sthāpya madhye śrī-rādhikā-harau |

koṭi-kandarpa-lāvaṇyau lāvaṇyāmṛta-medurau ||

pītāruṇa-lasad-vastrau gaura-śyāmāṅga-dampatī ||

iti lalitā-viśākhā-campakalatā-citrā-tuṅgavidyendulekhā-raṅgadevī-sudevīnām aṣṭa-sakhītvam ucyate | vṛndāvana-māhātmye bṛhad-brahma-saṁhitāyāṁ puruṣārthaṁa-bodhiny-atharvaṇopaniṣadi ca—lalitā-śyāmalā-śrīmatī-dhanyā-haripriyā-viśālā-śaivyā-padmānām aṣṭa-sakhītvam ucyate | kvacic candrāvalī-candrāvatī-prabhṛtīnāṁ sarva-pradhāna-sakhītvam ucyate | evam anyatrānyatra vibhinnaḥ prakāraḥ | evaṁ ca grantha-bhedenāṣṭa-sakhī-bheda-nirūpaṇāt vibhinna-sampradāyeṣu vibhinna-prakāreṇāṣṭa-sakhī-parigaṇanād idaṁ niścīyate yad aṣṭa-dala-kamalākāreṇa nirūpitāyāṁ yoga-pīṭhātmaka-mahā-kamala-karṇikāyām aṣṭasu patreṣu, ekasmin patre’pi samāna-sevā-parāyaṇā vibhinna-nāmadheyā bahavyaḥ sakhyo bhavanti | tāsu sakhīṣu kasyāścit kvacin nāma-kīrtanaṁ kasyāścit kvacin nāma-kīrtanaṁ yathā lalitā-vāma-bhāge vāyavya-dale bṛhad-gautamīya-tantrānusāreṇa viśākhā vartate, ukta-vṛndāvana-māhātmyānusāreṇa tu śyāmalā vartate | tatra—

sammukhe lalitā devī śyāmalā vāyu-koṇake |

uttare śrīmatī dhanyā aiśānyāṁ śrī-haripriyā || ity ādi-vākyāt |

evaṁ ca vāyavya-dale viśākhā-śyāmalayoḥ sakhyoḥ samuccaya eva bodhyaḥ | evaṁ dalāntareṣv api | evaṁ ca iyatīnām evāṣṭa-sakhīnāṁ sākṣāt sarvāṅga-sambhoga-rasa ity atra niyāmakābhāvān na tathā nirvaktuṁ śakyata iti | gopyaikayā vṛttas tatra parikrīḍati sarvadā iti pūrvoktaika-kāntāka-vihāra-vākya-bādhaś ca samānaḥ tamsāc cintyaiveyam api kalpaneti |

idaṁ viśeṣato’nusandheyaṁ bhāvukaiḥ—anyo hi bhāva-vādaḥ | anyo hi siddhānta-vādo bhāva-vāde hi bhāvukānāṁ nija-nija-rucy-anusāreṇa bhāvān kalpayituṁ kiñcit svatantratāpi bhavati | siddhānta-vādeṣu śiṣṭānāṁ sarvathaiva sac-chāstra-pāratantryaṁ na jātucid api śāstra-viruddha-sva-rucy-anusāreṇaiva bhāvānusaraṇaṁ kartavyam | anyathā deśa-kāla-saṁskāra-bhedena rucer anaikāntikatvasya prathama-mayūkhe samupapāditatvāt sac-chāstra-viruddha-sva-rucy-anusāreṇa bhāva-vyavasthāpane mūla-siddhānta-vyāghātāpatter iti yathā-śāstram eva mayā padārthā upapādyate iti bodhyam |

nanu yad uktaṁ sarvāsāṁ śrī-sakhīnāṁ svarūpato vigrahataś ca kāya-vyūhavat bimba-pratibimbaṁ ca sarva-mukhya-śriyā sahaikātmyāt śrī-mātra-kartṛka-sākṣāt-sarvāṅga-saṁyoga-vihāre’pi sarvāsāṁ tad-dvāreṇa sarvāṅga-sambhoga-rasodaya iti tatra kāya-vyūha-bhūtānāṁ nitya-siddhānāṁ lalitādīnāṁ tādṛśa-sarva-rasodaya-sambhave’pi ṛṣī-kanyā-śruti-kanyādīnāṁ sādhana-siddhānāṁ kathaṁ tathā-bhāva-sambhavaḥ | tāsāṁ mukta-jīvatvena śriyā saha sākṣād aikātmyāsambhāvāt iti cen, na, śry-aṁśa-bhūtānām eva jīvānāṁ śry-aṁśa-parkare praveśān nikuñja-karṇikā-gatānām api śriyā sahaikātmya-sambhavāt |

kiṁ ca, tāsām ātmato bheda-svīkāre’pi vigrahato’bheda eva | tāsām api śrī-kāya-vyūha-lalitā-vigrahottha-vigrahavatītvāt | yathā dīpād dīpāntaram utpadyate, yathā vā samudrāt kulyopakulyādīni samudra-srotāṁsi srotasvinā samudreṇa sambaddhāny eva bhavanti, tathaiva sarva-mukhyāyāḥ śriyo vigraha-paramparayaiva sādhana-siddhānām api śrī-sakhīnāṁ vigrahavatītvāt | darśitaś caiṣa panthāḥ padma-purāṇe vṛndāvana-māhātmye citradhvajākhyāne bhagavatā śaṅkareṇa śrī-pārvatī prati | tathā hi—

āsīc candra-prabho nāma rājarṣiḥ priya-darśanaḥ ||95||

tasya kṛṣṇa-prasādena putro'bhūn madhurākṛtiḥ |

citradhvaja iti khyātaḥ kaumārāvadhi-vaiṣṇavaḥ ||96||

sa rājā susutaṁ saumyaṁ susthiraṁ dvādaśābdikam |

ādeśayad dvijān mantraṁ param aṣṭādaśākṣaram ||97||

abhiṣicyamānaḥ sa śiśur mantrāmṛta-mayair jalaiḥ |

tat-kṣaṇe bhūpatiṁ premṇā natvodaśru-prakalpitaḥ ||98||

tasmin dine sa vai bālaḥ śuci-vastra-dharaḥ śuciḥ |

hāra-nūpura-sūtrādyair graiveyāṁ gada-kaṅkaṇaiḥ ||99||

vibhūṣito harer bhaktim upaspṛśyāmalāśayaḥ |

viṣṇor āyatanaṁ gatvā sthitvaikākī vyacintayat ||100||

kathaṁ bhajāmi taṁ bhaktaṁ mohanaṁ gopa-yoṣitām |

vikrīḍantaṁ sadā tābhiḥ kālindī-puline vane ||101||

ittham atyākulamatiś cintayann eva bālakaḥ |

athāpa paramāṁ vidyāṁ svapnaṁ ca samavāpyata ||102||

āsīt kṛṣṇa-pratikṛtiḥ puratas tasya śobhanā |

śilā-mayī svarṇa-pīṭhe sarva-lakṣaṇa-lakṣitā ||103||

sābhūd indīvara-śyāmā snigdha-lāvaṇya-śālinī |

tribhaṅga-lalitākāra-śikhaṇḍī-piccha-bhūṣaṇā ||104||

kūjayantī mudā veṇuṁ kāñcanīm adhare'rpitām |

dakṣa-savya-gatābhyāṁ ca sundarībhyāṁ niṣevitām ||105||

vardhayantīṁ tayoḥ kāmaṁ cumbanāśleṣaṇādibhiḥ |

dṛṣṭvā citradhvajaḥ kṛṣṇaṁ tādṛg-veṣa-vilāsinam ||106||

avanamya śiras tasmai puro lajjita-mānasaḥ |

athovāca harir dakṣa-pārśvagāṁ preyasīṁ hasan ||107||

sa-lajjaṁ paramaṁ cainaṁ sva-śarīrāsanāgatam |

nirmāyātma-samaṁ divyaṁ yuvatī-rūpam adbhutam ||108||

cintaya sva-śarīreṇa hy abhedaṁ mṛga-locane |

atho tvad-aṅga-tejobhiḥ spṛṣṭas tvad-rūpam āpsyati ||109||

tataḥ sā padma-patrākṣī gatvā citradhvajāntikam |

nijāṅgakais tad-aṅgānām abhedaṁ dhyāyatī sthitā ||110||

athāsyās tv aṅga-tejāṁsi tad-aṅgaṁ paryapūrayan |

stanayor jyotiṣā jātau pīnau cāru-payodharau ||111||

nitamba-jyotiṣā jātaṁ śroṇi-bimbaṁ manoharam |

kuntala-jyotiṣā keśa-pāśo'bhūt karayoḥ karau ||112||

sarvam evaṁ susampannaṁ bhūṣāvāsaḥ-srag-ādikam |

kalā-sukuśalā jātā saurabhenāntar-ātmani ||113||

dīpād dīpam ivālokya subhagāṁ bhuvi kanyakām |

citradhvajāṁ trapā-bhaṅgi-smita-śobhāṁ manoharām ||114||

premṇā gṛhītvā karayoḥ sā tām apaharan mudā |

govinda-vāma-pārśva-sthāṁ preyasīṁ parirabhya ca ||115||

uvāca tava dāsīyaṁ nāma cāsyāś ca kāraya |

sevāṁ cāsyai vada prītyā yathābhirucitāṁ priyām ||116||

atha citrakalety etan nāma cātma-matena sā |

cakāra cāha sevārthaṁ dhṛtvā cāpi vipañcikām ||117||

sadā tvaṁ nikaṭe tiṣṭha gāyasva vividhaiḥ svaraiḥ |

guṇātman prāṇanāthasya tavāyaṁ vihito vidhiḥ ||118||

atha citrakalā tv ājñāṁ gṛhītvānamya mādhavam |

tat-preyasyāś ca caraṇaṁ gṛhītvā pādayo rajaḥ ||119||

jagau sumadhuraṁ gītaṁ tayor ānanda-kāraṇam |

atha prītyopagūḍhā sā kṛṣṇenānanda-mūrtinā ||120||

yāvat sukhāmbudhau pūrṇā tāvad evāpy abudhyata |

citradhvajo mahā-prema-vihvalaḥ smara-tat-paraḥ ||121||

tam eva paramānandaṁ mukta-kaṇṭho ruroda ha |

tad ārabhya rudann eva muktvā hari-vicārakam ||122||

ābhāṣito’pi pitrādyair naivāvocad vacaḥ kvacit |

māsa-mātraṁ gṛhe sthitvā niśīthe kṛṣṇa-saṁśrayaḥ ||123||

nirgatyāraṇyam acarat tapo vai muni-duṣkaram |

kalpānte deham utsṛjya tapasaiva mahā-muniḥ ||124||

vīraguptābhidhānasya gopasya duhitā śubhā |

jātā citrakalety eva yasyāḥ skandhe manoharā ||125||

vipañcī dṛśyate nityaṁ sapta-svara-vibhūṣitā |

upatiṣṭhati vai vāme ratna-bhṛṅgāram adbhutam || [pa.pu. 5.72.95-126] ity ādineti |

atra *cintaya sva-śarīreṇa hy abhedaṁ mṛga-locane, tvad-aṅga-tejobhiḥ spṛṣṭas tvad-rūpam āpsyati* (105), *dīpād dīpam ivālokya subhaṅgā bhuvi kanyakāṁ* (114) ity antena yad uktaṁ tatraivaṁ bodhyam | yad atroktaṁ—

dakṣa-savya-gatābhyāṁ ca sundarībhyāṁ niṣevitām |

vardhayantīṁ tayoḥ kāmaṁ cumbanāśleṣaṇādibhiḥ || (105-106)

iti bhagavataḥ sundarī-dvaya-sāhitaṁ tatra vāmāṅge paramāhlādinī-rūpā sarvāṁśinī śrī-rādhaiva | dakṣa-pārśvagā kācin nitya-siddhā sahacarī lalitādi-rūpā śrī-devyāḥ kāya-vyūha-bhūtā sac-cid-ānanda-mayāṅga-rasāpūrād dīpād dīpāntaram iva cidhvajasya tādṛśa-śrī-kṛṣṇa-rasopabhoga-kṣama-sac-cid-ānanda-rasāhlādamayo laukika-vigraha-niṣpattiḥ | evaṁ ca śrī-yugala-vigrahasyaika-vastuna eva prakāśa-dvaya-rūpatvavat lalitādi-vigrahasyāpi śrī-vigrahasyaiva prakāśāntaratvāt, lalitādi-vigrahottha-citra-kalādi-vigrahāṇām api sarva-mukhya-śrī-vigraha-prakāśāntaratvam eva | idam eva śrī-sāyujyaṁ śrī-sakhīnāṁ nitya-siddhānāṁ lalitādīnāṁ sādhana-siddhānāṁ deva-kanyā-śruti-kanyā-muni-kanyānāṁ ceti | evaṁ ca ye sakhi-bhāva-śritas teṣām api tathaiva bhagavad-vigrahottha-śrīdāmādi-vigrahottha-vigrahavattvaṁ bodhyam | tad etat—

sa etebhyo bhūtebhyaḥ[[42]](#footnote-43) samutthāya paraṁ jyotir upasampadya svena rūpeṇābhiniṣpadyate, sa uttama-puruṣaḥ | sa tatra paryeti jakṣat-krīḍan ramamāṇaḥ [chā.u. 8.12.3]

iti chāndogyopaniṣadt-stha-mokṣa-śruti-sammatam eva | yāṁ śrutim adhikṛtyaiva ca sampadyāvirbhāvaḥ svena śabdāt [ve.sū. 4.1.2], muktaḥ pratijñānāt [ve.sū. 4.1.3] mukta-svarūpa-vicāra-paraṁ vedānta-sūtra-dvayam iti nātra kuśaṅkāvasaraḥ | evaṁ ca sādhana-siddhānāṁ śrī-sakhīnāṁ yathā kathañcid ātmāṁśena bheda-svīkāre’pi vigrahāṁśena sarvathaikātmyā, ātmāṁśenāpi jīvānāṁ paramātmanā saha nityaṁ tādātmyāt baddhāvasthāyāṁ tādātmya-ghaṭakābhedasyānubhava-vigrahe’pi tadānīṁ sarva-bandha-vinirmuktatayā nirantaram abhedāṁśasyāpi sphuraṇāt | yathāhuḥ—avibhāgena dṛṣṭatvāt [ve.sū. 4.4.4], muktaḥ pratijñānāt [ve.sū. 4.4.2], saṅkalpād eva tac chruteḥ [ve.sū. 4.4.8] ity ādi-sūtra-bhāṣyādau pūrvācāryāḥ | vastutas tu śrī-parikare eka-kāntāka-śrī-yugala-rasāsvāda-velāyāṁ premātiyadbhedāṁśasya svarūpataḥ sattve’pi pihitatvena sphuraṇaṁ na bhavati | bhedāṁśas tu tadā tad-rasāsvādanānukūlya-mātreṇa sarvathā prātikūlya-tyāgena kevalaṁ sevaupāyikatayā yāvan-mātrāpekṣitaṁ tāvad eva bhāsate | evaṁ cānanya-kāntāka-rasāsvādana-samaye śrī-sakhīnāṁ śriyā saha svarūpato vigrahataś caikātmyānubhavāt, bhavati śrī-sakhīnāṁ vigrahātma-mānasendriyāṇāṁ sarvathaivāpūraṇam iti tādṛśa-tādṛśa-rasa-bhāva-vibhramāś ceti | tad apy āha—avibhāgena dṛṣṭatvāt [ve.sū. 4.4.4] iti sūtra-sandarbhair iti | tathā ca yadā parama-puruṣeṇa śrī-śyāmasundareṇa parama-rasāyāḥ paramāhlādinyāḥ śrī-rādhāyā niratiśaya-madhura-madhura-bimbaṁ nipīyamānaṁ bhavati, tadā tad-ekātma-bhūtānāṁ śrī-sakhī-janānāṁ śrī-rādhāyām eva svātma-bhāvasyaikāntata udayāt tad-bhinnayā svātma-bhānābhāvāc ca nipīyamāna-śrī-rādhādhara-bimbe eva svādhara-bimbatva-viṣayaka-vigāḍha-buddhayā tat-pṛthak-svādhara-bhāna-tirodhānena ca śrī-rādhādhara-bimba-pānam eva nijādhara-bimba-pānaṁ manyante tad-ekātma-rasikāḥ śrī-sakhī-janāḥ evam eva kuca-kuṭmalādy-anyāny aṅga-sambhoge śrī-rādhā-kṛta śrī-kṛṣṇādhara-sudhā-pānādāv api bodhyam | etad api so’śnute sarvān kāmān saha brahmaṇā vipaścitā iti taittarīya-śrutyā vivakṣitam | idam eva śrī-bhāva-sukhaṁ yan-nirūpaṇāyedaṁ prakaraṇam iti | śrīdāmādi-vayasyānāṁ tu naivaṁ bhagavat-tādātmyena śrī-bhogānubhavaḥ | teṣāṁ śrī-devyāṁ mātṛ-bhāvāt śāstre tathā-vidhānābhāvenātat-kratutvāc ca | kintu teṣāṁ sarva-sukhārthaṁaṁ bhinnna eva stry-ādi-sarva-parikara iti |

evaṁ ca yāḥ kila bhagavati kānta-bhāva-vivarjitāḥ śrī-rādhāyām ātma-bhāva-vivarjitāś ca kevalaṁ sakhī-bhāvaṁ dāsī-bhāvaṁ vā samāśritāḥ sakhyo dāsyo vā tāsām apy atat-kratutvād eva na tādṛśa-sarva-vilakṣaṇa-śṛṅgāra-rasānubhavaḥ | ata eva tāsāṁ na niratiśaya-śṛṅgāraika-rasa-mayyāṁ puruṣāntar-vivarjitāyāṁ kāma-bīja-yoga-pīṭha-karṇikā-līlākhyāyāṁ sarva-mūrdhanya-nikuñja-līlāyāṁ praveśa-sambhavaḥ | tatra śṛṅgārasya sarva-vyāpitvāt śrī-śṛṅgārasya śrī-kṛṣṇa-kāma-sambhinnatvāt—

śṛṅgaṁ hi manmathodrekas tad-āgamana-kārakaḥ |

uttama-prakṛti-prāyo rasaḥ śṛṅgāra ucyate ||

iti śṛṅgārasya śrī-kṛṣṇākhya-kāma-sambhinna-svarūpatvāt tasya ca kānta-bhāva-mayatvāc ceti | ata eva brahma-saṁhitāyāṁ—

karṇikāraṁ mahad yantraṁ ṣaṭ‑koṇaṁ vajra‑kīlakam |

ṣaḍ‑aṅga‑ṣaṭ‑padī‑sthānaṁ prakṛtyā puruṣeṇa ca ||

premānanda‑mahānanda‑rasenāvasthitaṁ hi yat |

jyotī‑rūpeṇa manunā kāma‑bījena saṅgatam || [bṛ.ā.u. 5.3]

iti tādṛśa-karṇikā-sthānam adhikṛtyaiva, śriyaḥ kāntāḥ kāntaḥ parama-puruṣaḥ ity-ādinātra-bahudhokta-ślokena tatra sarvāsāṁ sakhītvaṁ śrītvaṁ puruṣottama-kāntātvaṁ ca brahmaṇā smaryate iti | evaṁ ca kānta-bhāva-vivarjitānāṁ kevala-sakhī-bhāvaṁ dāsī-bhāvaṁ vā samāśritānāṁ bhāvkaraṇ āvaraṇa-līlāyām eva kvacit praveśaḥ, yatra hi preyasī-bhāva-vihīna-dāsya-bhāva-rasāsvādaḥ, yathā vṛndāvana-māhātmye sanat-kumāra-saṁhitāyāṁ ca vraja-līlām adhikṛtya smaryate—

dāsyaḥ sakhāyaḥ pitarau preyasyaś ca harer iha |

sarve nityā muni-śreṣṭhā vasanti guṇa-śālinaḥ ||

yathā prakaṭa-līlāyāṁ purāṇeṣu prakīrtitam |

tathā te nitya-līlāyāṁ santi vṛndāvane bhuvi || ity ādi |

evaṁ ca vraja-līlāyām api preyasī-bhāva-puraskṛta-sakhī-bhāvam āśritānāṁ tathā bhāva-prāptiḥ, kāntā-bhāva-dveṣiṇāṁ, kevalaṁ dāsī-bhāva-prāptir ity api vaktuṁ śakyate | tasmād ātma-bhāva-kānta-bhāva-sakhī-bhāva-dāsī-bhāvānāṁ sāmañjasyam eva, na tu virodhaḥ | yathā rāsa-pañcādhyāyī-padye—

hā nātha ramaṇa preṣṭha kvāsi kvāsi mahābhuja |

dāsyās te kṛpaṇāyā me sakhe darśaya sannidhim || [bhā.pu. 10.30.40]

ity atra kānta-bhāva-sakhya-bhāva-dāsya-bhāvānāṁ sāmañjasyena samanvaya iti | asameva śrī-bhāvo yan nirūpaṇārthaṁam idaṁ prakaraṇam iti dhyeyam | kiṁ ca, kānta-bhāve’pi bhartṛ-bhāvavatām eva sarvordhva-karṇikā-kuñje praveśo, na tu parakīyā-bhāvavatāṁ, tatra nikuñje, kāntaḥ parama-puruṣaḥ ity-ukta-diśā parama-puruṣātirikta-puruṣābhāvena jāra-bhāva-prayojaka-sva-pati-rūpa-puruṣāntarābhāvād ity api dhyeyam |

athātra kārikāḥ—

nirbandhaikā bhāve tu bhūṣader eva mukhyatā |

yatrāṅga-saṅga-saukhyāder na viyogaḥ kadācana ||1||

tato'pi saukhyam adhikaṁ sāyujye eva dṛśyate |

yatra sthitānāṁ muktānāṁ sukhe sarva-samānatā ||2||

śrī-dehe śrīśa-dehe vā sampraviśya prakāśane |

tayoḥ saṅga-sukhe cāpi tayor iva sukhe sthitiḥ ||3||

muktānāṁ sampraveśas tu bhagavad-vigrahādiṣu |

śakti-rūpeṇa kathito mañjuṣādiṣu pūrvajaiḥ ||4||

vastutas tu na nirbandho muktānāṁ tatra vidhyate |

nānā-rūpaiś ca śrī-yugmaṁ bhajanti tat-kṛpānvitā ||5||

śrī-yugme sampraviśyāpi bahu-rūpaṁ samāsthitāḥ |

sevante satataṁ kāntaṁ śrī-yugmaṁ sarva-sundaram ||6||

bhūṣā-bhāvaṁ sakhī-bhāvam anyān bhāvān samāśritāḥ |

tad-icchayā svecchayā ca tat-kṛpā-pūra-pūritāḥ ||7||

bhūma-vidyā-śrutau caivam evam eva hi gīyate |

kumāraiḥ gurubhiḥ pūrvaiḥ pūrveṣām api pūrvajaiḥ ||8||

sa ekadheti vākyena bahudhā ceti vākyataḥ |

sarvamānproti-vākyena kāma-cāreti vākyataḥ ||9||

tathaiva rasa-vidyāyāṁ taittarīye’pi gīyate |

kāmānnī viharanti kāma-rūpeṇa sanātanāḥ ||10||

ānandaṁ paramaṁ prāpya muktā bandha-bhavārṇavāt |

tasmān na rasa-bhoge hi nirbandhenaika-rūpatā ||11||

vyavadhāna-mayī vācyā muktānāṁ hi kadācana |

ataś ca sarva-bhāvena sevyaḥ śrī-puruṣottamaḥ ||12||

tathaiva ca ṛṣiḥ prāha kāṇḍe cāgni-rahasyake |

śrutiḥ śatapathākhyaṁ vai maṇḍala-brāhmaṇeṣu hi ||13||

taṁ yathā yathopāsate tad eva bhavati tad dhaimān bhūtāvati |

sarvair etair upāsīta sarvahaipam etad bhūtāvati ||14||

ātmano vai śarīrāṇi bahūni bharatarṣabha |

yogī kuryād balaṁ prāpya taiś ca sarvaiś caren mahīm ||15||

prāpnuyād viṣayān kaiścit kaiścic caret |

saṅkṣipec ca punas tāni sūryo raśmi-gaṇān iva ||16||

yadā ca yoginām eva smaryate smṛtau |

tadā ca nitya-yuktānāṁ kiṁ vācyaṁ bahudhā sthitau ||17||

mahā-vāṇy-ādi-granthānāṁ tātparyaṁ tu viśeṣataḥ |

paścād atraiva vakṣye'haṁ tat tatraiva pradṛśyatām ||18||

—o)0(o—

iyaṁ visṛṣṭir yata ābabhūva

yadi vā dadhe yadi vā na |

yo asyādhyakṣaḥ parame vyoman

so aṅga veda yadi vā na veda ||65||[[43]](#footnote-44)

iti vedeṣu sarveṣu tad-rūpam adhigīyate |

gīyate ca purāṇeṣu pañcarātreṣu sarvasu ||66||

sarva-vedānta-vedyaṁ tad eva paramaṁ phalam |

etad eva hi śrī-yugmaṁ taittarīye rasa-śrutau ||67||

chāndogye bhūma-vidyāyāṁ tathā vājasaneyake |

bṛhad-āraṇyake bhoge tathaivāgni-rahasyake ||68||

akṣi-dvaya-samāveśau hṛdaye suvihāriṇau |

indrendrāṇīti śabdābhyāṁ pati-patnīti-śabdataḥ ||69||

varṇyate’dhyātma-rūpeṇa neti netīti vākyataḥ |

idam eva paraṁ tattvam idam eva paraṁ sukham ||70||

sarvottamaṁ cedam eva śrī-yugmaṁ sarva-sundaram |

rasanīyaṁ ca rasikair naitasmād adhikaṁ samam ||71||

kiñcid astīti vedāntaiḥ sarvair eva hi gīyate |

he manaḥ pīyatāṁ nityaṁ he cakṣuḥ pīyatāṁ sadā ||72||

he vaco gīyatāṁ nityaṁ śrotraṁ tvaṁ śrūyatāṁ sadā |

he sparśāliṅganotkaṇṭhā sarvadā te bhavet kadā ||73||

he nāse ghrāṇanotkaṇṭhā sarvadaiva bhaved kadā |

he jihve rasanotkaṇṭhā tan-mukhasyaiva te bhavet ||74||

aṅga pratyaṅga vaḥ kāmyā tasyaivāliṅgane bhavet |

ity evaṁ rasa-tattvasya svarūpaṁ sunirūpitam |

yataḥ paraṁ na vijñeyaṁ sarva-vedeṣu kiñcana ||75||

yau nityau nava-dampatī rasamayau līlā-vilāsonmadau

gaura-śyāma-tanū kiśora-vayasau sannīla-pītāmbarau |

nityānanta-sakhī-janaiḥ surasitau vṛndāvanollāsinau

tau rādhā-puruṣottamau vijayatāṁ man-mānase sarvadā ||76||

iti vṛndāvana-rasa-tattva-samīkṣā ||

—o)0(o—

### athātra bhūma-vidyā vyākhyāyate

etad eva ca sarvam etad rasa-svarūpa-śrī-yugala-svarūpa-guṇa-māhātmya-rasāsvāda-prakāra-śane (?)-sarva-mūla-bhūtāyāṁ bhūma-vidyāyāṁ chāndogyopaniṣadi aṣṭamādhyāye sanat-kumāra-nārada-saṁvādenāmnāyate | tathā hi tatra nāmādi-sarva-nirūpaṇānte—yadā vai sukhaṁ labhate’tha karoti nāsukhaṁ labdhvā karoti… sukhaṁ tv eva vijijñāsitavyam [7.22.1] ity aṁśena pravṛtti-mātrasya sukhaika-prayojanakatvena sukha-mātrasya parama-jijñāsyatvam upapādya, sukhaṁ bhagavo vijijñāsa [7.22.1] iti śrī-nāradasya tatra vijijñāsāṁ jñātvā, yo vai bhūmā tat sukhaṁ, nālpe sukham asti [7.23.1] iti svokta-sukha-jijñāsāyāḥ bhūmākhya-niratiśaya-sukha-jijñāsāyāṁ sva-tātparyam uktvā sa śrī-nāradasya tad-vidha-jijñāsāyāṁ, yatra nānyat paśyati nānyac chṛṇoti nānyad vijānāti sa bhūmā, yatrānyat paśyaty anyac chṛṇoty anyad vijānāti tad alpam | yo vai bhūmā tad amṛtam | yad alpaṁ tan martyaṁ [7.24.1] ity āha atra niratiśaya-sukha-svarūpa-bohana-tātparyaka-bhūma-padena utāmṛtatvasyeśānaḥ [ṛ.ve. 10.90.2], tam evaṁ vidvān amṛta iha bhavati [],śrīś ca te lakṣmīś ca patnyau iti puruṣa-sūkta-pratipādyaḥ, tasmād vijñāna-mayād anyo’ntara ātmā ānanda-mayaḥ, sa vā ayaṁ puruṣa-vidhaḥ, tasya priyam eva śiraḥ | modo dakṣiṇaḥ pakṣaḥ | pramoda uttaraḥ pakṣaḥ | ānanda ātmā | brahma pucchaṁ pratiṣṭhā [tai.u. 2.4.1], raso vai saḥ, rasaṁ hy evāyaṁ labdhvānandī bhavati | ko hy evānyāt kaḥ prāṇyāt, yad eṣa ākāśa ānando na syāt | eṣa he evānandayati [tai.u. 2.5.1] ity ādi taittarīya-śruti-vyākhyātaḥ premānanda-rasa-ghanaḥ puruṣa-vidhaḥ, bṛhad-āraṇyake puruṣa-vidha-brāhmaṇe—

ātmaivedam agra āsīt puruṣa-vidhaḥ… [bṛ.ā.u. 1.4.1] sa vai naiva reme | tasmād ekākī na ramate | sa dvitīyam aicchat sa haitāvān āsa yathā strī-pumāsau sampariṣvaktau | sa imam evā’’tmānaṁ dvedhā’apātayat | tataḥ patiś ca patnī cābhavatām | tasmād idam ardha-bṛgalam iva sva iti ha smā’’ha yājñavalkyaḥ | tasmād ayam ākāśaḥ striyā pūryata eva [bṛ.ā.u. 1.4.3] iti |

tatraiva tṛtīyādhyāye dvitīya-brāhmaṇe—

indho ha vai nāmaiṣa yo’yaṁ dakṣiṇe’kṣan puruṣas taṁ vā etam indha santam indra ity ācakṣate parokṣeṇaiva parokṣa-priyā iva hi devāḥ pratyakṣa-dviṣaḥ || athaitad vāme’kṣaṇi puruṣa-rūpam eṣā’sya patnī virāṭ tayor eṣa saṁstāvo ya eṣo’ntar-hṛdaya ākāśaḥ [bṛ.ā.u. 4.2.2-3]

tad etat preyaḥ putrāt, preyo vittāt, preyo’nyasmāt sarvasmāt [bṛ.ā.u. 1.4.8] ity ādi-śruti-vyākhyātaḥ puruṣa-vidhaḥ sarvādiḥ sarva-jagan-nidāna-bhūtaḥ nitya-siddha-śrī-yugala-rūpo niraticāya-premāspadaḥ, tatraivopaniṣadi caturthādhyāye—

sa vā eṣa mahān aja ātmā yo’yaṁ vijñāna-mayaḥ prāṇeṣu, ya eṣo’ntar-hṛdaya ākāśas tasmiñ chete, sarvasya vaśī, sarvasyeśānaḥ, sarvasyādhipatiḥ, sa na sādhunā karmaṇā bhūyān, no evāsādhunā kanīyān | eṣa sarveśvaraḥ, eṣa bhūtādhipatiḥ, eṣa bhūta-pālaḥ, eṣa setur vidharaṇa eṣāṁ lokānām asaṁbhedāya [bṛ.ā.u. 4.4.22] iti |

kauṣītaky-upaniṣadi ca—

prāṇa eva prajñātmānando'jaro'mṛto na sādhunā karmaṇā bhūyān no evāsādhunā karmaṇā kanīyān eṣa hy evainaṁ sādhu-karma kārayati taṁ yam anvānuneṣaty eṣa evainam asādhu karma kārayati taṁ yamebhyo lokebhyo nunutsata eṣa lokapāla eṣa lokādhipatir eṣa sarveśvaraḥ sa ma ātmeti vidyātsa ma ātmeti vidyāt || [kau.u. 3.9] ity-ādinā pratipāditaḥ |

tasmāt kṛṣṇa eva paramo devaḥ, sarveśvaraṁ gopālaṁ, turīyātīto gopālaḥ iti gopāla-tāpiny-upaniṣad vivakṣitaḥ svabhāvataḥ sarva-vidha-śubhāśubhādi-karmādi-janita-sarva-vidha-doṣa-saṁśleṣa-rahita-svabhāvaḥ sarva-tantra-svatantratānandāmṛtātmā sarveṣām ātma-bhūtaḥ sarvādhipatiḥ sarveśvarābhidhaḥ śrī-yugma-rūpaḥ puruṣottamo bhūma-vidyāyāṁ vivakṣitaḥ | tathaiva vyākhyāṁ ca śrī-kumāra-nāra-hārda-vidvadbhir bhagavan-nārada-śiṣyaiḥ śrīman-nimbārka-mahā-munīndraiḥ brahma-sūtra-vākyārthaṁe pārijāta-saurabhe bhūmā samprasādād adhyupadeśāt [ve.sū. 1.3.8] ity etasminn adhikaraṇe | tathā ca tatra teṣāṁ vākyam—

paramācāryaiḥ śrī-kumārair asmad-gurave śrīman-nāradāyopadiṣṭo—bhūmā tv eva vijijñāsitavya [ve.sū. 1.3.8] ity atra bhūmā prāṇo na bhavati, kintu śrī-puruṣottamaḥ | kutaḥ ? prāṇād upari bhūgna upadeśāt | dharmopapatteś ca [ve.sū. 1.3.9] niratiśaya-sukha-rūpatvāmṛtatva-sva-mahima-pratiṣṭhitatvādīnāṁ paramātmany evopapatteś ca bhūmā paramātmaiva |

ity atra śrī-puruṣottama-padena śrī-sāhitya-viśiṣṭena śrī-yugala-rūpasyaiva tādṛśa-sukha-rūpa-padārthaṁatve teṣāṁ tātparyaṁ gamyate | tad eva spaṣṭam āha vedānta-kāma-dhenau svayam eva parāt-para-brahma-svarūpa-kathana-mukhena—

svabhāvato'pāsta-samasta-doṣam

aśeṣa-kalyāṇa-guṇaika-rāśim |

vyūhāṅginaṁ brahma paraṁ vareṇyaṁ

dhyāyema kṛṣṇaṁ kamalekṣaṇaṁ harim ||4||

aṅge tu vāme vṛṣabhānujāṁ mudā

virājamānām anurūpa-saubhagām |

sakhī-sahasraiḥ parisevitāṁ sadā

smarema devīṁ sakaleṣṭa-kāma-dām ||5||

upāsanīyaṁ nitarāṁ janaiḥ sadā

prahāṇaye'jñāna-tamo'nuvṛtteḥ |

sa-nandanādyair munibhis tathoktaṁ

śrī-nāradāyākhila-tattva-sākṣiṇe ||6||

vyākhyāṁ ca vedānta-kāma-dhenu-bhāṣye vedānta-ratna-mañjuṣāyāṁ śrī-puruṣottamācāryaiḥ—

sva-sampradāya-santatiṁ pramāṇayan sampradāyasyānāditvaṁ vaidikatvaṁ cāha bhāgavat ācāryaḥ—sa-nandanādyair munibhis tathoktam iti | nāradāya iti asmad-gurave ity arthaḥ | tenaiva mahyaṁ yad upadiṣṭaṁ tad evātroktaṁ mayāpīti śeṣaḥ iti

tatas tat-guru-paramparāṁ bhūmā-vidyopapādanena samarthayati | tasmāt śrī-kumāra-nārada-paramparā-jñāto’yam artho yaḥ tādṛśa-niratiśayānanda-rasāmṛta-rūpa-bhūma-padārthaḥ | tādṛśa-śrī-puruṣottama-yugala eva iti uddhṛta-sūtra-vākyārthaṁa-ghaṭaka-siddhānta-sūtra-śrī-puruṣottama-smāraṇena bodhyate iti |

nanv astu niratiśaya-sukha-vācaka-prakṛta-bhūma-padasya śrī-puruṣottama-paryavasāyitvaṁ tathāpi tasya tādṛśa-viśeṣa-puruṣa-vidha-rūpa-paryavasāyitvaṁ kiṁ bījam iti ceti | samāna-prakaraṇe taittarīye ānanda-maya-vidyāyāṁ—anyo’ntara ātmānanda-mayaḥ | sa vā ayaṁ puruṣa-vidha iti paramānandasya puruṣa-vidhatva-nirūpaṇāt | tasyaiva ca raso vai saḥ, rasaṁ hy evāyaṁ labdhvānandī bhavati | ko hy evānyāt kaḥ prāṇyāt, yad eṣa ākāśa ānando na syāt | eṣa he evānandayati [tai.u. 2.5.1] ity-ādinā rasa-rūpatva-rasatva-nirūpaṇāc ca guṇopasaṁhāra-nyāyena niratiśayāhlāda-sukha-maya-bhūma-vidyāyāpi puruṣa-vidhatvopasaṁhārasya paramāvaśyakatvād iti |

kiṁ cātra parair āpāditāḥ sarvāḥ śaṅkābhāsā vigraha-mayūkha eva parihṛtāḥ | api ca bṛhad-āraṇyake puruṣa-vidha-brāhmaṇe—ātmaivedam agra āsīt puruṣa-vidhaḥ [bṛ.ā.u. 1.4.1] ity upakramya nirūpitasyaiva svarūpasya, śeṣe tad etat preyaḥ putrāt, preyo vittāt, preyo’nyasmāt sarvasmāt [bṛ.ā.u. 1.4.8] iti niratiśaya-premāspadatvaṁ niratiśaya-rasānanda-sukha-svarūpatvād eva paramātmano dharma iti prakaraṇaṁ tasyaiva bhūma-puruṣasyāto’pi puruṣa-vidhatvaṁ tasya | ata eva śrī-yugala-rūpatvam api, tatraiva—sa haitāvān āsa yathā strī-pumāṁsau sampariṣvaktau [bṛ.ā.u. 1.4.3] iti upary-uktāṁśa-pāṭhāt | atrātiśaṅkābhāsā yugma-mayūkha eva nirākṛtāḥ | tatraiva ca śrī-yugala-rūpasyaiva niratiśaya-pūrṇa-rasānanda-maya-sukha-vigrahatvam upapāditaṁ, tasmāt śrī-yugma-puruṣottama-rūpam eva niratiśaya-sukha-vācaka-bhūma-padārthaḥ | ata evoktaṁ puruṣārthaṁ-bodhiny-atharvaṇopaniṣadi—

rādhā-kṛṣṇayor ekāsane eka-buddhir ekaṁ mana ekaṁ jñānam eka ātmā eka-padmaikākṛtir ekaṁ brahmatayāsanaṁ hema-muralī-vādyaṁ haimaṁ padmaṁ... iti mānasa-pūjāyāṁ japena dhyānena kīrtanena stuti-mānasena sarveṇa nitya-sthalaṁ prāpnoti, nānyeneti |

agre ca tad upakramyaiva evaṁ bhūtasya siddhi-mahimnā sukha-sindhur aśonotpannaḥ iti sarvathaikyaṁ sukha-sindhu-janakatvena bhūma-padārthatvaṁ tādṛśa-dhyānenaiva tat-prāpti-rūpa-phalaṁ cāha—evaṁ pūrvācāryoddhṛta-ṛk-pariśiṣṭe’pi—

rādhayā mādhavo devo mādhavenaiva rādhikā vibhrājate janeṣu |

yo’nayoḥ paśyate bhedaṁ na mukhtaḥ syāt sa saṁsṛteḥ || iti |

tayor ayoga-vyacchedo’bhihitas tasmāt śrī-yugma-rūpam eva bhūma-padārthaḥ | tad-artham evādyācārya-vākye śrī-puruṣottama bhūma-padārthaḥ ity uktam, na tu puruṣottama-mātram ity avadheyam | śrī-gopāla-tāpiny-upaniṣady api—

kṛṣir bhū-vācakaḥ śabdo ṇaś ca nirvṛti-vācakaḥ |

tayor aikyaṁ paraṁ brahma kṛṣṇa ity abhidhīyate ||

sac-cid-ānanda-rūpāya kṛṣṇāyākliṣṭa-kāriṇe |

namo vedānta-vedyāya gurave buddhi-sākṣiṇe || [go.tā. 1.1]

iti ślokābhyāṁ tāpinī-mūla-sūtrābhyāṁ bhūma-vidyāpi kukṣī-kṛtaiva nirvṛti-padasya sukha-vācakatvāt bhūma-śabdena tasya sukhasya sarva-sukha-nidānatva-sūcanāc ca | gautamīya-tantre’pi kṛṣṇa-pada-vyākhyāne ṇa-kārasyānanda-vācakatvam evoktaṁ—

kṛṣi-śabdaś ca sattārtho ṇaś cānandātmako bhavati |

sukha-rūpo bhaved ātmā bhāvānanda-mayaḥ kila || [gau.ta. 2.60] iti |

yad eva ca bhūma-vidyāyāṁ yatra nānyat paśyati ity-ādināsya sarvākarṣakatva-sarva-vismārakatvam uktam | tad eva kṛṣṇa-padenāpy ucyate, tasyāpi sarvākarṣakatve sarva-vismāraka-niratiśaya-sukha-rūpatva eva ca tātparyāt pratyakṣato vācakalāc ceti | evaṁ ca bhūma-vidyāyāṁ sva-mahimna ity atra mahima-padaṁ svātmakākṣara-brahma-hṛdaya-bhūta-śrī-vṛndāvana-hṛdaya-karṇikākhya-śrī-nikuñja-vācakam ity apy avadheyam |

tathā ca,

yatra nānyat paśyati, nānyac chṛṇoti, nānyad vijānāti, sa bhūmā | atha yatrānyat paśyaty anyac chṛṇoty anyad vijānāti, tad alpam |

ity asya śrī-puruṣottama-svarūpa-niṣṭha-niratiśaya-prema-rasātmaka-niratiśaya-sukha-rūpatābhivyañjaka-vācakasyāyam arthaḥ—“yatra” yasmin dṛṣṭe anyat tato vyatiriktaṁ pūrvokta-nāmādikaṁ heyopādeyaṁ bhartṛ-bhāryā-putra-dhānādikaṁ śatru-mitrādikaṁ śītoṣṇādikaṁ sukha-duḥkhādikaṁ ca na paśyati | kiṁ ca, yasmin dṛṣṭe tasminn eva paramānurāgāt tasminn eva nilīna-manaḥ-prāṇendriyo bhavati tādṛśa-niratiśaya-prema-rasātmakam an niratiśayaṁ sukhaṁ sa eva bhūma-padārthaḥ śrī-puruṣottamaḥ | vyākhyātaṁ ca vedānta-kaustubhe brahma-sūtra-bhāṣye śrī-śrīnivāsācāryaiḥ—yatra nānyat paśyati ity-ādinā |

yatra hi niratiśaya-vaipulya-yukte sukhe nimagna-manāḥ anyat vaipulya-viśiṣṭa-sukha-pratiyogi alpaṁ vaiṣayikaṁ sukhaṁ na paśyati sarva-sukha-sampanno bhavati | sarva-duḥkha-nirnimukto bhavati yad anurāgīty arthaḥ ity ādineti | śrī-puruṣottama-premṇa eva tādṛśa-sarva-vyāpāra-nirodhatvasya bhakti-sūtreṣu bhūma-vidyā-rahasya-vidā nāradena bhagavatā sunirūpaṇāt, tathā hi tāni sūtrāṇi—

athāto bhaktiṁ vyākhyāsyāmaḥ ||1|| sā tv asmin parama-prema-rūpā ||2||

amṛta-svarūpā ca ||3|| yal labdhvā pumān siddho bhavati, amṛto bhavati, tṛpto bhavati ||4|| yat prāpya na kiñcid vāñchati, na śocati, na dveṣṭi, na ramate, notsāhī bhavati ||5|| yaj jñātvā matto bhavati, stabdho bhavati, ātmārāmo bhavati ||6|| sā na kāmayamānā nirodha-rūpatvāt ||7|| nirodhas tu loka-veda-vyāpāra-nyāsaḥ ||8|| tasminn ananyatā tad-virodhiṣūdāsīnatā ca ||9||

punar agre—

nāradas tu tad-arpitākhilācāratā tad-vismaraṇe parama-vyākulateti ||19|| asty evam evam ||20|| yathā vraja-gopikānām ||21||

anirvacanīyaṁ prema-svarūpam ||51|| mūkāsvādanavat ||52|| prakāśayate kvāpi pātre ||53|| guṇa-rahitaṁ kāmanā-rahitaṁ prati-kṣaṇa-vardhamānam avicchinnaṁ sūkṣmataram anubhava-rūpam ||54|| tat prāpya tad evāvalokayati, tad eva śṛnoti, tad eva bhāṣayati, tad eva cintayati ||55|| ity ādi |

atra nānyat paśyati nānyac chṛṇoti nānyad vijānāti sa bhūmā iti śrī-sanat-kumāra-mukhāt svayaṁ śrutā bhūma-lakṣaṇa-śrutir vyākhyātā | śrī-gopīnāṁ śrī-puruṣottama-viṣayaka-premaiva dṛṣṭāntīkṛtaś ca, “yathā vraja-gopikānāṁ” iti sūtra-vākyena | evaṁ ca, “sā tv asmin para-prema-rūpā” iti parā bhakti-lakṣaṇa-vākya-stha-parama-prema-viṣayatayā saptamy-antenedaṁ-padenābhimataḥ śrī-puruṣottama eva | tena spaṣṭaṁ sva-śruta-bhūma-padārthasya tādṛśa-premāspada-śrī-puruṣottama-viṣayatve sva-tātparyaṁ darśitam | śrī-gopa-kiśorīṇāṁ śrī-puruṣottama-svarūpa-darśana-śravaṇādibhis tad-eka-tānatayā sarva-vismṛtis tu daśama-skandhe veṇu-gītādi-gīta-saptamakeṣu spaṣṭaṁ vyākhyāyate bhagavatā veda-vyāsenety apy avadheyam |

evaṁ ca gopyaikayāvṛtas tatra parikrīḍati sarvadā vyākhyātānan kāntāka śrī-puruṣottama-yugala-vilāsāvasthāyāṁ śrī-yugalecchayā śrī-sakhīnāṁ vyākhyāta-bhūma-lakṣaṇa-śruty-ukta-prakāreṇa tādṛśa-niratiśaya-rasa-maya-vilāsa-maya-śrī-puruṣottama-yugala-bhūma-sukha-darśana-yugala-saṅgīta-śravaṇāditaḥ paramānurāgodayāt tasminn eva śrī-yugale tādṛśa-vilāsa-rasa-maye manaḥ-prāṇendriyādīnāṁ tathā nirodho bhavati | ye tāsāṁ pṛthak pṛthak svāṅga-saṁyoga-sukhābhilāṣāpi nodeti | kiṁ ca, tad eva vilāsa-rasa-mayaṁ śrī-yugalaṁ sarvataḥ sphurita | yathā ca bhūma-śrutiḥ—sa evādhastāt sa upariṣṭāt sa paścimataḥ sa purastāt sa uttarataḥ sa dakṣiṇaḥ sa evedaṁ sarvam iti | atra sa iti tac-chabdena nirukta-bhūma-padārthaḥ śrī-yugala-rūpaḥ śrī-puruṣottamo vivakṣitaḥ | anyat spaṣṭārthaṁam |

kiṁ ca, tādṛśa-śrī-yugala-rūpa-śrī-puruṣottama eva yathā tu svabhāvānurodhena svātmatayā sarvatra sphurita, yathāha tad-agrima-śrutiḥ—ātmaivādhastād ātmopariṣṭāt ity ādi | kiṁ ca, svasyātmānam eva tad-rūpaṁ manyate tadānīṁ yathāha śrutiḥ punar agre—aham evādhastāt ity ādi |

atra śrī-sakhīnāṁ śry-aṁśatvāt, śry-aṁśa-bhūta-vigrahavattvāc ca śrī-rūpa eva viśeṣata ātma-bhāvād ahaṁ-bhāvāc ca śrī-gata eva rasas tad-upacita-bhāva-vibhramāś ca puruṣottamālambanāḥ śrī-sakhīṣu saṅkramante, na tu puruṣottama-gatā śry-ālambanāḥ | atatkratutvād eva ca puruṣottamottha-vigrahavatsv api śrīdāmādi-vayasyeṣu śrī-janālambanaḥ puruṣottama-gato raso na saṅkramate ity apy avadheyam | evg prakāreṇānanya-kāntāka-puruṣottama-vilāse śrī-sakhīnāṁ śrī-dvāreṇa śrī-puruṣottama-saṁyoga-rasāsvādo boddhavyaḥ |

sādhanāvasthāyāṁ sādhubhir avaśyam ayam eva śrī-yugala-rasa āsvādanīyaḥ | evaṁ-prakāreṇa śrī-yugala-rasāsvādanasya viśuddha-śṛṅgāra-sambhinna-niratiśaya-premātmaka-parākhya-bhakti-rūpatvena sarvathaiva tatra śrī-yugala-sukha-sukhitvānubhavāt | vakṣyamāṇa-prakāreṇāsvāde sādhanāvasthāyāṁ sva-niṣṭhatayā prākṛta-kāma-praveśa-sambhavena sādhyamāna-prema-yoga-vyāghāta-sambhavāc ceti | yathāha—raso vai saḥ ity upakramya taittarīye rasa-śrutiḥ, yadādṛśye’nirukte’bhayaṁ pratiṣṭhāṁ vindite’thābhayaṅgato bhavati yady udaram antaraṁ kurute’tha bhayaṁ bhavati iti sarva-rasa-bīja-śrī-yugala-viṣayakānanya-niṣṭhā-saṁrakṣaṇāc ca śrī-kṛpayā sarva-vidha-rasānubhūtyādhikāra-lābhāt tādṛśa-rūpeṇaiva śrī-yugala-rasānubhūty-antaram eva vakṣyamāṇāneka-kāntākasyāpi sākṣāt sarvāṅga-saṁyoga-rasasya taraṅgitānanda-rasāvasthāyāṁ sambhavaḥ avaśyaṁ sambhavaś ca | tad evāha bhūma-śrutau—

evaṁ paśyann evaṁ manvāna evaṁ vijānann ātma-ratir ātma-krīḍa ātma-mithuna ātmānandaḥ sa svarāḍ bhavati tasya sarveṣu lokeṣu kāma-cāro bhavati iti, evaṁ paśyata evaṁ manvānasya eva vijānataḥ ity ādi paśyati, sarvam āpnoti sarvaśaḥ iti ceti |

atredam avadheyam—śriyā saha bhinnābhinnātma-vigrahāṇāṁ śrī-sakhīnām abhedāṁśena śriyām ātma-bhāvāt śrī-gata-sarva-sukhānubhūtiḥ, bhedāṁśena sakhī-bhāvāt paricaryā-sukhaṁ śrī-darśana-sparśanādi-sukhaṁ ceti | śrī-puruṣottamayor vigāḍha-saṁyoga-sukhāvasthāyāṁ tu sakhīnāṁ śriyā sahābhedāṁśa-mātrasya sphuraṇāt bhedāṁśasya saty api anya-bhāvāt sarvathaiva śrī-gata-sarva-sukhānubhūtir iti | evaṁ ca sādhanāvasthāyām api śrī-bhāvāśritānāṁ para-śriyā rādhayā saha svasya tādātmyam eva bhāvanīyaṁ, tathā saty abhedāṁśena śiryām ātma-bhāvaḥ kartavyaḥ bhedāṁśena sakhī-bhāvaḥ | evaṁ puruṣottame’pi tādātmya-bhāvād abhedāṁśenātma-bhāvena tat-sukha-sukhitvaṁ bhedāṁśena bhartṛ-bhāvād ukta-prakāreṇa vakṣyamāṇa-prakāreṇa ca kānta-sukham iti | phalāvasthāyām iva sādhanāvasthāyām api bodhyam | phalāvasthāyām avibhāgena dṛṣṭatvāt [ve.sū. 4.4.4] iti brahma-sūtram anusartavyam | sādhanāvasthāyāṁ, ātmeti tūpagacchanti grāhayanti ca [viśeṣs 4.1.3] iti sūtram | phalāvasthāyām ātmaivādhastād ātmopariṣṭhāt, aham evādhastād aham upariṣṭhāt ity ādi bhūma-śrutiḥ | sādhanāvasthāyāṁ, sa ma ātmeit vidyāt sa ma ātmeti vidyāt ity ādi kauṣītaky-ādi-śrutir anusandhātavyeti saṅkṣepaḥ |

### athānanya-kāntākatve’py ananya-kāntāka-rasopapādanam

atha ca bhūma-vidyāyām ātma-mithunam ity aṁśena, sa ekadhā bhavati tridhā bhavati śatadhā ca sahasradhā [chā.u. 7.26.2] ity-ādinā, rasa-vidyāyāṁ so'śnute sarvān kāmān saha brahmaṇā vipaścitā [tai.u. 2.1] ity aṁśena ca śrī-puruṣottamena saha yādṛśa-saṁyoga-rasānubhūty-antaraṁ tātparyeṇa vivakṣitaḥ tādṛśa-rasānubhūtir api purāṇeṣu bahudhā prapañcitā | tatra ātma-mithuna-padena, evaṁ paśyan ity ādy ukta-bhāva-siddhānāṁ śrī-puruṣottamena saha nija-nija-siddha-vigraheṇa sākṣād api yugalī-bhāvaḥ, tādṛśa-rasānubhavaś ca saṁsūcyete | mithuna-padaṁ tu strī-puruṣa-yugala eva rūḍham, strī-puṁsau mithunaṁ yugam iti kośa-vākyāt, tathaiva vyavahārāc ca |

tathā cātma-mithuna-pade puruṣāṁśatayā ātma-padārthaḥ yugala-prema-yoga-siddha-śry-aṁśa-bhūta-labdhā śrī-vigraha-sajātīya-strī-vigrahas tat-kṛpaika-bhājana eva tadīyo janaḥ | tasya sarva-lokeṣu kāma-cāro bhavati ity asya tasya tathā-vidha-kṛpā-bhājanasya tadīya-janasya sarva-vidha-śrī-puruṣottama-yugala-rasa-bhogeṣu śrī-yugalecchānusāri-nijecchayā kāma-cāro bhavati sampūrṇa-svātantryaṁ bhavaty arthaḥ | ataḥ *svarāḍ bhavati* svātma-bhūta-śrī-puruṣottama-yugale sarvāṅge svatantro bhavati | yaś ca bhinna-buddhiḥ kubjādivat sva-sukhaika-prayojanaḥ sa tādṛśa-niratiśaya-sarva-vidha-yugala-raseṣu akāma-cāro bhavati sampūrṇa-svātantryaṁ na labhate, kiṁ tu āṁśikam eva śrī-puruṣottama-rasa-bhogaṁ labhate iti | yathātra rasa-śruty-anantaraṁ—yady udaram antaraṁ kurute’tha bhayaṁ bhavati iti | sarva-vidha-śrī-rasopabhoge pratibandhita-svārtho bhavatīti tātparyārthaḥ | atha ātma-mithuna, sa ekadhā bhavati ity-ādinā yādṛśa-rasānubhūtir uktā tādṛśa-rasānubhūty-upayukta-vigrahādi-lābhaḥ | katham ? tad āha (?)—evaṁ paśyata eva manvānasya ity ādi |

tathā ca tat-kṛpayā tata eva tādṛśa-vigraha-sāmarthyādi-lābhe sva-sva-vigraheṇāpi nija-priyatamena śrī-puruṣottamena saha sākṣāt-sarvāṅga-sambhoga-rasa-lābho’pi taraṅgitānyāvasthāyāṁ sarvathaiva nirvahati | tad-abhiprāyeṇāha purāṇeṣu vṛndāvana-māhātmyādau—

sakhyo’pi madhubhir mattā nidrayāmīlitekṣaṇāḥ |

abhito mañju-kuñjeṣu sarvā evāpi śiśyire |

pṛthag ekena vapuṣā kṛṣṇo’pi yugapat svayam ||

sarvāsāṁ sannidhiṁ gacchet priyayā prerito muhuḥ

ramayitvā ca tāḥ sarvāḥ kariṇī yūtha-rāḍ iva || ity ādi |

brahma-bhṛṅga-rāja-saṁvāde ādi-purāṇe ca daśamādhyāye, ṣaṣṭhe ākāra-mayūkhe paṭhitānāṁ vākyānām anantaram—

vanaṁ vṛndāvanaṁ nāma hy anādi-nidhanaṁ matam |

nityaṁ krīḍā-ratas tatra gopībhir gopa-veśa-bhṛt ||

nāsti tat-sadṛśaṁ rūpaṁ na striyo gopikā-samāḥ |

sva-bimba-pratibimbena krīḍate vipine’niśam ||

atha kṛṣṇa-sakhīnāṁ ca saṅkhyā yāḥ pravadāmi te |

tatrātīva raho-ramyaṁ vadiṣye’gre’tivallabham ||

yena nārāyaṇaḥ sākṣāt svato nārī-vaśaṁ-gataḥ |

kācit kalā-nidhi-prāyā-vallabhā vallavī hareḥ ||

mādhavī madhurākārā na tāṁ jānanti paṇḍitāḥ |

tisraḥ koṭyo vallavīnāṁ samājas tāvad-rūpo vallabhaḥ so’pi madhye |

kācit tāsāṁ nāṭya-vidyā praśastā śaśvac cānyā gāna-veda-pravīṇā |

kācit tāsāṁ vādya-pūra-pravijñā nṛtyanty anyā tāla-māna-pratarkā ||

kācit tāsāṁ vāṭikā gāna-dakṣāś cānyābhijñā vastra-dāna-prayatne |

tat-tat-paścāt prāpta-kāle ca kāryaṁ kurvantyas tās toṣayantyaḥ sva-nātham ||

evaṁ tābhiḥ kṛṣṇa evānurūpaṁ kartā tat-tad-gopikā-bhāva-dakṣaḥ || ity ādi |

atra “mathurā mādhavī” śrī-rādhaivaity avadheyam | atrāpi śrī-sakhīnāṁ śrī-yugala-prasādena śrīvad eva sarva-rasānubhavo vivakṣiḥ | brahma-saṁhitāyām api pañcamādhyāye—

sahasra‑dala‑sampanne koṭi‑kiñjalka‑bṛṁhite ||

bhūmiś cintāmaṇis tatra karṇikāre mahāsane |

samāsīnaṁ cid‑ānandaṁ jyoti‑rūpaṁ sanātanam ||

śabda‑brahma‑mayaṁ veṇuṁ vādayantaṁ mukhāmbuje |

vilāsinī‑gaṇa‑vṛtaṁ svaiḥ svair aṁśair abhiṣṭutam ||26|| ity-ādinā,

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||37||

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

iti cāviśeṣeṇaiva sarvāsāṁ śrī-sakhīnāṁ kānta-rasopabhogo vivakṣitaḥ | naiteṣāṁ sarveṣāṁ prakaraṇānāṁ vraja-līlā-mātra-paratvaṁ śrī-vṛndāvana-līlā-bhinna-paratvaṁ nikuñja-līlā-rikta-līlā-paratvaṁ vā vaktuṁ śakyate, tatra sarvatra tādṛśa-līlāyāḥ sarvotkṛṣṭa-vṛndāvana-karṇikādi-pada-samabhivyāhārān nikuñjādi-pada-samabhivyāhārāc ceti | golokādi-śabda-prayogas tu sāmānyābhiprāyeṇaiveti | tasmād atra śrī-sakhīnāṁ kvacit prabandheṣu tādṛśa-sarva-saṁyoga-līlāyā avarṇana-mātraṁ, na tu pratiṣedhaḥ, tasyāpi pramāṇāntara-siddhatvāt tasyāpratiṣiddham anumataṁ bhavatīti nyāyād anumatatvaṁ bodhyam | varṇanābhāvas tūpāsanā-prabandhe prayojana-virahāt, tasya līlā-prabandha-gamyatvāc ca | yatra copasanā-prabandheṣu tat-pratiṣiddhaṁ tatra sādhakā api sādhanāvasthāyāṁ sva-niṣṭhatayāpi na bhāvayeyur ity āśaṅkayā tat-pratiṣedhaḥ, na tu phalāvasthāyām api sarvathā niṣedhābhiprāyeṇeti bodhyam | tathāsvīkāre tu śrī-sakhīnāṁ tat-sukha-sukhitvaṁ pratīyeteti, śriyas tu sakhī-sukha-sukhitvaṁ bodhyetaiva, sarvāntaraṅga-sukhe śrī-kṛṣṇādhara-sudhāsvādane’dhikārasya nikuñja-līlāyāṁ sarvathā pratibaddhatvād iti | iyam eva paramāhlāda-rūpāyā niratiśaya-prema-svarūpāyāḥ parama-śriyaḥ parama-ramāyāḥ sarvāpekṣayā sarva-sakhī-vātsalyaṁ yat svāśritān sarvān eva nija-sakhī-janān āviśeṣeṇaiva sva-sarva-samāna-bhoga-bhoginīḥ karoti | anyathā sakhī-vātsalyam apūrṇam eva svādyathānya-devīṣv ity api rasa-tattva-vidbhir anusandheyam |

evam api sarvatra pūrva-vākya-sthaṁ “priyayā prerito muhuḥ” ity upasaṁhartavyam | tathā ca sarvāsāṁ śrī-sakhīnām ekātma-bhūtayā paramāhlādinyā rāseśvaryā parama-śriyā rādhayā nija-sakhī-vātsalyena prerita eva sarvābhiḥ śrī-sakhībhiḥ saha svatantra-vihārā tadavasthāyām api śrī-puruṣottamasyānanya-kāntākatvaṁ rāseśvaryāḥ parama-śriyā api niḥsapatnīkatvaṁ sarvadaivāvyāhataṁ bhavati | lalitādīnām api sarvāsāṁ parama-śry-aṁśatvena parama-śrī-sakhītvena śrī-prema-vātsalyenaiva śrī-samāna-bhogavattvāt svatantra-kāntātvābhāvena para-śriya eva parama-svatantra-kāntātvāt | sakhībhiḥ saha bṛhad-gautamīya-tantre—

kiśorau gaura-śyāmāṅgau koṭi-kandarpa-mohanau |

rādhā-kṛṣṇāv iti khyātau veṇunā cihnatau numaḥ ||

mukhāṣṭa-sakhībhir yuktau gopikā-śata-yūthapau |

rādhā-kṛṣṇāv ahaṁ vande rāsa-maṇḍala-madhya-gau || ity upakramya,

sarvato maṇḍale sthāpya madhye śrī-rādhikā-harī |

koṭi-kandarpa-lāvaṇyāvathācāmta-medurau ||

pītāruṇa-sad-vastrau śyāma-gaurā-dampatī |

śihi-picchila-san-maulyau muktāvali-lasac-chikhai ||

ity anantaraṁ—

gopī-yūthāvṛtaḥ sākṣād bhagavān rādhikā-patiḥ |

krīḍati rādhikā-sārthaṁ prati-gopī-svarūpa-dhṛk ||

mahad-ānanda-niṣṇātā kalpopama-śarac-chapām |

na viduḥ keli-lolāṅgaḥ kvāhaṁ kva gira-vigrahaḥ ||

vigalat-kavarikā-sragbhiḥ skhalad-bhūṣaṇa-vāsasaḥ |

paramānanda-saṁhṛṣṭāḥ saha sakhyautsukāśrayāḥ ||

evg sadbhiḥ prakartavyaṁ rāsa-sthala-pratiṣṭhitam |

sarvadā manasā dhāryaṁ rādhā-sakhyepsubhir janaiḥ ||

ya evaṁ paṭhyate saumya tri-sandhyaṁ nityam avehi |

ambarīṣa janaḥ so’pi rādhikā-sakhyam āpnuyāt ||

ya evaṁ śrūyate puṇyaṁ rādhā-keli-kalāmṛtam |

sa yāti paramaṁ sthānaṁ yatra śrī-rādhikā-harī ||

ya evaṁ rādhikā-keliṁ śrutvā kali-malāpaham |

nindanti jārajā te vai satyaṁ satyaṁ nṛpottamā ||

ya evaṁ kurute rājan rādhā-kṛṣṇa-mahotsavam |

sa satyaṁ rādhikā-kṛṣṇa-keli-darśī bhaviṣyati || ity ādi |

atra spaṣṭaṁ mahā-rāsa-svarūpa-nirūpaṇena sarvābhiḥ śrī-sakhībhiḥ saha rāsaṁ samupavarṇyāpi tasya śrī-rādhikā-kṛṣṇa-yugala-rāsaḥ, śrī-rādhā-keliḥ iti dvitīya-skandha-padya-vyākhyāne, etena avatāra-keliṣv api bhagavad-bhogyāḥ śriya eva svarūpata āveśato vā iti | evg ca bhagavato nātmārāmatva-vyāghātaḥ | tad uktaṁ skanda-purāṇe bhāgavata-māhātmye śāṇḍīlyaḥ—

ātmā tu rādhikā tasya tayaiva ramaṇād asau |

ātmārāmatayā vipra procyate gūḍha-vedibhiḥ || iti |

tatraiva rukmiṇy-ādi-mahiṣīḥ prati kālindī-vākyaṁ ca—

ātmārāmasya kṛṣṇasya dhruvam ātmāsti rādhikā |

tasyā evāṁśa-vistārāḥ sarvāḥ śrī-kṛṣṇa-nāyikāḥ ||

sa eva sa saivāsti vaṁśī tat-prema-rūpikā || ity ādineti |

tasyā d’asua-māhātmyam api sā tatraivāha—tasyāḥ dāsya-prabhāvena viraho’smān na saṁspṛśet iti | śrī-rādhā-kṛṣṇayor ekātmatvāt tayor ātmārāmatvaṁ viharābhāvaḥ | tat-sakhīnāṁ ca tad-dāsya-prabrahmā tat-kṛpayā tadaikātmyāt pūrvokta-prakaraṇe sadaiva śrī-puruṣa-sambhogavattvād virahābhāvaś ceti vākyārthaḥ | yat tu rājñām antaḥ-pura-dṛṣṭāntena śrī-sakhīnāṁ śrī-dāsya-mātra-paratvaṁ śrī-kānte kānta-bhāvaysāparādha-prāyatvaṁ ca vyavasthāpayituṁ pravartante te, śrī-kṛṣṇa-līlā-rasānabhijñā eva śrī-kṛṣṇa-līlāyāḥ triguṇātītatvena rājāntaḥ-puravat rāga-dveṣāspadatvābhāvāt | śrī-kṛṣṇa-līlāyāṁ śrī-rāmādi-līlātaḥ sarvato vailakṣaṇyena sarva-loka-veda-prasiddhasya sarvāsāṁ śrī-sakhīnāṁ śriyā sahaiva puruṣottamena ca saha sarva-rasopabhogasya sarvathaiva vyāghātāpatteś ceti | kiṁ ca, sakhīnāṁ śriyā saha puruṣottamena saha ca tathātva-svīkārābhāve tasyāṁ līlāyāṁ sakhya-bhāvo’pi vyāhata eva bhavet, nahi sarvathaiva dāsīṣu sakhya-rasaḥ puṣṭo bhavatīti | tasnān nitya-siddhānāṁ sādhana-siddhānāṁ ca śrī-sakhīnāṁ pūrvokta-prakāreṇa śrī-dvāreṇa avasthā-viśeṣe sākṣāc ca śrī-yugala-kṛpayā kānta-rasopabhogaḥ nikuñje’pi nirbādha eva mātra-vicikitsāpīti dhyeyam | ata eva padma-purāṇe vṛndāvana-māhātmye śrī-pārvatī-maheśvara-saṁvāde—

yatra krīḍati govindo nitye nitya-surāspade |

gopāṅgabhis tat-sthānaṁ kīdṛśam param ||

ity uddhava-praśnānantaraṁ bhagavān sanat-kumāraḥ

kadācid yamunā-kūle kasyāpi ca taros tale |

suvṛttenopaviṣṭena bhagavat-pārṣadena vai ||4||

yad raho 'nubhavas tasya pārthenāpi mahātmanā |

dṛṣṭaṁ kṛtaṁ ca yad yat tat prasaṅgāt kathitaṁ mayi ||5||

tat te'haṁ kathayāmy etac chṛṇuṣvāvahitaḥ param |

kiṁ tv etad yatra kutrāpi na prakāśyaṁ kadācana ||6||

ity upakramya bhagavantaṁ prati raho-līlā-darśanārthaṁam arjuna-prārthanā bhagavatas tad-darśanasya sudurlabhatvānanya-labhyatva-kathanaṁ, tato’nugraha-viśeṣād arjunasya śrī-sakhī-bhāva-prāpaṇaṁ, tato nitya-vṛndāvana-darśana-śrī-yugala-darśanānantaraṁ bhagavatā saha tatra pūrṇa-saṁyoga-rasānubhavaś ca—

samālokyārjunīyāsau madanāveśa-vihvalā |

tatas tāṁ ca tathā jñātvā hṛṣīkeśo’pi sarvavit ||190||

tasyāḥ pāṇiṁ gṛhītvaiva sarva-krīḍā vanāntare |

yathā-kāmaṁ raho reme mahā-yogeśvaro vibhuḥ ||191||

ity-ādinā vistareṇa varṇyate | evg tatraivāgramādhyāye śrī-nāradānubhava-vākye’pi śrī-nāradasya śrī-sakhī-bhāva-prāptiḥ śrī-vṛndāvana-praveśo bhagavatā saha ramaṇaṁ cātivistareṇa varṇyate—

kevalaṁ sac-cid-ānandaḥ svayaṁ yoṣin-mayaḥ prabhuḥ |

yoṣid-ānanda-hṛdayo dṛṣṭvā māṁ prābravīn muhuḥ ||40||

samāgaccha priye kānte bhaktyā māṁ parirambhaya |

reme varṣa-pramāṇena tatra caiva dvijottama ||41||

tadokta-ramaṇe śeśe devīṁ tāṁ rādhikāṁ prati |

śrī-kṛṣṇa uvāca—

iyaṁ me prakṛtis tatra cāsīn nārada-rūpa-dhṛk ||42||

ity-ādinā tasmāt sarvam evānavadyam iti ||

## atha śrī-bhāva-mayūkha-sāra-saṅkṣepo’nusandhīyate—

idaṁ punar atrānusandheyam | atra yat “atha bhūma-vidyāyām ātma-mithunaḥ ity-ādy-aṁśa-vyākhyānena ananya-kāntākatve’py annata-kāntāka-rasasya pārthakyenāpy āsvāda uktaḥ, sa na sādhaka-bhāvkaraṇ sādhanāvasthāyāṁ tādṛśa-rasāviṣṭatayā bhagavat-svarūpa-cintanāya sva-viśiṣṭatayā tādṛśa-bhagavad-vihāra-cintanāya vā, tathātve śrī-sakhī-bhāvāśraya-śrī-yugalopāsanasya tādṛśa-sva-manoratha-siddheś ca sopādhikatvāpatteḥ sarva-mukhya-phala-paryavasāyitva-vyāhānāt | na vā tādṛśāneka-kāntāka-rasasya pūrvoktaikāntāka-rasāpekṣayādhika-rasamaytva-bodhanāya | pūrvoktaika-kāntāka-rase eva avibhāgena dṛṣṭatvāt [ve.sū. 4.4.4] iti sūtroka-diśā pūrva-vyākhyāta-prakāreṇa sarva-mukhyayā sarva-sakhī-janātma-bhūtayā paramāhlādinyā śrī-rādhayā sahaikī-bhāvena kānta-rasānubhūter eva niratiśayatvāt | yathā saiva niratiśayāhlāda-mayī tasyā aṁśa-bhūtā eva tathā tat-tat-sakhībhiḥ saha pṛthak pṛthak ramamāṇaṁ tat-tat-sakhy-anurūpaṁ śrī-puruṣottamasya prakāśāntaram api prakāśinī mūlasyāṁśa-bhūtam eva syāt | evaṁ tayoḥ svatantra-saṁśleṣa-raso’pi sarva-mūla-śrī-yugala-saṁśleṣa-rasāpekṣayā sātiśaya eva syāt | iti sarvātiśāyi-rasatvaṁ śrī-yugala-saṁśleṣa-sukha eveti lalitādi-mukhya-sakhyaḥ pṛthak pṛthak śrī-puruṣottama rasāsvādena śrī-yugala-kṛpayā svatantra api viśeṣataḥ pūrvokta-prakāreṇa ca śriyā sahaikī-bhāvena kānta-sukhānuśīlane sarvathā yatamānā bhavanti | iti śrī-bhāva-rasikair anyair iti tatraiva yatanīyam | tatraiva ca—so’śnute sarvān kāmān saha brahmaṇā vipaścit, rasaṁ hy evāyaṁ labdhvānandī bhavati ity ādi rasa-śruteḥ paramā pratiṣṭheti | atrāpi parama-vyoma-padam akṣarātmaka-parama-dhāma-paraṁ guhā-padaṁ karṇikākhya-śrī-nikuñja-param iti | atraiva ca nānyat paśyati ity ādi bhūma-śruteḥ, preyo’nyasmāt sarvasmāt iti priyatva-śrutaś ca parama-sāmyasyāpi tatraiva pratiṣṭheti | nirañjanaḥ paramaṁ sāmyam upaiti, mad-bhāvāyopapadyate iti śruti-smṛty-ukta-parama-sāmyasyāpi tatraiva pratiṣṭheti | tathāpi, sa ekadhā bhavati, tridhā bhavati, bhoga-mātra-sāmya-liṅgāc ca ity ādi śruti-sūtrokta-sarva-mukta-sukhe’pi śrī-sakhīnāṁ svātantryopapādanāya śrī-kṛṣṇa-līlāyā nikuñja-līlāyām api sarvataḥ paripūrṇatvāvabodhāya ca pṛthak pṛthak aneka-kāntāka-raso’py upapādita iti |

tasmāt śrī-sakhī-bhāva-rasikānāṁ strī-puruṣāṇāṁ sādhanāvasthāyāṁ pūrvokta-prakāreṇa śriyā saha bhedābhedānusandhānenābhedāṁśena śriyām ātma-bhāvāt śrī-dvāraiva sarve śrī-gata-bhagavad-bhāvāḥ kāntā-bhāvāśritāḥ kriyātmaka-saṁyoga-viśeṣa-nirapekṣāḥ sva-gatatayāvyanudhyeyā bhavanti | bhedāṁśena tv anyad api sakhī-bhāvāśritaṁ śrī-yugala-paricaryādi-saukhyam iti śrī-bhāva-bhāvitatayaiva ca śrī-puruṣottama ātmatvena bhartṛtvena priyatamatvena ca sadā bhāvanīyo bhavati | tatrāpy abhedāṁśenātma-bhāvāt tat-sukha-sukhitvaṁ bhedāṁśena bhartṛ-bhāvavac chṛṅgāra-saukhyaṁ sevā-saukhyaṁ cety upapāditam eva pūrvam iti | tad api yata-cittes tādṛśa-bhakta-viśeṣair eva bhāvanīyam iti |

atrokta-bṛhad-bhāvanīyākhyāne’kṣara-brahma-hṛdaya-dhāmni bhagavat-kṛpayā dṛṣṭa-vṛndāvana-līlābhiḥ śrutibhiḥ,

yathā tval-loka-vāsinyaḥ kāma-tattvena gopikāḥ |

bhajanti ramaṇaṁ matvā cikīrṣājani nas tathā ||

ity-ādinā nitya-līlā-sthitānāṁ sarvri-sakhīnāṁ tathā-bhāva-kathanaṁ svāsāṁ tathā-vidha-manoratha-kathanaṁ ca | tathaiva ca bhagavatas tāsāṁ sarvri-sakhī-bhāva-lābhopāya-kathanāntaraṁ sarvānupratyaviśeṣeṇa—

striyo vā puruṣo vāpi bhartṛ-bhāvena keśavam |

hṛdi kṛtvā gatiṁ yānti śrutīnāṁ nātra saṁśayaḥ ||

iti bhartṛ-bhāvenopāsanopadeśaś cānusandheyaḥ | ata evocyate padma-purāṇe vṛndāvana-māhātmye yugala-mantra-prasaṅge nāradaṁ prati śivena sanat-kumāra-saṁhitāyāṁ ca sanat-kumāraṁ prati tenaiva bṛhad-brahma-saṁhitāyāṁ lakṣmīṁ prati nārāyaṇeṇaiva ca dṛṣṭānta-mukhena—

suciraṁ proṣite kānte yathā pati-parāyaṇā ||28||

priyānurāgiṇī dīnā tasya saṅgaika-kāṅkṣiṇī |

tad-guṇān bhāvayen nityaṁ gāyaty api śṛṇoti ca ||29||

śrī-kṛṣṇa-guṇa-līlādi-smaraṇādi tathā caret |

na punaḥ sādhanatvena kāryaṁ tat tu kadācana ||30||

ciraṁ proṣyāgataṁ kāntaṁ prāpya kānta-dhiyā yathā |

cumbantīvāśliṣyantīva netrāntena pibanty api ||31||

brahmānanda-gate vāśu sevate parayā mudā |

iti bhagavati pati-bhāva-yukta-kānta-bhāvena—

kṛṣṇa-priyā-sakhī-bhāvaṁ samāśritya prayatnataḥ |

tayoḥ sevāṁ prakurvīta divā-naktam atandritaḥ ||49||

iti śrī-sakhī-bhāvena ca śrī-puruṣottama-yugala-samārādhanam uktam | punar agre ca tatraiva—

ātmānaṁ cintayet tatra tāsāṁ madhye manoramām |

rūpa-yauvana-sampannāṁ kiśorīṁ pramadākṛtim ||7||

nānā-śilpa-kalābhijñāṁ kṛṣṇa-bhogānurūpiṇīm |

prārthitām api kṛṣṇena tatra bhoga-parāṅ-mukhīm ||8||

prītyānudivasaṁyatnāt tayoḥ saṅgama-kāriṇīm |

tat-sevana-sukhāhlāda-bhāvenātisunirvṛtām ||10||

ity-ādinā ca tathaivoktam |

evaṁ ca sakhī-bhāve’pi sapatnyor iva rāja-kanyakayor iva vā sarvri-paricaryā-nirapekṣa-sakhī-bhāvaḥ paraspara-paricaryā-sākāṅkṣa-sakhī-bhāvaś ca sarvathā tyājyau bhavataḥ, tathā sati sarvri-devyāṁ svāminītva-bhāva-vyāhateḥ svātmāṁśitva-bhāva-vyāhateś ca, tasmān na bhayān na lobbhāt, kintu svāsāṁ sarva-mukhyātma-buddhyā niratiśaya-premṇaiva sarvri-puruṣottama-yugalaṁ nirantaraṁ paricarati, tatrāpi śriyaṁ nija-svāminīṁ sarvādhikyena paricarati | puruṣottamam api tad-ānukūlyena tat-sāhityenaiva ca paricarati, na tu svatantra-kāntāvat svātantryeṇa kadācid api paricarati sva-mukhyātma-bhūta-sarvri-yugala-sukham eva svasmiṁs tayos tādātmya-bhāvanā-balena sva-gata-sukhatayānubhavati, idam eva tat-sukha-sukhitvam | idam eva sarvri-bhāva-rahasyaṁ, atraiva sarvri-bhāvasya paramākāṣṭhā sarvri-rasasya paramākāṣṭhā ceti punaḥ punar anusandheyam |

etādṛśa-bhāvenārādhana-vidhis tu purāṇa-pañcarātrādau bahudhopadiṣṭa eva | tad uktam eva—striyo vā puruṣo vāpi, suciraṁ projjhite kānte, yathā pati-parāyaṇā, kṛṣṇa-priyā-sakhī-bhāvaṁ samāśritya prayatnataḥ—

sakṛd āvāṁ prapanno yas tyaktopāya upāsate |

gopī-bhāvena deveśa sa mām eti na cetaraḥ ||82||

sakṛd āvāṁ prapanno vā mat-priyāmekikām uta |

sevate’nanya-bhāvena sa mām eti na saṁśayaḥ ||83||

yo mām eva prapannaś ca mat-priyāṁ na maheśvara |

na kadāpi sa cāpnoti mām evaṁ te mayoditam ||84||

sakṛd eva prapanno yas tavāsmīti vaded api |

sādhanena vināpy eva mām āpnoti na saṁśayaḥ ||85||

ity-ādinā padma-purāṇa-vṛndāvana-māhātmyādau bṛhad-brahma-saṁhitā-sanat-kumāra-saṁhitādau ca bahudhā draṣṭavyaḥ | upaniṣadtsv api—yathā kratur asmiṁl loke puruṣo bhāvhi, tathetaḥ pretya bhavati [chā.u. 1.4], taṁ yathā yathopāsate tad evenaṁ bhūtvāvati, sarvair etair upāsīta iti chāndogye śatapathe cāgni-rahasya-vākye vidhir unneyaḥ | gītāyām api—ye yathā māṁ prapadyante tāṁs tathaiva bhajāmy aham [gītā 4.11] iti caturthādhyāye pārvatī-maheśvara-saṁvādena ṛṣīṇāṁ gopī-bhāva-prāpti-kathane śuka-caritam—

munir dīrgha-tapā-nāmā vyāso'bhūt pūrva-kalpake ||66||

tat-putraḥ śuka ity eva muniḥ khyāto varaḥ sudhīḥ |

so’pi bālo mahā-prājñaḥ sadaivānusmaran padam ||67||

vihāya pitṛ-mātrādi kṛṣṇaṁ dhyātvā vanaṁ gataḥ |

sa tatra mānasair divyair upacārair ahar-niśam ||68||

anāhāro'rcayad viṣṇuṁ gopa-rūpiṇam īśvaram |

ramayā puṭitaṁ mantraṁ japann aṣṭādaśākṣaram ||69||

dadhyau parama-bhāvena hariṁ haima-taror adhaḥ |

haima-maṇḍapikāyāṁ ca hema-siṁhāsanopari ||70||

āsīnaṁ hema-hastāgrair dadhānaṁ hema-vaṁśikām |

dakṣiṇena bhrāmayantaṁ pāṇinā hema-paṅkajam ||71||

hema-varṇeṣṭa-priyayā parikḷptāṅga-citrakam |

hasantam atiharṣeṇa paśyantaṁ nijam āśramam ||72||

harṣāśru-pūrṇaḥ pulakācitāṅgaḥ

prasīda nātheti vadann athoccaiḥ |

daṇḍa-praṇāmāya papāta bhūmau

saṁvepamānas tri-jagad-vidhātuḥ ||73||

taṁ bhakti-kāmaṁ patitaṁ dharaṇyām

āyāsito'smīti vadantam uccaiḥ |

daṇḍa-praṇāmasya bhujau gṛhītvā

pasparśa harṣopacitekṣaṇena ||74||

uvāca ca priyā-rūpaṁ labdhavantaṁ śukaṁ hariḥ |

tvaṁ me priyatamā bhadre sadā tiṣṭha mamāntike ||75||

mad-rūpaṁ cintayantī ca premāspadam upāgatā ||76|| iti |

tathaiva ca brahmarṣi-jābāli-caritaṁ brahma-vidyā-caritaṁ ca tatraivādhyāye—

brahmavādī muniḥ kaścij jābālir iti viśrutaḥ ||21||

sa tapaḥ surato yogī vicaran pṛthivīm imām |

sa ekasmin mahāraṇye yojanāyuta-vistṛte ||22||

yadṛcchayāgato'paśyad ekāṁ vāpīṁ suśobhanām |

sarvataḥ sphāṭikā-bandha-taṭāṁ svādu-jalānvitām ||23||

vikāsi-kamalāmoda-vāyunā pariśīlitām |

tasyāḥ paścima-dig-bhāge mūle vaṭa-mahīruhaḥ ||24||

apaśyat tāpasīṁ kāṁcit kurvantīṁ dāruṇaṁ tapaḥ |

tāruṇya-vayasā-yuktāṁ rūpeṇātimanoharām ||25||

candrāṁśu-sadṛśābhāsāṁ sarvāvayava-śobhanām |

kṛtvā kaṭi-taṭe vāma-pāṇiṁ dakṣiṇatas tadā ||26||

jñāna-mudrāṁ ca bibhrāṇām animeṣa-vilocanām |

tyaktā hāra-vihārāṁ ca suniścalatayā sthitām ||27||

jijñāsus tāṁ muni-varas tasthau tatra śataṁ samāḥ |

tad-ante tāṁ samutthāpya calitāṁ vinayān muniḥ ||28||

apṛcchat kā tvam āścarya-rūpe kiṁ vā cariṣyasi |

yadi yogyaṁ bhavet tarhi kṛpayā vaktum arhasi ||29||

athābravīc chanair bālā tapasātīva-karśitā |

brahma-vidyāham atulā yogīndrair yā vimṛgyate ||30||

sāhaṁ hari-padāmbhoja-kāmyayā suciraṁ tapaḥ |

carāmy asmin vane ghore dhyāyantī puruṣottamam ||31||

brahmānandena pūrṇāhaṁ tenānandena tṛpta-dhīḥ |

tathāpi śūnyam ātmānaṁ manye kṛṣṇa-ratiṁ vinā ||32||

idānīm atinirviṇṇā dehasyāsya visarjanam |

kartum icchāmi puṇyāyāṁ vāpikāyām ihaivatu ||33||

tac chrutvā vacanaṁ tasyā munir atyanta-vismitaḥ |

patitvā caraṇe tasyāḥ kṛṣṇopāsā-vidhiṁ śubham ||34||

papraccha parama-prītas tyaktvādhyātma-virocanam |

tayoktaṁ mantram ājñāya jagāma mānasaṁ saraḥ ||35||

tato'tiduścaraṁ cakre tapo vismaya-kārakam |

eka-pāda-sthitaḥ sūryaṁ nirnimeṣaṁ vilokayan ||36||

mantraṁ jajāpa paramaṁ pañcaviṁśati-varṇakam |

dadhyau parama-bhāvena kṛṣṇam ānanda-rūpiṇam ||37||

carantaṁ vraja-vīthīṣu vicitra-gati-līlayā |

lalitaiḥ pāda-vinyāsaiḥ kvaṇayantaṁ ca nūpuram ||38||

citra-kandarpa-ceṣṭābhiḥ sa-smitāpāṅga-vīkṣitaiḥ |

saṁmohanākhyayā vaṁśyā pañcamāruṇa-citrayā ||39||

bimbauṣṭhapuṭacumbinyākalālāpair manojñayā |

harantaṁ vraja-rāmāṇāṁ manāṁsi ca vapūṁṣi ca ||40||

ślathan-nīvībhir āgatya sahasāliṅgitāṅgakam |

divya-mālyāmbara-dharaṁ divya-gandhānulepanam ||41||

śyāmalāṅga-prabhā-pūrṇair mohayantaṁ jagat-trayam |

sa evaṁ bahu-devena samupāsya jagat-patim ||42||

nava-kalpāntare jātā gokule divya-rūpiṇī |

kanyā-pracaṇḍa-nāmnas tu gopasyātiyaśasvinaḥ ||43||

citragandheti-vikhyātā kumārī ca śubhānanā |

nijāṅga-gandhair vividhair modayantī diśo daśa ||44||

tām enāṁ paśya kalyāṇīṁ vṛndaśo madhu-pāyinīm |

aṅgeṣu sva-patiṁ kṛtvā rasāveśa-samākulām ||45||

asyāḥ stana-pariṣvaṅge hāraiḥ sarvair vihanyate |

vakṣaḥ-sthalāt pracyavadbhiś citra-gandhādi-saurabhaiḥ ||46|| ity ādi |

atra spaṣṭaṁ brahma-vidyāyā brahma-vido jābāli-muneś ca | sarvātiśayatayā tathābhilāṣas tathārādhanaṁ tat-sampattiś ca bhagavatā veda-vyāsena pārvatī-maheśvara-saṁvādenāśoka-mālinī-nārada-saṁvādena ca varṇyate | evam anyeṣām api bahūnām ṛṣīṇāṁ tādṛśārādhanaṁ tathā-bhava-sampattiś ca tatraiva varṇyate | ādi-purāṇādi-purāṇāntareṣv api ca bahudhā varṇyate | evaṁ veda-ṛcāṁ śrutīnāṁ ca tathābhilāṣas tat-sampattiś ca purāṇeṣu samupavarṇyate | tathā hi tatraiva tat-agrimādhyāyo veda-vyāsāmbarīṣa-bhagavad-veda-vyāsa-saṁvādābhyāṁ—

bhagavān āha māṁ prītaḥ prasanna-vadanāmbujaḥ |

gopyas tu śrutayo jñeyā ṛco vai gopa-kanyakāḥ || iti |

śrutayo nāma vedeṣu brahmaṇa-bhāgātmikāḥ | ṛco nāma vedeṣu mantrātmikāḥ | tatrāpi viśeṣataḥ pāda-baddhāḥ, yathā agnim ātme purohitam ity ādyāḥ | evaṁ ca,

brahma-vid āpnoti param | tad eṣābhyuktā | satyaṁ jñānam anantaṁ brahma yo veda nihitaṁ guhāyāṁ parame vyoman | so’śnute sarvān kāmān saha brahmaṇā vipaścitā ||

iti taittarīyādy-upaniṣad-vākyādau brahmavid āpnoti paraṁ tad eṣābhyuktā ity aṁśaḥ śrutiḥ sā avatāra-kāle gopikā jātā | satyaṁ jñānam ity ādy aṁśas tu ṛg-rūpā sā tu gopa-kanyakā jātā | evam anyatrāpi bodhyam | evaṁ ca ṛcāṁ mantrāṇāṁ yajñādau vyavadhānam antareṇaiva karma-yajñādau sākṣāt sambandhavatvād prāsa-yajñe’pi tad yajña-patinā śrī-puruṣottamena saha sākṣād eva sambandhavatya iti tāḥ k anyakāḥ bhūtvā kātyāyanī-vrata-cāryāyāṁ gāndharva-vidhinā pariṇītā nitya-siddhāvat bhagavat-svakīyā eva jātāḥ | śrutayas tu mantra-vyākhyānurūpā yathā karma-yajñe mantra-dvāreṇaiva yajña-patau saṅgatās tathā rāsa-yajñe’pi gopa-kanyā-dvāreṇaiva rāsa-patau saṅgatā iti tā gopikā jātāḥ | tā uddiśyaiva viśeṣato bṛhad-bhānavīyā kathā | yathā tval-loka-vāsinyaḥ kāma-tattvena gopikāḥ ity ādiketi | evam ṛṣayo’pi mantra-draṣṭāro yajñe sākṣād eva yajña-patau saṅgacchante, iti rāsa-yajñe’pi tad-yajña-patau gopa-kanyakā bhūtvā sākṣād eva saṅgatā;h | yathoktaṁ pūrvaṁ jābāli-vṛttānte—aṅgeṣu sva-patiṁ kṛtvā rasāveśa-samākulām iti | atra spaṣṭaṁ svakīyā-bhāvaḥ | ata eva purāṇāntare—gopikā śrutayaḥ prokta ṛṣayo gopa-kanyakāḥ ity api paṭhyate | tena veda-ṛcām ṛṣīṇāṁ ca gopa-kanyātvaṁ gāndharveṇa vivāhena śrī-puruṣottamena saha nitya-siddhāvad dāmpatyam avatāra-kāle’pi | śrutīnāṁ gopikātvam, ṛg-rūpa-gopakanyā-dvāreṇa bhagavat-sambandhavattvaṁ ca | avatāra-kālīna-vṛttau tu tāsām api dāmpatyam eva | tatrāpi kārṇikā-līlāyāṁ nitya-siddhānāṁ gopa-kanyā-deva-kanyā-ṛṣi-kanyā-śruti-kanyānām eva ca sarvatra varṇa-darśanāt bodhyam | tena na tatra jātucid api parakīyā-bhāva-praveśaḥ | parakīyā-prādhānyaṁ tu dūrato nirastam ity api punar anusandheyam |

yasmāc chuka-jābāli-prabhṛtīnāṁ brahma-vidām ṛṣīṇāṁ brahma-vidyāyāḥ śruti-mantrātmakānāṁ vedānāṁ cāpi sarvāpekṣayedam eva śrī-kṛṣṇa-sukham abhilaṣaṇīyam upāsanīyaṁ ca tasmād atrādhikaṁ kim u vaktavyam mādṛśaiḥ pāmara-janair iti | tad īdṛśāṁ brahma-vidām apy ākarṣakaṁ śrī-kṛṣṇa-svarūpa-guṇa-māhātmya-līlā-vilāsa-vaibhavam abhipretyaiva śrī-brahmāe prathame skandhe śrī-sūto’py āha—

ātmārāmāś ca munayo nirgranthā apy urukrame |

kurvanty ahaitukīṁ bhaktim itthaṁ-bhūt-guṇo hareḥ || [bhā.pu. 1.7.11]

śrī-śuko’pi—

pariniṣṭhito’pi nairguṇya uttama-śloka-līlayā |

gṛhīta-cetā rājarṣe ākhyānaṁ yad adhītavān ||

tad ahaṁ te’bhidhāsyāmi mahā-pauruṣiko bhavān |

yasya śraddadhatām āśu syān mukunde matiḥ satī || [bhā.pu. 2.1.10-11]

tad etat sarvaṁ sūtritaṁ dvitīya-skandhe pañcamādhyāye (sic) śrī-śukenaiva—

namo namas te’stv ṛṣabhāya sātvatāṁ

vidūra-kāṣṭhāya muhuḥ kuyoginām |

nirasta-sāmyātiśayena rādhasā

sva-dhāmani brahmaṇi raṁsyate namaḥ || [bhā.pu. 2.4.14] iti |

atra mayūkhe yad avaśiṣyate, tat sarvaṁ śrī-sampatti-mayūkha-śeṣe mahā-vāṇī-vicāra-prastāve vakṣyata iti tato’vadheyam iti saṅkṣepaḥ |

iti śrī-śrī-yugma-tattva-samīkṣāyāṁ maithila-jhopākhya-śrī-bhagīratha-śarma-viracitāyāṁ

ekādaśaḥ śrī-bhāva-mayūkhaḥ sampūrṇaḥ |

|| śrī-kṛṣṇārpaṇam astu ||

.

1. nā.śā. 6.46 [↑](#footnote-ref-2)
2. nā.śā. 16.78. [↑](#footnote-ref-3)
3. ṛg-veda 1.155.25 [↑](#footnote-ref-4)
4. pa.pu. 6.227.7 [↑](#footnote-ref-5)
5. This number is repeated. maybe a quote? [↑](#footnote-ref-6)
6. ayaṁ ślokaḥ gopālopaniṣado sarvāsu lipiṣu na prāpyate. [↑](#footnote-ref-7)
7. bṛhad-brahma-saṁhitā-vacanam iti ṭīkāyām. [↑](#footnote-ref-8)
8. Sarvajña-sūkta. [↑](#footnote-ref-9)
9. pa.pu. 5.81.53. [↑](#footnote-ref-10)
10. sāhitya-darpaṇa 3.211, with *manmathodbhedas.* [↑](#footnote-ref-11)
11. chā.u. 3.14.4 [↑](#footnote-ref-12)
12. tai.u. 2.7. [↑](#footnote-ref-13)
13. ratir ity atra prakāśita-saṁskaraṇe prāpyate. [↑](#footnote-ref-14)
14. *rasatve* in the text, but *tathātve* in the sloka. [↑](#footnote-ref-15)
15. *sarvendriyaiḥ* in the sloka. [↑](#footnote-ref-16)
16. The preceding two verses do not appear to be in all Kāma-sūtra editions. [↑](#footnote-ref-17)
17. BhP 10.11.40. [↑](#footnote-ref-18)
18. Ujjvala-nīlamaṇi 1.17. [↑](#footnote-ref-19)
19. bhā.pu. 10.29.37. [↑](#footnote-ref-20)
20. bhā.pu. 10.32.21-22. [↑](#footnote-ref-21)
21. bhā.pu. 10.47.2-5 [↑](#footnote-ref-22)
22. ṛg.ve. 3.3.29 [↑](#footnote-ref-23)
23. śukla-yajur-veda 32.7 [↑](#footnote-ref-24)
24. bra.saṁ. 5.29. [↑](#footnote-ref-25)
25. bra.saṁ. 5.55. [↑](#footnote-ref-26)
26. bhā.pu. 10.29.37. [↑](#footnote-ref-27)
27. sā.da. 3.52. [↑](#footnote-ref-28)
28. chā.u. 3.14.4 [↑](#footnote-ref-29)
29. nā.śā. 6.46 [↑](#footnote-ref-30)
30. nā.śā. 6.46 [↑](#footnote-ref-31)
31. For some reason, the published edition I have skips to number 23 here. [↑](#footnote-ref-32)
32. ṛgveda 1.154.24 [↑](#footnote-ref-33)
33. tai.u. 2.1.2. [↑](#footnote-ref-34)
34. chā.u. 7.25.2. [↑](#footnote-ref-35)
35. chā.u. 7.26.2. [↑](#footnote-ref-36)
36. chā.u. 7.26.2. [↑](#footnote-ref-37)
37. brahma-saṁhitā 5.32. [↑](#footnote-ref-38)
38. śve.u. 3.3. [↑](#footnote-ref-39)
39. brahma-saṁhitā 5.29 [↑](#footnote-ref-40)
40. brahma-saṁhitā 5.56 [↑](#footnote-ref-41)
41. tai.u. 2.3.1. [↑](#footnote-ref-42)
42. evam evaiṣa samprasādo’smāc charīrāt iti ākare | [↑](#footnote-ref-43)
43. ṛ.ve. 10.129.7. [↑](#footnote-ref-44)